19/2009. (I. 30.) Korm. rendelet
a földgázellátásról szóló 2008. évi XL. törvény rendelkezéseinek végrehajtásáról
A Kormány a földgázellátásról szóló 2008. évi XL. törvény 132. § 1-13., 15., 17-35., 38-40., valamint 42-43. pontjában, a bányászatról szóló 1993. évi XLVIII. törvény 50/A. § (1) bekezdés f) pontjában, valamint a földgázellátásról szóló 2003. évi XLII. törvény 55. § s) pontjában foglalt felhatalmazás alapján - az Alkotmány 35. § (1) bekezdés b) pontjában meghatározott feladatkörében eljárva - a következőket rendeli el:
1. § (1) E rendelet alkalmazásában:
1.
2. Elszámoló számla: a földgáz-kereskedelmi szerződés időtartama alatt, az elszámolási időszak kezdő és záró mérőállásán alapuló számla,
3. Eszközökkel való rendelkezés: kiterjed különösen
- az engedélyesek alapvető eszközeinek más személy részére történő átruházására (eladására, ajándékozására), használatba adására (bérbeadására), lízingbe vagy egyéb módon tartós használatba adására, megterhelésére vagy biztosítékul való lekötésére (zálogba, jelzálogba adására), valamint
- az eszközök vagy azok egy része üzemeltetésének jogáról való lemondására, az üzemeltetés jogának átruházására, továbbá az alapvető eszközöket érintő bármely más teher vállalására,
4. Fizető: adott felhasználási helyen lévő felhasználó földgázfelhasználásának ellenértékét és egyéb díjait számla ellenében kiegyenlítő természetes vagy jogi személy, illetve jogi személyiséggel nem rendelkező gazdasági társaság,
5. Felhasználói beadvány: olyan kérelem, megkeresés, amely a felhasználó engedélyessel fennálló, földgáz-kereskedelemmel vagy földgázelosztással összefüggő jogviszonyával, annak létrehozásával, megszüntetésével összefüggő egyéni, a felhasználót érintő igény elintézésére irányul,
5a. Fogyasztási jelleggörbe: jogszabályban vagy a földgázelosztó üzletszabályzatában közzétett, az éves gázfogyasztás naptári hónapokra eső részének százalékos arányát tartalmazó adatsor,
6. Gázhónap: adott naptári hónap adott napján reggel 06:00-tól a következő naptári hónap azon napján reggel 06:00-ig, amely számánál fogva a kezdőnapnak megfelel,
7. Hosszú távra lekötött kapacitás: egy gázévre vagy azt meghaladó időtartamra szerződéssel lekötött szállítási rendszerüzemeltetői, elosztó- és tárolókapacitás,
8. Kapcsolódó tevékenység: az engedélyes minden olyan, a létesítő okiratban feltüntetett tevékenysége, amelynek végzése az engedélyköteles tevékenységhez elengedhetetlenül szükséges, de nem kizárólag az engedélyköteles tevékenységet szolgálja,
9. Kapcsolt vállalkozás: a számvitelről szóló 2000. évi C. törvény (a továbbiakban: Szt.) 3. § (2) bekezdés 7. pontja szerinti vállalkozás,
10. Kiegyensúlyozási pótdíj: a földgázszállító rendszeren a tényleges betáplálás és vételezés alapján megállapított, a megengedett eltérés túllépése miatt a szállítási rendszerüzemeltető által a rendszerhasználókkal szemben - külön jogszabály alapján - érvényesíthető pótdíj,
11. Magyar gázkiegyenlítési pont: (a továbbiakban: MGP) az együttműködő földgázrendszer azon virtuális betáplálási és kiadási pontja, amelyen a napi földgáz és kapacitás kereskedelmi piacon vagy azon kívül, de az Üzemi és Kereskedelmi Szabályzatnak (a továbbiakban: ÜKSZ) megfelelően végrehajtott ügyletekben szereplő gázmennyiség tulajdonjoga az eladóról átszáll a vevőre. Ez a virtuális betáplálási és kiadási pont az együttműködő gázrendszer valamennyi tényleges betáplálási pontja mögött és tényleges kiadási pontja előtt, költség és ráfordítás semleges módon helyezkedik el,
12. Másodlagos kapacitás-kereskedelem: a rendszerhasználók által lekötött, de fel nem használt szállítási rendszerüzemeltetői, tárolói, elosztói kapacitásoknak az ÜKSZ-ben meghatározottak szerint történő továbbértékesítése,
13. Napfok szám: a fűtési küszöbérték alatti hőmérsékleteknek, a fűtési időszak hidegmennyiségével arányos, az ÜKSZ szerint meghatározott értéke,
14. Napi csúcskihasználási óraszám: a csúcsnapi teljes fogyasztás (MJ/nap) és legnagyobb órai kapacitásigény (MJ/óra) hányadosa (óra/nap),
15.
16. Opciós földgáz mennyiség: a rendszerhasználó által gáznapon a szállítóvezeték adott betáplálási vagy kiadási pontjára az ÜKSZ-ben foglalt szabályok szerint felajánlott, a szállítási rendszerüzemeltető által a rendszeregyensúly megtartása érdekében igénybe vehető forrás vagy fogyasztásváltoztatási lehetőség,
17. Piaci árinformációs rendszer: a rendszerhasználati díjakat, valamint az egyetemes szolgáltatók negyedéves árait tartalmazó adatbázis, amelyet a Magyar Energia Hivatal (a továbbiakban: Hivatal) a honlapján közzétesz,
18. Rendszerhez való hozzáférés: a szállító- és az elosztóvezeték, valamint a földgáztároló kapacitásának rendelkezésre bocsátása az azt igénybe venni kívánó rendszerhasználók számára,
19.
20. Részszámla: a felhasználó részére az elszámolási időszakon belül, rendszeres időközönként statisztikai elemzéssel vagy adatszolgáltatással megállapított mennyiségről kiállított számla,
21. Szabályzati Bizottság: a szállítási rendszerirányító által működtetett az ÜKSZ véleményezésére és kidolgozásának támogatására megalakított munkacsoport,
22.
23. energetikai szolgáltatás: olyan szerződés alapján nyújtott tevékenység vagy eljárás, amely egy épület vagy épületcsoport, ipari művelet vagy létesítmény, magán- vagy közszolgáltatás tekintetében az energiahatékonyság igazolható, mérhető vagy felbecsülhető javulásához vagy elsődleges energia-megtakarításokhoz vezet, beleértve a szolgáltatás nyújtásához szükséges üzemeltetést, karbantartást és ellenőrzést,
24. energiaaudit: olyan eljárás, amelynek révén megfelelő ismereteket gyűjtenek valamely épület vagy épületcsoport, ipari művelet vagy létesítmény, magán- vagy közszolgáltatás aktuális energiafogyasztási profiljára vonatkozóan, továbbá amely meghatározza és számszerűsíti a költséghatékony energia-megtakarítási lehetőségeket, és rögzíti azok eredményeit,
25. energiahatékonyság: az energia kihozatal és a bevitt energia hányadosa,
26. energiahatékonyságot javító intézkedések: minden olyan intézkedés, amely az energiahatékonyság igazolható, mérhető vagy megbecsülhető növekedéséhez vezet,
27. energiahatékonyságot javító programok: a felhasználók egyes csoportjaira vonatkozó energiahatékonyságot javító intézkedések összessége,
28. Végszámla: a földgáz-kereskedelmi szerződés megszűnését követően mérőállás alapján kiállított számla.
(2) Az (1) bekezdésben nem szereplő fogalmakat a földgázellátásról szóló 2008. évi XL. törvény (a továbbiakban: GET) 3. §-a szerint kell értelmezni.
(A GET 6-7. §-ához)
Rendszerirányítás
2. § (1) A rendszerirányítási feladatokat ellátó szállítási rendszerüzemeltetőnek a szállítási rendszerüzemeltetőre előírtakon túlmenően:
a) rendelkeznie kell a rendszerirányítási tevékenység végzéséhez szükséges pénzügyi és tárgyi eszközökkel, módszerekkel, személyi állománnyal, valamint eljárásokkal, így
aa) a tevékenység ellátására alkalmas adatforgalmi és informatikai rendszerrel,
ab) az engedélyes saját szervezetén belül foglalkoztatott megfelelő létszámú és képzettségű szakember állománnyal, amely alkalmas az irányítási és koordinációs, fejlesztési, tervezési, valamint a nemzetközi képviseleti tevékenységek végzésére, és
ac) olyan módszerekkel, eljárásokkal, melyek alkalmasak a GET 12. § b), d), e) és f) pontjában meghatározott feladatok és a GET 85. §-ában meghatározott mentesség tárgyában a Hivatal döntéséhez szükséges, az együttműködő földgázrendszerre és a földgázellátás forrásainak bővítésére gyakorolt hatás vizsgálatára,
b) biztosítania kell az egyenlő bánásmód követelménye, a versenysemlegesség, az átláthatóság, az ellátás biztonsága, a felhasználók védelme, valamint a legkisebb költség elvének érvényesülése érdekében, hogy
ba) a rendszerüzemeltetők a rendszerirányító részéről azonos, megkülönböztetés-mentes bánásmódban részesüljenek,
bb) kapcsolt vállalkozása sem közvetlenül, sem közvetve ne részesüljön előnyben,
bc) a rendszerüzemeltetők hozzáférhessenek a saját adataikhoz, valamint a közérdekű információkhoz a földgázszállító hálózatokhoz való hozzáférés feltételeiről és az 1775/2005/EK rendelet hatályon kívül helyezéséről szóló, 2009. július 13-i 715/2009/EK európai parlamenti és tanácsi rendelet (a továbbiakban: 715/2009/EK rendelet) harmadik félre vonatkozó titoktartásra vonatkozó előírásai betartása mellett.
(2) Az (1) bekezdés szerinti feltételek meglétét a Hivatal felhívására a szállítási rendszerüzemeltető igazolja.
(3) A rendszerirányítási feladatokat és azok végzésének kötelezettségét a Hivatal - a GET-ben meghatározottakkal összhangban - a szállítási rendszerüzemeltető engedélyében írja elő. A Hivatal a rendszerirányítási feladatok változása miatt a szállítási rendszerüzemeltetői működési engedélyt hivatalból módosíthatja.
(A GET 8-13. §-ához)
Földgázszállítás
2/A. § (1) A szállítási rendszerüzemeltetésre vonatkozó engedély iránti kérelem a tanúsításról rendelkező határozat közlését követő naptól számított 30 napon belül nyújtható be.
(2) A GET 121/I. §-ában meghatározott szétválasztási szabályok figyelembe vételével tanúsított kérelmezőnek legalább használati joggal kell rendelkeznie:
a) a GET-ben, az e rendeletben és az ÜKSZ-ben előírt, a földgázszállítási tevékenység folytatásához szükséges tárgyi eszközökre, informatikai berendezésekre, mérő és adatátviteli eszközökre,
b) a GET-ben, az e rendeletben, valamint az ÜKSZ-ben előírt, a földgázszállítási feladatai ellátásához szükséges egyéb eszközökre.
3. § (1) A szállítási rendszerüzemeltetési működési engedélyt kérelmező az általa üzemeltetni kívánt szállítóvezetékre köteles benyújtani az engedély iránti kérelmet, beleértve a saját tulajdonú, továbbá az üzemeltetési szerződés alapján működtetett olyan szállítóvezeték-részeket is, melyek kapacitásait nem ő értékesíti.
(2) A kérelmező jegyzett tőkéje nem lehet kevesebb 2 milliárd forintnál.
(3) Szállítóvezeték az előírt műszaki-biztonsági, pénzügyi és gazdasági feltételek megtartása mellett, a Hivatal által kiadott működési engedély alapján, a bányafelügyelet hatáskörébe tartozó sajátos építményekre vonatkozó egyes építésügyi hatósági eljárások szabályairól szóló jogszabályban foglaltak szerint létesíthető. A szállítóvezetéket - a GET 121/I. § szerinti független rendszerüzemeltetőt kivéve - csak az a földgázszállító üzemeltetheti, akinek az a működési engedélyében szerepel.
4. § (1) A kérelmezőnek rendelkeznie kell
a) 3 évre szóló, könyvvizsgáló által a 7. számú mellékletben megadott szempontok szerint ellenőrzött üzleti tervvel, amely a kérelmező egyéb tevékenységeitől elkülönítve tartalmazza a földgázszállítási tevékenységet a hozzá kapcsolódó költségeket, pénzforgalmat,
b) 3 évre szóló kapacitásigény felméréssel, és az ez alapján elkészített tervezett fejlesztési leírásokkal,
c) a GET 4-10. §-ában foglaltak szerinti a földgázszállítási tevékenység végzéséhez szükséges pénzügyi és tárgyi eszközökkel, személyi állománnyal, módszerekkel, eljárásokkal, technológiákkal, ezen belül különösen,
ca) a GET 10. §-ában meghatározott tevékenységek ellátására alkalmas, a rendszerüzemeltetők informatikai rendszerével is együttműködő, az ÜKSZ vonatkozó rendelkezéseit kielégítő adatforgalmi és informatikai rendszerrel,
cb) olyan saját szervezettel, amely alkalmas a GET 4. § (2) bekezdés b) pontja és a 86. § (1) bekezdésében előírt tevékenységek ellátására, biztosítani tudja az engedélyköteles tevékenység végzését, vagy ezen tevékenység azon elemének felügyeletét, amelynek mással történő végeztetéséhez a Hivatal hozzájárult, az önálló gazdálkodást, a rendszerhasználók megkülönböztetés-mentes kiszolgálását, valamint saját műszaki rendszerének a Hivatal erre vonatkozó határozatában előírt szolgáltatási minőségi előírásoknak megfelelő üzemeltetését,
cc) saját szervezetén belül foglalkoztatott megfelelő létszámú és képzettségű szakemberállománnyal, amely alkalmas a hidraulikai egyensúlytartási, a napi egyensúlyozási, a nominálási és elszámolási tevékenységek végzésére,
cd) olyan szervezeti egységgel és ahhoz tartozó szakszemélyzettel, amely képes meghozni a tevékenység végzéséhez szükséges önálló döntéseket,
ce) a saját szervezetén belül a szállítóvezeték üzemvitelét folyamatosan felügyelő, a rendszeregyensúlyozás irányítását végző folyamatosan működő műszaki irányító (diszpécser) szolgálattal és készenléti szolgálattal,
cf) saját szervezetén belül a 10 éves rendszerfejlesztési igények megfogalmazására és a teljes fejlesztési folyamat ellenőrzésére alkalmas szakemberállománnyal,
cg) olyan módszerekkel, eljárásokkal, technológiákkal, amelyek alkalmasak a vezetékek kapacitásának rendszeres felülvizsgálatára és fejlesztésének tervezésére, az üzemeltetett vezeték működtetésére és megfelelő műszaki színvonalon való tartására.
(2) A szállítási rendszerüzemeltetésre vonatkozó engedély iránti kérelemhez az e rendelet 5. számú mellékletének II. fejezetében meghatározott iratokat kell benyújtani.
(3) A versenysemlegesség, az átláthatóság, az üzembiztonság, az ellátás biztonsága, a felhasználók védelme, valamint a legkisebb költség elvének érvényesülése érdekében a szállítási rendszerüzemeltető a földgázszállítási tevékenysége körében köteles biztosítani, hogy
a) a rendszerüzemeltetők és a rendszerhasználók a szállítási rendszerüzemeltető részéről megkülönböztetés-mentes bánásmódban részesüljenek,
b) a rendszerüzemeltetők és a rendszerhasználók hozzáférhessenek a saját adataikhoz, valamint a közérdekű információkhoz,
c) kapcsolt vállalkozása sem közvetlenül, sem közvetve ne részesüljön előnyben,
d) a földgázipari vállalkozások és a felhasználók egyenlő bánásmódban részesüljenek tekintet nélkül arra, hogy azok az integrált vállalkozás részei, az integrált vállalkozás vállalati körébe tartozó termelői engedéllyel, földgáz kereskedelemre vonatkozó vagy egyetemes szolgáltatói engedéllyel rendelkező gazdasági társasággal jogviszonyban álló felhasználók, vagy más, önálló vállalkozások, illetve felhasználók.
(4) A szállítási rendszerüzemeltető a (3) bekezdés szerinti megkülönböztetés-mentes bánásmód keretében köteles biztosítani különösen az információhoz egyenlő feltételekkel történő hozzáférést, tekintet nélkül arra, hogy a felhasználók és vállalkozások az integrált vállalkozás részei, az integrált vállalkozás vállalati körébe tartozó termelői engedéllyel, földgáz kereskedelemre vonatkozó vagy egyetemes szolgáltatói engedéllyel rendelkező gazdasági társasággal jogviszonyban álló felhasználók vagy más, önálló vállalkozások, illetve felhasználók.
(5) A szállítási rendszerüzemeltető működése során folyamatosan köteles megfelelni a 3. és e § szerinti engedélyezési feltételeknek.
5. § A szállítási rendszerüzemeltető adatforgalmi és informatikai rendszerének biztosítania kell a gáznapra, valamint az ennél hosszabb időszakra történő kapacitáslekötés adatforgalmának rögzítését és feldolgozását a kapacitások másodlagos kereskedelmére terjedően is, továbbá alkalmasnak kell lennie a GET-ben és e rendeletben meghatározott követelményeknek megfelelő szerződések kezelésére.
5/A. § A szállítási rendszerüzemeltető a napi egyensúlyozó feladatainak ellátásához az alábbi egyensúlyozó eszközöket veheti igénybe:
a) a földgázkereskedők vagy felhasználók által felajánlott lekötött, de fel nem használt kapacitások,
b) a földgázkereskedők vagy földgáztermelők által felajánlott, az együttműködő földgázrendszerbe betáplált vagy napon belül betáplálható földgáz mennyiség,
c) a földgázkereskedők által felajánlott opciós forrás,
d) az egyensúlyozó platformról beszerzett földgáz mennyiség és kapacitás,
e) a szervezett földgázpiacról beszerzett földgáz mennyiség és kapacitás,
f) a szállítási rendszerüzemeltető által importból beszerzett földgáz mennyiség vagy opciós forrás.
5/B. § A szállítási rendszerüzemeltető a GET 9. § (2) bekezdésének megfelelően olyan elektronikus nyilvántartást köteles vezetni, amely biztosítja a kiegyensúlyozás bevételeinek és kiadásainak engedélyesenkénti rögzítését. A nyilvántartott adatokat a szállítási rendszerüzemeltető 5 évig köteles őrizni.
(A GET 14-19. §-ához)
Földgázelosztás
6. § (1) A földgázelosztói működési engedélyt kérelmező az általa üzemeltetni kívánt elosztóvezeték egészére köteles benyújtani az engedély iránti kérelmet, beleértve a saját tulajdonú és az üzemeltetési szerződés alapján működtetett elosztóvezeték részeket is.
(2) A kérelmező jegyzett tőkéje nem lehet kevesebb 300 millió forintnál. A 100 000-nél kevesebb rácsatlakozott felhasználó ellátását biztosító elosztóvezeték működtetésére engedély iránti kérelmet benyújtó esetében a kérelmező jegyzett tőkéje nem lehet kevesebb 20 millió forintnál.
7. § (1) A kérelmezőnek rendelkeznie kell:
a) 3 évre szóló, könyvvizsgáló által a 7. számú mellékletben megadott szempontok szerint ellenőrzött üzleti tervvel, amely a kérelmező egyéb tevékenységeitől elkülönítve tartalmazza a földgázelosztási tevékenységet a hozzá kapcsolódó költségeket, pénzforgalmat,
b) 3 évre szóló kapacitásigény felméréssel, és az ez alapján elkészített tervezett fejlesztési leírásokkal,
c) olyan saját szervezettel, amely alkalmas a GET 14. § (2) bekezdésében és a 86. § (1) bekezdésében előírt tevékenységek ellátására, biztosítani tudja az engedélyköteles tevékenység végzését, vagy ezen tevékenység azon elemének felügyeletét, amelynek mással történő elvégeztetéséhez a Hivatal hozzájárult, az önálló gazdálkodást, a rendszerhasználók megkülönböztetés-mentes kiszolgálását, valamint saját műszaki rendszerének a Hivatal erre vonatkozó határozatában előírt szolgáltatási minőségi előírásoknak megfelelő üzemeltetését,
d) saját szervezetén belül az engedélyes tevékenysége végzéséhez szükséges szakirányú tervező, irányító, ellenőrző tevékenység ellátását biztosító szakemberállománnyal,
e) a c) és d) pontban előírtakhoz szükséges eszközökkel, módszerekkel, eljárásokkal, technológiákkal,
f) az elosztórendszer üzemvitelét folyamatosan felügyelő műszaki irányító (diszpécser) szolgálattal és készenléti szolgálattal,
g) saját szervezetén belül a fejlesztési igények megfogalmazására és a teljes fejlesztési folyamat ellenőrzésére alkalmas szakemberállománnyal,
h) olyan szervezeti egységgel és ahhoz tartozó szakszemélyzettel, amely képes meghozni a tevékenység végzéséhez szükséges önálló döntéseket,
i) az engedélyköteles tevékenység üzletszabályzatban meghatározott normál üzemmenetétől eltérő körülmények közötti folytatásához szükséges szervezeti, szabályzati, tárgyi és személyi feltételekkel,
j) a működési területén lévő felhasználókat ellátó egyetemes szolgáltatókkal vagy kereskedőkkel megkötött megállapodásokkal,
k) az ÜKSZ vonatkozó rendelkezéseit kielégítő adatforgalmi és informatikai rendszerrel, mérő és adatátviteli eszközökkel, beleértve a határon keresztüli elosztáshoz szükséges mérőeszközöket és Magyarország államhatárán kívül eső felhasználási helyek esetében az elosztóvezeték határátlépésénél nemzetközi mérőállomást is,
l) a működési terület leírásával, azon belül a települések, településrészek, területek megjelölésével, ahol az elosztóvezetékről vételező felhasználási hely található,
m) a más tulajdonában lévő, az engedélyes által üzemeltetett vezeték részletes leírásával.
(2) A földgázelosztására vonatkozó engedély iránti kérelemhez az e rendelet 5. számú mellékletének III. fejezetében meghatározott iratokat kell benyújtani.
(3) A versenysemlegesség, az átláthatóság, az üzembiztonság, az ellátás biztonsága, a felhasználók védelme, valamint a legkisebb költség elvének érvényesülése érdekében az engedélyes földgázelosztási tevékenysége körében köteles biztosítani, hogy
a) a rendszerüzemeltetők és a rendszerhasználók a földgázelosztó részéről megkülönböztetés-mentes bánásmódban részesüljenek,
b) a rendszerüzemeltetők és a rendszerhasználók hozzáférhessenek a saját adataikhoz, valamint a közérdekű információkhoz,
c) kapcsolt vállalkozása sem közvetlenül, sem közvetve ne részesüljön előnyben,
d) a földgázipari vállalkozások és a felhasználók egyenlő bánásmódban részesüljenek tekintet nélkül arra, hogy azok az integrált vállalkozás részei, az integrált vállalkozás vállalati körébe tartozó termelői engedéllyel, földgáz kereskedelemre vonatkozó vagy egyetemes szolgáltatói engedéllyel rendelkező gazdasági társasággal jogviszonyban álló felhasználók, vagy más, önálló vállalkozások, illetve felhasználók.
(4) A földgázelosztó a (3) bekezdés szerinti megkülönböztetés-mentes bánásmód keretében köteles biztosítani különösen az információhoz egyenlő feltételekkel történő hozzáférést, tekintet nélkül arra, hogy a felhasználók és vállalkozások az integrált vállalkozás részei, az integrált vállalkozás vállalati körébe tartozó termelői engedéllyel, földgáz kereskedelemre vonatkozó vagy egyetemes szolgáltatói engedéllyel rendelkező gazdasági társasággal jogviszonyban álló felhasználók, vagy más, önálló vállalkozások, illetve felhasználók.
8. § (1) Ha a felhasználási helyen a fogyasztásmérő berendezés névleges teljesítménye kisebb 100 m3/óránál, a földgázelosztó a felhasználási helyet digitális adatrögzítéssel rendelkező fogyasztásmérővel is elláthatja. Ha napi távleolvasás nem történik, az igénybe vett teljesítmények és az egyensúlyi eltérések napi elszámolása az ÜKSZ-ben meghatározott felhasználói profilra vonatkozó szabályok alapján történik.
(2) A fogyasztásmérő berendezés, a számítómű, a távadó, valamint lakossági fogyasztók esetében a nyomásszabályzó a földgázelosztó tulajdonát képezi.
(3) A földgázelosztó köteles nyilvántartást vezetni a működési területén az általa - az ÜKSZ szerint - profilba sorolt felhasználókról.
8/A. § (1) A Kormány a szükséges feltételek fennállása esetén, a Hivatal javaslata alapján dönt az energia-végfelhasználás hatékonyságáról és az energetikai szolgáltatásokról, valamint a 93/76/EGK tanácsi irányelv hatályon kívül helyezéséről szóló, 2006. április 5-i 2006/32/EK európai parlamenti és tanácsi irányelv 13. cikkében meghatározott elektronikus fogyasztásmérési-rendszer bevezetéséről. A bevezetés időpontjának megállapításakor és a javaslat benyújtásakor figyelembe kell venni:
a) a kor technikai-technológiai lehetőségeihez mérten az energia rendszer hatékonyságát szolgáló, rendelkezésre álló egységesen elfogadott és kiforrott műszaki megoldásokat,
b) a rendelkezésre álló technikai megoldások pénzügyileg ésszerű és a potenciális energia-megtakarításhoz képest arányos mértékű hazai bevezetési költségét,
c) a rendszer nemzetközi tapasztalatait.
(2) Az (1) bekezdésben foglaltakról a Hivatal évente tájékoztatja a Kormányt.
9. § (1) A földgázelosztó adatforgalmi és informatikai rendszerének
a) biztosítania kell a jogszabályokban és az ÜKSZ-ben előírt adatrögzítést és a csatlakozó szállítóvezetékkel történő adatforgalmat, a gáznapra, valamint az ennél hosszabb időszakra történő kapacitás-lekötés adatforgalmának rögzítését és feldolgozását a kapacitások másodlagos kereskedelmére terjedően is,
b) biztosítania kell továbbá az elosztórendszerhez kapcsolódó felhasználók vásárolt és nyilvántartott kapacitásainak nyilvántartását és frissítését,
c) alkalmasnak kell lennie a távadós méréssel rendelkező és a profilba sorolt felhasználók fogyasztásának meghatározására és nyilvántartására, valamint a GET-ben és e kormányrendeletben meghatározott követelményeknek megfelelő szerződések kezelésére,
d) lehetővé kell tennie a szállítási rendszerüzemeltető felé történő, a szállítóvezeték használójára vonatkozó allokációt, továbbá
e) elő kell segítenie a szállítási rendszerüzemeltető egyensúlyozási és elszámolási feladatainak végrehajtását.
(2) A 8. §-ban és az (1) bekezdésben meghatározott kötelezettségeket a szállítási rendszerüzemeltetőre is alkalmazni kell, ha a GET 18. §-a szerint a szállítási rendszerüzemeltető a gázátadó állomást követő vezetékszakaszon végez földgázelosztási tevékenységet a szállítóvezetékre közvetlenül csatlakozó felhasználó részére.
(3) A szállítóvezetékre közvetlenül csatlakozó felhasználók helyrajzi számmal meghatározott felhasználási helyét, továbbá ezen felhasználókkal kapcsolatos szállítási rendszerüzemeltetői kötelezettségeket a szállítási rendszerüzemeltető működési engedélye tartalmazza.
10. § A földgázelosztó köteles:
a) az egyensúlyozáshoz szükséges, a rendszerhasználók tényleges földgázforgalmazására vonatkozó adatszolgáltatási tevékenységét gáznapon belül a csatlakozó szállítóvezetéket üzemeltető engedélyessel összehangolni a közöttük lévő együttműködési megállapodásban és az ÜKSZ-ben foglaltak szerint,
b) az egyes rendszerhasználók fogyasztási adatainak megadásával tájékoztatni a csatlakozó szállítási rendszerüzemeltető diszpécser szolgálatát minden olyan eseményről, amely a földgáz felhasználókhoz történő eljuttatását, vagy az elosztórendszer egyensúlyát veszélyezteti,
c) az együttműködő földgázrendszer egyensúlyának megbomlásakor a szállítási rendszerüzemeltető által elrendelt intézkedéseket végrehajtani,
d) az egyetemes szolgáltató részére minden év január 30-ig megadni az elosztóvezetékről vételező már bekötött és az év közben várhatóan bekötésre kerülő egyetemes szolgáltatásra jogosult felhasználók számát és fogyasztását profilcsoportonkénti bontásban.
11. § (1) Ha a földgázelosztó a felhasználó irányába a GET 16. § (1) bekezdés a), b), c), e) és f) pontja szerinti esetekben eljár, akkor a végrehajtandó intézkedésről az intézkedés napján értesíti a felhasználót ellátó földgázkereskedőt.
(2) A földgázelosztó a földgázkereskedőnek a GET 29. § (3) bekezdésében előírt feltételek szerint történő írásbeli kezdeményezésére - a GET 29. § (4) bekezdésében foglaltakat figyelembe véve - köteles a felhasználót a földgázellátásból kikapcsolni, a kikapcsolás időpontjában leolvasott mérőállást jegyzőkönyvben rögzíteni, valamint a jegyzőkönyv egy példányát a felhasználónak átadni. A fogyasztásmérő állásról köteles a földgázkereskedőt 3 munkanapon belül tájékoztatni. A kikapcsolás földgázelosztónak felróható okból történő elmaradásából vagy késedelméből eredő földgázfogyasztás következtében keletkező kárt a földgázelosztó viseli.
(3) A földgázelosztó a GET 16. § (1) bekezdés a) és b) pontja, c) pont ca), cc), cd) és ce) alpontja és e) pontja szerinti esetekben a felhasználó bekapcsolását, a felhasználási helyen a földgázelosztási szolgáltatás megkezdését vagy folytatását azonnali hatállyal megtagadhatja. A GET 16. § (1) bekezdés c) pont ca) alpontja szerinti esetben a szolgáltatás megtagadására akkor kerülhet sor, ha a hiteles mérés feltételeit a földgázelosztó azonnal nem tudja helyreállítani.
(4) A GET 16. § (1) bekezdés c) pont cb) és cd) alpontja, d) és f) pontja szerint lakossági fogyasztó esetében a szolgáltatás megkezdésének megtagadására és a földgázelosztási szolgáltatás folytatásának felfüggesztésére (a továbbiakban: együtt: szolgáltatás megtagadása) a GET 29. § (4) bekezdésében előírtakat kell alkalmazni.
(5) Az elosztási szolgáltatás megtagadása esetén a földgázelosztó a helyszínen haladéktalanul jegyzőkönyvet készít, melynek egy példányát a felhasználónak átadja és elektronikus úton a felhasználót ellátó rendszerhasználónak megküldi. A jegyzőkönyvnek tartalmaznia kell az intézkedő személy azonosítóját, a megtagadás okát, időpontját, a mérő állását és a visszakapcsolás feltételeit.
(6) A földgázelosztó a GET 16. § (1) bekezdés c) pont cb) alpontja szerinti esetben a szolgáltatás folytatásának megtagadását megelőzően az üzletszabályzata szerint saját maga vagy a felhasználót ellátó földgázkereskedő kezdeményezésére tértivevényes levélben szólítja fel a felhasználót az üzletszabályzatban részletezett kötelezettségek teljesítésére, és egyúttal tájékoztatja a földgázkereskedőt a levél kiküldéséről. A felszólító levélnek tartalmaznia kell a kötelezettségek teljesítésére nyitva álló határidőt és a teljesítés elmaradásának jogkövetkezményeit, a kikapcsolás és a visszakapcsolás feltételeit, valamint azok költségét is.
(7) A földgázelosztó az elosztási szolgáltatás újraindítását megelőző nap 10 óráig köteles az érintett rendszerhasználót az újraindítás pontos időpontjáról értesíteni, aki az ÜKSZ-ben rögzítettek szerint eljár a gázforgalmazás helyreállítása érdekében.
(8)
(9) A földgázelosztó kizárólag a neki felróható okból történő jogellenes kikapcsolásból eredő károkért felel, köteles a földgázelosztó üzletszabályzatában meghatározott kötbért a felhasználónak megfizetni.
12. § A földgázelosztónak biztosítania kell az előre fizető mérő működéséhez szükséges feltöltő kártya, vagy feltöltő egység feltöltésének műszaki lehetőségét. Az előre fizető mérők üzemeltetésének és feltöltésének részletes szabályait a földgázelosztó és a földgázkereskedő üzletszabályzata tartalmazza.
(A GET 20-25. §-hoz)
Telephelyi szolgáltatás
13. § (1) Ha telephelyi szolgáltatást végző gazdálkodó szervezet a GET 20. § (1) bekezdése szerinti engedély iránti kérelmet nyújt be a Hivatalhoz, a kérelemhez e fejezetben előírtak teljesítésének igazolásai mellett az e rendelet 5. számú mellékletének IV. fejezetében meghatározott iratokat kell benyújtani.
(2) A telephelyi szolgáltatásra e fejezet rendelkezésein túlmenően a földgázelosztásra és a földgáz-kereskedelemre vonatkozó rendelkezéseket megfelelően alkalmazni kell.
(3) A telephelyi felhasználó a GET 20. § (1) bekezdése alapján kizárólag akkor kezdeményezheti a telephelyi vezeték tulajdonosának telephelyi szolgáltatói engedély iránti kérelem benyújtására történő kötelezését, ha
a) a telephelyi vezetékhez történő hozzáférés biztosítása, megtagadása vagy felfüggesztése miatt,
b) a vezetékes szolgáltatás és a földgáz-értékesítés során a mennyiséggel, a minőséggel és díjazással kapcsolatosan, vagy
c) a telephelyi szolgáltatásból történő kilépéssel összefüggésben
vitában áll a telephelyi szolgáltatóval, amelynek tárgyalásos úton történő rendezése nem vezetett eredményre és a kialakult helyzet a földgáz ellátását veszélyezteti.
(4) A telephelyi felhasználó a GET 20. § (1) bekezdése szerinti kérelmének megalapozottságát a kérelem benyújtásával egyidejűleg köteles a Hivatal felé hitelt érdemlően bizonyítani. A Hivatal a körülmények mérlegelését követően - a kérelem megalapozottsága esetén - kötelezi a telephelyi vezeték tulajdonosát a telephelyi szolgáltatói engedély iránti kérelem benyújtására. Ha a kérelem nem megalapozott, elutasítja, szükség esetén rendelkezik a telephelyi felhasználó földgázellátásának biztosításáról.
(5) Ha a telephelyi vezeték tulajdonosát a Hivatal a telephelyi szolgáltatói engedély iránti kérelem benyújtására kötelezi és ennek a kötelezett a határozat szerinti határidőben nem tesz eleget, a Hivatal a GET 119. § (2) bekezdésében meghatározott jogkövetkezmények mellett a telephelyi vezeték üzemeltetésére földgázelosztót jelöl ki. A kijelölt földgázelosztó jogosult a telephelyi vezeték üzemeltetési költségeinek fedezésére a telephelyi felhasználóktól díjat szedni. A díj mértékét a Hivatal kijelölő határozatban állapítja meg. A telephelyi vezeték földgázelosztó által történő üzemeltetése nem minősül földgázelosztási tevékenységnek.
(6) A földgázelosztó kijelölése esetén a telephelyi vezeték tulajdonosa köteles tűrni a földgázelosztó üzemeltetéssel kapcsolatos tevékenységét, és ehhez a szükséges támogatást megadni, továbbá köteles a telephelyi vezeték fenntartását, felújítását nem fedező szolgáltatási díj esetében a szükséges pénzügyi fedezetet biztosítani. A kijelölt földgázelosztó és a telephelyi vezeték tulajdonosa az üzemeltetésre átvett telephelyi vezetékre vonatkozóan köteles üzemeltetési szerződést kötni. A Hivatal az eljárás során a telephelyi vezeték tulajdonosaira a GET 119. §-ában meghatározott jogkövetkezményeket alkalmazhatja.
(7) A Hivatal a GET 20. § (1) bekezdése szerinti eljárásban jogosult az érintettektől bekérni minden olyan nyilatkozatot, okiratot, egyéb bizonyítékot, amelyet a határozatának meghozatalához szükségesnek tart. Abban az esetben, ha az érintett fél a felhívásnak nem tesz eleget, a Hivatal a GET 119. §-ában meghatározott jogkövetkezményeket alkalmazhatja.
14. § (1) A telephelyi szolgáltatónak rendelkeznie kell:
a) a telephelyi vezeték üzemeltetési jogával,
b) csatlakozóvezetékekre és felhasználói berendezésekre vonatkozó műszaki-biztonsági előírásokról szóló külön jogszabályban meghatározott hatóság által kiadott megfelelőségi igazolással,
c) telephelyi szolgáltatás végzésére, csatlakozóvezetékekre és fogyasztói vezeték üzemeltetésére, karbantartására, javítására alkalmas szakszemélyzettel,
d) a tevékenység normál üzemmenetétől eltérő körülmények közötti folytatásához szükséges szervezeti, szabályzati, tárgyi és személyi feltételekkel,
e) vezetékes szolgáltatás nyújtására, valamint a telephelyi felhasználó igénye esetén a földgáz értékesítésre vonatkozó szerződéssel,
f) a csatlakozó szállítási rendszerüzemeltetővel vagy földgázelosztóval megkötött, együttműködési megállapodással.
(2) Az (1) bekezdés f) pontjában megjelölt, szállítási rendszerüzemeltetővel vagy a földgázelosztóval megkötött együttműködési megállapodásnak ki kell terjednie:
a) a telephelyi vezeték és a földgázelosztó és -szállítóhálózat csatlakozási pontjának használatára, valamint az ehhez kapcsolódó kötelezettségek és felelősségek rögzítésére,
b) mérésre és elszámolásra,
c) egyensúlyozásra vonatkozó kötelező adatszolgáltatásra,
d) egyensúlyozással kapcsolatos intézkedésekre,
e) rendkívüli helyzetekben történő együttműködésre,
f) kapacitásfejlesztésnél történő eljárásokra,
g) a földgáz rendszerek közötti átadásánál követendő normál és rendkívüli üzemmeneti eljárásokra.
15. § (1) A telephelyi szolgáltató köteles a telephelyi felhasználóval, illetve képviseletében eljáró földgázkereskedővel a telephelyi vezetékre csatlakozási és vezetékes szolgáltatási szerződést kötni.
(2) A telephelyi felhasználóval kötött csatlakozási és vezetékes szolgáltatási szerződésnek legalább a következőket tartalmaznia kell:
a) a kapcsolódási pont helyének meghatározását,
b) a telephelyi vezeték kapacitását és műszaki jellemzőit,
c) a telephelyi felhasználó részére a kapcsolódási ponton rendelkezésére álló teljesítményt, annak megjelölésével, hogy a rendelkezésre álló teljesítmény időlegesen vagy véglegesen kerül-e a felhasználónak átadásra,
d) a felhasználói berendezés műszaki jellemzőit,
e) a telephelyi vezetékhez történő csatlakozás pénzügyi és műszaki feltételeit, a bekapcsolás szabályait,
f) a szolgáltatott földgáz műszaki jellemzőit,
g) a telephelyi vezetéken keresztül igénybe vett földgáz mérésére vonatkozó rendelkezéseket, különös tekintettel a méréssel kapcsolatos üzemeltetői és felhasználói kötelezettségekre, a mérési időszakok meghatározására, a mérők tulajdonjogának, elhelyezésének, felszerelésének, karbantartásának, cseréjének szabályaira,
h) a számlázás és a számla kifogás szabályait,
i) a díjfizetés részletes szabályait,
j) a kölcsönös tájékoztatási kötelezettség, valamint a felek közötti adatszolgáltatás szabályait,
k) a felhasználói panaszok kezelésének rendjét,
l) az üzemviteli naplóra vonatkozó rendelkezéseket,
m) az éves rendes karbantartás és az üzemzavar vagy egyéb, a normál üzemmenettől eltérő, de az üzemzavar szintét el nem érő üzemi esemény bekövetkezése esetén alkalmazandó korlátozás szabályait,
n) a szerződésszegés eseteit és jogkövetkezményeit, különösen a szabálytalan vételezésre, valamint a telephelyi felhasználónak a telephelyi vezetékes szolgáltatásból történő időleges vagy végleges kizárásának eseteire vonatkozó rendelkezéseket.
(3) Ha a telephelyi szolgáltató vállalja a telephelyi felhasználó földgázzal történő ellátását, úgy a felek földgáz értékesítési szerződés megkötésére kötelesek.
(4) A telephelyi szolgáltató a GET 20. § (3) bekezdésben meghatározott tevékenységét a telephelyi felhasználók részére méltányos, költségalapú térítés ellenében köteles végezni. Ha a felek a vezetékes szolgáltatás ellenértékében nem tudnak megállapodni, a térítés alapját a vezetékes szolgáltatás igazolt költségei és az erre számított, az elosztóvezeték-rendszerre alkalmazott - külön jogszabályban meghatározott - tőkeköltség képezi.
(5) A telephelyi felhasználó részére a telephelyi szolgáltató által értékesített földgáz átlagára nem haladhatja meg az ugyanazon üzleti évben beszerzett földgázmennyiség átlagárát. A telephelyi szolgáltató a földgázért fizetendő díjban érvényesítheti a telephelyi felhasználóval szemben a földgáz értékesítéshez kapcsolódó indokolt költségeket.
(6) Ha a telephelyi vezetékes szolgáltatás nyújtására kötött szerződést bármelyik fél felmondja, a telephelyi szolgáltató köteles - az eredeti szerződésben meghatározott díjak telephelyi felhasználó általi megfizetése mellett - vezetékes szolgáltatást nyújtani mindaddig, amíg a telephelyi felhasználó ellátása más módon nem válik biztosítottá.
(7) Ha a felek bármelyike a földgáz értékesítési szerződést felmondja, a telephelyi szolgáltató - függetlenül a földgáz értékesítési szerződés megszűnésének időpontjától - mindaddig köteles a vezetékes szolgáltatást biztosítani, amíg a telephelyi felhasználó az ellátását más módon nem biztosítja.
16. § (1) A telephelyi szolgáltató köteles:
a) a telephelyi vezetéket a GET, e rendelet, valamint a külön jogszabályok rendelkezései szerint folyamatosan üzemeltetni, továbbá azt olyan módon fenntartani, karbantartani és fejleszteni, hogy az megbízhatóan és üzembiztosan működjön,
b) üzemviteli naplót vezetni a telephelyi felhasználót érintő üzemszünetekről, üzemzavarokról, korlátozásokról, amelyet a telephelyi felhasználó kérésére betekintésre rendelkezésére bocsátani, a telephelyi felhasználót érintő eseményekről másolatot vagy kivonatot készíteni,
c) előre tervezhető éves rendes karbantartási, felújítási munkálatokról, az ezzel kapcsolatos szüneteltetés kezdő időpontjáról és várható időtartamáról az érintett felhasználókat a szünetelés megkezdését megelőzően legalább 90 nappal értesíteni,
d) a normál üzemmenettől eltérő, de az üzemzavar szintjét el nem érő üzemi események esetén 3 órán belül az általa ellátott felhasználót értesíteni a bekövetkezett eseményről és annak várható hatásairól, kivéve, ha ezen időtartamon belül a hibát elhárította. Az engedélyes ez utóbbi esetben is köteles a hibának, és az elhárítására alkalmazott intézkedésnek az üzemviteli naplóban történő rögzítésére,
e) a felhasználónak nyújtott vezetékes szolgáltatás után kiállított számlában vagy bizonylatban tájékoztató adatként megbontva az általa, a külön jogszabály alapján megfizetett vagy megfizetendő rendszerhasználati díjakat és az általa nyújtott telephelyi vezetékes szolgáltatás díját is feltüntetni.
(2) A telephelyi szolgáltatás biztosítása során a telephelyi felhasználókat egyenlő bánásmódban kell részesíteni, közöttük indokolatlan megkülönböztetés nem tehető.
(A GET 26-27. §-ához)
Földgáztárolás
17. § (1) A földgáztárolási működési engedélyt kérelmező az általa üzemeltetni kívánt földgáztárolók összességére köteles benyújtani az engedély kérelmet, beleértve a saját tulajdonú és az üzemeltetési szerződés alapján működtetett földgáztároló részeket is.
(2) A kérelmező jegyzett tőkéje nem lehet kevesebb 500 millió forintnál.
(3) A kérelmezőnek rendelkeznie kell:
a) 3 évre szóló, könyvvizsgáló által a 7. számú mellékletben megadott szempontok szerint ellenőrzött üzleti tervvel, amely a kérelmező egyéb tevékenységeitől elkülönítve tartalmazza a földgáztárolási tevékenységet, a hozzá kapcsolódó költségeket, a pénzforgalmat,
b) 3 évre szóló kapacitásigény felméréssel, és az ez alapján elkészített tervezett fejlesztési leírásokkal,
c) olyan saját szervezettel, amely alkalmas a GET 26. § (2) bekezdésében és a 86. § (1) bekezdésében előírt tevékenységek ellátására, biztosítani tudja az engedélyköteles tevékenység végzését, vagy ezen tevékenység azon elemének felügyeletét, amelynek mással történő elvégeztetéséhez a Hivatal hozzájárult, az önálló gazdálkodást, a rendszerhasználók megkülönböztetés-mentes kiszolgálását, valamint saját műszaki rendszerének a Hivatal erre vonatkozó határozatában előírt szolgáltatási minőségi előírásoknak megfelelő üzemeltetését,
d) saját szervezetén belül az engedélyes tevékenysége végzéséhez szükséges szakirányú tervező, irányító, ellenőrző tevékenység ellátását biztosító szakemberállománnyal,
e) olyan szervezeti egységgel és ahhoz tartozó szakszemélyzettel, amely képes meghozni a tevékenység végzéséhez szükséges, valamint a működési engedélyek alapján, a Hivatal jóváhagyásával kiszervezett tevékenységekre vonatkozó önálló döntéseket,
f) a saját szervezetén belül a földgáztároló üzemvitelét folyamatosan felügyelő, a rendszeregyensúlyozásban való közreműködés és a szállítási rendszerüzemeltetővel való operatív együttműködés irányítását végző, folyamatosan működő műszaki irányító (diszpécser) szolgálattal,
g) a saját szervezetén belül fejlesztési igények megfogalmazására és a teljes fejlesztési folyamat ellenőrzésére alkalmas szakemberállománnyal,
h) az engedélyköteles tevékenység normál üzemmenetétől eltérő körülmények közötti folytatásához szükséges szervezeti, szabályzati, tárgyi és személyi feltételekkel,
i) a c)-g) pontokban előírtakhoz szükséges eszközökkel, módszerekkel, eljárásokkal, technológiákkal, valamint
j) az ÜKSZ vonatkozó rendelkezéseit kielégítő adatforgalmi és informatikai rendszerrel, mérő és adatátviteli eszközökkel.
(4) A földgáztárolásra vonatkozó engedély iránti kérelemhez az e rendelet 5. számú mellékletének V. fejezetében meghatározott iratokat kell benyújtani.
(5) A versenysemlegesség, az átláthatóság, az üzembiztonság, az ellátás biztonsága, a felhasználók védelme, valamint a legkisebb költség elvének érvényesülése érdekében az engedélyes a földgáztárolási tevékenysége körében köteles biztosítani, hogy
a) a rendszerüzemeltetők és a rendszerhasználók a földgáztároló részéről azonos bánásmódban részesüljenek,
b) a rendszerüzemeltetők és a rendszerhasználók hozzáférhessenek a saját adataikhoz, valamint a közérdekű információkhoz,
c) kapcsolt vállalkozása sem közvetlenül, sem közvetve ne részesüljön előnyben,
d) a földgázipari vállalkozások és a felhasználók egyenlő bánásmódban részesüljenek tekintet nélkül arra, hogy azok az integrált vállalkozás részei, az integrált vállalkozás vállalati körébe tartozó termelői engedéllyel, földgáz kereskedelemre vonatkozó vagy egyetemes szolgáltatói engedéllyel rendelkező gazdasági társasággal jogviszonyban álló felhasználók, vagy más, önálló vállalkozások, illetve felhasználók.
(6) A földgáztároló az (5) bekezdés szerinti megkülönböztetés-mentes bánásmód keretében köteles biztosítani különösen az információhoz egyenlő feltételekkel történő hozzáférést, tekintet nélkül arra, hogy a felhasználók és vállalkozások az integrált vállalkozás részei, az integrált vállalkozás vállalati körébe tartozó termelői engedéllyel, földgáz kereskedelemre vonatkozó vagy egyetemes szolgáltatói engedéllyel rendelkező gazdasági társasággal jogviszonyban álló felhasználók, vagy más, önálló vállalkozások, illetve felhasználók.
18. § (1) A földgáztároló köteles kétévente felülvizsgálni az általa üzemeltetett földgáztárolók műszaki állapotát és meghatározni a várható élettartamukat. Az erről szóló jelentést a felülvizsgálatot követő év március 31-ig kell megküldeni a Hivatalnak.
(2) A földgáztároló és a csatlakozó szállítási rendszerüzemeltető az ÜKSZ szabályai és a közöttük lévő együttműködési megállapodás rendelkezései szerint köteles egyeztetni a felajánlható szabad tárolói kapacitások tekintetében.
19. § (1) A biztonsági földgáztárolást végző engedélyes köteles:
a) a biztonsági földgázkészletet az egyéb készleteitől nyilvántartásaiban és számviteli rendszerében elkülönítetten kezelni,
b) a földgázellátási üzemzavar, válsághelyzet esetére az üzemeltetés fokozott felügyeletét biztosító, rendkívüli eljárás és utasítási rendet kidolgozni, és
c) az üzletszabályzata részeként a biztonsági földgázkészlet tárolására, kiadására vonatkozó szabályokat kidolgozni, amely tartalmazza a kitárolásra és az elszámolásra vonatkozó rendelkezéseket, valamint a panaszkezelési eljárást is.
(2) A biztonsági földgázkészlet tárolókapacitásához - az erre vonatkozó szerződés időbeli hatálya alatt nem megszakítható módon - kizárólag a Magyar Szénhidrogén Készletező Szövetség (a továbbiakban: MSZKSZ) jogosult hozzáférni.
(3) A biztonsági földgázkészlet kitárolásához a földgáztároló köteles olyan elszámolási rendet kialakítani, amely biztosítja, hogy a kitárolt készletből csak a külön jogszabály alapján igénybevételre jogosultak, az ott meghatározott mértékben jussanak a földgázhoz.
(4) A biztonsági földgázkészletre a hozzáférés általános szabályai nem alkalmazhatók, nem esik az árszabályozás alá.
(A GET 28-31. §-ához)
Kereskedelem
20. § (1) A földgáz-kereskedelmi működési engedélyt kérelmezőnek rendelkeznie kell:
a) 1 évre szóló, könyvvizsgáló által a 7. számú mellékletben megadott szempontok szerint ellenőrzött üzleti tervvel, amely a kérelmező egyéb tevékenységeitől elkülönítve tartalmazza a földgáz-kereskedelmi tevékenységet, a hozzá kapcsolódó költségeket, a pénzforgalmat,
b) olyan saját szervezettel, azon belül a megfelelő képzettségű szakemberállománnyal, amely biztosítani tudja az engedélyköteles tevékenység végzését, a napi gázforgalmazás szervezését és irányítását,
c) az engedélyköteles tevékenység folytatásához szükséges, földgázellátási üzemzavar, válsághelyzet, korlátozás esetén alkalmazandó eljárásrenddel és személyi feltételekkel,
d) az ÜKSZ vonatkozó rendelkezéseit kielégítő adatforgalmi és informatikai rendszerrel,
e) az engedélyes tevékenység végzéséhez a szállítási rendszerüzemeltetővel való folyamatos kapcsolattartásra alkalmas személyi és tárgyi feltételekkel,
f) e rendelet 131. §-ában meghatározott pénzügyi biztosítékkal.
(2) A földgáz kereskedelemre vonatkozó engedély iránti kérelemhez az e rendelet 5. számú mellékletének VI. fejezetében meghatározott iratokat kell benyújtani.
(3) Az átláthatóság, az ellátás biztonsága, a felhasználók védelme érdekében az engedélyes a földgáz-kereskedelmi tevékenysége körében köteles biztosítani azt, hogy
a) a felhasználók hozzáférhessenek a saját adataikhoz, valamint a közérdekű információkhoz,
b) kapcsolt vállalkozása sem közvetlenül, sem közvetve ne részesüljön előnyben.
20/A. § (1) A korlátozott földgáz-kereskedelmi engedélyt kérelmezőnek rendelkeznie kell:
a) 1 évre szóló, könyvvizsgáló által a 7. számú mellékletben megadott szempontok szerint ellenőrzött üzleti tervvel, amely a kérelmező egyéb tevékenységeitől elkülönítve tartalmazza a földgáz-kereskedelmi tevékenységet, a hozzá kapcsolódó költségeket és pénzforgalmat, és
b) az ÜKSZ vonatkozó rendelkezéseit kielégítő adatforgalmi és informatikai rendszerrel.
(2) A korlátozott földgáz kereskedelmi-engedély iránti kérelemhez az 5. számú melléklet VI/A. Fejezetében meghatározott iratokat kell csatolni.
(3) A korlátozott földgáz-kereskedelmi engedélyesre a földgázkereskedőre vonatkozó szabályokat kell alkalmazni a 20. § (1)-(2) bekezdésében, a 20. § (3) bekezdés a) pontjában, a 22-26/B. §-ban, a 126. § (1) bekezdésében és a 131. §-ban foglaltak kivételével.
20/B. § (1) A korlátozott földgáz-kereskedelmi engedélyt kérelmező gazdasági társaság az engedélykérelemben köteles megjelölni kézbesítési megbízottjának nevét és címét. A kézbesítési megbízottal kötött megbízási szerződést közokiratba vagy teljes bizonyító erejű magánokiratba kell foglalni.
(2) A kézbesítési megbízott magyarországi lakóhellyel vagy székhellyel rendelkező természetes személy, jogi személy vagy jogi személyiséggel nem rendelkező gazdasági társaság lehet.
(3) A kézbesítési megbízott feladata, hogy az engedélyes engedélyköteles tevékenységével összefüggésben keletkezett, az engedélyes részére kézbesítendő iratokat átvegye, és azokat a megbízó részére továbbítsa.
(4) A kézbesítési megbízott e tevékenységért a megbízóval szemben a polgári jog szabályai szerint felel. Az engedélyes részére szóló iratnak a kézbesítési megbízottal történő közlése esetén vélelmezni kell, hogy annak tartalma a kézbesítési megbízottnak történő kézbesítést követő tizenötödik napon az engedélyes számára ismertté vált.
ismertté vált.
20/C. § A földgáz biztonsági készletezéséről szóló törvény szerinti tagi hozzájárulás visszaigénylése és a GET 141/C. §-a alapján felajánlott földgázforrás felhasználása céljából a földgázkereskedő által az egyetemes szolgáltatásra jogosult felhasználó részére biztosítandó többletszolgáltatásokat a 12. számú melléklet tartalmazza.

21. § A földgázkereskedő a működési engedélye alapján jogosult a földgáznak Magyarország államhatárán keresztül történő be-, és kiszállítására.
22. § Ha a földgázkereskedő a felhasználó megbízása alapján május 31-ig a következő gázévre vonatkozó, a felhasználó ellátását biztosító kapacitáslekötési szerződéseket nem kötötte meg és ebből a felhasználónak kára keletkezik, ezen károk és többletköltségek megtérítésére a földgázkereskedő köteles.
23. § A földgázkereskedő előre fizető mérőn keresztül történő vételezés esetén biztosítja a földgáz-értékesítést lehetővé tevő előrefizetés és feltöltés lehetőségét.
23/A. § A földgázkereskedő köteles honlapján közzétenni és ügyfélszolgálatán térítésmentesen a felhasználók rendelkezésére bocsátani a szolgáltatási területén működő, az épületek energetikai jellemzőinek tanúsításáról szóló kormányrendelet szerint kijelölt vagy akkreditált energiaauditot, energetikai szolgáltatást végző tanúsítók listáját és elérhetőségét, továbbá az energiahatékonyságot javító intézkedések, programok hozzáférhetőségét.
23/B. § (1) Ha a felhasználó a felhasználási helyen a szolgáltatás igénybevételével felhagy, köteles azt legkésőbb - a (7) bekezdésben foglalt kivétellel - a felhagyás napjától számított 15 napon belül a földgázkereskedőnek az üzletszabályzatban foglaltak szerint bejelenteni és annak rendelkezései szerint eljárni.
(2) A felhasználó az (1) bekezdés szerinti bejelentés keretében a földgáz-kereskedelmi szerződést felmondja.
(3) Ha a felhasználó elosztóhálózat-használati szerződését a földgázkereskedő kezeli megbízottként, a felhasználó az (1) bekezdés szerinti bejelentés keretében az elosztóhálózat-használati szerződés felmondását is a földgázkereskedő részére teszi meg.
(4) Az (1) bekezdés szerinti bejelentésnek kizárólag a következőket kell tartalmaznia:
a) a felhasználási helyre vonatkozóan
aa) a felhasználási hely címét és a szerződés szerinti azonosítóját,
ab) a fogyasztásmérő berendezés gyári számát és
ac) a fogyasztásmérő berendezés mérőállását és a mérőállás megállapításának dátumát,
b) a felhasználó
ba) nevét, születési nevét, születési helyét és idejét, anyja nevét, lakcímét természetes személy esetében, nevét, székhelyét, cégjegyzékszámát vagy azzal egyenértékű azonosítóját és adószámát jogi személy vagy a Polgári Törvénykönyv (a továbbiakban: Ptk.) általános szabályai szerint létrehozott jogalany esetében,
bb) új lakóhelyének, székhelyének vagy tartózkodási helyének címét vagy értesítési címét,
bc) telefonos elérhetőségét és
bd) földgázkereskedőnél nyilvántartott felhasználói azonosító számát,
c) a felhasználó nyilatkozatát, hogy a földgáz-kereskedelmi szerződését és - a (3) bekezdés szerinti esetben - az elosztóhálózat-használati szerződését felmondja,
d) a felhasználó személyében bekövetkezett változás jogcímét,
e) új felhasználó esetében az új felhasználó
ea) nevét, születési nevét, anyja nevét, születési helyét és idejét természetes személy esetében, nevét, székhelyét, cégjegyzékszámát vagy azzal egyenértékű azonosítóját és adószámát jogi személy vagy a Ptk. általános szabályai szerint létrehozott jogalany esetében,
eb) lakóhelyének címét, tartózkodási helyének címét vagy értesítési címét és
ec) telefonos elérhetőségét,
f) a bejelentés keltét és
g) a felhasználó vagy a (7) bekezdés esetében a bejelentő, és az e) pont szerinti esetben az új felhasználó aláírását.
(5) A (4) bekezdés e) pontja esetében a bejelentéshez az új felhasználó csatolhatja a földgáz-kereskedelmi szerződés és - szükség szerint - az elosztóhálózat-használati szerződés megkötésére vonatkozó igénybejelentését.
(6) Az (1) bekezdés szerinti bejelentés formanyomtatványon is megtehető. A földgázkereskedő az ügyfélszolgálatán formanyomtatványt tesz hozzáférhetővé a (4) bekezdés szerinti adattartalommal, továbbá honlapján elektronikusan letölthető formátumban közzéteszi, valamint azt kérés esetén a felhasználó és az új felhasználó számára postán megküldi. A formanyomtatványt a földgázkereskedő üzletszabályzata tartalmazza.
(7) A felhasználó elhalálozása esetén az elhalálozás tényét legkésőbb annak napjától számított hat hónapon belül kell a földgázkereskedő számára bejelenteni. A bejelentésnek legalább a (4) bekezdés a) pontja, b) pont ba) alpontja, valamint d)-g) pontja szerinti adatokat kell tartalmaznia.
23/C. § (1) A földgázkereskedő a 23/B. § (3) bekezdésében foglalt esetben köteles a 23/B. § (1) bekezdése szerinti bejelentés kézhezvételétől számított 3 napon belül a földgázelosztót a változásról és az elosztóhálózat-használati szerződés felmondásáról értesíteni.
(2) Ha a földgázkereskedő az (1) bekezdésben foglalt kötelezettségét nem vagy késedelmesen teljesíti, a földgázelosztó értesítése és a felhasználási hely helyszíni ellenőrzése elmulasztásának jogkövetkezményeiért a földgázkereskedő felel.
Lakossági fogyasztók földgázellátásból történő ki- és visszakapcsolás rendje
24. § (1) A GET 29. § (3) bekezdésében meghatározott feltételek fennállását vita esetén a földgázkereskedő köteles bizonyítani.
(1a) A GET 29. § (3b) bekezdése esetén a GET 29. § (3) bekezdés c) pontja szerinti értesítésnek tartalmaznia kell a polgári peres vagy fizetési meghagyásos eljárás megindításának lehetőségéről szóló tájékoztatást.
(2) Amennyiben a védendő fogyasztók nyilvántartásában szociálisan rászoruló fogyasztóként nem szereplő lakossági fogyasztó a tartozását nem fizette meg, a földgázkereskedő a kikapcsolást megelőző, a GET 29. § (3) bekezdés c) pontja szerinti első írásbeli értesítés megküldésével egyidejűleg írásban, közérthető módon és áttekinthető formában tájékoztatja a fogyasztót a védendő fogyasztókat megillető kedvezményekről, a védendő fogyasztók nyilvántartásába történő felvétel kérelmezésének módjáról, valamint megküldi részére a 9. számú melléklet szerinti, kérelemként használható adatlapot.
(3) Ha a lakossági fogyasztó a földgázelosztónál szociálisan rászorulóként kezdeményezte a védendő fogyasztói nyilvántartásba történő felvételét, a nyilvántartásba történő felvételig, vagy annak megtagadásáig a kikapcsolási folyamatot a földgázelosztó felfüggeszti. Ez esetben a kikapcsolásra csak a nyilvántartásba való felvétel megtagadását követően kerülhet sor.
(3a) A GET 29. § (3) bekezdése szerinti kezdeményezést a földgázkereskedő legkorábban a fizetési kötelezettség határidejének lejártát követő 63. napon teheti meg a földgázelosztó felé. A kezdeményezés tartalmazza, hogy a lakossági fogyasztó nem rendezte a tartozását és a kikapcsolás végrehajtható.
(4)-(8)
(9) Ha a GET 29. § (3) bekezdés c) pontja szerinti értesítés az érintett engedélyeshez nem kereste jelzéssel érkezik vissza, az iratot - az ellenkező bizonyításig - a postai kézbesítés megkísérlésének napját követő 10. munkanapon kézbesítettnek kell tekinteni.
(10) A földgáz-kereskedelmi szerződés szerinti szolgáltatások szüneteltetésének időtartama legfeljebb 30 nap. Ha a lakossági fogyasztó számlatartozását ezen időszak alatt nem egyenlíti ki, a földgázkereskedő a 30. napon a szerződést azonnali hatállyal felmondhatja. A szüneteltetésről szóló értesítésben az azonnali hatályú felmondásra és annak határidejére a lakossági fogyasztó figyelmét fel kell hívni.
(11)
(12) A (2) bekezdés szerinti tájékoztatást a földgázkereskedő naptári évenként egyszer köteles teljesíteni. Ezt követően - kivéve, ha a védendő fogyasztó szociálisan rászorulóként való nyilvántartásba vételének jogszabályi feltételei az utolsó tájékoztatás óta változtak, vagy a lakossági fogyasztó személyében változás következett be - a (2) bekezdés szerinti tájékoztatási kötelezettségét a földgázkereskedő a naptári éven belül a védendő fogyasztói nyilvántartásba történő felvétel lehetőségére vonatkozó emlékeztető megküldésével is teljesítheti.
25. § (1) A lakossági fogyasztónak a földgázkereskedő által kezdeményezett kikapcsolására csak olyan időpontban kerülhet sor, amelyről a földgázelosztó a lakossági fogyasztót a GET 29. § (3a) bekezdése szerinti második értesítéssel egyidejűleg előre értesítette. Az értesítésben a földgázelosztó köteles meghatározni azt az 5 munkanapot, amely időszakon belül a kikapcsolást a földgázkereskedő a GET 29. § (3a) bekezdése szerinti kezdeményezése esetén végre kívánja hajtani. Az értesítésnek - a földgázkereskedő által szolgáltatott adatok alapján - tételesen tartalmaznia kell a lakossági fogyasztóval szemben fennálló teljes követelést jogcímenként összegszerűen, azok eredeti fizetési határidejével együtt, továbbá - nem vagy nem kizárólag számlatartozásból eredő követelés esetében - a polgári peres vagy fizetési meghagyásos eljárás megindításának időpontját. Az értesítést a földgázelosztó a földgázkereskedővel együttműködve is teljesítheti.
(1a) A lakossági fogyasztó elosztó általi (1) bekezdés szerinti értesítése tértivevényes levélben vagy a lakossági fogyasztó általi átvétel igazolására alkalmas más módon történik. Ha az értesítés „nem kereste” jelzéssel érkezik vissza, az iratot - ellenkező bizonyításig - a postai kézbesítés megkísérlésének napját követő 10. munkanapon kézbesítettnek kell tekinteni.
(1b) Ha a felhasználóval szemben a földgázelosztónak van követelése, a GET 28/A. § (3) bekezdése, 29. § (3)-(6) bekezdése és az (1) bekezdés szerinti rendelkezések az elosztó eljárására megfelelően alkalmazandók.
(2) Ha a földgázelosztó a kikapcsolást a földgázkereskedő értesítésének kézhezvételétől számított 30 napon belül nem tudja végrehajtani, köteles erről a földgázkereskedőt értesíteni. A földgázkereskedő a kikapcsolás meghiúsulásáról szóló értesítést követően a földgázelosztó egyidejű tájékoztatása mellett a földgázkereskedelmi szerződést felmondhatja.
(3)
(4) A lakossági fogyasztó - ha a földgázellátásra igényt tart - tartozásának rendezését a földgázkereskedő felé igazolni köteles.
(5)
26. § A 24-25. § rendelkezéseit nem kell alkalmazni, ha a lakossági fogyasztó magatartása az együttműködő földgázrendszer biztonságos üzemelését veszélyezteti.
Kereskedőváltás
26/A. § (1) Ha a földgázkereskedő a GET 31/B. § (1) bekezdés b) pontja szerinti értesítést küld a felhasználónak - így különösen a felmondás benyújtásának időpontjáig lejárt tartozásról -, a földgázkereskedő köteles részletesen tájékoztatni a felhasználót a nem teljesített szerződéses feltételekről és azok teljesítésének módjáról.
(2) Ha felhasználó a felmondáshoz szükséges szerződési feltételeket teljesítette, a földgázkereskedő a teljesítésről való tudomásszerzést követően haladéktalanul írásban visszaigazolást küld a GET 31/B. § (1) bekezdés a) pontja szerint, és ezzel egyidejűleg teljesíti a GET 31/B. § (4) bekezdése szerinti bejelentési kötelezettségét.
(3) A kereskedőváltással érintett földgázkereskedők a GET 31/B. § (4) bekezdése szerinti bejelentést az ÜKSZ szerinti részletes adattartalommal és formátumban kötelesek a rendszerüzemeltető felé megtenni.
(4) A rendszerüzemeltetők kötelesek az ÜKSZ részeként kereskedőváltás esetére a kapacitáslekötési szerződések megkötésére és módosítására egységes eljárásrendet kidolgozni és alkalmazni.
(5) Ha a rendszerüzemeltető a korábbi vagy az új földgázkereskedő (3) bekezdés szerinti adatközlésének hibája miatt a kereskedőváltásból eredő kötelezettségeit nem tudja végrehajtani, köteles dokumentálható módon egyeztetni az érintett földgázkereskedőkkel az érintett adat kijavításáról vagy pótlásáról úgy, hogy a GET 31/B. § (4) bekezdés szerinti kötelezettségét határidőben teljesíteni tudja.
(6) A záró mérőállás meghatározására a felhasználó, a korábbi és az új földgázkereskedő megállapodása az irányadó.
(7) Ha a felek a rendszerüzemeltető GET 31/B. § (4) bekezdése szerinti értesítéséig nem állapodnak meg a záró mérőállásban, a rendszerüzemeltető
a) távlehívható fogyasztásmérő berendezéssel rendelkező felhasználó esetében a földgáz-kereskedelmi szerződés megszűnésének időpontjában, vagy
b) nem távlehívható fogyasztásmérő berendezéssel rendelkező felhasználó esetében a földgáz-kereskedelmi szerződés megszűnésének napjáig az új földgázkereskedő költségére köteles gondoskodni a fogyasztásmérő berendezés leolvasásáról. A rendszerüzemeltető a nem távlehívható fogyasztásmérő berendezés esetében a záró mérőállást a leolvasás alapján arányosítással határozza meg.
(8) A rendszerüzemeltető az elszámoláshoz szükséges adatokat a leolvasást követő 3 napon belül közli a korábbi és az új földgázkereskedővel, amely alapján a korábbi földgázkereskedő köteles végszámlát kibocsátani a földgáz-kereskedelmi szerződés megszűnésétől számított 20 napon belül. Az új földgázkereskedő által kiállított első számla kezdő mérőállásának a korábbi földgázkereskedő által kiállított végszámlán szereplő záró mérőállással azonosnak kell lennie.
26/B. § (1) A GET 31/C. § (5) bekezdése szerinti pénzügyi biztosíték összege a felhasználó előző évi adatai alapján kiszámított egyhavi átlagfogyasztásának a szerződés megkötésekor érvényes, a földgázkereskedő által alkalmazott áron számított ellenértéke. Az adatokat a rendszerüzemeltető a felhasználó hozzájárulásával köteles a földgázkereskedőnek átadni.
(2) Ha a felhasználó a kereskedőváltással kapcsolatos kötelezettségeit - így különösen a GET 31/B. § (1) bekezdés b) pontja szerinti szerződési feltételeket - teljesítette, de valamely érintett földgázkereskedő vagy rendszerüzemeltető nem teljesíti a kereskedőváltással kapcsolatos kötelezettségeit, és emiatt a kereskedőváltás nem jön létre, a felhasználó korábbi földgáz-kereskedelmi szerződése változatlan feltételekkel hatályban marad. A kereskedőváltással kapcsolatos kötelezettségeket nem teljesítő földgázkereskedő vagy rendszerüzemeltető - a kereskedőváltás meghiúsulása miatt - köteles az érintettek kárát és költségét kamatokkal együtt megtéríteni.
(3) Kereskedőváltás esetén a felhasználó vagy a vele szerződést kötő új földgázkereskedő a gázév végéig köteles a korábbi földgázkereskedő által az ellátása érdekében a rendszerüzemeltetőknél lekötött és a szerződés megszűnését követően ismételten rendelkezésére bocsátott kapacitást - a (4) bekezdés szerinti eltéréssel - lekötni. A szállítói és elosztói kapacitás esetében a kapacitásdíjat a gázév végéig, tárolási kapacitás esetében a tárolási év végéig időarányosan kell megfizetni.
(4) A felhasználóval szerződést kötő új földgázkereskedő a (3) bekezdés szerinti kereskedőváltás esetében részben vagy egészben megtagadhatja a szállítói betáplálási, betároláshoz tartozó szállítási kiadási, illetve tárolói kapacitás átvételét és lekötését.
(5) A (4) bekezdés alkalmazása esetén a földgáz rendszerhasználati díjakat
a) az új földgázkereskedő az általa átvett és lekötött kapacitás után,
b) a korábbi földgázkereskedő a tőle át nem vett és az új földgázkereskedő által le nem kötött kapacitás után
fizeti meg. Az új földgázkereskedő által át nem vett és le nem kötött kapacitás után fizetendő földgáz rendszerhasználati díj nem hárítható át a felhasználóra.
(6) A felhasználó vagy az érintett földgázkereskedő a kereskedőváltás miatti kapacitásátadási egyeztetések meghiúsulása esetén írásban kérelmet nyújthat be a Hivatalhoz. A kérelemhez mellékelni kell az érintett rendszerüzemeltetővel és a földgázkereskedővel folytatott - az egyeztetés lényeges dokumentumait tartalmazó - levelezést, valamint a kérdéses kapacitásra vonatkozó igény megalapozottságának igazolását. Az engedélyesek kötelesek az eljárásról szóló értesítésben megjelölt határidőben a Hivatal által kért tájékoztatást megadni, a kapacitás átadásának elutasítását megindokolni. A Hivatal 15 napon belül dönt a kérelem tárgyában.
(A GET 32-38. § és a 40. §-ához)
Egyetemes szolgáltatás
27. § (1) Az egyetemes szolgáltatási működési engedélyt kérelmezőnek rendelkeznie kell:
a) 3 évre szóló, könyvvizsgáló által a 7. számú mellékletben megadott szempontok szerint ellenőrzött üzleti tervvel, amely a kérelmező egyéb tevékenységeitől elkülönítve tartalmazza az egyetemes szolgáltatói tevékenységet, a hozzá kapcsolódó költségeket, a pénzforgalmat,
b) olyan saját szervezettel, azon belül a megfelelő képzettségű szakember-állománnyal, amely biztosítani tudja az engedélyköteles tevékenység végzését, a napi gázforgalmazás szervezését és irányítását, az egyetemes szolgáltatásra jogosult felhasználók megkülönböztetés-mentes kiszolgálását,
c) az engedélyköteles tevékenység földgázellátási üzemzavar, válsághelyzet korlátozás esetén alkalmazandó eljárásrenddel és személyi feltételekkel,
d) az ÜKSZ vonatkozó rendelkezéseit kielégítő adatforgalmi és informatikai rendszerrel,
e) a szállítási rendszerüzemeltetővel való folyamatos kapcsolattartásra alkalmas személyi és tárgyi feltételekkel,
f) e rendelet 131. §-ában meghatározott pénzügyi biztosítékkal,
g) a GET 39. §-ában és e rendelet 30. §-ában meghatározott mértékű földgázforrással,
h) az ellátásában lévő egyetemes szolgáltatásra jogosult felhasználók ellátására közvetlenül vagy közvetve megkötött forrás és kapacitáslekötési megállapodásokkal, vagy egy földgázkereskedő által az adott egyetemes szolgáltató részére lekötött, az egyetemes szolgáltatásra jogosult felhasználók ellátásához megfelelő mértékű szállítási és tárolási kapacitásokkal.
(2) Az egyetemes szolgáltatásra vonatkozó engedély iránti kérelemhez az e rendelet 5. számú mellékletének VII. fejezetében meghatározott iratokat kell benyújtani.
(3) A versenysemlegesség, az átláthatóság, az ellátás biztonsága, a felhasználók védelme, valamint a legkisebb költség elvének érvényesülése érdekében az engedélyes egyetemes szolgáltatási tevékenysége körében köteles biztosítani azt, hogy
a) az egyetemes szolgáltatásra jogosult felhasználók az egyetemes szolgáltató részéről megkülönböztetés-mentes bánásmódban részesüljenek,
b) az egyetemes szolgáltatásra jogosult felhasználók hozzáférhessenek a saját adataikhoz, valamint a közérdekű információkhoz,
c) kapcsolt vállalkozása sem közvetlenül, sem közvetve ne részesüljön előnyben.
28. § Az egyetemes szolgáltató az általa ellátott felhasználókról folyamatos nyilvántartást vezet, amely tartalmazza a felhasználók azonosításához szükséges a GET 125. § (1) bekezdésében meghatározott, valamint a fogyasztással - beleértve az aktuális napi és várható havi fogyasztást is -, továbbá az egyetemes szolgáltatási szerződéssel összefüggő adatokat is. Az egyetemes szolgáltatási szerződéssel összefüggő adatok köre kiterjed különösen a fogyasztási helyre, a profilba sorolásra, a fizetés módjára, a szerződés írásbeli megkötésének tényére, és védendő fogyasztók esetén a speciális szerződéses feltételekre.
28/A. § (1) Az egyetemes szolgáltató köteles honlapján közzétenni és ügyfélszolgálatán térítésmentesen a felhasználók rendelkezésére bocsátani a működési területén az épületek energetikai jellemzőinek tanúsításáról szóló 176/2008. (VI. 30.) Korm. rendelet 9. §-a szerint kijelölt vagy akkreditált energiaauditot, energetikai szolgáltatást végző tanúsítók listáját és elérhetőségét, továbbá az energiahatékonyságot javító intézkedések, programok hozzáférhetőségét.
(2) Az egyetemes szolgáltató köteles honlapján havi bontásban közzétenni a szolgáltatott földgáz hiteles kromatográffal mért fűtőértékét.
29. § A GET 33. § (2) bekezdése szerinti legkisebb egyetemes szolgáltatási területi egység - a 129. § és a GET 139. § (1) bekezdése szerinti eset kivételével - a megye (főváros).
(A GET 39. §-ához)
30. § (1) Egyetemes szolgáltatónak biztosítania kell a szolgáltatási területén vele szerződést kötő egyetemes szolgáltatásra jogosult felhasználók folyamatos gázellátását
a) a szolgáltatási területre jellemző, de legalább egy gázévre összesen 2600 napfok számig, és
b) legalább -12 °C közép-hőmérsékletéhez tartozó fogyasztási értékig.
(2) Az egyetemes szolgáltatónak az (1) bekezdés szerinti ellátás biztonsági szint biztosítása érdekében rendelkeznie kell minden év március 31-én az általa ellátott felhasználók következő gázévi fogyasztásának megfelelő földgáz-kereskedelmi szerződésben lekötött földgázforrással vagy forrásopcióval, valamint minden év október 1-jén a 31. § (1) bekezdés szerinti téli felkészülési tervben meghatározott várható téli fogyasztás legalább 60%-ának megfelelő, hazai földgáztárolóban elhelyezett földgázkészlettel.
(3) Az egyetemes szolgáltató az (1) és (2) bekezdésben meghatározott kötelezettségeinek nem vagy nem megfelelő teljesítéséért a felhasználók felé kártérítési felelősséggel tartozik.
(4)
31. § (1) Az egyetemes szolgáltató köteles minden év március 31-ig a Hivatalnak benyújtani az általa ellátott felhasználók ellátás biztonsági szintjét biztosító téli felkészülési tervet, amelyben megadja a szolgáltatási területén lévő felhasználók következő gázévre vonatkozó várható órai csúcsigényét és fogyasztását fogyasztási profilonként, átadónkénti, havi összesítésben. A felkészülési terv benyújtásával egyidejűleg köteles bemutatni, hogy rendelkezik a felhasználók téli ellátásához szükséges 30. § (2) bekezdése szerinti gázforrásokkal és lekötött tárolói kapacitásokkal. A felkészülési terv részeként az egyetemes szolgáltató minden év május 31-ig köteles bemutatni, hogy rendelkezik a felhasználói ellátásához szükséges lekötött szállítási- és elosztási kapacitásokkal. A felkészülési tervet és annak végrehajtását a Hivatal folyamatosan ellenőrzi. A felkészülés elégtelensége esetén a Hivatal kötelezi az egyetemes szolgáltatót a felkészülési intézkedések módosítására. Az egyetemes szolgáltató köteles megadni minden év október 1-jéig a Hivatalnak az általa betárolt tárolói mobilkészlet mértékét.
(2) Az egyetemes szolgáltató a felhasználókkal kötött egyetemes szolgáltatási szerződése alapján - eltérő megállapodás hiányában - jogosult az általa ellátott felhasználók szállítási rendszerüzemeltetői, elosztói, tárolói kapacitását kezelni, és e kapacitásokat a rendszerüzemeltetőknél közvetlenül lekötni.
(3) Az egyetemes szolgáltatás végzéséhez szükséges földgázforrások meghatározásához a rendszerüzemeltetők az e rendelet szerint meghatározott, ellátni kívánt területen egyetemes szolgáltatásra jogosult felhasználók számát és éves gázmennyiségét kötelesek megadni azon gazdasági társaság részére, amely egyetemes szolgáltatási működési engedély benyújtását tervezi.
32-34. §
35. § Az egyetemes szolgáltatásra vonatkozó részletes szabályokat e rendelet 2. számú melléklete szerinti Egyetemes Szolgáltatási Szabályzat (a továbbiakban: ESZSZ) tartalmazza.
(A GET 46-49. §-ához)
Szervezett földgázpiac
36. § (1) A szervezett földgázpiaci engedélyesnek rendelkeznie kell:
a) a tevékenység folytatásához szükséges személyi, tárgyi és biztonsági feltételekkel, a biztonságos működéshez szükséges feltételekkel,
b) felelősségbiztosítási rendszerrel,
c) a feladat ellátásához szükséges adatforgalmi és információs rendszerrel,
d) a szállítási rendszerüzemeltetővel egyeztetett, annak informatikai platformjához történő kapcsolódáshoz szükséges informatikai eszközökkel.
(2) A szervezett földgázpiac működtetésére vonatkozó engedély iránti kérelemhez az e rendelet 5. számú mellékletének X. fejezetében meghatározott iratokat kell benyújtani.
(3) A GET 114. § (13) bekezdése szerinti fióktelep működésére vonatkozó kérelmet az anyavállalat nyújtja be.
37. § (1)-(4)
(5) A szervezett földgázpiacon forgalmazott termék, ügylettípus vagy kereskedési módszer bevezetésére, megváltoztatására, kivezetésére a szervezett földgázpiaci szabályzat rendelkezései irányadók.
(6) A szervezett földgázpiacon végezhető származtatott ügyletekre, továbbá más energiahordozónak, az energiaellátáshoz kapcsolódó egyéb terméktípusnak vagy vagyoni értékű jognak a szervezett földgázpiacra történő bevezetésére, valamint az azokkal való kereskedelemre vonatkozó rendelkezéseket - az e rendeletben meghatározottakkal összhangban - külön jogszabály tartalmazza.
(7) Külön jogszabály meghatározott mértékű és feltételek szerinti értékesítési kötelezettséget írhat elő a szervezett földgázpiacon.
38. § (1) A szervezett földgázpiaci engedélyes az ÜKSZ hatálya alá tartozik, köteles annak rendelkezéseit betartani, az ügyletek teljesítése és elszámolása során köteles a szállítási rendszerirányítóval együttműködni. Az együttműködés részletes feltételeit az ÜKSZ határozza meg.
(2)
(3) A szervezett földgázpiacon folyó kereskedés szabályait tartalmazó szervezett földgázpiaci szabályzat rendelkezései a szervezett földgázpiacon történő részvétel tekintetében és a kereskedés során kötelezően alkalmazandók. A szervezett földgázpiaci szabályzatot úgy kell kialakítani, hogy biztosítsa a biztonságos és átlátható kereskedést, valamint segítse elő a regionális földgázpiacok kialakítását és összekapcsolását. Ha a biztonságos és átlátható kereskedés a piaci folyamatok kedvezőtlen alakulása miatt nem biztosítható, a szervezett földgázpiaci engedélyes jogosult a kereskedés időleges felfüggesztésére. A felfüggesztés részletes szabályait - a földgázellátási zavar és válsághelyzet esetén alkalmazandó jogszabályi rendelkezésekkel összhangban - a szervezett földgázpiaci szabályzat tartalmazza.
(A GET 50-52. §-ához)
Vezetékes PB-gáz szolgáltatás
39. § (1) A vezetékes PB-gáz szolgáltatást biztosító elosztóvezeték annak tartozékaival együtt a GET 3. § 12. pontja szerinti elosztóvezetéknek minősül, amelynek kezdőpontja a tartály kilépési pontja, végpontja a felhasználási hely telekhatára.
(2) A vezetékes PB-gáz elosztóvezeték létesítésére, üzemeltetésére az elosztóvezetékre vonatkozó rendelkezéseket kell megfelelően alkalmazni, és a létesítés során úgy kell eljárni, hogy szükség esetén a vezeték alkalmas legyen a földgázelosztásra is.
(3) A vezetékes PB-gáz szolgáltatása vonatkozó engedély iránti kérelemhez az e rendelet 5. számú mellékletének VIII. fejezetében meghatározott iratokat kell benyújtani.
(A GET 53-54. §-ához)
Egyablakos kapacitásértékesítés
40. § (1) Az egyablakos kapacitásértékesítésre vonatkozó működési engedélyt kérelmezőnek rendelkeznie kell:
a) 3 évre szóló, könyvvizsgáló által a 7. számú mellékletben megadott szempontok szerint ellenőrzött üzleti tervvel, amely a kérelmező egyéb tevékenységeitől elkülönítve tartalmazza a földgáz kapacitásértékesítő tevékenységet a hozzá kapcsolódó költségeket, pénzforgalmat,
b) olyan saját szervezettel, azon belül a megfelelő képzettségű szakember-állománnyal, amely biztosítani tudja az engedélyköteles tevékenység végzését, a rendszerhasználók megkülönböztetés-mentes kiszolgálását,
c) a rendszer leírásával, amely tartalmazza az egyablakos kapacitásértékesítés során értékesíteni kívánt kapacitások meghatározását,
d) az egyablakos kapacitásértékesítésbe bevont rendszerüzemeltetőkkel kötött kapacitásértékesítési megállapodásokkal,
e) a Hivatal által jóváhagyott tarifa képzési elvvel és képlettel,
f) a kapacitásértékesítésre vonatkozó felmentésekkel,
g) a kapacitások átlátható értékesítésére vonatkozó szabályzattal,
h) az érintett szállítási rendszerüzemeltetővel kötött együttműködési megállapodással,
i) ha az egyablakos kapacitásértékesítő kapacitásai a magyar együttműködő földgázrendszer kapacitásai részeként kerülnek értékesítésre
ia) a kapacitások átlátható értékesítését részletesen bemutató üzletszabályzattal,
ib) rendkívüli ellátási helyzetben, korlátozáskor, krízis helyzetben alkalmazandó eljárásrenddel.
(2) Az egyablakos kapacitásértékesítésre vonatkozó engedély iránti kérelemhez az e rendelet 5. számú mellékletének IX. fejezetében meghatározott iratokat kell benyújtani.
(3) A versenysemlegesség, az átláthatóság, az ellátás biztonsága, a felhasználók védelme, valamint a legkisebb költség elvének érvényesülése érdekében az egyablakos kapacitásértékesítő a kapacitásértékesítési tevékenysége körében köteles biztosítani azt, hogy
a) a rendszerhasználók az egyablakos kapacitásértékesítő részéről megkülönböztetés-mentes bánásmódban részesüljenek,
b) a rendszerhasználók hozzáférhessenek a saját adataikhoz, valamint a közérdekű információkhoz,
c) kapcsolt vállalkozása sem közvetlenül, sem közvetve ne részesüljön előnyben.
41. § (1) A kérelmezőnek
a) vállalnia kell, hogy a beruházás során kiépítésre kerül az együttműködő földgázrendszer csatlakozási lehetősége,
b) részletes gazdasági elemzéssel be kell mutatnia, hogy a beruházás finanszírozása csak egyablakos értékesítés esetén biztosítható,
c) részletesen be kell mutatnia a nyújtandó szolgáltatásokat és a tarifaszabályozás alóli felmentés kérelme esetén a tarifa képzés módszerét, az induló árat, az árfelülvizsgálat feltételeit.
(2) Az egyablakos kapacitásértékesítéssel érintett kapacitások átlátható módon, nyilvánosan meghirdetett módon értékesíthetőek.
(3) A kérelemnek továbbá tartalmaznia kell
a) a kapacitások rendelkezésre állásának időpontját,
b) a kapacitásértékesítés időpontját,
c) a mentesség tárgyát és a mentesség határidejét,
d) a kapacitásértékesítési szabályzatát, amely részletes eljárásrendet tartalmaz a kapacitások eseti, aukciós vagy pályázati úton történő értékesítésére,
e)
42. § Ha a Hivatal mentességet megadó határozata nem tartalmaz felmentést a díjmegállapítási szabályok alkalmazása alól, akkor az alkalmazandó díjakra a rendszerhasználati díjakra vonatkozó jogszabályt és a határozat tarifa-megállapításra vonatkozó egyéb feltételeit kell alkalmazni.
(A GET 55-61. §-ához)
Jelentős piaci erővel rendelkező engedélyes
43. § (1) A GET 55. § (1) bekezdésében meghatározott piacokon a Hivatal a keresleti és kínálati helyettesíthetőség alapján azonosítja az érintett piacokat. A Hivatal az érintett piacok azonosítását, a piaci verseny hatékonyságának elemzését, a jelentős piaci erővel rendelkező engedélyesek azonosítását, valamint a rájuk vonatkozó kötelezettségek előírását a versenyjog vonatkozó szabályaival összhangban, a magyar földgáz-piac sajátosságainak, valamint a Gazdasági Versenyhivatal és az Európai Unió Bizottságának korábbi vizsgálati eredményeinek figyelembevételével végzi el.
(2) E cím alkalmazásában érintett piac a Hivatal által - a versenyjog szabályaival összhangban - meghatározott, keresleti és kínálati helyettesíthetőséggel jellemezhető, területileg elhatárolható, szabad árképzésen alapuló termék- és szolgáltatási piac, amelyen a verseny hatékonyságának elemzése és az engedélyesek piaci erejének vizsgálata történik.
(3) Az érintett piacok területi meghatározása során a Hivatal figyelembe veszi
a) a vizsgált termék- és szolgáltatási piacon értékesített földgáz árában megfigyelhető területi eltéréseket,
b) a földgáz beszerzésének, illetve értékesítésének lehetőségeit, korlátait, figyelemmel a tisztességtelen piaci magatartás és a versenykorlátozás tilalmáról szóló 1996. évi LVII. törvény (a továbbiakban: Tpvt.) 14. § (3) bekezdésében foglalt szempontokra,
c) a hálózati szűk keresztmetszeteket, az egyes földrajzi területeken érvényesülő szabályozási gyakorlatban megnyilvánuló különbségeket,
d) egyéb, a piaci versenyfeltételek homogenitását befolyásoló tényezőket.
44. § A piaci verseny hatékonyságának elemzésekor a Hivatal figyelembe veszi:
a) az érintett piacon működő három legnagyobb piaci részesedéssel rendelkező engedélyes együttes piaci részesedését, alkalmazva a 45. § a) pontjában az engedélyes piaci erejének megítélésére vonatkozó szabályokat,
b) az érintett piac likviditását, azaz az áruk és szolgáltatások gyors és alacsony költségek melletti értékesíthetőségét, illetve beszerezhetőségét,
c) az érintett piacon értékesített áruk és szolgáltatások árának alakulását és a piacon tevékenykedő vállalkozások árképzési gyakorlatát,
d) a felhasználók szolgáltató váltásának mértékét, azaz a vizsgált időszakban bekövetkezett összes szolgáltató váltásnak a felhasználókkal kötött összes földgáz-kereskedelmi szerződésen belüli arányát,
e) az érintett piacon megfigyelhető verseny többi piacra gyakorolt hatását.
45. § A jelentős piaci erővel rendelkező engedélyes azonosítása során a Hivatal a következők szerint jár el:
a) az engedélyes, az általa a Tpvt. szerint irányított vállalatok, valamint az őt irányító vállalat, valamint az engedélyest irányító vállalat által irányított vállalatok piaci részesedését az engedélyes piaci erejének megítélésekor az azonos termékpiacok tekintetében együtt kezeli, a kapcsolódó piacok tekintetében pedig fokozottan figyelembe veszi,
b) a piaci részesedések számításakor az értékesített földgáz mennyiségét, az árbevételt és egyéb gazdasági mutatókat vagy a vonatkozó piac minőségét alapvetően befolyásoló számszerűsíthető jellemzőket veszi figyelembe, ha az érintett termékpiac sajátosságai ezt indokolttá teszik,
c) ha két vagy több engedélyes az érintett piac sajátosságaiból kifolyólag képes piaci magatartásának összehangolására, a Hivatal a két vagy több engedélyest külön-külön jelentős piaci erővel rendelkezőnek azonosíthatja.
46. § (1) A piaci verseny előmozdításához szükséges átláthatóság biztosítása érdekében a Hivatal különösen az alábbi információknak legalább az engedélyes honlapján történő nyilvánosságra hozatalára kötelezheti a jelentős piaci erővel rendelkező engedélyest:
a) az engedélyes által megvásárolt, átvételi kötelezettséget tartalmazó szerződésekkel lekötött, illetve ilyen szerződések keretében átvett földgáz mennyisége, szerződő felenként,
b) az engedélyes adott piaci szegmensben alkalmazott értékesítési szerződéseinek mintapéldánya vagy értékesítési szerződéseinek kondíciós listája, különös tekintettel a szerződés időtartamára, a szerződő felek jogaira és kötelezettségeire, a szerződés tárgyát képező termékek és szolgáltatás tartalmának és árának meghatározására.
(2) A Hivatal honlapján közzéteszi a nyilvánosságra hozatalra kötelezett engedélyesek listáját, az engedélyesekre vonatkozóan előírt kötelezettséget, valamint az engedélyes honlapjának elérhetőségét.
(3) Ha a Hivatal az (1) bekezdés szerinti nyilvánosságra hozatalra kötelezi a jelentős piaci erővel rendelkező engedélyest, úgy az engedélyes a közzétett információkban bekövetkezett változást is - a változás bekövetkeztét követően haladéktalanul - köteles nyilvánosságra hozni.
47. § A Hivatal az egyenlő bánásmód biztosítása érdekében előírhatja a jelentős piaci erővel rendelkező engedélyes számára, hogy az e kötelezettséggel érintett földgáz-beszerzési vagy értékesítési szerződéseit azok megkötését követő 8 napon belül nyújtsa be a Hivatal részére. A Hivatal megvizsgálja, hogy a benyújtott szerződések megfelelnek-e az egyenlő bánásmód elvének. Ha az érintett - teljesedésbe még nem ment - szerződéseket a Hivatal az egyes szerződő feleket indokolatlanul megkülönböztetőnek ítéli, az engedélyest kötelezi a szóban forgó szerződések olyan irányú módosítására, hogy azok megfeleljenek az egyenlő bánásmód elvének. A Hivatal az engedélyes részére előírhat továbbá olyan, egyenlő bánásmódra vonatkozó kötelezettségeket, amelyeket az engedélyes földgáz-beszerzési vagy értékesítési szerződéseinek megkötésekor köteles alkalmazni.
48. § Az árkorlát, vagy a költségalapú árképzésre vonatkozó kötelezettség kiszabása esetén az engedélyesi tevékenység végzésével összefüggésben felmerült költségek indokoltságát a Hivatal vizsgálja meg, és az engedélyestől bekért gazdasági és műszaki adatok, összehasonlító (benchmark) adatok, valamint piaci modellezés alapján megállapítja, hogy a felmerült költségek mennyiben ismerhetők el indokolt költségnek. A méltányos megtérülés az engedélyesi tevékenység végzésével felmerült indokolt költségek és befektetések alapján határozható meg. Árkorlát az indokolt költségek, valamint az indokolt költségek és befektetések méltányos megtérülése, valamint az érintett piacon várható piaci árak figyelembevételével alkalmazható.
49. § (1) A GET 55. § (1) bekezdés a) pontja szerinti piacon jelentős piaci erővel rendelkező engedélyes számára a Hivatal átlátható értékesítési kötelezettség keretében nyilvános földgáz-aukció megtartását írhatja elő.
(2) A Hivatal földgáz-aukciót előíró határozatában rendelkezik az értékesítendő földgáz mennyiségéről, az aukción felajánlásra kerülő termékek köréről, az aukció gyakoriságáról és megtartásának határidejéről, valamint kötelezi az engedélyest, hogy jóváhagyás céljából a Hivatal számára nyújtsa be az aukció lebonyolítására vonatkozó szabályzatát.
(3) Az aukciós szabályzat rendelkezéseit úgy kell megállapítani, hogy az aukció feltételei, lebonyolítása minden szereplő számára átlátható legyen, a nyertes ajánlat megállapítása egyértelmű feltételek alapján történjen és mindenkinek biztosítani kell, hogy egyenlő esélyekkel indulhasson. Az aukción értékesített termékek mennyiségét és az aukción kialakult átlagárat az engedélyes az aukció lezárását követő 3 napon belül köteles nyilvánosságra hozni.
(4) Az aukción értékesített források mennyiségét és összetételét, az aukciós szabályzatot a Hivatal jóváhagyja, a jóváhagyást feltételekhez köti, vagy megtagadja.
(5) A Hivatal a határozatában az engedélyes számára előírt kötelezettségek teljesítésére vonatkozó határidőt úgy állapítja meg, hogy ésszerű idő álljon az engedélyes rendelkezésére a jóváhagyásra benyújtandó dokumentáció elkészítéséhez, a Hivatal jóváhagyását feltételekhez kötő, illetve megtagadó határozata esetén a dokumentáció szükséges módosításához és az aukció is megtartható legyen legkésőbb a határozatban meghatározott időpontig. A (2) bekezdésben meghatározott kötelezettségek teljesítésére a Hivatal által előírt határidő 30 napnál nem lehet rövidebb.
(6) A földgáz-aukción felajánlandó mennyiséget a Hivatal úgy határozza meg, hogy az a kötelezett engedélyes egyéb kereskedelmi szerződéseinek teljesítését ne veszélyeztesse.
50. § A Hivatal előírhatja, hogy a kiskereskedelmi piacokon jelentős piaci erővel rendelkező engedélyes egyetemes szolgáltatásra jogosult felhasználók részére értékesített szolgáltatási csomagjaira vonatkozó szerződéses kondíciókat a Hivatal határozata szerinti bontásban és részletezettségben, üzletszabályzatában és honlapján tegye közzé. A közzétett szerződéses kondíciók az engedélyest minden egyetemes szolgáltatásra jogosult felhasználó irányában kötik, azoktól egyetlen szolgáltatási csomag esetén sem térhet el.
(A GET III/A. Fejezetéhez)
50/A. § Az ellenőrzési eljárás során kiszabható bírság mértéke százezer forinttól tízmillió forintig terjedhet.
50/B. § (1) A nagykereskedelmi piacfelügyeleti eljárás során kiszabható bírság mértéke
a) a bennfentes kereskedelemre, a piaci manipulációra és a piaci manipuláció megkísérlésére vonatkozó tilalom megsértése esetén százezer forinttól ötszázmillió forintig,
b) a bennfentes információ közzétételére vonatkozó kötelezettség megsértése esetén százezer forinttól tízmillió forintig
terjedhet.
(2) A kiszabható bírság felső határa az (1) bekezdés a) pontjától eltérően az elért árfolyamnyereség vagy elkerült árfolyamveszteség négyszáz százaléka, ha az árfolyam-különbözet mértéke tételesen kimutatható és az magasabb, mint az (1) bekezdés b) pontjában meghatározott bírságtétel felső határa.
(A GET 62. §-ához)
51. §
52. § (1) Az egyetemes szolgáltató az általa ellátott egyetemes szolgáltatásra jogosult felhasználó földgázfogyasztásával összefüggő, az egyetemes szolgáltatásra jogosult felhasználó által fizetendő éves költségek tájékoztató jellegű kiszámítására szolgáló számolási táblát vagy kalkulátort tesz közzé a honlapján.
(2) A földgázelosztó az egyetemes szolgáltatásra jogosult felhasználó által fizetendő éves földgázelosztási költségek tájékoztató jellegű kiszámítására szolgáló számolási táblát vagy kalkulátort tesz közzé honlapján.
(A GET 63. §-ához)
Ügyfélszolgálat
53. § (1)
(2) Az állandó ügyfélszolgálati iroda a hét minden munkanapján legalább napi 6 órás, és - 5 munkanapos hetet alapul véve - legalább heti 36 órás nyitvatartással üzemel. Az állandó ügyfélszolgálati irodán kötelező az elektronikus ügyfélhívó rendszer alkalmazása, valamint készpénzátutalási megbízás rendelkezésre tartása és a bankkártyás fizetési lehetőség biztosítása.
(3) Az ügyfélszolgálati fiókiroda legalább heti két munkanapon, összesen legalább heti 8 órás nyitvatartással üzemel. Az engedélyes köteles az ügyfélszolgálati fiókirodában a helyben rendelkezésre álló információk alapján az üzletszabályzatban meghatározott ügytípusokba tartozó ügyeket helyben elintézni, bankkártya használatával történő fizetési lehetőséget biztosítani, készpénzátutalási megbízást rendelkezésre tartani. Az ügyfélszolgálati fiókirodában nem elintézhető ügyeket az engedélyes köteles igazoltan nyilvántartásba venni és gondoskodni azok intézéséről.
(4) Az egyetemes szolgáltatásra jogosult felhasználót ellátó földgázkereskedő
a) abban a régióban, amelyben az általa ellátott egyetemes szolgáltatásra jogosult felhasználók száma meghaladja a 15 000-et, állandó ügyfélszolgálati irodát működtet azon a településen, ahol a legtöbb egyetemes szolgáltatásra jogosult felhasználót látja el, és
b) abban a régióban, amelyben az általa ellátott egyetemes szolgáltatásra jogosult felhasználók száma meghaladja a 45 000-et - az a) pont szerinti állandó ügyfélszolgálati iroda mellett - ügyfélszolgálati fiókirodát működtet azon a településen, ahol a második legtöbb egyetemes szolgáltatásra jogosult felhasználót látja el.
(5) Az egyetemes szolgáltató a GET 63. § (5) bekezdése szerint az olyan járásban, ahol megyei jogú város található, a megyei jogú városban, valamint a fővárosban állandó ügyfélszolgálati irodát működtet. Minden más járásban az egyetemes szolgáltató fiókirodát működtet azon a településen, ahol a legtöbb egyetemes szolgáltatásra jogosultat látja el.
(5a) Ha a településen - a főváros kivételével - jogszabály állandó ügyfélszolgálati iroda és ügyfélszolgálati fiókiroda működtetését is előírja, az egyetemes szolgáltató kizárólag az állandó ügyfélszolgálati irodát köteles működtetni.
(5b) A fővárosban egy állandó ügyfélszolgálati irodára legfeljebb 100 000 egyetemes szolgáltatásra jogosult felhasználó juthat.
(6)
(7) Az ügyfélszolgálati fiókiroda működési területén lévő felhasználási hellyel rendelkező egyetemes szolgáltatásra jogosult felhasználó jogosult az állandó ügyfélszolgálati irodában történő ügyintézésre is.
(8) Az ügyfélszolgálatokon kötelezően végzendő tevékenységek körét, a nyitvatartási időre és a tevékenységek végzésére vonatkozó részletes minőségi követelményeket, a szolgáltatás elvárt színvonalát a Hivatal - az üzletszabályzatok keretei között - állapítja meg.
(8a) Az egyetemes szolgáltató azokban a megyei jogú városokban és a fővárosban, ahol az általa ellátott egyetemes szolgáltatásra jogosult felhasználóknak nincs nyilvántartott felhasználási helye, nem köteles ügyfélszolgálati irodát fenntartani.
(8b) Ha az egyetemes szolgáltató új szolgáltatási területre kap engedélyt, az új szolgáltatási területen ügyfélszolgálatot akkor kell létesítenie, ha az általa ellátott felhasználók száma az új szolgáltatási területen az 500-at meghaladja.
(9) A Hivatal az árszabályozás során kizárólag a kötelezően létrehozott ügyfélszolgálati iroda működési költségeit ismeri el.
(10) Az ügyfélforgalmi adatokat az egyetemes szolgáltató köteles rögzíteni.
(11) A földgázelosztó és az egyetemes szolgáltató megállapodása esetén a földgázelosztói ügyfélszolgálat az egyetemes szolgáltatói ügyfélszolgálattal közös helyiségben is működtethető.
(12) Közös helyiségben működtetett elosztó hálózati és egyetemes szolgáltatói ügyfélszolgálat esetén az ügyfelek számára az egyes jogviszonyokkal összefüggő önálló ügyintézés lehetőségét biztosítani kell.
53/A. § A GET 63/B. §-a szerinti ügyfélforgalom számára nyitva álló helyiség nyitva tartása tekintetében az ügyfélszolgálati fiókirodákra vonatkozó rendelkezéseket kell alkalmazni. Ha a GET 63/B. §-a szerinti ügyfélforgalom számára nyitva álló helyiséget az egyetemes szolgáltató más szolgáltatóval, közszolgáltatóval vagy közfeladatot ellátó jogi személlyel együttműködve tartja fenn és ennek nyitvatartási ideje hosszabb, a GET 63/B. §-a szerinti ügyfélforgalom számára nyitva álló helyiséget a hosszabb nyitva tartás szerint kell üzemeltetni.
A felhasználói beadványok engedélyes általi kezelésére és a felhasználók, illetve a lakossági fogyasztók általi benyújtására vonatkozó eljárási szabályok
54. § (1)
(2) Az engedélyes az ügyfélszolgálaton írásban benyújtott és szóban előadott, de el nem intézett beadványokat igazolás ellenében veszi át. Az érintett engedélyes a felhasználó valamennyi beadványát köteles az elévülési határidő végéig, visszakereshetően megőrizni.
(3) Szükség esetén a beadvány beérkezésétől számított 8 napon belül az engedélyesek kötelesek egymás között rendezni, hogy melyikük joga, illetve kötelessége az adott ügyben eljárni, és az eljáró engedélyesnek a beadványt átadni. Ennek megtörténtéről a felhasználót haladéktalanul, írásban tájékoztatni kell.
(4) Ha a beadvány a földgáz-értékesítéssel és a földgáz- elosztói tevékenységgel egyaránt összefügg, és ennek következtében több engedélyest érint, az érintett engedélyesek kötelesek egymás között a beadvány beérkezésétől számított 15 napon belül az intézkedési hatáskörök rendezéséhez és a megfelelő intézkedés megtételéhez szükséges egyeztetéseket lefolytatni.
(5) A beadványok intézése során az engedélyesnek 15 napos határidőn belül érdemben írásban választ kell adnia a felhasználó részére. A 15 napos válaszadási határidő a (3) bekezdés szerinti eljárási illetékesség megállapításának, illetve a (4) bekezdés szerinti egyeztetéseknek az időtartamával meghosszabbodhat, ha ezen eljárások lefolytatásának helye van. A válaszadási határidőbe nem számít bele a felhasználóval történő időpont egyeztetéstől a beadvánnyal kapcsolatos helyszíni vizsgálat elvégzéséig eltelt idő.
(6) Az engedélyes a beadvány nélküli, telefonon történő ügyintézés esetében is biztosítja az ügyintézés dokumentálhatóságát. Ennek érdekében egyedi ügyszámot alkalmaz, amelyről a hívás során tájékoztatja a felhasználót. A korábbi, érdemben megválaszolt beadvány tartalmával azonos tartalmú, ugyanazon felhasználó által tett, ismételt, új információt nem tartalmazó beadvány, valamint a névtelen felhasználói beadvány kivizsgálását az engedélyes mellőzheti.
(7) Az üzletszabályzat a védendő fogyasztókra kedvezőbb szabályokat állapíthat meg.
(8) Ha a felhasználó az engedélyes válaszát nem fogadja el, vagy az engedélyes nem adott érdemi választ, a felhasználó a fogyasztóvédelmi hatósághoz vagy a Hivatalhoz benyújtott kérelmének (a továbbiakban: panasz) tartalmaznia kell
a) a kérelmező elérhetőségét (cím, ha rendelkezésre áll, a telefonos elérhetőség és elektronikus levélcím),
b) az érintett felhasználási hely címét,
c) a beadvány tárgyának rövid leírását a rendelkezésre álló dokumentumokkal alátámasztva, ideértve különösen az engedélyesnek a felhasználói megkeresésére adott válaszlevelét, az engedélyeshez benyújtott panasz igazolására szolgáló (2) bekezdés szerinti igazolást, vagy a (6) bekezdésben meghatározott egyedi ügyszámot, vagy postai úton benyújtott panasz esetében a feladás igazolását szolgáló dokumentumot,
d) a kért intézkedés megjelölését,
e) a kérelmező aláírását.
55. § (1) Az engedélyes üzletszabályzatában köteles a felhasználói beadványok kezelésére, valamint a felhasználók panaszai benyújtására vonatkozó részletes szabályokat feltüntetni.
(2) Az 54. § (3)-(4) bekezdéseiben foglaltakat nem lehet alkalmazni, ha a földgázelosztó és a földgázkereskedő ügyfélszolgálati tevékenységét azonos szervezeti egység vagy szervezet látja el.
A földgázellátásból történő kikapcsolás alóli mentességre vonatkozó részletes szabályok
55/A. § A GET és e rendelet alkalmazásában közintézményi felhasználó
a) a közoktatásról szóló törvény szerinti óvoda, általános iskola, gyógypedagógiai, konduktív pedagógiai óvoda vagy iskola, és az ezekhez tartozó kollégium, ha
aa) állami vagy önkormányzati fenntartású, vagy
ab) állami vagy önkormányzati feladatok ellátására hatályos közoktatási megállapodással rendelkezik,
b) a szociális igazgatásról és a szociális ellátásokról szóló törvény szerinti ápolást, gondozást nyújtó intézmény, rehabilitációs intézmény, lakóotthon, átmeneti elhelyezést nyújtó intézmény, valamint a hajléktalan személyek nappali ellátását biztosító szociális intézmény, ha
ba) állami vagy önkormányzati fenntartású, vagy
bb) állami vagy önkormányzati feladatok ellátására hatályos ellátási szerződéssel rendelkezik,
c) a gyermekek védelméről és a gyámügyi igazgatásról szóló törvény szerinti bölcsőde, családi napközi, gyermekek átmeneti otthona, családok átmeneti otthona, gyermekotthon, lakásotthon, utógondozói otthon és javítóintézet, ha
ca) állami vagy önkormányzati fenntartású, vagy
cb) állami vagy önkormányzati feladatok ellátására hatályos ellátási szerződéssel rendelkezik,
d) az egészségügyről szóló törvény szerinti fekvőbeteg-szakellátást biztosító egészségügyi intézmény, ha
da) állami vagy önkormányzati fenntartású, vagy
db) egészségügyi közszolgáltatás biztosítására vonatkozó hatályos szerződéssel rendelkezik.
55/B. § (1) A közintézményi felhasználó a GET 64/A. §-a szerinti moratórium (a továbbiakban: moratórium) biztosítását a moratóriummal érintett időszakot (a továbbiakban: moratóriumi időszak) legalább 15 nappal megelőzően kezdeményezi a földgázkereskedőnél és a földgázelosztónál.
(2) A közintézményi felhasználó a moratórium biztosításának kezdeményezésével egyidejűleg az alábbi dokumentumokkal igazolja, hogy a GET 64/A. §-ában és e rendelet 55/A. §-ában meghatározott feltételeknek megfelel:
a) az 55/A. § a) pont aa) alpontja szerinti közintézményi felhasználó alapító okirattal vagy működési engedéllyel,
b) az 55/A. § a) pont ab) alpontja szerinti közintézményi felhasználó alapító okirattal vagy működési engedéllyel és hatályos közoktatási megállapodással,
c) az 55/A. § b) pont ba) alpontja szerinti közintézményi felhasználó alapító okirattal vagy működési engedéllyel,
d) az 55/A. § b) pont bb) alpontja szerinti közintézményi felhasználó alapító okirattal vagy működési engedéllyel és hatályos ellátási szerződéssel,
e) a javítóintézet kivételével az 55/A. § c) pont ca) alpontja szerinti közintézményi felhasználó alapító okirattal vagy működési engedéllyel,
f) a javítóintézet kivételével az 55/A. § c) pont cb) alpontja szerinti közintézményi felhasználó alapító okirattal vagy működési engedéllyel és hatályos ellátási szerződéssel,
g) a javítóintézet alapító okirattal, és
h) az 55/A. § d) pontja szerinti közintézményi felhasználó hatályos közfinanszírozási szerződéssel.
55/C. § (1) A földgázkereskedő és a földgázelosztó - az egymással történt egyeztetést követően - a moratórium biztosítására irányuló kezdeményezés beérkezésétől számított 5 napon belül közösen értesíti a közintézményi felhasználót, hogy az 55/B. § (2) bekezdésében foglaltaknak
a) megfelel, valamint arról, hogy a moratóriumot a közintézményi felhasználó kezdeményezésében foglalt időszakra biztosítja vagy
b) nem felel meg, és tájékoztatást ad annak indokáról is.
(2) Az (1) bekezdés b) pontja szerinti elutasítás nem akadálya a moratórium ismételt kezdeményezésének.
55/D. § (1) A földgázkereskedő és a földgázelosztó a közintézményi felhasználó moratóriumi időszak alatti fogyasztásából eredő fizetési kötelezettségéről a moratóriumi időszakot követő 10 napon belül tájékoztatja a közintézményi felhasználót.
(2) A közintézményi felhasználó az (1) bekezdés szerinti fizetési kötelezettségét egyenlő részletekben minden hónap utolsó napjáig, legkésőbb a moratóriumi időszakot követő december 31-éig teljesíti. A földgázkereskedő és a földgázelosztó a közintézményi felhasználóval ettől eltérően is megállapodhat, a földgázkereskedő és a földgázelosztó azonban a moratórium biztosítását nem teheti függővé e megállapodás megkötésétől.
(A GET 65-66. §-ához)
Védendő fogyasztókra vonatkozó részletes szabályok
56. § (1) A GET és e rendelet alkalmazásában szociálisan rászoruló fogyasztónak azt a természetes személyt kell tekinteni, aki, vagy akinek háztartásában élő személy:
a) a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 32/B. §-a szerinti időskorúak járadékában részesül,
b) a Szoctv. 33. §-a szerinti aktív korúak ellátására jogosult,
c) a Szoctv. 38. §-a szerinti lakásfenntartási támogatásban részesül,
d) a Szoctv. 40-44. §-a szerinti ápolási díjban részesül,
e) a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 19. §-a szerinti rendszeres gyermekvédelmi kedvezményben részesül,
f) a Gyvt. 25. §-a szerinti otthonteremtési támogatásban részesült, a támogatás megállapításától számított 3 éven keresztül, vagy
g) Gyvt. 54. §-a szerinti nevelőszülő, hivatásos nevelőszülő, aki saját háztartásában neveli a gondozásába helyezett átmeneti vagy tartós nevelésbe vett gyermeket,
h) a hitelszerződésből eredő kötelezettségeiknek eleget tenni nem tudó természetes személyek lakhatásának biztosításáról szóló törvény alapján a Nemzeti Eszközkezelő Zrt.-vel bérleti jogviszonyban áll.
(2) E cím alkalmazásában a háztartás fogalmát a Szoctv. 4. § (1) bekezdés f) pontja szerint kell értelmezni.
(3) A szociálisan rászoruló fogyasztó a védettséggel járó jogait csak egy felhasználási helyen gyakorolhatja. Ha a szociálisan rászoruló fogyasztó a vele egy háztartásban élő személyre tekintettel kéri felvételét a GET 66. § (1) bekezdése szerinti nyilvántartásba, e személy sem jogosult egy másik felhasználási hely tekintetében nyilvántartásba vételét kérni.
(4) A szociálisan rászoruló fogyasztó az (1) bekezdésnek való megfelelését a földgázelosztó felé
a) a 9. számú melléklet szerinti, 30 napnál nem régebbi, kitöltött és aláírt nyomtatvány, vagy
b) a szociálisan rászoruló fogyasztói státuszra jogosító ellátást, tényt megállapító szerv által kiadott, a jogosultság fennállását igazoló, 30 napnál nem régebbi igazolás, illetve határozat
eredeti példányának bemutatásával igazolhatja. A földgázelosztó az igazolás céljára bemutatott iratok másolatát a jogosultság megszűnését követő 5 évig megőrzi.
(5) A földgázelosztó köteles a szociálisan rászoruló fogyasztót a rászorultság igazolását követő 8 napon belül nyilvántartásba venni, és a nyilvántartásba vételről a fogyasztóval jogviszonyban álló földgázkereskedőt a fogyasztóval egyidejűleg értesíteni.
(6) A nyilvántartásba történő felvételre vonatkozó kérelem benyújtásakor folyamatban lévő kikapcsolási eljárást a kérelem elbírálásáig a földgázelosztó felfüggeszti.
(7) Ha a nyilvántartásba vétel alapjául szolgáló körülmény határozott ideig áll fenn, és annak meghosszabbítását a védendő fogyasztó - a véghatáridő lejártát 30 nappal megelőzően a földgázelosztó által a részére megküldött írásbeli figyelemfelhívás ellenére - nem igazolja, az igazoló iratban meghatározott véghatáridő lejártát követő 8 napon belül a földgázelosztó az érintett védendő fogyasztót törli a nyilvántartásból. A nyilvántartásból való törlésről az érintett védendő fogyasztót a földgázelosztó értesíti. A fogyasztó adatainak megőrzése tekintetében a GET 66. § (6) bekezdésében foglaltak ebben az esetben is irányadók.
(8) A földgázelosztó a védendő fogyasztókról vezetett nyilvántartásában tárgyév február 15-én szociálisan rászoruló személyként szereplő, a GET 66. § (6) bekezdése szerint jogosultságának ismételt igazolására köteles fogyasztót tárgyév március 1-jéig e kötelezettségéről közérthetően, írásban tájékoztatja, és egyúttal megküldi részére a 9. számú melléklet szerinti adatlapot. A földgázelosztó a védendő fogyasztók nyilvántartásából törli azt a jogosultságának ismételt igazolására köteles fogyasztót, aki e kötelezettségének tárgyév március 31-ig nem tesz eleget. A fogyasztó adatainak megőrzése tekintetében a GET 66. § (6) bekezdésében foglaltak ebben az esetben is irányadók.
(9) Jogosultságának a GET 66. § (6) bekezdése szerinti ismételt igazolására a szociálisan rászoruló fogyasztó első ízben a nyilvántartásba történő felvételét követő naptári évben köteles.
57. § (1) A szociálisan rászoruló fogyasztó legkésőbb a második fizetési felszólításban megjelölt fizetési határidőig kérheti részletfizetési kedvezmény, illetve fizetési haladék alkalmazását. A fizetési felszólításokban erre a szociálisan rászoruló fogyasztó figyelmét fel kell hívni. A földgázkereskedő a szociálisan rászoruló fogyasztó fizetési kedvezményre vonatkozó kérelmét 15 napon belül érdemben köteles megválaszolni. A kérelem elbírálásáig a szociálisan rászoruló fogyasztó nem kapcsolható ki.
(2) Részletfizetési kedvezmény és fizetési haladék csak olyan szociálisan rászoruló fogyasztót illet meg, aki vállalja, hogy a részletfizetés, fizetési haladék igénybevételének időtartama alatt elfogyasztott földgáz ellenértékét, a tartozás részösszegeit, illetve a tartozás halasztott összegét határidőben kiegyenlíti. Részletfizetési kedvezmény, illetve fizetési haladék 12 naptári hónapon belül egy alkalommal illeti meg a szociálisan rászoruló fogyasztót.
(3) Ha a szociálisan rászoruló fogyasztó a részletfizetési, illetve fizetési haladékra vonatkozó megállapodás feltételeit megszegi, a földgázkereskedő jogosult a részletfizetésre, illetve fizetési haladékra vonatkozó megállapodás azonnali hatályú felmondására. A részletfizetés, fizetési haladék időtartama alatt a kedvezménnyel érintett díjfizetési kötelezettség vonatkozásában a fogyasztót kamatfizetési kötelezettség nem terhelheti.
(4) A részletfizetés időtartama nem lehet kevesebb, mint az igénylést megelőző 12 hónap fogyasztása a 13. számú mellékletben szereplő vagy az üzletszabályzatban előírt jelleggörbe szerinti felosztásából származó fogyasztás alapján meghatározott,
a) az előző év azonos időszakra vonatkoztatott 1 havi fogyasztásának ellenértékét meg nem haladó tartozás esetén 2 hónap,
b) az előző év azonos időszakának 1 havi fogyasztását meghaladó, de 3 havi fogyasztásának ellenértékét meg nem haladó tartozás esetén 5 hónap,
c) az előző év azonos időszakának 3 havi fogyasztásának ellenértékét meghaladó tartozás esetén 6 hónap.
(5) A fizetési haladék időtartama legfeljebb 30 nap.
(6) A részletfizetés, fizetési haladék tekintetében e rendelkezésektől csak a szociálisan rászoruló fogyasztó javára lehet eltérni.
(7) A részletfizetés, illetve a fizetési haladék biztosítása mellett a földgázkereskedőnek - a földgázelosztóval történő egyeztetés mellett - figyelemfelkeltő módon fel kell ajánlania az előre fizető mérő felszerelésének lehetőségét. Ha a szociálisan rászoruló fogyasztó részletfizetési kedvezményben vagy fizetési haladékban részesült és annak feltételeit nem teljesíti, a földgázkereskedő a további fogyasztást előre fizető mérő felszereléséhez kötheti, amelyre a szociálisan rászoruló fogyasztó figyelmét a részletfizetési kedvezmény vagy a fizetési haladék megadásáról szóló értesítésben figyelemfelkeltő módon fel kell hívni.
(8) Ha a szociálisan rászoruló fogyasztó ekként történt nyilvántartásba vételét követően földgázkereskedőt vált, a korábbi földgáz-kereskedelmi, illetve egyetemes szolgáltatási szerződés megszűnésekor a korábbi kereskedő, illetve egyetemes szolgáltató köteles igazolást adni arról, hogy a fogyasztó a megelőző 12 naptári hónap alatt részesült-e fizetési haladékban vagy részletfizetési kedvezményben, és megállapodásait teljesítette-e.
(9) Ha a szociálisan rászoruló fogyasztó részletfizetési kedvezményre vagy fizetési haladékra vonatkozó kérelmét a földgázkereskedő elutasítja, vagy a szociálisan rászoruló fogyasztó a részletfizetési kedvezmény vagy fizetési haladék feltételeit nem teljesíti, a földgázkereskedő kezdeményezésére a földgázelosztó előre fizető mérőt szerel fel, az előzetes értesítésében megjelölt időpontban.
58. § (1)
(2) Előre fizető mérőt kell biztosítani minden olyan szociálisan rászoruló fogyasztó számára, aki ezt igényli.
(3) A földgázelosztó köteles az előre fizető mérő felszerelésével egyidejűleg a szociálisan rászoruló fogyasztót írásban tájékoztatni az előre fizető mérő használatával kapcsolatos tudnivalókról, és az erre vonatkozó szerződési feltételekről.
(4) A földgázkereskedő biztosítja az előre fizető mérőknek elektronikus úton, illetőleg az ügyfélszolgálatokon történő feltöltésének lehetőségét.
(5)
(6) Az előre fizető mérő felszerelésével egyidejűleg a mérő felszereléséig felhalmozódott és fennálló tartozások kiegyenlítéséről a földgázkereskedő és a szociálisan rászoruló fogyasztó köteles megállapodni. A részletfizetés időtartama nem lehet kevesebb, mint a megállapodást megelőző 12 hónap fogyasztása a 13. számú mellékletben szereplő vagy az üzletszabályzatban előírt jelleggörbe szerinti felosztásából származó fogyasztás alapján meghatározott,
a) az előző év azonos időszakra vonatkoztatott 1 havi fogyasztásának ellenértékét meg nem haladó tartozás esetén 4 hónap,
b) az előző év azonos időszakának 1 havi fogyasztásának ellenértékét meghaladó, de 3 havi fogyasztásának ellenértékét meg nem haladó tartozás esetén 10 hónap, vagy
c) az előző év azonos időszakának 3 havi fogyasztásának ellenértékét meghaladó tartozás esetén 12 hónap.
A részletfizetés időtartama alatt a kedvezménnyel érintett díjfizetési kötelezettség vonatkozásában a fogyasztót kamatfizetési kötelezettség nem terhelheti.
(7) Amennyiben a lakossági fogyasztó a díjtartozás miatti kikapcsolás időtartama alatt vagy a díjtartozás miatti kikapcsolást követően kezdeményezi a szociálisan rászoruló fogyasztók nyilvántartásába történő felvételét, akkor ezzel egyidejűleg - a nyilvántartásba történő felvételének esetére - kérheti az előre fizető mérő felszerelését a (6) bekezdésben foglalt feltételekkel.
(8) Az előre fizető mérő felszerelése során minden esetben a legkisebb költség elvének figyelembevételével kell eljárni.
(9) A (6) bekezdés szerinti megállapodásban a felek kötelesek rögzíteni, hogy ha a szociálisan rászoruló fogyasztó a teljesítéssel késedelembe esik, az előre fizető mérő feltöltésekor
a) 150 000 forintnál kisebb összegű tartozás esetén a szociálisan rászoruló fogyasztó által befizetett összeg 25%-át, vagy
b) 150 000 forint vagy annál nagyobb összegű tartozás esetén a szociálisan rászoruló fogyasztó által befizetett összeg 50%-át
a földgázkereskedő a fennálló tartozás csökkentésére fordíthatja, feltéve, hogy az előre fizető mérő felszerelésével kapcsolatos tájékoztatási kötelezettségének a GET-ben, valamint e rendeletben foglaltaknak megfelelően eleget tett.
59. § (1) A lakossági fogyasztó - fogyatékkal élő fogyasztóként - a védendő fogyasztók nyilvántartásába történő felvételére való jogosultságát
a) a 10. számú melléklet A) része szerinti, 30 napnál nem régebbi, kitöltött és aláírt nyomtatvány, és
b) ha vakok személyi járadékában részesül, akkor a juttatást megállapító vagy e juttatást folyósító szerv által kiadott, a jogosultság fennállását igazoló, 30 napnál nem régebbi határozat, illetve igazolás eredeti példányának bemutatásával, vagy a 10. számú melléklet B) része szerinti, 30 napnál nem régebbi, kitöltött és aláírt nyomtatvány, vagy
c) ha fogyatékossági támogatásban részesül, akkor a juttatást megállapító vagy e juttatást folyósító szerv által kiadott, a jogosultság fennállását igazoló, 30 napnál nem régebbi határozat, illetve igazolás eredeti példányának bemutatásával, vagy a 10. számú melléklet B) része szerinti, 30 napnál nem régebbi, kitöltött és aláírt nyomtatvány, és a 10. számú melléklet C) része szerinti nyomtatvány, vagy
d) ha a földgázellátásból való ki kapcsolás vagy a földgázellátás megszakadása a lakossági fogyasztó, vagy a vele közös háztartásban élő személy életét vagy egészségét közvetlenül veszélyezteti, akkor a 10. számú melléklet C) része szerinti nyomtatvány
benyújtásával igazolhatja. A benyújtott iratokat vagy azok másolatát az engedélyes a jogosultság megszűnését követő 2 évig köteles megőrizni.
(2) A fogyatékosság jellegét - amely a fogyatékkal élő fogyasztót alkalmatlanná teszi a fogyasztásmérő berendezés leolvasására, mérőállás közlésére, a számlaolvasásra, vagy a számla felhasználási helyen kívüli, készpénzes fizetéstől eltérő kiegyenlítésére - vagy az (1) bekezdés d) pontjának való megfelelést a kezelőorvos, ennek hiányában a háziorvos a 10. számú melléklet C) része szerinti nyomtatvány kitöltésével igazolja abból a célból, hogy az érintett engedélyes azonosítani tudja a jogszabályok és az üzletszabályzata szerinti különleges bánásmód jellegét, tartalmát.
(3) Ha a rehabilitációs szakigazgatási szerv, a Nemzeti Rehabilitációs és Szociális Hivatal szakvéleményezési hatásköre az érintettre kiterjed, a kezelőorvos vagy háziorvos e szerv szakvéleménye alapján állapítja meg a fogyatékosság jellegét vagy az (1) bekezdés d) pontjának való megfelelést.
60. § (1) A vakok személyi járadékában vagy fogyatékossági támogatásban részesülő személyt mint fogyatékkal élő fogyasztót nem kell személyes körülményeinek megfelelő, különleges bánásmódban részesíteni, ha háztartásában van olyan nagykorú személy, aki nem minősül fogyatékkal élő fogyasztónak.
(2) A fogyatékkal élő fogyasztó a védettséggel járó jogait csak egy felhasználási helyen gyakorolhatja.
(3) Ha az 59. § (1) bekezdés d) pontja szerinti körbe tartozó, a fogyasztóval egy háztartásban lakó fogyatékkal élő személyre tekintettel a fogyatékkal élő személyek nyilvántartásába történő felvételét fogyatékkal élőnek nem minősülő fogyasztó is kérheti, de ugyanazon fogyatékkal élő személyre tekintettel csak egy fogyasztó egy fogyasztási helye szerepelhet a nyilvántartásban védelemre jogosultként.
(4) Az 59. § (1) bekezdés b)-c) pontja szerinti körbe tartozó fogyatékkal élő fogyasztót megillető különleges bánásmód lehet:
a) havi (időközi) mérőleolvasás a felhasználási helyen,
b)
c) készpénzben történő számlakiegyenlítés lehetőségének biztosítása a felhasználási helyen,
d) az általánostól eltérő, de a műszaki-biztonsági előírásoknak megfelelő mérőhely-kialakítás,
e) a számla értelmezéséhez az érintett engedélyes üzletszabályzata szerint nyújtott egyedi segítség (így például nagyobb betűmérettel nyomtatott számla, helyszíni számla magyarázat, számlafordíttatás),
f) az érintett engedélyes üzletszabályzatában meghatározott, a fogyatékkal élők földgázellátásban való részvételét megkönnyítő egyéb szolgáltatás.
(5) Aki a fogyatékkal élő fogyasztók nyilvántartásába történő felvétel iránti igényt jelent be, az a bejelentésekor nyilatkozik arról, hogy a (4) bekezdésben meghatározott, illetve az érintett engedélyesek által nyújtott egyéb szolgáltatások közül melyekre tart igényt. Az igényelt szolgáltatást a nyilvántartásba vételt követő legkésőbb 30. naptól kell biztosítani. Nem vehető nyilvántartásba az, aki felhívás ellenére sem nyilatkozik az igénybe venni kívánt különleges bánásmódról.
(6) Az olyan igényt, amelyet a benyújtott iratok nem támasztanak alá, az érintett engedélyes nem köteles teljesíteni.
(7) Az (5) bekezdés szerinti nyilatkozatot évente legfeljebb két alkalommal lehet módosítani. Ha a fogyasztó a korábbi nyilatkozatát módosítja, az igénybe venni kívánt szolgáltatást a módosítási igény beérkezését követő legkésőbb 30. naptól biztosítani kell számára. A módosítást a nyilvántartásban fel kell tüntetni.
(8) A 10. számú melléklet C) része szerint kiállított igazolás tartalmazza azon értesítendő személy elérhetőségét, akit az 59. § (1) bekezdés d) pontja szerinti körbe tartozó fogyatékkal élő személy vonatkozásában a földgázellátásból való kikapcsolás, vagy annak megszakadása esetén értesíteni kell. A szolgáltatás szünetelése vagy a tervezett szüneteltetés esetében az értesítés időpontjára a lakossági fogyasztókra vonatkozó tervezett szüneteltetés miatti kiértesítési szabályok az irányadók.
(9) A földgázelosztó a védendő fogyasztókról vezetett nyilvántartásában tárgyév február 15-én fogyatékkal élő fogyasztóként szereplő, a GET 66. § (6) bekezdése szerint jogosultságának ismételt igazolására köteles fogyasztót tárgyév március 1-jéig e kötelezettségéről közérthetően, írásban tájékoztatja, és egyúttal megküldi részére a 10. számú melléklet szerinti adatlapot. A földgázelosztó a védendő fogyasztók nyilvántartásából törli azt a jogosultságának ismételt igazolására köteles fogyasztót, aki e kötelezettségének tárgyév március 31-ig nem tesz eleget. A fogyasztó adatainak megőrzése tekintetében a GET 66. § (6) bekezdésében foglaltak ebben az esetben is irányadók.
(10) Jogosultságának a GET 66. § (6) bekezdése szerinti ismételt igazolására a fogyatékkal élő fogyasztó első ízben a nyilvántartásba történő felvételét követő naptári évben köteles.
61. § (1) Az engedélyes által nyújtott kedvezményért és különleges bánásmódért ellenérték kikötése semmis.
(2) A védendő fogyasztó köteles a védelemre jogosultságot adó körülmény megváltozását vagy megszűnését 15 napon belül írásban bejelenteni az érintett engedélyesnél. A földgázelosztó köteles a jogosultságot adó körülmény megváltozásának bejelentését követő 8 napon belül a változást a nyilvántartáson átvezetni, vagy a jogosultságot megalapozó körülmény megszűnése esetén a védendő fogyasztót a nyilvántartásból - a fogyasztó adatainak megőrzésére vonatkozóan a GET 66. § (6) bekezdésében előírt kötelezettség sérelme nélkül - törölni.
62. § (1) Ha a védendő fogyasztó, vagy a védelemre jogosító ellátásban részesülő, a fogyasztó háztartásában élő személy másik felhasználási helyre költözik, a változást a fogyasztó személyében beállt változásra vonatkozó szabályok szerint kell bejelenteni, és az új felhasználási helyen megkötött szerződés alapján, ha a védelemre továbbra is jogosult és azt igényli, új igénylést kell benyújtani.
(2) Ha az új felhasználási hely a korábbi felhasználási hellyel azonos földgázelosztó működési területén van, a változás-bejelentés alapján a védendő fogyasztót a nyilvántartásból nem kell törölni, hanem az érintett engedélyes a nyilvántartásban a bejelentés szerinti változásokat átvezeti.
(3) A (2) bekezdés szerinti szabályokat kell alkalmazni akkor is, ha a védendő fogyasztó kereskedőt vált. A földgázelosztó a védendő fogyasztók nyilvántartásában szereplő adatokról a kapacitás-lekötési szerződés megkötésével egyidejűleg köteles tájékoztatni az új földgázkereskedőt.
(A GET 67-70. §-ához)
A szállító- és az elosztóvezetékhez való csatlakozás
63. § Az elosztóvezetékhez való csatlakozás részletes szabályait az 1. számú melléklet és a csatlakozási díjakat megállapító jogszabály tartalmazza.
64. § Az ÜKSZ-ben eljárásrendet kell kialakítani a szállítási rendszerüzemeltetők és a földgázelosztók között
a) a vásárolt kapacitásokkal kapcsolatos egyeztetések gyakoriságára és tartalmára,
b) kiadás ponti és forrásoldali kapacitások összehangolására,
c) a fejlesztésekkel kapcsolatos, a felhasználóra vonatkozó költségek meghatározására, a csatlakozási díj megosztására.
65. § (1) A szállítási rendszerüzemeltető és a földgázelosztó köteles a rendszerén a földgáztároló engedélyes, vagy a földgáztermelő által benyújtott kapacitásnövelési igényt elfogadni, ha - a fejlesztési tervét figyelembe véve - az nem teszi szükségessé hidraulikai okok miatt a rendszer fejlesztését. Ha - a fejlesztési tervét figyelembe véve - a rendszer fejlesztése szükséges, a rendszerüzemeltető köteles 60 napon belül részletes ajánlatot tenni az igénybejelentőnek és annak elfogadása esetén a Hivatalnál kérelmezni a működési engedély módosítását.
(2) A földgázelosztó és a szállítási rendszerüzemeltető az (1) bekezdés tekintetében köteles együttműködni.
66. §
66/A. § (1) A földgáztermelő csak a 11. számú mellékletnek megfelelő minőségű földgázt táplálhatja be a szállító- vagy az elosztóvezetékbe.
(2) Azt a földgázt, amely a mindenkor érvényes - a földgáz minőségi követelményeit tartalmazó - nemzeti szabvány, vagy az azzal egyenértékű európai szabvány - a 11. számú mellékletben foglalt határértékekkel összhangban álló - követelményeinek megfelel, úgy kell tekinteni, mint amely megfelel e rendelet követelményeinek.
(3) A szállítóvezetékhez való csatlakozás nem tagadható meg, ha a földgáztermelő által betáplált földgáz miatt a szállítóvezeték kiadási pontjain a földgáz fűtőértéke 5%-nál nem nagyobb mértékben változik a betáplálást megelőző gázév átlagos földgáz-fűtőértékéhez képest és a betáplált földgáz minősége megfelel a 11. számú melléklet szerinti határértékeknek. Ezen követelmény teljesülését a betáplálási pont körzetében kiépített műszaki megoldással kell biztosítani és ellenőrizni.
(4) Ha a földgáztermelő által betáplált földgáz miatt a szállítóvezeték kiadási pontjain a földgáz fűtőértéke 5%-nál nagyobb mértékben változik a betáplálást megelőző gázév átlagos földgáz-fűtőértékéhez képest, a Hivatal a földgáztermelő kérelmére engedélyezheti a 11. számú mellékletben meghatározott határértékeknek megfelelő minőségű földgáz szállítóvezetékbe történő betáplálását és egyidejűleg a földgáztermelő kérelmére jóváhagyhatja a betáplálás e rendeletben foglaltakkal egyenértékű műszaki és technikai megoldást biztosító egyedi feltételeit.
(5) A szállítási rendszerüzemeltető minden év július 31-ig közzéteszi a megelőző gázévben a szállítóvezeték kiadási pontjain mért átlagos földgáz-fűtőértékeket.
67. § (1) A szállítási rendszerüzemeltető, illetve földgázelosztó köteles a földgáztermelő megkeresésére 60 napon belül a rendszerén való csatlakozási pont kiépítésének műszaki-gazdasági feltételeiről részletes ajánlatot adni.
(2) A földgáztermelő ajánlatkérésének tartalmaznia kell:
a) a földgáztermelő üzem pontos helyét,
b) a kitermelni és a rendszerbe betáplálni tervezett órai és napi földgázmennyiségeket a termelési ciklus végéig, de legfeljebb 15 évig, éves bontásban, az első évben havi bontásban is részletezve,
c) a rendszerbe betáplálni kívánt földgáz fizikai, kémiai jellemzőit,
d) nyilatkozatot arról, hogy a betáplálni kívánt és a földgáztermelő által bizonylatolt minőségű földgáz megfelel a 66/A. § (1)-(4) bekezdésében meghatározott követelményeknek.
(3) A szállítási rendszerüzemeltető, illetve földgázelosztó ajánlatának tartalmaznia kell:
a) a szállító- vagy elosztóvezetéknek a földgáztermelő kitermelési kapacitása szempontjából műszakilag és gazdaságilag legkedvezőbb csatlakozási pontját, ahol a földgáztermelő csatlakozni tud,
b) a földgáztermelőtől induló vezetéknek az együttműködő földgázrendszerhez való csatlakozásához szükséges műszaki és pénzügyi feltételeit,
c) az elosztóvezetékhez csatlakozó szállítási rendszerüzemeltető nyilatkozatát a részleges szigetüzemi működés megvalósításának feltételeiről,
d) elosztóvezetéken a részleges szigetüzem működésének feltételeit,
e) a betáplálási, illetve csatlakozási pontra vonatkozó mérési-elszámolási előírásokat.
(4) A földgáztermelői vezetéknek a szállító- vagy elosztóvezetékre történő csatlakozásáért fizetendő hozzájárulás nem haladhatja meg a beruházás indokolt költségét. A csatlakozáshoz szükséges berendezések megvalósításáért díj nem kérhető, ha a berendezés a rendszerüzemeltető tulajdonába kerül.
(5) A szállító-, illetve elosztóvezetékhez történő csatlakozással létrejövő részleges szigetüzem működési, elszámolási feltételeit a rendszerüzemeltető honlapján nyilvánossá kell tenni, amelyet a rendszerhasználók kötelesek betartani.
(6) Ha az engedélyes a (1) bekezdés szerinti ajánlatkérésre nem válaszol, vagy az ajánlat nem tartalmazza a (3) bekezdésben foglaltakat, a Hivatal az engedélyessel szemben a GET 119. § (1)-(2) bekezdésben meghatározott jogkövetkezményeket alkalmazza.
(7) A szállítási rendszerüzemeltető, illetve a földgázelosztó a termelői csatlakozási pontra vonatkozóan köteles az engedélymódosítási kérelmet a Hivatalhoz benyújtani, és a kérelméhez mellékelni a földgáztermelővel kötött megállapodásokat. A Hivatal csak részleges szigetüzem kialakításához járulhat hozzá.
68. § (1) A szállító- vagy elosztóvezetékhez csatlakozó földgáztermelő köteles:
a) a csatlakozó rendszerüzemeltetővel együttműködési megállapodást kötni, amely tartalmazza a földgázforgalommal kapcsolatos, az ÜKSZ rendelkezéseinek megfelelően kialakított eljárásokat,
b) a csatlakozó rendszerüzemeltetőknek folyamatos üzemvitelre vonatkozó adatokat szolgáltatni,
c) a csatlakozó rendszerüzemeltetővel kötött együttműködési megállapodásában a károk fedezetére - különösen a termeléskiesésből eredő károk megtérítésére - garanciákat vállalni, arra az esetre, ha az átadás a földgáztermelőnek felróható okból hiúsult meg és ebből eredően a rendszerüzemeltetőnek, vagy a rendszerirányítónak felhasználói korlátozást kellett érvényesíteni,
d) az elosztóvezetékhez csatlakozó szállítási rendszerüzemeltető diszpécser szolgálatának a földgázelosztó rendszerbe juttatott földgáz mennyiségéről folyamatos adatot szolgáltatni,
e) a szállítási rendszerüzemeltetővel a termelés csökkenése, vagy kiesése esetén követendő eljárásokról megállapodást kötni,
f) a megelőző gázévben forgalmazott földgáztól eltérő földgázminőség hatósági engedélyezésében közreműködni, a vonatkozó hatósági előírásokat betartani,
g) a csatlakozási nyomás biztosításáról gondoskodni,
h) a saját rendszerén olyan műszaki megoldást és eszközt alkalmazni, amely képes azonnal megszüntetni a nem megfelelő minőségű földgáz betáplálását, továbbá a betáplálást azonnal megszüntetni, ha a termelt földgáz nem felel meg a 67. § (2) bekezdés d) pontja szerinti nyilatkozatban foglaltaknak. Ha a földgáztermelő ezen kötelezettségeinek nem tesz eleget, a nem megfelelő minőségű földgáz betáplálásából eredő károkat köteles megtéríteni.
(2) A földgáztermelő és a csatlakozó rendszerüzemeltető köteles megállapodni a földgáz mennyiségi és minőségi méréséről, az alkalmazandó eszközök köréről és tulajdonjogáról, valamint a bizonylatolásról.
(3) A földgáztermelő a szállító- vagy az elosztóvezeték átadás-átvételi pontján a földgáz tisztításának, szagosításának, mennyiségének, nyomásának, hőmérsékletének, összetételének és fűtőértékének mérésére alkalmas mennyiségmérő és minőségellenőrző eszközöket köteles üzemeltetni. A mennyiségmérő és minőségellenőrző berendezések mindenkor meg kell, hogy feleljenek a mérésekre vonatkozó előírásoknak.
(4) A vizsgálandó minőségi paramétereket a csatlakozó rendszerüzemeltetők és a földgáztermelők közötti együttműködési megállapodás tartalmazza.
(5) A földgáztermelőnek rendelkeznie kell olyan informatikai rendszerrel, amely a csatlakozó rendszerüzemeltetők informatikai rendszerének irányába alkalmas a valós idejű adatátvitelre.
(6) A földgáztermelő köteles a napi földgázforgalmazással kapcsolatos tevékenységét az ÜKSZ-ben rögzített feltételek szerint végezni.
(7) A földgáztermelő köteles a termelésben bekövetkező az előrejelzéseitől eltérő mennyiségi és minőségi változást haladéktalanul bejelenteni a csatlakozó rendszerüzemeltetőnek. Ha az eltérést a rendszerüzemeltető nem fogadja el, vagy a földgáztermelő a bejelentést elmulasztja köteles a rendszerüzemeltető ezzel összefüggésben keletkező, igazolt költségeit, kárát megtéríteni.
69. § (1) A rendszerüzemeltető köteles az öt éves várható termelési adatok alapján a földgáztermelő által az ÜKSZ-ben megadott időpontra szolgáltatott és általa garantált mennyiségi és minőségi adatok szerint meghatározni azt az időpontot, amelynél a minőségváltozásból eredően szükségessé válik a készülékek átállítása, vagy az átállítást szükségtelenné tevő technológia létesítése.
(2) Ha szükséges a készülékek átállítása, a rendszerüzemeltető annak tervezett időpontját megelőző két gázévvel korábban köteles az érintett rendszerüzemeltetőt értesíteni. A rendszerüzemeltető köteles tájékoztatni a felhasználókat a készülékek átállításának szükségességéről és folyamatáról.
(3) Az (1) bekezdés szerinti adatszolgáltatás nem megfelelősége vagy elmaradása folytán keletkező károkért a földgáztermelő tartozik felelősséggel.
70. § (1) A szigetüzemre csatlakozó felhasználót tájékoztatni kell a szigetüzem sajátosságairól, különös tekintettel a felhasználói készülékek beszerzésére és beállításaira, továbbá az esetleges földgáz-minőségváltozásból eredő készülék-átállítási költségekre.
(2) A szállítási rendszerüzemeltető teljes szigetüzem esetén az öt éves várható termelési és fogyasztási adatok alapján köteles a termelésnek a fogyasztás szintje alá történő csökkenését megelőzően legalább két gázévvel - a Hivatal jóváhagyásával - a teljes szigetüzem részleges szigetüzemmé történő átalakítását megkezdeni.
(3) Az ÜKSZ-ben ki kell alakítani a szigetüzemben lévő felhasználók kereskedőváltásának, a napi gázforgalmazás irányításának és elszámolásának rendjét, valamint a földgáztermelő kötelezettségeit.
(4) A szigetüzemben működő földgázelosztó köteles üzletszabályzatában nyilvánossá tenni az adott szigetüzemben alkalmazott minőség-elszámolási rendet.
71. § (1) Részleges vagy teljes szigetüzem esetén a Hivatal engedélyezheti a megelőző gázévben forgalmazott földgáztól eltérő minőségű földgáz forgalmazását, ha az nem igényli a meglévő fűtőkészülékek átállítását. Ha a készülékek átállítása, vagy az átállítást szükségtelenné tevő technológia létesítése szükséges és annak költségeit megfelelő pénzügyi garanciák mellett a földgáztermelő vállalja, az engedély kiadható.
(2) A földgázelosztó köteles az elosztóvezetékbe betáplált eltérő minőségű földgáz felhasználói elszámolására módszert kialakítani és az üzletszabályzatában nyilvánossá tenni.
(3) Az ÜKSZ-ben rögzíteni kell az eltérő földgázminőségnek a földgázkereskedők közötti elszámolási módszertanát és ügyrendjét.
(4) A Hivatal (1) bekezdésben meghatározott engedélye esetén a földgáztermelő és a csatlakozó rendszerüzemeltető megállapodást köt, amely tartalmazza a felek által - az engedélyben meghatározott feltételek megvalósítása során - vállalt kötelezettségeket is.
72. § A biogáz termelőre is a földgáztermelőre vonatkozó szabályokat kell megfelelően alkalmazni.
(A GET 71-76. §-ához)
Kapacitáslekötés és az együttműködő földgázrendszerhez való hozzáférés
73. § (1) A rendszerüzemeltetői szolgáltatások a GET-ben és az e rendeletben meghatározott követelményeknek megfelelő kapacitáslekötési szerződéssel vehetők igénybe. A szerződés mellékleteként a rendszerhasználó köteles elfogadni az ÜKSZ előírásait és a külön jogszabályban meghatározott pótdíjak, egyensúlyozási költségek érvényesíthetőségét.
(2) A földgázelosztási szolgáltatást végző rendszerüzemeltető a GET 71. § (4) bekezdése alapján köteles nyilvántartani az adott felhasználási hely és a felhasználó ÜKSZ-ben meghatározott, de legalább a következő adatait:
a) a felhasználási hely egyedi azonosítóját,
b) a felhasználási helyen lévő fogyasztásmérő berendezés jellemző adatait és azonosító számát,
c) a felhasználó vásárolt kapacitását,
d) a felhasználó nyilvántartott kapacitását,
e) a felhasználó lekötött kapacitását,
f) a felhasználó profilba sorolását,
g) a felhasználó korlátozási besorolását,
h) a felhasználó azonosításához szükséges adatokat és fogyasztási adatait.
(3) A (2) bekezdés c) pontja szerinti vásárolt kapacitást kiadásponti kapacitásként (MJ/óra), a (2) bekezdés d) pontja szerinti nyilvántartott kapacitást kiadási ponti (MJ/óra) és összevont forrásoldali kapacitásként (MJ/nap) kell nyilvántartani. A nyilvántartás alapját a csatlakozási szerződés képezi. A felhasználó előző gázévi nyilvántartott kapacitása alapján a legnagyobb kiadási (MJ/óra) és forrásoldali kapacitásigényét (MJ/nap) kell rögzíteni.
(4) A forrásoldali kapacitás meghatározásakor a földgázszállítást végző engedélyes által kiadott kapacitás nyilatkozatokat kell irányadónak tekinteni.
(5) A szállítási rendszerüzemeltető és a földgázelosztó a csatlakozási szerződésben megállapodhatnak a nyilvántartott kapacitás tervezett igénybevételének feltételeiben és ütemezésében, amelyet a szállítási rendszerüzemeltető és a földgázelosztó köteles rögzíteni a felhasználási helyre vonatkozó nyilvántartásában.
(6) A földgáz és biogáz termelő a saját termelésű gáz Magyarország államhatárán történő átszállítása érdekében történő szállítási rendszerüzemeltetői és tárolói kapacitás lekötés tekintetében felhasználónak minősül. A földgáztermelő nyilvántartott kapacitásának az adott gázévre vonatkozóan az általa a csatlakozó rendszerüzemeltetőnek bejelentett legnagyobb termelési-kapacitási értéket kell tekinteni.
(7) Ha a GET 71. § (3) bekezdése szerinti kapacitás igénybevételi korlát esetében a vásárolt kapacitás terhére felmerült többlet vásárolt kapacitásigény az adott gázátadón a szállítórendszer beadási és kiadási kapacitásainak vagy az elosztóvezeték fejlesztése nélkül nem teljesíthető, annak igénybevételét a szállítási rendszerüzemeltető és a földgázelosztó a 10 éves hálózatfejlesztési terv szerinti szállítói fejlesztési terv ütemezésének megfelelően biztosítja.
73/A. § (1) A felhasználási hely tulajdonosa a felhasználási helyet bérlőnek vagy egyéb jogcímen használónak a kapacitás lekötés jogát átadhatja, amennyiben nincs lejárt számlatartozása a kereskedő vagy a rendszerüzemeltető felé. Az átadásról írásban nyilatkoznia kell a kereskedő vagy GET 71. § (4) bekezdése szerinti nyilvántartást vezető rendszerüzemeltető felé. Írásbeli nyilatkozat hiányában a felhasználási hely új használójának ellátására kereskedelmi szerződés nem köthető, a kapacitás lekötés jogával csak a felhasználási hely tulajdonosa rendelkezhet.
(2) Az ingatlan (1) bekezdés szerinti jogszerű használója a nyilvántartott kapacitás mértékéig jogosult kapacitás lekötésre. A felhasználási hely vásárolt és nyilvántartott kapacitásainak mértékéről kizárólag a felhasználási hely tulajdonosa rendelkezhet.
(3) Ha az (1) bekezdés szerinti jogszerű használónak a nyilvántartott kapacitáshoz történő hozzáférése szerződésszegés, vagy jogszabály rendelkezése folytán felfüggesztésre kerül, a felhasználási hely tulajdonosa akkor rendelkezhet ismételten a nyilvántartott kapacitásokról, ha ő vagy a kapacitás feletti rendelkezési joggal bíró személy biztosítja a felfüggesztés megszüntetéséhez szükséges garanciákat és feltételeket.
(4) A felhasználási hely tulajdonosa akkor rendelkezhet ismételten a nyilvántartott kapacitások lekötésének jogával, ha az (1) bekezdésben meghatározott jogcím megszűnt, vagy a felek írásban megállapodtak a rendelkezési jog visszaszármaztatásáról és e megállapodás az érintett rendszerüzemeltetőnek bemutatásra került.
(5) Ha a nyilvántartott kapacitások lekötésével történő rendelkezési jog a felhasználási hely tulajdonosához visszakerül, és ezen kapacitások szerződéssel is lekötöttek, a felhasználási hely tulajdonosa köteles a kapacitás szerződésekben a korábbi jogosult helyébe lépni.
(6) Az (1)-(5) bekezdésben foglaltakat a felhasználási hely tulajdonjogának átruházása esetén nem kell alkalmazni.
74. § (1) Az MSZKSZ jogosult a biztonsági készlet feltöltéséhez szükséges forrásoldali kapacitás hosszú távú lekötésére legfeljebb 10 Mm3/nap mértékig, azonban a forrásoldali kapacitáslekötési szerződés időtartama nem haladhatja meg a biztonsági készletet tároló engedélyessel megkötött tárolási szerződésben meghatározott időtartamot. A lekötött és fel nem használt szállítói kapacitásokat az MSZKSZ átlátható módon megszakítható kapacitásként értékesítheti.
(2) A szállítási rendszerüzemeltető köteles az MSZKSZ lekötött szállítási kapacitásait nyilvántartani.
75. § (1) Ha a felhasználó a saját ellátásához kapcsolódó kapacitásait saját maga köti le, akkor a kapacitás lekötés tekintetében a földgázkereskedőre vonatkozó rendelkezések az irányadók.
(2) Ha a felhasználó ellátása földgázkereskedőn keresztül történik, köteles a nyilvántartott betáplálási és kiadási ponti kapacitásainak lekötési jogát a kereskedelmi vagy egyetemes szolgáltatási szerződés aláírásával, az abban foglalt mértékig az őt ellátó kereskedőnek ideiglenesen átadni. A földgázkereskedő a kapacitás lekötés jogát harmadik fél részére átadhatja. Ha a földgáz kereskedelmi szerződés bármely módon megszűnik, a megszűnés napjával a kapacitáslekötési jog visszaszáll a felhasználóra. E bekezdésben meghatározott lekötési jog átadásáért és visszaszállásáért ellenérték vagy költségtérítés nem kérhető.
(3) A felhasználó vagy az őt ellátó földgázkereskedő másodlagos kapacitás-kereskedelemben csak azokat a kapacitásait értékesítheti, amelyek tekintetében kapacitás-lekötési szerződést kötött. A felhasználási helyre vonatkozó nyilvántartott kiadás ponti kapacitás más felhasználási helyre nem vihető át, az csak a felhasználási helyen értékesíthető.
76. § (1) A szállítási rendszerüzemeltető és a földgázelosztó köteles a honlapján folyamatosan feltüntetni a szabad kapacitásait. A szabad kapacitás meghatározásánál a hidraulikailag legnagyobb szállítható mennyiséget csökkenteni kell a technológiai és veszteség-kezelési célra felhasznált kapacitásokkal.
(2) A szállítási rendszerirányító az igénybejelentések alapján köteles minden évben, az ÜKSZ felülvizsgálatakor - ha a rendszeren fizikai szűkületet állapít meg - javaslatot tenni a forrásoldali kapacitások ÜKSZ szerint történő felosztási szabályaira. A fizikai szűkület kezelésére az ÜKSZ-ben aukciós eljárásrendet kell kialakítani és az aukciós tapasztalatok alapján a felosztási szabályokat megfelelően módosítani. A szerződéses szűkület kezelésére az ÜKSZ-ben meghatározott szűkületkezelési eljárásokat kell alkalmazni.
(3) A rendszerhasználó Magyarország államhatárát átlépő szállítóvezetéken, elosztóvezetéken a saját felhasználása mértékéig - a szállítási rendszerüzemeltető a kiegyensúlyozó földgáz biztosításával kapcsolatos kötelezettsége, és a rendszerüzemeltetők technológiai és veszteség kezelési célra használt földgáz mértékéig, a termelő az általa termelt földgáz mértékéig - jogosult a földgáz határon keresztül történő be-, illetve kiszállítására is.
77. § A rendszerüzemeltető köteles betartani az üzletszabályzatban és az ÜKSZ-ben meghatározott kapacitás lekötésnél alkalmazott eljárásrendet, valamint a szerződés pénzügyi garanciáira, és a szerződésszegéssel összefüggésben, a szerződés teljesítésének felfüggesztésére vonatkozó előírásokat, amelyek nem sérthetik az egyenlő bánásmód követelményét.
78. § (1) A rendszerüzemeltető köteles az alapszolgáltatásokra a GET-ben és e rendeletben meghatározott követelményeknek megfelelő szerződésmintákat kialakítani és az üzletszabályzatukban rögzíteni.
(2) A rendszerüzemeltető által nyújtott választható szolgáltatásokat, az alkalmazandó szerződéses feltételeket és díjakat az üzletszabályzatban kell rögzíteni.
(3) Az üzletszabályzatban nem szereplő, egyedileg igényelt nem alapszolgáltatásnak minősülő szolgáltatások feltételeiben és díjában a rendszerüzemeltető és az igénylő egyedileg, az azonos bánásmód elve szerint állapodik meg.
79. § Korlátozás esetére a kapacitáslekötési és a kereskedelmi szerződésnek rendelkeznie kell a korlátozás során alkalmazandó eljárásrendről.
80. § A rendszerüzemeltető és a termelő köteles a rendszerek kapcsolódási pontjain az alábbi, a kapacitáslekötéshez szükséges, azonos szerződéses feltételeket meghatározni:
a) a leköthető megszakítható és nem megszakítható kapacitást,
b) az üzemszerű nyomást,
c) az üzemszerű minőséget.
81. § A rendszerüzemeltető technológiai célra és a veszteségeik pótlására, pályáztatás útján, átlátható módon köteles földgázt beszerezni.
82. § (1) A rendszerhasználó minden év február 28-ig köteles bejelenteni a következő gázévre szerződéssel lekötni szándékozott nyilvántartott kapacitásokat - mint előzetes lekötési igényt - annak a rendszerüzemeltetőnek, amelynek rendszerén kapacitást kíván lekötni.
(2) Ha a rendszerhasználó az aktuális gázévben lekötött kapacitást a következő gázévre az (1) bekezdés szerint bejelenti, azt a 83. § (2) bekezdése szerint kell lekötni.
(3) Ha a rendszerhasználó az aktuális gázévben lekötött kapacitásánál - legfeljebb a vásárolt kapacitása mértékéig terjedő - nagyobb nyilvántartott kapacitást igényel, annak igénybevételére legkésőbb a kapacitásra vonatkozó igénybejelentéstől számított második gázév első napjától jogosult. A rendszerhasználó és a csatlakozó rendszerüzemeltető ettől korábbi időpontban is megállapodhat. A rendszerüzemeltető jogosult az igénybevételt elutasítani, ha a rendszerhasználó a csatlakozási szerződés szerinti ütemezésétől eltérően kéri a nyilvántartásba vételt.
(4) Az év folyamán csatlakozó és nyilvántartásba kerülő rendszerhasználók által bejelentett kapacitásigényt a földgázelosztó köteles továbbítani a szállítási rendszerüzemeltető felé.
(5) A rendszerüzemeltető a bejelentett nyilvántartott kapacitás igények alapján - az ÜKSZ-ben meghatározott módszerek szerint - köteles elvégezni saját rendszerén a kapacitásvizsgálatot, visszaigazolni a nyilvántartásba vételt és meghatározni a szabad kapacitások mértékét.
(6) A kapacitásvizsgálatot követően a rendszerüzemeltető az előzetes lekötési igények figyelembevételével meghatározott szabad kapacitásokat az ÜKSZ-ben meghatározott módon és határidőkkel köteles nyilvánossá tenni.
(7) Ha a felhasználó a vásárolt kapacitások terhére további kapacitás nyilvántartásba vételét kezdeményezi, a nyilvántartást vezető rendszerüzemeltető köteles a kielégíthetőséget megvizsgálni. Ha a kapacitásigény teljesíthető, köteles azt nyilvántartásba venni, vagy rögzíteni a nyilvántartásba vétel időpontját.
83. § (1)
(2) A 82. § (1) bekezdés szerint nyilvántartásba vett kapacitást a rendszerhasználó május 31-ig köteles szerződéssel lekötni. A forrásoldali kapacitások lekötésénél, szűkület esetében az ÜKSZ-ben rögzített kapacitás-megosztási ügyrend szerint kell eljárni. Ha a rendszerhasználó nem vállalja a rendszerüzemeltető GET-ben és e rendeletben meghatározott követelményeknek megfelelő szerződésében foglalt feltételeket, szerződéses biztosítékokat, a rendszerüzemeltetői szolgáltatásokra vonatkozó kapacitásigény elutasítható.
(3) A rendszerüzemeltető a GET-ben és e rendeletben meghatározott követelményeknek megfelelő szerződésekben foglalt ügyletek biztosítása érdekében jogosult a rendszerhasználóktól szerződéses biztosítékot kérni. A szerződéses biztosítékra vonatkozó részletes rendelkezéseket - különösen a különböző biztosítékok közötti választás szabályait, a biztosíték igénybevételeinek eseteit, feltételeit, elszámolását - az engedélyes az üzletszabályzatában köteles kidolgozni, és köteles azokat előre nyilvánossá tenni. Szerződéses biztosítékként a földgáztároló a GET 27. §-a szerinti betárolt mobil földgázkészletet is elfogadhatja.
(3a) A szerződéses biztosíték igénybevételére a 131. § szerinti pénzügyi biztosíték sikertelen lehívása után kerülhet sor.
(4) A rendszerüzemeltető szerződéses biztosítékként bármely Magyarországon, az Európai Unió más tagállamában vagy az Európai Gazdasági Térségről szóló megállapodásban részes más államban letelepedett pénzintézet által nyújtott, a (3) bekezdés szerinti feltételeket kielégítő biztosítékot köteles elfogadni.
84. § A rendszerhasználó köteles a szerződéses biztosíték (banki letét, bankgarancia, vagy egyéb biztosíték) érvényességét a rendszerüzemeltető GET-ben és e rendeletben meghatározott követelményeknek megfelelő szerződésében foglalt határidőig biztosítani.
85. § (1) A rendszerüzemeltetői szolgáltatás szerződéses biztosítékkal összefüggő okból akkor tagadható meg vagy függeszthető fel, ha
a) a szerződéses biztosíték a szerződéses szolgáltatás megkezdését 10 munkanappal megelőzően nem áll rendelkezésre, vagy
b) a rendszerüzemeltető részére a szerződéses biztosíték annak esedékességekor nem állt rendelkezésre, vagy
c) a szerződéses biztosíték felhasználását követően annak feltöltése a szerződéses feltételek szerint nem történt meg, vagy
d) a biztosítékként elfogadott tárolói készlet nem nyújt fedezetet a tárolói szolgáltatásra.
(2) A rendszerüzemeltető szerződéses biztosítékként nem írhatja elő kizárólag meghatározott pénzintézet vagy pénzintézetek által nyújtott szerződéses biztosíték szolgáltatását. Ha a rendszerüzemeltető a szerződéses biztosítékot nyújtó pénzintézetet a rendszerhasználó felé nevesíteni kívánja, úgy üzletszabályzatában köteles legalább öt pénzintézetet megnevezni, valamint a szerződéses biztosíték tartalmára vonatkozó elvárásait rögzíteni.
(3)
(4) A szerződéses biztosíték összegének fedezetet kell nyújtania a leghidegebb téli hónap tervezett szállításának, illetve elosztásának megfelelő forgalmi díjra és az éves kapacitásdíj 1/12-ed részére. A rendszerüzemeltető köteles a szerződéses biztosíték összegének módosítását elfogadni, ha a szerződés módosítására kereskedőváltás miatt kerül sor.
(5) A földgáztároló köteles a tárolt készlet letéti elszámolásához árképletet kialakítani, vagy az elégtelen készlet esetén igénybe veendő szerződéses biztosíték meghatározását rögzíteni.
(6) A szerződéses biztosíték időtartamának meghatározásánál figyelembe kell venni, hogy
a) az egyszeri rendelkezésre állás nem haladhatja meg a gázhónapot követő rögzített pénzügyi elszámolási időpontot követő öt munkanapot,
b) a szerződéses biztosíték feltöltés időpontja a felhasználást követő ötödik munkanap, de legalább a kapacitásdíj megfizetését megelőző ötödik munkanap.
(7) A rendszerhasználati díjak megfizetésének elmaradása esetén a szerződés teljesítése csak e jogszabályban előírt módon függeszthető fel, ha a rendszerüzemeltető a szerződéses biztosítékot az ÜKSZ-ben foglaltak szerint igénybe vette és a rendszerhasználó annak feltöltéséről határidőre nem gondoskodott. A rendszerüzemeltető a határidő elmaradását követő 2 munkanapon belül elektronikus és postai úton értesíteni köteles a rendszerhasználót a várható felfüggesztésről.
(8) A szerződéses biztosíték rendelkezésre állását követően a felfüggesztést azonnal meg kell szüntetni, azonban a szolgáltatást attól a gáznaptól kell biztosítani, amelyre az ÜKSZ szerint érvényes nominálás adható le.
86. § (1) A szállítási rendszerüzemeltető jogosult és köteles a szállítórendszer hatályos szerződéssel le nem kötött szabad kapacitásait május 31-ét követően az ÜKSZ-ben foglalt módon értékesítésre meghirdetni. A szabad kapacitások csak egy gázévre, vagy annál rövidebb időre köthetők le. Kapacitás túljegyzés esetén az ÜKSZ-ben rögzített ügyrend szerint kell eljárni.
(2) Kapacitáslekötési szerződés megkötésére jogosult minden nyilvántartott szerződéses kapacitással rendelkező felhasználó és a felhasználó által átruházott lekötési joggal érintett kapacitások mértékéig a kereskedő, valamint az a belföldi felhasználó vagy külföldi személy vagy társaság, aki vagy amely a szabad kapacitásokra vonatkozó igényét az ÜKSZ-ben meghatározottak szerint a rendszerüzemeltetőnek bejelentette.
(3) Kapacitáslekötési szerződés megkötésére jogosult az a termelő is, aki kapacitás igényét az ÜKSZ-ben meghatározottak szerint nyilvántartásba vetette.
(4) A felhasználó az átruházott lekötési jog tárgyát képező kapacitások felett a kereskedővel kötött szerződésében foglalt szolgáltatások megszűnéséig a kapacitásokkal nem rendelkezhet és azokat másodlagos kereskedelemben nem értékesítheti.
87. § (1) A felhasználónak járó napi forrásoldali kapacitást a felhasználó napi csúcskihasználási óraszáma (óra/nap) és a legnagyobb órai kapacitásigénye (MJ/óra) szorzataként kell meghatározni és a napi forrásoldali kapacitásigényként kell nyilvántartani (MJ/nap). Az egyes felhasználóknak járó szállítórendszeri kiadási ponti, betáplálási ponti és tárolói kapacitásokat a közvetlen kiszolgáló rendszerüzemeltetőnek kell az ÜKSZ-ben meghatározott módszertan alapján meghatároznia és nyilvántartania.
(2) A lekötött kapacitást meghaladóan kapacitás biztosítására a rendszerüzemeltető nem kötelezhető. Ha a rendszerhasználó adott gáznapon a lekötött kapacitást meghaladó mértékben vett igénybe kapacitást, a rendszerüzemeltető jogosult a külön jogszabályban meghatározott pótdíjat felszámítani.
(3) A válsághelyzet esetén a biztonsági földgáztárolóból történő vételezéskor a szállítórendszer belépési pontjára forrásoldali kapacitást nem kell lekötni. A rendszerhasználó által térítésmentesen igénybevehető kapacitás megegyezik a biztonsági készletet felszabadító jogszabályban nevesített értékkel. A szállítási rendszerüzemeltető köteles a biztonsági készlet visszapótlására kötelezettel külön szerződést kötni, melyben meg kell határozni a biztonsági készlet visszapótlásához szükséges kapacitást. A készletvisszapótlás egyéb kérdéseiben az ÜKSZ és a szállítási rendszerüzemeltető üzletszabályzata az irányadó.
(4) Ha a Hivatal a szállítási rendszerirányító javaslatára országos fizikai szűkületet állapított meg, a felhasználó összesítetten meghatározott forrásoldali kapacitásának lekötésénél az ÜKSZ-ben meghatározott allokációs technikával kell azt megosztani a betáplálási pontok között.
(5) A földgázelosztó minden év március 21-ig köteles megadni a szállítási rendszerüzemeltetőnek a nyilvántartott forrásoldali és kiadási ponti kapacitások mértékét kereskedőnkénti bontásban.
(6)
88. § A gázév közben belépő új kapacitásokra a gázév hátralévő időszakára csak időarányos díj számolható el. Az új kapacitásokat nyilvánosan meg kell hirdetni. Az ilyen kapacitást lekötő rendszerhasználó a korábban lekötött kapacitásait a gázév végéig nem módosíthatja.
89. § (1) A kapacitás lekötéshez a szállítási rendszerüzemeltető minden év február 15-ig elkészíti és honlapján nyilvánossá teszi a kiadási pontokon a következő gázévben biztosítható földgáz minőségi jellemzőket.
(2) A rendszerhasználók, illetve a termelők kötelesek minden év december 31-ig az ÜKSZ-ben rögzített módon megadni a szállítási rendszerüzemeltetőnek a következő gázévben a forrásoldali betáplálás során általuk garantált földgáz minőségi jellemzőket. A kapott adatok alapján a szállítási rendszerüzemeltető meghatározza a földgáz minőségi jellemzők kiadási ponton biztosítható értékeit.
(3) Ha a betáplált földgáz szállítási rendszerüzemeltető által meghatározott garantált minősége folyamatosan 90 napon keresztül nem teljesül, a rendszerüzemeltetők, rendszerhasználók jogosultak annak módosítását kezdeményezni.
(4) A minőségi eltérések kezelésének részletes szabályait az ÜKSZ tartalmazza.
(5) Az ÜKSZ-ben rögzíteni kell:
a) a nyilvántartott kapacitások feletti igénybejelentés és nyilvántartásba vétel eljárásrendjét,
b) az igénybejelentés és nyilvántartásba vétel határidejét,
c) a nyilvántartott, de nem igényelt kapacitások átlátható értékesítésének részletes feltételeit.
90. § (1) A felhasználó az ÜKSZ-ben rögzített éves kapacitás lekötési folyamat során jogosult a nyilvántartott kapacitásait egy vagy több gázévre lekötni. A nyilvántartott kapacitást a legutolsó szerződéses értékre kell csökkenteni, ha két egymást követő gázévben a nyilvántartott érték nem került lekötésre. Ha a felhasználó - a vásárolt kapacitás terhére - növelni kívánja a nyilvántartott értéket, kérnie kell a nyilvántartást vezetőnél a többletigény nyilvántartásba vételét. A rendszerüzemeltetőnek az ÜKSZ-ben meghatározott kapacitás lekötési folyamatban foglaltak figyelembevételével az üzletszabályzatában részletes eljárásrendet kell kialakítania a szabad kapacitások felhasználói nyilvántartásba vételére.
(2) A felhasználó vagy az átruházott lekötési joga alapján eljáró földgázkereskedő vagy egyetemes szolgáltató az igénybejelentését kötelező nyilatkozatban teszi meg. Ha nem alakul ki szerződéses szűkület és nem került alkalmazásra semminemű szűkületkezelési eljárás, a nyilatkozat szerinti igénytől a rendszerüzemeltető a szerződéskötéskor nem térhet el.
(3) Az ÜKSZ-ben rögzített éves igénybejelentési határidő elmulasztása, illetve a földgázelosztási szerződés hatálybaléptetésének elmaradása esetén a rendszerüzemeltetők jogosultak a felhasználó nyilvántartott kapacitásait átlátható módon vételre felajánlani. A felhasználó ebben az esetben piaci feltételek szerint juthat kapacitásokhoz. A szállítórendszeren a nyilvántartott, de igényként be nem jelentett kapacitások szabad kapacitásnak minősülnek.
(4) A nyilvántartott kapacitások feletti igény kielégítésére az ÜKSZ-ben meghatározott eljárásrend szerint van lehetőség.
(5) A nyilvántartott kapacitásigényt meghaladó forrásoldali kapacitás igényre legfeljebb egy gázévre köthető szerződés, ha a rendszeren van a nyilvántartott kapacitást meghaladó szabad kapacitás.
91. § (1) A rendszerhasználó a szállítási rendszerüzemeltetővel fennálló szerződés szerinti szolgáltatási időpontig a másodlagos piacon értékesítheti a gázátadó állomáson, illetve a betáplálási ponton leszerződött kapacitásokat.
(2) A kapacitások másodlagos értékesítése a szállítási rendszerüzemeltető üzletszabályzatában rögzített módon, szabványosított eljárásrend alapján történik.
(3) A kapacitás másodlagos értékesítését a rendszerhasználó a gáznapot megelőző napon, az ÜKSZ-ben meghatározott időpontig végezheti.
(4) A szállítási rendszerüzemeltető az ÜKSZ szerinti időpontig értékesített kapacitásokat az új vásárlónak az ÜKSZ-ben rögzített nominálási ügyrend szerint biztosítja.
(5) A másodlagos piacon értékesített kapacitásra a szállítási rendszerüzemeltető az értékesítőtől érvényes nominálást nem fogad be. A kapacitás túllépés vizsgálatánál a szállítási rendszerüzemeltető a másodlagos piacon értékesített kapacitással csökkentett értéket köteles figyelembe venni.
(6) A gáznapot megelőző napon az ÜKSZ szerinti időpontig a rendszerhasználó által nem értékesített és nem kihasznált kapacitásokat a szállítási rendszerüzemeltető köteles megszakítható kapacitásként felajánlani gáznapi értékesítésre. Az így értékesített kapacitás díja a szállítási rendszerüzemeltetőt illeti. Megszakítható kapacitást a gáznapra az a rendszerhasználó köthet le, aki rendelkezik hatályos szerződéssel a rendszerüzemeltetővel és biztosította a szerződéses garanciákat.
(7) Ha a szállítási rendszerüzemeltető által a (6) bekezdés szerint értékesített megszakítható kapacitást a gáznapon a szállítási rendszerüzemeltető megszakítja, a vásárlónak díjfizetési kötelezettsége nem keletkezik. A megszakítható kapacitás kiszolgálásának megszüntetése esetén a rendszerüzemeltetők kötelesek az ÜKSZ-ben meghatározott módon újranominálást biztosítani a rendszerhasználónak.
(8) A megszakítható kapacitások értékesítésére és felhasználására a rendszerüzemeltetők között harmonizált eljárásrendet kell kialakítani az ÜKSZ-ben, különös tekintettel
a) a rendszerek csatlakozási pontján leköthető megszakítható kapacitások meghatározására,
b) a megszakítható kapacitás kiszolgálásának megszüntetése esetén alkalmazott eljárásrendre és újranominálási szabályokra.
92. § (1) Az a külföldi vagy belföldi rendszerhasználó, aki szállítórendszer szabad kapacitását Magyarország területén történő átszállításra veszi igénybe, a kapacitás lekötésekor az ÜKSZ-ben meghatározott módon igazolnia kell az átszállításra vonatkozó jogosultságát és az átszállítandó mennyiségre kapacitáslekötési szerződést kell kötnie.
(2) Az átszállításra lekötött, de fel nem használt kapacitásra a GET 72. §-a rendelkezéseit kell alkalmazni.
(3) Az egy évnél hosszabb időtartamra lekötött nem megszakítható kapacitásra szerződő rendszerhasználót nyilvántartásba kell venni.
(4) Ha a kapacitásigény szabad kapacitásból csak részben vagy nem biztosítható, a szállítási rendszerüzemeltető ajánlatot tehet a kapacitások fejlesztéssel történő biztosítására, melynek tartalmaznia kell
a) a be- és kilépési ponton biztosított kapacitást,
b) a szerződés futamidejét, amely nem lehet kevesebb, mint a beruházás megtérülése,
c) a Hivatallal egyeztetett tarifaképzési elvet és képletet,
d) a jogszabályokból és az ÜKSZ-ből eredő kötelezettségeket.
(A GET 77. és 80. §-ához)
Hozzáférés felfüggesztése
93. § (1) A GET 80. § (1) bekezdésében foglalt gazdasági ellehetetlenüléssel kapcsolatos kérelem csak adott gázévre vonatkozhat.
(2)
(3) Az engedélyes köteles részletes elemzésben bemutatni az érintett szerződéses mennyiségek átvételére, elhelyezésére kialakított üzleti folyamatát, a lefolytatott tárgyalások eredményeit, dokumentumait, a gazdasági folyamat részletes pénzügyi számításait.
(4) A Hivatal határozatában köteles a határkeresztező vezetékhez történő hozzáféréssel rendelkező piaci szereplőkre nézve határkapacitás arányosan, megkülönböztetés-mentesen átvételi kötelezettséget meghatározni, illetve a földgázmennyiség értékesítésére és a hozzátartozó forrásoldali kapacitás térítésmentes átadására kötelezni a kérelmezőt. A kapacitás átadásakor a kapacitások másodlagos kereskedelmére vonatkozó előírások az irányadók. Az átadott kapacitás mértéke nem lehet kisebb, mint amennyi a kötelező megvásárlásra előírt mennyiség átvételéhez szükséges.
(5) A határozatban meg kell határozni a forrás átadási árát, ami csak a szerződéssel kapcsolatos indokolt költségeket tartalmazhatja, és a földgáz kötelező átvételének időtartamát. Az időtartamot úgy kell meghatározni, hogy az ellehetetlenüléssel érintett mennyiség átvételét biztosítsa.
(6) A Hivatal határozatát köteles a Bizottságnak megküldeni, mellékelve a GET 80. § (2) bekezdésének szempontjai alapján lefolytatott vizsgálat dokumentumait és eredményét, külön kiemelve az e), h) és j) pontokban foglalt szempontokat.
(7) A GET 80. §-ában foglalt eljárásban átvételi kötelezettséggel érintett egyetemes szolgáltató esetében a Hivatal köteles vizsgálni az átvételi ár hatását az egyetemes szolgáltatás árára, és javaslatot tenni a miniszternek az egyetemes szolgáltatás árképzésének módosítására, ha a kialakuló egyetemes szolgáltatási árban figyelembe vett importár meghaladja a hosszú távú szerződésben rögzített importárat.
(A GET 78. §-ához)
Szolgáltatás szüneteltetése
94. § (1) A szállítási rendszerüzemeltető a rendszer üzemeltetése érdekében folyamatosan gondoskodik a szállítóvezeték üzembiztonságáról és karbantartásáról. Ennek érdekében jogosult évente egy alkalommal legfeljebb 48 óra időtartamú, gázszünettel járó karbantartást végezni a gázátadó állomásokon és betáplálási pontokon.
(2) A rendszerüzemeltető - az (5) bekezdés kivételével - a gázszünettel járó karbantartások időpontját és a tervezett leállások időpontját a következő évre vonatkozóan - a GET 78. § (2) bekezdése szerinti határidő figyelembevételével - minden év december 15-ig bejelenti a kapcsolódó szállítási rendszerüzemeltető részére. A bejelentés részletes szabályait az ÜKSZ tartalmazza.
(3) A szállítási rendszerüzemeltető évente köteles az általa üzemeltetett szállítóvezetékre karbantartási tervet készíteni, amely a gázszállítási szünettel járó karbantartási munkákat tartalmazza. A szállítási rendszerüzemeltető az általa üzemeltetett szállítóvezeték karbantartási tervének el készítésekor a (2) bekezdés szerint bejelentett tervezett karbantartások és leállások időpontját figyelembe veszi.
(4) A szállítási rendszerüzemeltető a gázszünettel járó karbantartásokat az aktuális évre vonatkozóan minden év január 15-ig a kapcsolódó rendszerüzemeltetők egyidejű értesítésével közzéteszi.
(5) A szállítási rendszerüzemeltető jogosult a közzétett leállási időpontok megváltoztatására, de az új időpontot az érintett rendszerüzemeltetőkkel és a szállítóvezetékre közvetlenül csatlakozó felhasználókkal vagy az őket ellátó földgázkereskedőkkel legalább 3 hónappal a leállás tervezett új időpontja előtt egyeztetnie kell. A szállítási rendszerüzemeltető az új időpontot honlapján közzéteszi.
(6) A szállítási rendszerüzemeltető jogosult a közzétett leállási időtartamot 15 nappal a leállás tervezett időpontja előtt
a) csökkenteni, ha a kapcsolódó rendszerüzemeltető a korábbi bejelentése alapján nem tervezett a csökkentett időtartamot meghaladó karbantartási munkát,
b) törölni, ha a kapcsolódó rendszerüzemeltető nem tervezett a szállítóvezetéki leállási időtartamára karbantartási munkát.
(7) A rendszerhasználó jogosult egyedi műszaki megoldás alkalmazását igényelni, amely lehetővé teszi a karbantartás gázszüneteltetés nélküli elvégzését, az ezzel kapcsolatos költségek a felhasználót terhelik.
(A GET 81-83. és 85. §-ához)
Infrastruktúra-fejlesztés
95. § A Hivatal a GET 81. § (2)-(3) bekezdése szerinti adatbázis felépítését legalább 5 évente felülvizsgálja, amelynek során a szállítási rendszerirányító köteles a Hivatallal együttműködni.
96. § (1) A rendszerhasználó - azon rendszerüzemeltetők részére, amelyek rendszerére az általa ellátott felhasználók csatlakoznak - tájékoztató jelleggel minden évben legkésőbb június 30-ig megadja a felhasználók várható 10 éves kapacitásigényét az első 5 évre éves, azt követően 5 éves megosztásban.
(2) A rendszerüzemeltető évente az igénybejelentések alapján köteles elvégezni a rendszer technikai rendelkezésre állásának számításos ellenőrzését. Az ellenőrzés során figyelembe kell venni, hogy a nyilvántartott szerződéses és nyilvántartásba vételt kezdeményező felhasználók ellátása legalább -12 °C-ig fenntartható legyen.
(3) A rendszerüzemeltető minden év augusztus 31-ig
a) elvégzi a GET 82. § (1) bekezdés szerinti kapacitás-felülvizsgálatot, és
b) a fejlesztési javaslatát a szállítási rendszerirányítónak megküldi.
(4) A fejlesztési javaslatnak tartalmaznia kell a kapacitásigény indokolását, az elvégzett érzékenységi vizsgálatokat, a javasolt fejlesztéseket és azok hatásait, valamint a becsült fejlesztési költségeket kiemelt figyelemmel a szigetüzemben működő rendszerekre.
(5) A szállítási rendszerirányító a GET 82. § (2) bekezdés szerinti összehangolt kapacitás-felülvizsgálat eredményét és a 10 éves fejlesztési tervet minden év december 31-ig küldi meg a Hivatalnak.
(6) A GET 82. § (5) bekezdése szerinti kétirányú kapacitásbővítésre vonatkozó javaslat vagy mentességi kérelem az (5) bekezdés szerinti fejlesztési terv külön fejezetét képezi.
97. § (1) A Hivatal a GET 83. § (3) bekezdésében meghatározott 10 éves fejlesztési terv jóváhagyására irányuló eljárásában a GET 83. § (1) és (2) bekezdésében foglaltakon túlmenően figyelembe veszi
a) a hidraulikai illeszkedést,
b) a fejlesztési igény indokoltságát,
c) az egyes beruházásoknál a kapcsolódó rendszerüzemeltető véleményét,
d) az egyes fejlesztések esetében a teljes költségtartalmat,
e) a fejlesztés tarifarendszerbe illeszthetőségét, és
f) határkeresztező beruházások esetében az érintett országok hatóságainak véleményét.
(2) A GET 83. § (3) bekezdése szerint jóváhagyott 10 éves fejlesztési terv alapján a Hivatal kötelezettség vállaló nyilatkozat tételére szólítja fel a rendszerüzemeltetőket az első 3 évben megkezdeni szándékozott fejlesztéseik vállalására. A nyilatkozatnak tartalmaznia kell a GET 83. § (4) bekezdése szerinti működési engedély módosítás benyújtásának vállalt határidejére, a munkálatok megkezdésének időpontjára, a részhatáridőkre és a véghatáridőre vonatkozó kötelezettséget. A Hivatal az engedélymódosítás során a nyilatkozatban vállalt határidőket kötelezettségként előírja.
(3) A Hivatal indokolt esetben jogosuIt
a) a 10 éves fejlesztési tervben előírt határidők és feltételek esetében hivatalból,
b) a nyilatkozatban vállalt, valamint az engedélyben előírt határidők és feltételek esetében az engedélyes kérelmére a határidőket és feltételeket módosítani, amelyhez kikéri a szállítási rendszerirányító véleményét.
(4) Ha a Hivatal a GET 83/A. § (1) bekezdése szerint pályázatot ír ki, indokolt esetben eltérhet a jóváhagyott 10 éves fejlesztési tervben, valamint az adott beruházást jóváhagyó működési engedélyt módosító határozatban foglalt feltételektől. A pályázati kiírásban meg kell határozni a tarifamegosztás szabályait.
(5) Ha a fejlesztési pályázat nyertese a rendszerüzemeltetővel a rendszerhasználati díj megosztásában nem állapodik meg, a Hivatal jogosuIt a megosztást meghatározni. A Hivatal az érintett rendszer költség felülvizsgálatakor - függetlenül a rendszerhasználati díj megosztásától - úgy jár el, mintha a rendszer egy rendszerüzemeltető tulajdona lenne.
(6) Ha a 10 éves fejlesztési tervben meghatározott határidő nem tartható, a Hivatal kötelezésére a szállítási rendszerirányító köteles vizsgálni szűkület kezelési technika bevezetését, és szükség esetén azt az ÜKSZ-ben rögzíteni. Az ÜKSZ módosítását a Hivatal saját hatáskörben hivatalból elvégzi.
98. § (1) A GET 85. §-a szerinti új infrastruktúra és egyablakos kiszolgálású nemzetközi földgázszállító-vezeték működtetésének engedélyezése során a Hivatal az adott tevékenységre vonatkozó rendelkezéseket - a mentességre és az egyablakos kapacitás értékesítésre vonatkozó rendelkezések figyelembevételével - megfelelő eltérésekkel alkalmazza.
(2)
98/A. § (1) Az a külföldi vagy belföldi gazdálkodó szervezet, amely a GET 85. § (1) bekezdése szerinti új infrastruktúrát kíván létrehozni, és az új infrastruktúra kapacitásait az új infrastruktúra használatbavételi engedélyének jogerőre emelkedését megelőzően kívánja értékesíteni, az új infrastruktúra használatbavételi engedélyének jogerőre emelkedését megelőzően előzetes kapacitásfelmérési, lekötési- és értékesítési eljárást köteles lefolytatni.
(2) Az előzetes kapacitásfelmérési, lekötési- és értékesítési eljárás lefolytatásának kötelezettsége nem vonatkozik a GET 85. § (7) bekezdésében meghatározott beruházásokra.
(3) Az előzetes kapacitásfelmérési, lekötési- és értékesítési eljárás során a kapacitáslekötés és az együttműködő földgázrendszerhez való hozzáférés szabályait a GET 70/A. §-ában meghatározottak kivételével nem kell alkalmazni.
(4) Az előzetes kapacitásfelmérési, lekötési- és értékesítési eljárásban megvásárolt kapacitások az új infrastruktúra üzemeltetése megkezdésének napjától lekötött kapacitásnak minősülnek, felhasználásukra, továbbértékesítésükre, elszámolásukra, a hozzáférésre és a rendszerhasználati díjak megfizetésére a vonatkozó jogszabályok, valamint az ÜKSZ rendelkezései irányadók.
(5) Az előzetes kapacitásfelmérési, lekötési- és értékesítési eljárás csak az eljárásra vonatkozó szabályzat Hivatal általi jóváhagyását követően kezdhető meg. A szabályzat elbírálásánál a Hivatal elsősorban a földgázszállító hálózatokhoz való hozzáférés feltételeiről és az 1775/2005/EK rendelet hatályon kívül helyezéséről szóló, 2009. július 13-i 715/2009/EK európai parlamenti és tanácsi rendeletben és a hozzá kapcsolódó európai uniós előírásokban foglaltak alapján hagyja jóvá.
(6) Az előzetes kapacitásfelmérési, lekötési- és értékesítési eljárást a Hivatal által jóváhagyott szabályzat és a jóváhagyó határozatban előírtak alapján kell lefolytatni.
(7) A Hivatal jogosult az előzetes kapacitásfelmérési, lekötési- és értékesítési eljárással összefüggésben az infrastruktúra fejlesztőjétől - az üzleti titokra vonatkozó rendelkezések figyelembevételével - adatokat, információkat kérni. A Hivatal az eljárás átláthatósága érdekében az üzleti titokra vonatkozó rendelkezések figyelembevételével meghatározhatja a közzétételre kerülő adatok körét.
(A GET 84. §-ához)
Célvezeték
99. § (1) A felhasználó vagy a polgári jog általános szabályai szerint meghatalmazott képviselője írásbeli megkeresésére a szállítási rendszerüzemeltető, illetve a földgázelosztó nyilatkozik arra vonatkozóan, hogy a felhasználó
a) földgázzal ellátott-e,
b) korábban kiépült-e az ellátását lehetővé tevő szállító- vagy elosztóvezeték, és
c) annak létrehozására vonatkozó csatlakozási megállapodással, vagy a felhasználóhoz már kiépített felhasználási helyre a felhasználói igényeknek megfelelő szabad kapacitással az érintett engedélyes rendelkezik-e.
(2) Ha az érintett engedélyes akként nyilatkozik, hogy a felhasználó nem ellátott, nem épült ki az (1) bekezdés b) pontja szerinti vezeték és az (1) bekezdés c) pontja szerinti megállapodással vagy szabad kapacitással nem rendelkezik, köteles a csatlakozási pont megjelölése mellett kapacitásnyilatkozatot kiadni, amelyben kijelenti, hogy a célvezeték kezdő pontjáig az igényelt kapacitás az együttműködő rendszeren rendelkezésre áll.
(3) Ha a földgázszállító vagy a földgázelosztó az (1) bekezdésben foglalt megkeresésre úgy nyilatkozik, hogy a megfelelő szállítói, illetve elosztói kapacitás már rendelkezésére áll, a nyilatkozat kiadásával egyidejűleg a felhasználónak vagy megbízottjának köteles azt igazolni, egyidejűleg bemutatni a kapacitás igénybevételével kapcsolatos, a felhasználó által fizetendő díjakat, költségeket is.
(4) A célvezetéknek szállító- vagy elosztóvezetékre történő rácsatlakozásáért fizetendő hozzájárulás nem haladhatja meg a beruházás szükséges és igazolt költségét.
(5) Az érintett engedélyes köteles az (1)-(3) bekezdésben meghatározott nyilatkozatokat és igazolásokat a felhasználónak vagy a megbízásából eljáró beruházónak az (1) bekezdés szerinti megkeresésére a kézhezvételtől számított 30 napon belül kiadni. Ha a földgázigény-bejelentés nem tartalmaz elegendő információt az (1) és (3) bekezdésben meghatározott nyilatkozat, illetve igazolás megadásához, úgy az engedélyes a hiányzó adatokat bekéri a felhasználótól. A hiánypótlás időtartamával az engedélyes nyilatkozat, illetve igazolás kiadási határideje meghosszabbodik.
(6) Ha az engedélyes az (5) bekezdés szerinti megkeresésre nem válaszol vagy az (1)-(3) bekezdésben meghatározott nyilatkozatokat és igazolásokat az előírt tartalommal határidőben nem adja ki, a Hivatal az engedélyessel szemben a GET 119. §-ában meghatározott jogkövetkezményeket alkalmazza. Az engedélyes nyilatkozata hiányában a Hivatal úgy tekinti, hogy az engedélyes nem rendelkezik szabad kapacitással. Az így engedélyezett célvezeték esetén, az ebből származó, az engedélyesnél keletkező pénzügyi és jogkövetkezmények az engedélyest terhelik.
(7) A felhasználó vagy képviselője az (1)-(3) bekezdésben meghatározott nyilatkozatokat és igazolásokat, valamint a célvezeték részletes műszaki leírását a létesítéshez szükséges előzetes hozzájárulás iránti kérelem mellékleteként köteles a Hivatalhoz benyújtani.
(8) A Hivatal a kérelem elbírálásakor köteles a célvezeték létesítésének a rendszerszintű költségekre kifejtett hatását a rendszerüzemeltetők korábbi fejlesztéseinek alapjául szolgáló igényfelmérések, továbbá fejlesztési tervek figyelembevételével megállapítani.
(9) A célvezeték műszaki üzemeltetési jogáról a bányafelügyelet az engedélyezési eljárása során dönt.
(10) Meglévő vezeték célvezetékké történő minősítéséhez a Hivatal előzetes hozzájárulást adhat ki, azonban ezen határozata nem mentesíti a kérelmezőt a műszaki-biztonsági engedélyeztetés lefolytatása alól.
(A GET 86-87. §-ához)
A szállító- és az elosztóvezetékek, valamint a tárolók üzemeltetése
100. § A rendszerüzemeltető az engedélye szerinti engedélyköteles tevékenysége vonatkozásában köteles saját alkalmazásban lévő munkavállalókkal az engedélyben meghatározott működési és szolgáltatási területén folyamatosan gyakorolni a jogait és eleget tenni kötelezettségeinek:
a) szállítási rendszerirányító esetében:
aa) a GET által meghatározott, az együttműködő földgázrendszerre kiterjedő irányítási és koordinációs feladatok ellátása,
ab) az együttműködő földgázrendszer képviselete nemzetközi szervezetekben és
ac) a földgázellátási üzemzavar és válsághelyzet esetére előírt tevékenység,
b) szállítási rendszerüzemeltető és földgáztárolói engedélyes esetében:
ba) a mérő és adatátviteli eszközök üzemeltetése, felügyelete,
bb) a karbantartás és üzemzavar elhárítás irányítása,
bc) műszaki irányító szolgálat működtetése,
bd) az engedélyes tevékenységhez kapcsolódó rendszerszintű szolgáltatások tervezése és végzése, valamint az igénybevételhez kapcsolódó elszámolás,
be) az üzemvitel, az üzemirányítás és az ügyfélszolgálat területén az engedélyes működési tevékenységéhez kapcsolódó döntési és irányítási jogok és kötelezettségek, valamint
bf) az egyensúlyozó platformon, illetve a szervezett földgázpiacon megkötött ügyletek végrehajtásában történő közreműködés.
Rendszerüzemeltetők együttműködése
101. § Az együttműködő földgázrendszer minden, a tevékenységükkel érintett csatlakozó pontjára vonatkozóan
a) a szállítási rendszerüzemeltetőnek a földgázelosztóval,
b) a szállítási rendszerüzemeltetőnek vagy a földgázelosztónak a tárolóval,
c) a szállítási rendszerüzemeltetőnek vagy a földgázelosztónak a határon túli rendszerüzemeltetőkkel,
d) a szállítási rendszerüzemeltetőnek, a földgáztárolónak, a földgázelosztónak a földgáztermelővel,
e) a földgázelosztónak más elosztóval,
f) a szállítási rendszerüzemeltetőnek más szállítóval,
g) a telephelyi engedélyesnek a szállítási rendszerüzemeltetővel vagy a földgázelosztóval
megkötött együttműködési megállapodással kell rendelkeznie az érintett pont közös használatára, a kötelezettségek és felelősségek rögzítésére, az elszámolások és a vitás kérdések rendezésére.
102. § (1) Ha a felhasználók ellátása több egymáshoz kapcsolódó elosztóvezetéken keresztül történik, az elosztási szerződés megkötésére a felhasználóval közvetlen műszaki kapcsolatban álló földgázelosztó köteles.
(2) A kapcsolódó elosztóvezetékeket üzemeltető földgázelosztók kötelesek együttműködési megállapodásban rögzíteni:
a) a fejlesztési, felújítási és karbantartási tevékenységgel kapcsolatban az egyes felek kötelezettségeit és a szükséges egyeztetések módját,
b) a külön jogszabályban meghatározott elosztási díj felosztásának szabályait,
c) a csatlakozással kapcsolatos eljárásokat és kötelezettségeket,
d) üzemzavar elhárítás szabályait,
e) a hálózati veszteség megosztását,
f) az üzemzavar, korlátozás, válsághelyzet során követendő eljárásokat,
g) a napi gázforgalmazás irányításához, az elszámoláshoz szükséges eljárásokat, adatszolgáltatásokat.
(3) A rendszerüzemeltetői engedélyesek a kapcsolódó vezetékek üzemeltetőivel együttműködési megállapodást kötelesek kötni, melyben rögzíteniük kell:
a) a mérésre és elszámolásra,
b) az egyensúlyozással kapcsolatos intézkedésekre és adatszolgáltatásra,
c) a rendkívüli helyzetekben történő együttműködésre,
d) a kapacitásfejlesztésnél történő eljárásokra,
e) a földgázrendszerek kapcsolódási pontjainál a normál és rendkívüli üzemmenetnél követendő eljárásokra vonatkozó rendelkezéseket.
(4) A (2) és (3) bekezdés alapján érintett engedélyesek az együttműködési megállapodások megkötéséért egyetemlegesen felelősek.
A földgáz szagosítása
103. § (1) A szállító- vagy elosztóvezetékbe csak szagosított földgáz táplálható be.
(2) A földgáz szagosításáról - a (3) bekezdésben foglalt eset kivételével - a szállítási rendszerüzemeltető gondoskodik.
(3) Ha az elosztóvezetékre csatlakozó földgáztermelő az elosztóvezetékbe földgázt táplál be, a betáplált földgáz szagosításáról a szállítási rendszerüzemeltetővel megállapodást köt, vagy a szagosításról maga köteles gondoskodni.
(4) Ha a földgáztermelő szagosított földgázt táplál be a rendszerbe, az általa végzett szagosításért jogosult érvényesíteni a külön rendeletben meghatározott díjtételeket.
Informatikai rendszer fejlesztése, üzemeltetése
104. § (1) A rendszerüzemeltető adat és informatikai rendszerének alkalmasnak kell lennie, hogy valós idejű üzemmódban (online)
a) biztosítsa a felhasználók kapacitásainak nyilvántartását,
b) lehetővé tegye a GET-ben és e rendeletben meghatározott követelményeknek megfelelő szerződések elektronikus úton történő megkötését, különös tekintettel a napi kapacitáslekötésekre,
c) biztosítsa a kapacitások másodlagos kereskedelmének nyilvántartását és az egyes rendszerhasználók igénybe vehető kapacitásait,
d) fogadja az ÜKSZ szerint teljesített nominálásokat,
e) biztosítsa, hogy a rendszerhasználók a gáznapon a szállítási rendszerüzemeltetőtől az ÜKSZ-ben meghatározott esetekben és időpontokban valós tartalmú információt kapjanak a földgázforgalmukról,
f) biztosítsa, hogy a rendszerhasználók elszámolása az egyensúlyozó platformon az ÜKSZ-ben lefektetett időpontokban megtörténjen,
g) lehetővé tegye a kapacitás túllépések dokumentálását.
(2) A rendszerüzemeltető informatikai rendszerének alkalmasnak kell lennie továbbá a gáznapi forgalom rendszerhasználók szerinti tényleges felosztásához kapcsolódó informatikai feladatok lebonyolítására. A rendszer kialakításánál figyelemmel kell lenni a felhasználói profilok ÜKSZ szerinti változásának folyamatos kezelésére.
(3) A szállítási rendszerirányító - a rendszerüzemeltetőkkel együttműködve - az ÜKSZ-ben meghatározott módon köteles meghatározni, felülvizsgálni és nyilvánossá tenni az együttműködő informatikai rendszerrel szemben elvárt
a) műszaki paramétereket,
b) szoftverigényt,
c) az adatforgalom biztonsági követelményeit.
(4) Az informatikai elvárásokat a rendszerüzemeltetők és a rendszerhasználók kötelesek az ÜKSZ-ben előírt módon biztosítani.
105. § (1) A rendszerüzemeltető köteles minden a biztonsági rendszerét ért olyan támadást a csatlakozó rendszerüzemeltetőnek és a szállítási rendszerirányítónak jelenteni, amely kihatással lehet a csatlakozó informatikai rendszerek együttműködésére. Amíg ez igazoltan fennáll és a csatlakozó rendszerek működését veszélyezteti, a rendszerüzemeltető jogosult korlátozni az informatikai rendszer hozzáférési jogosultságát. A szállítási rendszerirányító jogosult az adatforgalom biztonsági követelményeinek ÜKSZ-ben történő változtatására, amelyhez köteles a rendszerüzemeltetők észrevételeit figyelembe venni.
(2) Az együttműködő informatikai rendszer működését befolyásoló támadás esetén a szállítási rendszerirányító jogosult felszólítani a támadás kiindulópontjaként valószínűsített rendszer üzemeltetőjét a biztonsági rendszerének felülvizsgálatára és a támadás lehetőségének kiküszöbölésére.
(3) Ha a rendszerüzemeltető intézkedése elmarad vagy nem elégséges a szállítási rendszerirányító köteles a Hivatalnál eljárást kezdeményezni az együttműködő informatikai rendszer biztonságának fenntartása érdekében, megjelölve az érintett rendszerüzemeltetőt, illetve rendszerhasználót és a veszély mértékét.
(4) A Hivatal köteles azonnal eljárást indítani az informatikai biztonság folyamatossága érdekében. A Hivatal jogosult az informatikai rendszert ért támadások kivizsgálásába más hatóságokat bevonni.
Üzemeltetési szerződéssel működtetett földgázrendszerek szerződéses feltételei
106. § (1) A rendszerüzemeltető - a tulajdonában nem lévő eszközhányad tekintetében - a tulajdonossal történő üzemeltetési szerződés megkötését követően gyakorolhatja engedélyesi tevékenységét.
(2) A szállító- és az elosztóvezeték tulajdonosa köteles a tulajdonában lévő eszközök működtetéséről, fenntartásáról és karbantartásáról gondoskodni, és ha nem rendelkezik a működtetéshez szükséges engedéllyel, köteles a rendszerüzemeltetővel üzemeltetési szerződést kötni. Az engedélyes és a tulajdonos az üzemeltetési szerződés megkötése, teljesítése és módosítása során köteles együttműködni. Az engedélyes és a tulajdonos egyetemlegesen felelős az üzemeltetési szerződés megkötéséért.
(3) Az üzemeltetési szerződésnek a következőket kell tartalmaznia:
a) az üzemeltetett vezetékek és a működési terület leírását,
b) az üzemeltetésre, karbantartásra, felújításra vonatkozó rendelkezéseket,
c) az üzemzavar, a korlátozás és a válsághelyzet esetén követendő előírásokat,
d) az üzemeltetéshez szükséges jogokra (szolgalom, vezeték-, bérleti, használati jog) vonatkozó rendelkezéseket, amely tartalmazza ezen jogok megszerzésének, ingatlan-nyilvántartási bejegyzésének és ellentételezésének szabályait,
e) az üzemeltetett földgázrendszer vagyon- és felelősségbiztosítására vonatkozó rendelkezéseket,
f) új felhasználói igények esetén a csatlakozás, az üzemeltetett rendszer fejlesztésére vonatkozó részletes szabályokat, különösen a fejlesztés, bővítés, bekapcsolás részletes műszaki és pénzügyi feltételeit, a tulajdonjog és költség megosztásra vonatkozó szabályokat, az ezzel kapcsolatos tulajdonosi, illetve az üzemeltetői jogokat és kötelezettségeket,
g) a mérő és nyomásszabályozó tulajdonjogának rendezését,
h) rendszerhasználati és csatlakozási díj megosztására, valamint fizetési feltételekre, elszámolásra és az ehhez szükséges adatszolgáltatási kötelezettségekre vonatkozó szabályokat.
(4) Ha az üzemeltetési szerződésben a felek másként nem állapodtak meg a rendszer fejlesztése minden esetben a tulajdonos kötelessége. Ennek elmaradása esetén a Hivatal a GET 119. §-ban foglalt jogkövetkezményeket alkalmazhatja.
(A GET 91-95. §-ához)
Egyensúlytartás
107. § A szállítási rendszerüzemeltető a hidraulikai egyensúly fenntartása érdekében jogosult a 108. § (1) bekezdése szerinti egyensúlyozó eszközöket igénybe venni az ÜKSZ-ben meghatározott módon.
108. § (1) A szállítási rendszerüzemeltető a saját rendelkezésű egyensúlyozó eszközeit:
a) kereskedőtől nyilvános pályázat útján,
b) a szervezett piacról,
c) az egyensúlyozó platformról,
d) felhasználóval vagy kereskedővel kötött fogyasztás változtatási szerződés alapján
szerezheti be.
(2) A szállítási rendszerüzemeltető a saját rendelkezésű egyensúlyozó eszközöket beszerzési áron köteles elszámolni a rendszerhasználókkal szemben. Ennek biztosításához kapcsolódó igazolt költségek elszámolásának szabályait az ÜKSZ tartalmazza.
(3) A szállítási rendszerüzemeltető a külön jogszabályban meghatározott kiegyensúlyozási pótdíjat jogosult felszámítani a rendszerhasználónak az ÜKSZ-ben meghatározott toleranciasávot meghaladó egyensúlyi eltérés teljes mennyiségére.
(4) A szállítási rendszerüzemeltető a kiegyensúlyozási pótdíjat átláthatóan, az egyensúlyi eltérésekhez hozzárendelve köteles nyilvántartani.
109. § (1) A szállítási rendszerüzemeltető, a földgázelosztó és a földgáztároló és informatikai és adatforgalmi rendszerei közötti, a napi gázforgalmazás irányításához szükséges adatforgalom térítésmentes.
(2) A rendszerhasználó ÜKSZ-ben meghatározott nominálásához szükséges adatforgalom térítésmentes. Az ezt meghaladó adatszolgáltatásért a szállítási rendszerüzemeltető, a földgázelosztó és a földgáztároló üzletszabályzatában meghatározott díjat számíthat fel.
(3) A felhasználó saját maga vagy kereskedőjén keresztül az egyensúlyozó platformon fogyasztás-megszakítási jogot értékesíthet. A fogyasztás megszakítással érintett része és az értékesítő felhasználó által ténylegesen átvett földgáz teljesítmény összege nem haladhatja meg az adott napra általa nominált forrásmennyiséget. Ha a fogyasztás-megszakítás és a felhasználó által átvett mennyiségek összege a nominálttól eltér az egyensúlyozással kapcsolatos költségek a fogyasztás-megszakítási jog értékesítőjét terhelik.
(A GET 96-98. §-ához)
110-114. §
(A GET 99-102. §-ához)
Mérés, elszámolás
115. § (1) A gáznapi veszteségek meghatározásának eljárásrendjét az ÜKSZ tartalmazza.
(2) A profilba sorolt felhasználók fogyasztását az ÜKSZ-ben rögzített módon kell meghatározni.
(2a) A szállítási rendszerüzemeltető és a földgázelosztó köteles a GET 99. § (1) bekezdésében és a GET 100. § (2) bekezdésében meg határozott adatokat azok rendelkezésre állásától számított 3 napon belül továbbítani az érintett földgázkereskedőnek.
(3) A GET 101. §-a szerinti mérésügyi felülvizsgálatot a felhasználó a földgázelosztónál kezdeményezi. A fogyasztásmérő berendezés felülvizsgálatának költségét az egyetemes szolgáltatásra jogosult felhasználó nem köteles megelőlegezni. A felülvizsgálat idejére - eltérő megállapodás hiányában - a fogyasztásmérő berendezés tulajdonosa köteles a földgázfogyasztás előírás szerinti méréséről gondoskodni.
(4) Ha a fogyasztásmérő berendezés felülvizsgálata indokolatlan volt, akkor az ezzel kapcsolatos indokolt költséget a felülvizsgálatot kezdeményező köteles megtéríteni.
(5) Ha a fogyasztásmérő berendezés felülvizsgálata indokolt volt, az érintett felek kötelesek az 1. számú mellékletben foglaltak szerint elszámolni.
(6) Ha a földgázelosztó a fogyasztásmérő berendezés leolvasását nem tudja elvégezni, vagy a felhasználó a mérőállását erre vonatkozó megállapodástól eltérően nem közli, a fogyasztásmennyiséget a földgázelosztó jogosult becsléssel megállapítani. Ha a becslést követően valós mérőállás áll rendelkezésre, a tényleges fogyasztásmennyiséget a két ismert mérőállás közötti időszakra külön jogszabályban vagy üzletszabályzatban meghatározott módon kell felosztani, és a becslés alapján kibocsátott számlát elszámolni.
(7) A becslés és a becslés elszámolása részletes szabályait a földgázelosztó, a földgázkereskedő és az egyetemes szolgáltató üzletszabályzata tartalmazza.
(8) A földgázszállító vezetéken a földgáz mennyiségének, minőségének mérését, meghatározását és tanúsítását a földgázszállító végzi.
115/A. § (1) A számlázásnak és az elszámolásnak világosan, érthető módon kell történnie, valamint a tényleges energiafogyasztáson kell alapulnia.
(2) A (4) bekezdés szerinti adatokat távlehívható fogyasztásmérő berendezéssel rendelkező felhasználó esetében minden alkalommal, nem távlehívható fogyasztásmérő berendezéssel rendelkező felhasználó esetében évente egy alkalommal kell a számlán feltüntetni. A távleolvasott adatokhoz való, internetes felületen keresztül történő hozzáférést a földgázelosztó az üzletszabályzatában meghatározott módon térítésmentesen biztosítja a felhasználó számára.
(3) A részszámlán a földgáz értékesítési árát minden alkalommal fel kell tüntetni.
(4) A földgázkereskedő köteles az elszámoló számlán és a végszámlán feltüntetni
a) a földgáz tényleges értékesítési árát, elszámolási időszakon belüli árváltozás esetében az elszámolási időszak értékesítési árait is, és
b) az elszámolási időszakra vonatkozó kezdő és záró fogyasztásmérő-állásokkal együtt a tényleges energiafogyasztást.
(5) A földgázkereskedő köteles évente egy alkalommal tájékoztatást adni:
a) a felhasználó számlában elszámolt éves energiafogyasztásának és az azt megelőző éves elszámolási időszakban mért fogyasztással való összehasonlításáról, ha ez az adat ugyanazon szerződés alapján rendelkezésre áll,
b) a lakossági fogyasztók részére az átlagos földgázfogyasztással történő összehasonlításról vagy az összehasonlítási lehetőség elérhetőségéről, és
c) a 23/A. §-ban megjelölt elérhetőségről.
115/B. § (1) Ha a GET 100. § (1a) bekezdése szerinti ismételt leolvasás és az időpont- egyeztetés is eredménytelen, a földgázelosztó köteles a becsült mérőállást megállapítani, valamint 5 napos időtartam megjelölésével tértivevényes levélben vagy egyéb igazolható módon a felhasználó figyelmét felhívni a leolvasás legfeljebb két hónapon belüli ismételt elvégzésének várható idejére. Az értesítésben megjelölt, az időpont-egyeztetési lehetőség során választható leolvasási időpontnak legalább két napon 7 órától 20 óráig tartó időtartamot is kell tartalmaznia. Az értesítésnek tartalmaznia kell a földgázelosztó időpontegyeztetésre alkalmas elérhetőségét is. Az értesítésnek legalább 8 nappal a megjelölt legkorábbi leolvasási időpont előtt a felhasználó rendelkezésére kell állnia.
(2) Ha az (1) bekezdés szerinti értesítés ellenére a felhasználó nem él az időpont-egyeztetés lehetőségével vagy nem biztosítja a leolvasás elvégzését, a földgázelosztót a leolvasás elmaradásáért nem terheli felelősség.
(3) A földgázelosztó köteles a leolvasott vagy az (1) bekezdés szerinti becsléssel megállapított mérőállást a felhasználási helyen szerződéssel rendelkező földgázkereskedőnek 3 napon belül átadni.
(A GET 110. §-ához)
Szabályzati Bizottság létrehozása működtetése
116. § (1) A Szabályzati Bizottságban (a továbbiakban: SZB) az azonos típusú engedéllyel rendelkezők az engedélyesi körök által választott képviselőik útján vesznek részt.
(2) Az SZB-ben a következő engedélyesi körök vesznek részt véleményezési joggal, választott képviselőjük útján:
a) szállítási rendszerüzemeltetői,
b) földgáztárolási,
c) földgázelosztási,
d) földgáz-kereskedelmi,
e) egyetemes szolgáltatási,
f) szervezett földgázpiac-működtetési
engedélyesek.
(3) Az SZB-ben külön-külön felhasználói kört alkotnak az egyetemes szolgáltatásban és a kereskedelmi ellátásban részesülő felhasználók.
(4) Az SZB-ben véleményezési joggal részt vesz a Hivatal által kijelölt, a felhasználókat képviselő egy érdekvédelmi szerv által delegált felhasználói képviselő, és a földgáztermelők egy választott képviselője.
(4a) Az SZB-ben megfigyelőként, tanácskozási joggal részt vesz a földgázszállítási tevékenység végzésére engedéllyel rendelkező, szállítási rendszerirányítónak nem minősülő földgázipari vállalkozás egy választott képviselője.
(5) Az engedélyesi és a felhasználói körök saját ügyrendjük szerint működnek, amely alapján megválasztják felelős képviselőjüket.
(6) Az SZB munkájába szakértőket vonhat be.
(7) Az engedélyesi körök, valamint a földgáztermelők és a felhasználók kidolgozzák a saját tevékenységükre vonatkozó rendelkezésekre, szabályokra, valamint azok módosításaira vonatkozó javaslatukat és azokat a szállítási rendszerirányító részére az ÜKSZ kidolgozása és felülvizsgálata során átadják.
(8) A szállítási rendszerirányító - az SZB bevonásával - köteles olyan előkészítő munkát végezni, amely lehetővé teszi, hogy a jogszabályi változások kihirdetését követő 90 napon belül az azokban foglaltak az ÜKSZ-ben átvezetésre kerüljenek, és a módosított ÜKSZ a Hivatalhoz jóváhagyásra benyújtásra kerüljön.
117. § (1) Az SZB-t a szállítási rendszerirányító hívja össze. Az SZB minden évben szeptember 30-ig legalább egyszer össze kell, hogy üljön. Az SZB köteles megalakulásakor ügyrendjét elfogadni.
(2) Az SZB ügyrendje az ÜKSZ része.
(3) Az SZB ügyrend szerinti tevékenységéért a szállítási rendszerirányító felelős. Az SZB ülések jegyzőkönyvét, az üléseken elhangzott ellenvéleményekkel és indokolásokkal együtt köteles a szállítási rendszerirányító a Hivatal részére az ülést követő 15 napon belül megküldeni.
(4) Az SZB-ben, valamint az engedélyesi és a felhasználói körökben végzett tevékenység költségeit az engedélyesek, illetve a felhasználók viselik az ügyrendben meghatározott elvek szerint.
(5) Az SZB összehívását bármely képviselő kezdeményezheti a szállítási rendszerirányítónál.
Üzemi és Kereskedelmi Szabályzat
118. § Az ÜKSZ tartalmi követelményeit e rendelet 3. számú melléklete tartalmazza.
(A GET 113. §-ához)
Üzletszabályzatok
119. § Az engedélyes üzletszabályzatának kötelező tartalmi elemeit e rendelet 4. számú melléklete tartalmazza.
120. § (1) A szállítási rendszerirányító esetében az általa nyújtott szolgáltatásokra vonatkozó rendelkezéseket a szállítási rendszerüzemeltető üzletszabályzata tartalmazza.
(2) A vezetékes PB-gáz szolgáltatására vonatkozó működési engedélyes üzletszabályzatának elkészítésénél e rendelet 4. számú mellékletében a földgázelosztói és egyetemes szolgáltatói üzletszabályzat tartalmi elemeire előírtakat kell megfelelően alkalmazni.
(3)
(4) A földgázkereskedő üzletszabályzatának tartalmaznia kell a kereskedő kötelezettségvállalását az átruházott kapacitás visszaadására, valamint a felhasználóval kötött szerződés idő előtti megszűnése esetén alkalmazott részletes eljárásrendre vonatkozó, azon belül a lekötött forrásoldali kapacitások részletes meghatározását.
121. § (1) Az engedélyes az üzletszabályzatát évente köteles felülvizsgálni. Az üzletszabályzat felülvizsgálatának ki kell terjednie a jogszabályok és a kapcsolódó szabályzatok változására és az engedélyes által alkalmazott működési gyakorlatból eredő változásokra és szerződéses rendszerekre. Ha a felülvizsgálat során az engedélyes megállapítja, hogy a változás a jóváhagyott üzletszabályzat tartalmát lényegesen érinti, köteles a módosítást átvezetni, és a változásokkal egységes szerkezetbe foglalt alkalmazni kívánt üzletszabályzatát haladéktalanul benyújtani a Hivatalhoz jóváhagyásra.
(2)
122. § A Hivatal határidő tűzésével, valamint a határidő elmulasztásának jogkövetkezményeire való figyelmeztetéssel az üzletszabályzatok módosítását írja elő, ha azok a versenypiaci működésnek a zavarát okozzák, vagy akadályozzák az árszabályozásban foglalt elvek és szabályok érvényesülését, illetve, ha egyes felhasználókkal szemben indokolatlan megkülönböztetések alkalmazását teszik lehetővé, vagy a felhasználók jogait indokolatlanul és lényegesen sértik.
123. § (1) Az engedélyes az üzletszabályzatának tervezetét köteles honlapján közzétenni. Az üzletszabályzatot az érintett energetikai felhasználói érdekképviseletekkel egyeztetve, a honlapon keresztül érkezett észrevételekkel együtt kell benyújtani a Hivatal részére jóváhagyásra. Az engedélyes a honlapon, valamint az érintett energetikai felhasználói érdekképviseletek részére az érdemi észrevételek megtételére legalább 20 napos határidőt köteles biztosítani.
(2) Az egyeztetés során a felek véleményét rögzíteni kell. Ha az érdekképviseletek véleménye az üzletszabályzatokba nem kerül beépítésre, és a felek közötti érdekellentét feloldhatatlan, vagy az észrevételt tevő ezt kéri, a tett észrevételeket véleményeltéréssel kell a jóváhagyásra beterjesztett üzletszabályzat mellékleteként benyújtani.
(3) A Hivatal a jóváhagyási eljárás keretében az érdekképviseletek és az engedélyes között fennmaradt vitás kérdésekben dönt, és az üzletszabályzatot jóváhagyja, a jóváhagyást feltételekhez kötheti, vagy a jóváhagyást megtagadja.
(A GET 114-118. §-ához)
Az engedélyezés általános szabályai
124. § (1) A Hivatal a GET 114. §-ában meghatározott engedélyesi tevékenységek folytatásának feltételeit az engedélyben állapítja meg, a feltételek nem teljesülése esetén a GET 119. §-ában foglalt jogkövetkezményeket alkalmazza.
(2) Az engedélyes köteles az engedély kiadásának alapjául szolgáló feltételeknek folyamatosan megfelelni, továbbá köteles a Hivatal adott engedélyesre irányadó mindenkori határozatait betartani és végrehajtani.
(3) Az (1) bekezdésben meghatározott engedély, a Hivatal egyéb határozatai és a határozatokban foglalt egyéb jogosultságok sem egészben, sem részben nem ruházhatók át.
125. § (1) Az engedély, illetve jóváhagyás iránti kérelmet az e rendeletben meghatározott tartalommal, írásban és elektronikusan szerkeszthető formában kell a Hivatalhoz benyújtani.
(2) A kérelemhez csatolni kell - az egyes engedélytípusokra és kérelmekre e rendelet 5. számú melléklete szerinti dokumentumok mellett - a Hivatal honlapjáról letölthető kérelem-formanyomtatvány kitöltött példányát, valamint a 126. §-ban meghatározott dokumentumokat is.
(3) Az engedélyt kérelmezőnek kérelmében az e rendeletnek az adott kérelemre vonatkozó melléklete szerinti dokumentumokkal és adatokkal alá kell támasztania az engedélyesi tevékenység végzésére való alkalmasságát.
(4) Ha a kérelmező a földgázszállítási működési engedély iránti kérelmének benyújtásakor nem rendelkezik földgáz-szállítóvezeték tulajdonjogával, az 5. számú melléklet II. fejezet B) pontjában megjelölt dokumentumokat az (5) bekezdés szerinti határidőben nyújthatja be.
(5) A kérelmező a (4) bekezdésben meghatározott dokumentumokat legkésőbb a földgáz-szállítóvezeték - a bányafelügyelet hatáskörébe tartozó sajátos építményekre vonatkozó egyes építésügyi hatósági eljárások szabályairól szóló 96/2005. (XI. 4.) GKM rendelet 23. § (2) bekezdés szerinti - használatbavételét megelőző 90. napig köteles a Hivatalnak benyújtani.
(6) Ha a kérelmező az (5) bekezdés szerinti határidőben nem nyújtja be a (4) bekezdés szerinti dokumentumokat vagy az 5. számú melléklet II. fejezet C) pontjában foglaltakat, a Hivatal a kérelmező működési engedélyét visszavonja.
126. § (1) A GET 114. §-ában meghatározott valamennyi engedély iránti kérelemhez a következő dokumentumokat kell csatolni:
a) az engedélyért folyamodó gazdasági társaság társasági szerződését, alapító okiratát vagy alapszabályát (a továbbiakban: társasági szerződés),
b) a GET 114. § (1) bekezdés a)-h) pontjában meghatározott engedély iránti kérelemhez csatolni kell a megfelelő képzettségű és szükséges létszámú szakszemélyzet rendelkezésre állásának bemutatását, illetve az ezt biztosító terveket,
c) nyilatkozatokat a GET 114. § (7) bekezdés c)-d) pontjában foglaltakról,
d) az engedélyért folyamodó gazdasági társaságnak és képviselőjének telefonos elérhetőségét, elektronikus levélcímét,
e) a külön jogszabályban meghatározott igazgatási-szolgáltatási díj Hivatal részére történő befizetésének pénzintézeti igazolását,
f) a vezetékes PB-gáz szolgáltatói engedély iránti kérelem kivételével nyilatkozatokat az ÜKSZ-ben foglaltak tudomásulvételéről, az abban foglalt előírások betartásáról, valamint
g) a rendszerüzemeltető által üzemeltetni kívánt, a kérelemben szereplő rendszer tulajdonjogáról szóló nyilatkozatot.
(2) A Hivatal engedélyezési eljárását megelőzően a Magyar Bányászati és Földtani Hivatal (a továbbiakban: MBFH) a kérelmező GET által megkövetelt szervezetét, szükséges képzettségű és létszámú szakszemélyzet rendelkezésre állását vizsgálja, és a bányászatról szóló törvény felhatalmazása alapján kiadott jogszabályok szerinti műszaki-biztonsági követelmények érvényesítése érdekében minősíti a szállítási rendszerüzemeltetési-, földgázelosztási-, földgáztárolási-, vezetékes PB-gáz szolgáltatási működési engedély kérelmezőjét. Az erről szóló határozatot a kérelmező az engedély iránti kérelméhez csatolja. Ha az MBFH a kérelemnek helyt ad, és az ügyfél azt kéri, a kérelmet közreműködő hatóságként továbbítja a Hivatalnak.
(3) A rendszerüzemeltetőnek a bányászatról szóló 1993. évi XLVIII. törvény 24. § (3) bekezdése szerinti a bányafelügyelet által jóváhagyott minőségbiztosítási rendszerrel kell rendelkeznie, amelyről szóló okiratot az engedélyezési eljárásban köteles benyújtani. Ha minőségbiztosítási rendszerrel a kérelmező az engedély iránti kérelem benyújtásakor nem rendelkezik, a minőségbiztosítási rendszer kidolgozására a MBFH által jóváhagyott, erre vonatkozó tervét kell benyújtani, és ennek a követelménynek az engedély kiadásától számított két éven belül kell megfelelnie.
(4) A rendszerüzemeltető köteles a tulajdonában lévő szállító- és elosztóvezetékre, valamint tárolóra az ésszerű kockázatvállalás mértékéig a biztosítási piacon elérhető feltételektől függően a környezeti károkra is kiterjedő vagyon- és felelősségbiztosítást kötni. A felelősségbiztosítás megkötését igazoló dokumentumokat legkésőbb a földgázszállító-, elosztóvezeték, illetve a tároló üzemeltetésének megkezdését megelőző 90. napig kell a Hivatal részére benyújtani. Ha a biztosítás megkötését vagy fenntartását az engedélyes elmulasztja, a Hivatal a működési engedélyt visszavonhatja.
127. § (1) Az engedélyek módosítására, időbeli hatályának meghosszabbítására irányuló eljárásra az engedélyezés szabályai az irányadók.
(2) A földgázelosztói és a vezetékes PB-gáz szolgáltatói működési engedélyek mellékleteiben szereplő új települések, településrészek és területek engedélyezése, bekapcsolási időpontjának módosítása, települések, településrészek és területek ellátása kizárólagossági jogáról történő lemondása esetén az engedély módosítása iránti kérelemhez benyújtandó iratokat e rendelet 6. számú melléklete tartalmazza.
(3) A földgázelosztói rendszer engedélyezése szempontjából az minősül új településnek, településrésznek, területnek, amely a gázellátásban még nem részesül, egyik földgázelosztó részére kiadott működési engedélyben sincs nevesítve, ideértve a GET 116. § (2)-(3) bekezdésében szabályozott esetkört is.
(4) A szállítási rendszerüzemeltető és a földgáztárolói engedélyes működési területének fejlesztése, bővítése, átalakítása, megszüntetése, valamint a földgázszállítói és tárolói rendszer alapvető eszközeinek változása esetén a működési engedély módosításához a kérelmező e rendelet 6. számú mellékletében meghatározott iratokat köteles benyújtani.
128. § (1) A GET 116. § (3) bekezdése szerinti engedély iránti kérelemhez a kérelmezőnek mellékelnie kell az érintett felhasználók arra vonatkozó nyilatkozatát, hogy a kérelemmel érintett település, településrész, illetve terület más részein már elosztási tevékenységet végző engedélyest ajánlatkéréssel megkereste. A Hivatal a kérelem beérkezésétől számított tizenöt napon belül felhívja az adott település, településrész, illetve terület más részein már elosztási tevékenységet végző engedélyest:
a) nyilatkozzon arról, hogy a kérelemben szereplő település, településrész, illetve terület ellátására a kérelem benyújtását megelőzően tett-e szerződéskötési ajánlatot, és ha igen, azt küldje meg a Hivatalnak,
b) mutassa be a kérelemmel érintett terület ellátását biztosító elosztóvezeték létesítésnek, üzemeltetésének várható műszaki-gazdasági jellemzőit, a felhasználókat terhelő díjakat, költségeket, valamint a létesítés vállalt határidejét,
c) mutassa be a tervezett fejlesztéssel ellátható területek bekapcsolást követő 10. évben várható felhasználói igényeit.
(2) Az engedélyes a felhívás közlésétől számított tizenöt napon belül köteles a felhívásban foglaltaknak eleget tenni.
(3) Ha az engedélyes a kért nyilatkozatot, illetve a dokumentumokat nem, vagy nem teljes körűen küldi meg, a Hivatal úgy tekinti, hogy az engedélyes a terület ellátását nem tervezi, és a kérelemről a rendelkezésre álló adatok alapján dönt.
(4) Ha a kérelemmel érintett be nem kapcsolt terület érinti valamely elosztási tevékenységet végző engedélyes működési területét és ezen engedélyes a kérelemmel érintett terület ellátását biztosító elosztóvezeték létesítésére és üzemeltetésére a kérelem benyújtását megelőzően szerződéskötési ajánlatot tett, amelyben vállalja a terület azonos vagy a kérelmező által vállaltnál kedvezőbb feltételekkel történő bekapcsolását, a Hivatal az érintett felhasználók méltányos érdekét is figyelembe véve a kérelmet elutasítja.
(5) Döntésénél a Hivatal figyelembe veszi különösen a vállalt létesítési határidőket, a kínált fizetési feltételeket, díjak mértékét és a legkisebb költség elvét, melynek alkalmazásánál tekintettel van a létesítés, üzemeltetés és üzemzavar elhárítás költségeire is.
129. § A GET 117. (3) bekezdés esetében a földgázelosztó a 100 000-nél kevesebb rácsatlakozott felhasználót ellátó elosztóvezetékén lévő felhasználói kör földgázellátását biztosító egyetemes szolgáltatói engedéllyel is rendelkezhet.
130. § Az engedélynek - a közigazgatási hatósági eljárás általános szabályairól szóló törvényben foglaltakon túlmenően - tartalmaznia kell:
a) az engedély megnevezését;
b) az engedély időtartamát és
c) az engedélyes tevékenység folytatásának feltételeit.
Pénzügyi biztosíték
131. § (1) A földgázkereskedő és az egyetemes szolgáltató köteles az előző naptári évi földgázforgalom beszerzési értéke 1/12-ed részének megfelelő összeget - de legalább 20 millió, legfeljebb 500 millió forintot - biztosítékként az erre a célra elkülönített saját banki alszámlájára befizetni, ott tartani és e számlát folyamatosan feltölteni.
(1a) A rendszerüzemeltetőknek adott pénzfizetési, illetve az egyensúlyozó platform elszámolását végző vállalkozásnak biztosított ügyleti biztosítékokat a pénzügyi biztosíték összegének meghatározásakor - kivéve, ha pénzügyi biztosíték összege 50 millió forint vagy annál kisebb - figyelembe vehető. A figyelembevételhez be kell nyújtani a Hivatalhoz az előző naptári évi földgázforgalom igazolására, valamint a rendszerüzemeltetőkkel, illetve az egyensúlyozó platform elszámolását végző vállalkozással kötött ügyleti biztosíték összegének igazolására szolgáló dokumentumot.
(1b) Ha az (1) bekezdés szerinti pénzügyi biztosíték összege
a) az 50 millió forintot meghaladja, akkor az (1) bekezdés szerint pénzügyi biztosíték legfeljebb 20%-áig,
b) 150 millió forintot meghaladja, akkor az (1) bekezdés szerint pénzügyi biztosíték legfeljebb 30%-áig,
c) a 300 millió forintot meghaladja, úgy az (1) bekezdés szerint pénzügyi biztosíték legfeljebb 50%-áig
vehető figyelembe ügyleti biztosíték.
(2) Az (1) bekezdés szerinti - de korábban engedélyesként nem működő - társaságok esetében az engedélyesként történő működésük első üzleti évében a pénzügyi biztosíték összegét az ellenőrzött üzleti tervben földgáz-kereskedelmi tevékenységből származó becsült éves földgáz forgalom alapulvételével kell meghatározni. A pénzügyi biztosíték összegének el kell érnie a 20 millió forintot. Az ezt követő üzleti években az előző évi tényleges vagy az üzleti tervben a földgáz-kereskedelmi tevékenységből származó becsült éves forgalom közül a magasabb érték alapján kell kiszámítani a pénzügyi biztosíték kötelezően elkülönített összegét.
(2a) Ha a földgázkereskedő a földgáz-kereskedelmi tevékenységét szüneteltetni kívánja, előzetesen kérheti a Hivataltól a pénzügyi biztosíték összegének 20 millió forintra történő csökkentését. A kérelemhez az engedélyes köteles csatolni a szállítási rendszerüzemeltetővel a szüneteltetésre vonatkozóan kötött megállapodását. A földgáz-kereskedelmi tevékenység szüneteltetés utáni folytatásához az engedélyes köteles üzleti tervet készíteni, és a földgáz-kereskedelmi tevékenységből származó becsült éves forgalom alapján a Hivataltól a pénzügyi biztosíték megfelelő módosítását kérni.
(3) A pénzügyi biztosítékként elkülönített összeget az engedélyes kizárólag a földgáz adásvételi szerződéseiben foglalt, illetve a rendszerhasználattal kapcsolatos kötelezettségei teljesítéséhez használhatja fel. A pénzügyi biztosítékként elkülönített összeg felhasználása esetén a felhasználástól számított 8 banki napon belül az engedélyes köteles az alszámlát a teljes biztosítéki összegre feltölteni.
(4) Az engedélyes köteles az alszámláját vezető bank által írásban visszaigazolt felhatalmazást adni a Hivatal számára arra vonatkozóan, hogy a bank vállalja, hogy a Hivatal megkeresésére közvetlenül részletes információt szolgáltat az alszámla egyenlegére és forgalmára vonatkozóan. Az információszolgáltatás esetleges költségei az engedélyest terhelik.
(5) Az információ hiányát vagy annak megtagadását - az ellenkező bizonyításáig - a pénzügyi biztosíték hiányának kell tekinteni.
(6) Az engedélyes köteles a Hivatal részére a pénzügyi biztosítékról és annak változásáról részletező nyilvántartást vezetni olyan módon, hogy az utólag ellenőrizhető, és a Hivatal részére - írásban, illetve elektronikus adathordozón - benyújtható legyen.
(7) A Hivatal az engedélyes kérelmére pénzügyi biztosítékként elfogadhat a fentiekkel azonos feltételeknek megfelelő, azonos értékű, azonos likviditású, azonos biztonságot nyújtó és kizárólag a (3) bekezdésben megjelölt célra igénybe vehető banki hitelkeretet, illetve belföldi székhelyű vagy az Európai Gazdasági Térségben részes valamely államban letelepedett hitelintézet által vállalt, illetve felülgarantált, első osztályú, visszavonhatatlan bankgaranciát.
(8) Az engedélyes a pénzügyi biztosíték érvényességének kezdetétől számított 8 napon belül köteles a pénzügyi biztosíték igénybevételéhez szükséges minden információt megadni a vele szerződésben álló rendszerüzemeltetők és földgázkereskedők részére.
(A GET 119. §-ához)
A bírság kiszabása
132. § (1) A bírság kiszabásakor a Hivatal a körülmények mérlegelését köteles elvégezni, különös tekintettel a következőkre:
a) a jogsértés súlya (a gázellátás veszélyeztetésének mértéke, a felhasználói érdekek sérelmének köre, kiterjedtsége),
b) a jogsértő állapot fennállásának időtartama,
c) a jogsértéssel okozott vagyoni hátrány mértéke, illetve a jogsértéssel elért vagyoni előny mértéke,
d) a jogsértő piaci helyzete, befolyása,
e) a jogsértésnek a földgázpiaci viszonyokra gyakorolt káros hatása,
f) a magatartás felróhatósága,
g) korábbi jogsértő magatartás,
h) a jogsértő állapot megszüntetésére hozott intézkedéseket segítő magatartás,
i) a jogsértő állapot megszüntetésére tett, a Hivatal eljárását megelőző, attól független tevékenység.
(2) A bírság engedélyesekre, engedéllyel nem rendelkező földgázipari tevékenységet folytató társaságokra és a szállító-, az elosztóvezeték, a tároló és a telephelyi vezeték tulajdonosaira szabható ki.
(3) A bírság felső határa engedélyesek esetében a következő összegek közül a magasabb:
a) az engedélyes tárgyévet megelőző évi nettó árbevételének 1%-a, vagy
b) 100 millió forint.
(4) Az engedéllyel nem rendelkező vállalkozások és a szállító-, az elosztóvezeték, a tároló és telephelyi vezeték tulajdonosok esetében a bírság felső határa 100 millió forint.
(5) A bírság az árképzésnél költségnövelő tényezőként nem vehető figyelembe.
133. § (1) A Hivatal a GET 119. § (7) bekezdése szerinti határozat meghozatalakor előírja, hogy rendszer tulajdonosa és a kijelölt üzemeltető engedélyes az üzemeltetési szerződést hozza létre, a 106. § (3) bekezdésben előírt tartalmi elemek figyelembevételével, az előírt határidőre és ezt a Hivatal felé igazolja az üzemeltetési szerződéssel és az annak végrehajtásáról szóló ütemtervvel.
(2) Ha a kijelölő határozatban foglaltaknak az engedélyes és a tulajdonos nem tesznek eleget, a Hivatal a GET-ben és a jogszabályokban előírt jogkövetkezmények alkalmazása mellett, a jogosult az üzemeltetési jogviszony tartalmát, vagy annak a kötelezettek által meg nem határozott elemeit és egyéb feltételeit külön határozatban meghatározni.
(3) A Hivatal által a (2) bekezdés szerinti határozat meghozatalakor, a rendszerhasználati díj megosztásánál figyelembe veszi a következő szempontokat:
a) a rendszer üzemeltetésével, karbantartásával, felújításával, üzemzavarának elhárításával, a földgázellátási válsághelyzet kezelésével kapcsolatos közvetlen és közvetett költségek (beleértve az üzemi és vállalati általános költségeket is),
b) az üzemeltetőt megillető indokolt mértékű nyereség,
c) eltérő megállapodás hiányában a csatlakozásért beszedett díjakat, felhasználók által fizetett hozzájárulást a tulajdonos és az üzemeltető engedélyes a rendszer üzemeltetésével, illetve fejlesztésével, bővítésével kapcsolatosan vállalt és teljesített kötelezettségei arányában köteles megosztani.
(4) A kötelező kijelölés időszakában a Hivatal által meghatározott időszakban és a kijelölési időszak végén az üzemeltető engedélyesnek a Hivatal által meghatározott elszámolást be kell mutatnia a Hivatalnak.
(A GET 120. §-ához)
Számviteli szétválasztás
134. § A horizontálisan integrált földgázipari vállalkozás, ha éves árbevételének legfeljebb 1%-a származik a nem engedélyköteles tevékenység(ek)ből, nem köteles ezen tevékenységekre önálló mérleget és eredménykimutatást készíteni. Ettől függetlenül a nem engedélyköteles tevékenységből származó bevételeket és ráfordításokat, valamint a tevékenységhez kapcsolódó eszközöket a számviteli éves beszámoló kiegészítő mellékletében részletezni kell.
135. § (1) Az Szt. szerinti összevont (konszolidált) számviteli éves beszámoló készítésére kötelezett, vertikálisan integrált vállalkozás az összevont (konszolidált) számviteli éves beszámolója kiegészítő mellékletében köteles a vállalkozás keretében végzett engedélyes tevékenységek elkülönített bemutatására.
(2) Az elkülönített bemutatás legalább önálló mérleget és eredménykimutatást jelent.
136. § (1) Ha az egyetemes szolgáltató földgáz-kereskedelmi engedéllyel is rendelkezik, akkor az egyetemes szolgáltatóként és földgázkereskedőként vásárolni kívánt földgáz elkülönített elszámolására és nyilvántartására általa kidolgozott részletes szabályokat előzetes jóváhagyásra be kell nyújtania a Hivatalhoz.
(2) Ha a földgázkereskedő- és az egyetemes szolgáltatói engedélyes egy jogi személyen belül végzi a tevékenységét az engedélyköteles tevékenységet végző szervezetek közötti kapcsolatokat bemutató belső szabályozással kell rendelkeznie, és az alkalmazott számviteli szétválasztási szabályok bemutatásával, valamint az egyes tevékenységek közötti tranzakciók árazása biztosítják a vállalkozás üzletágai közötti keresztfinanszírozás-mentességet.
(3) Az engedélyes tevékenységek önálló bemutatására kötelezett integrált vállalkozások a tevékenységek önálló bemutatása során kötelesek az önálló mérleg és eredménykimutatásban feltüntetett adatok hátterére vonatkozó írásbeli szöveges magyarázatot adni.
(4) A Hivatal feladatainak ellátásához az engedélyesek kötelesek információt beszerezni és szolgáltatni a nem az engedélyes társaság által végzett támogató, illetve kiszervezett engedélyes tevékenységek ráfordításairól és költségeiről.
137. § A számviteli szétválasztásra vonatkozó fő követelményeket és alapelveket e rendelet 8. számú melléklete tartalmazza.
A vertikálisan integrált földgázipari vállalkozásokra vonatkozó közös szétválasztási szabályok
137/A. § A rendszerüzemeltető vezető tisztségviselője, felügyelőbizottságának - földgázelosztó és földgáztároló engedélyes esetén ügydöntő felügyelőbizottságának - tagja, cégvezetője, vezető állású munkavállalója és szervezeti egység vezetője a munkaviszony, a munkavégzésre irányuló egyéb jogviszony vagy a kinevezés (a továbbiakban együtt: munkaviszony) megszűnését követően köteles üzleti titokként kezelni a rendszerüzemeltetőnél tudomására jutott mindazon információkat, amelyek a piaci szereplők számára nyilvánosan nem hozzáférhetőek.
(A GET 121. §-ához)
A megfelelési programra vonatkozó szabályok
138. § (1) A rendszerüzemeltetők által kidolgozott megfelelési programot a rendszerüzemeltető legalább négyévenként aktualizálja, és a megfelelési programmal érintett időszakot megelőző év szeptember 30-ig jóváhagyásra benyújtja a Hivatalnak.
(2) A jóváhagyott megfelelési programot, valamint a Hivatal jóváhagyó határozatát a rendszerüzemeltető a honlapján közzéteszi.
(3) A megfelelési program kötelező tartalmi elemei:
1. a rendszerüzemeltető belső és külső üzleti folyamatainak tevékenység szintű bemutatása, amely biztosítja az engedélyes önálló, a vertikálisan integrált földgázipari vállalkozástól független működését és önálló döntéshozatali lehetőségeit, a vertikálisan integrált földgázipari vállalkozás többi tagjának a rendszerüzemeltető működését érintő hatáskörének bemutatásával,
2. a vertikálisan integrált földgázipari vállalkozás szervezeti felépítéséből, valamint a vertikálisan integrált földgázipari vállalkozás tagvállalatainak alapító okirataiból következő, különböző vezetői szintekhez kapcsolódó hatáskörök, információáramlási és beszámolási útvonalak,
3. a vertikálisan integrált földgázipari vállalkozás fő döntéshozó szerveinek összetétele, ideértve a rendszerüzemeltetőt is,
4. az engedélyköteles tevékenység független működéséhez szükséges - személyi, tárgyi, pénzügyi - erőforrások biztosítottsága,
5. a vezető tisztségviselő, a cégvezető, a felügyelőbizottsági - földgázelosztó és földgáztároló engedélyes esetén ügydöntő felügyelőbizottsági - tag, a vezető állású munkavállaló és a szervezeti egység vezetője munkaviszonya megszüntetésének lehetséges esetkörei,
6. a vezető tisztségviselő, a cégvezető, a felügyelőbizottsági - földgázelosztó és földgáztároló engedélyes esetén ügydöntő felügyelőbizottsági - tag, a vezető állású munkavállaló és a szervezeti egység vezető díjazásának elemei, premizálásuk és jutalmazásuk rendje,
7. az ügyfélkapcsolat-kezelés folyamatainak ismertetése,
8. a munkavállalóra vonatkozó, az egyenlő bánásmódot biztosító részletes magatartási szabályok,
9. a munkavállaló kötelezettségei a megfelelési program végrehajtása érdekében,
10. a munkavállalóra vonatkozó, a tevékenységek szétválasztását bemutató oktatási rendszer és annak tematikája,
11. adatkezelési eljárások és azok megvalósítása az informatikai rendszerekben, különös tekintettel a különböző adattípusok kategorizálására és a bizalmas információk kezelésére,
12. a kiszervezés esetén előírt adatkezelési szabályok és eljárások,
13. a tevékenységek szétválasztására vonatkozó szabályok alkalmazásának felügyelete és ellenőrzése,
14. a tevékenységek szétválasztására vonatkozó szabályok megsértése esetén alkalmazandó szankciók rendszere,
15. a rendszerüzemeltető GET szerinti engedélyköteles tevékenységéhez tartozó kiszervezett tevékenységek végzésének körülményei, szerződéses feltételei, különös tekintettel az árazásra és a szolgáltatás minőségi elemeire,
16. a támogató tevékenységek végzésének körülményei, szerződési feltételei, különös tekintettel az árazásra és szolgáltatás minőségi elemeire,
17. a vertikálisan integrált földgázipari vállalkozáson belül a rendszerüzemeltetési tevékenységek fizikai elkülönítésére, valamint az önálló arculat kialakítására vonatkozó intézkedések, annak bemutatása, hogy a rendszerüzemeltető hogyan különbözteti meg magát a vertikálisan integrált földgázipari vállalkozás többi tagjától kommunikációjában és márkajelzésében,
18. a megfelelési program szerinti előírások megvalósításának időbeli ütemezése, az elért eredmények és az aktuális állapot mellett a jövőbeli elvárások bemutatása,
19. a megfelelési program összeállításáért felelős, a rendszerüzemeltetőnél található szervezeti egység kijelölése.
139. § (1) A megfelelési ellenőr a megfelelési jelentést minden év március 1-jéig jóváhagyásra benyújtja a Hivatalhoz.
(2) A megfelelési jelentés a vertikálisan integrált földgázipari vállalkozáson belül nem képezheti jóváhagyás tárgyát.
(3) A megfelelési jelentés kötelező tartalmi elemei:
a) a tevékenységek szétválasztására vonatkozó megfelelési program végrehajtásának éves tapasztalatai és értékelése a megfelelési program kötelező és további tartalmi elemeit követve,
b) a jóváhagyott megfelelési programhoz képest bekövetkezett változások leírása és indokolása, különös tekintettel az üzleti folyamatokra, a szervezeti felépítésre, a hatáskörökre, információáramlási és beszámolási útvonalakra,
c) a rendszerüzemeltető vezetésében bekövetkezett változások és azok indokolása,
d) a megfelelési program alapján végrehajtott oktatások,
e) a megfelelési program alapján végrehajtott informatikai és ügyvitel-szervezési változások bemutatása,
f) a következő megfelelési évre tervezett, a tevékenységek szétválasztásával kapcsolatos intézkedések,
g) a megfelelési programtól való eltérés és annak indokolása,
h) a tevékenységek szétválasztásához kapcsolódó peres és egyéb vitás ügyek bemutatása, különösen a vezetékekhez és tárolókapacitásokhoz való hozzáférés, valamint az információkezelés vitás esetei,
i) a támogató és a kiszervezett tevékenységek végzésének részletes értékelése, különös tekintettel a piaci alapú árazás kialakítására, valamint a minőségi követelmények felügyeletére,
j) az önálló vállalati arculat, a vertikálisan integrált földgázipari vállalkozástól független kommunikáció és márkajelzések, valamint a függetlenség folyamatos biztosítására tett intézkedések bemutatása.
(4) Megtévesztő vagy valótlan információk közlése esetén a Hivatal a megfelelési jelentés jóváhagyása iránti kérelmet elutasítja és a rendszerüzemeltetővel szemben a GET 119. §-a szerinti jogkövetkezményeket alkalmazza.
140. § Bizalmas információk esetén a megfelelési program, illetve a megfelelési jelentés Hivatalhoz történő benyújtása során a rendszerüzemeltető, illetve a megfelelési ellenőr kérheti a megfelelési program és a megfelelési jelentés egyes részeinek bizalmas kezelését. A Hivatal egyetértése esetén a jóváhagyó határozatban bizalmasnak minősített részeket nem kell a rendszerüzemeltető honlapján közzétenni.
141. § (1) A rendszerüzemeltető az éves megfelelési jelentés benyújtásával egyidejűleg nyilatkozik arról, hogy nincs tulajdonosi részesedése - a szervezett földgázpiaci engedélyes és a szállítási rendszerüzemeltető kivételével - a GET szerinti engedélyköteles tevékenységet folytató, saját tevékenységétől eltérő más engedélyesben.
(2) A rendszerüzemeltető az éves megfelelési jelentés benyújtásával egyidejűleg tájékoztatja a Hivatalt, hogy a GET 120/A. § (3) bekezdés c) pontja szerinti személy nem szerzett részesedést a rendszerüzemeltetőn kívül, más GET szerinti tevékenységet folytató engedélyesben vagy annak kapcsolt vállalkozásában, nem vezető tisztségviselője ilyen engedélyesnek, és nem létesített munkaviszonyt vagy munkavégzésre irányuló egyéb jogviszonyt ilyen engedélyessel.
(3) A GET 120/A. § (3) bekezdés c) pontja szerinti személy köteles minden szükséges információt a rendszerüzemeltető rendelkezésére bocsátani annak érdekében, hogy a rendszerüzemeltető a (2) bekezdésben meghatározott kötelezettségét teljesíteni tudja.
(A GET 121. § és 121/A. §-ához)
A földgázelosztó vagy földgáztároló engedélyes taggal rendelkező vertikálisan integrált földgázipari vállalkozásra vonatkozó szétválasztási szabályok
141/A. § (1) A munkaszerződésben, a munkavégzésre irányuló egyéb jogviszonyt szabályozó szerződésben vagy a kinevezési okiratban (a továbbiakban együtt: munkaszerződés) rögzíteni kell a földgázelosztó vagy földgáztároló engedélyes vezető tisztségviselőjének, cégvezetőjének, ügydöntő felügyelőbizottsága tagjának, vezető állású munkavállalójának, valamint szervezeti egység vezetőjének a jogaira és kötelezettségeire, a munkabérére, az egyéb juttatásaira vagy díjazására, a munkavégzésének feltételeire, hatáskörére és beszámolási kötelezettségére és a jogviszony megszűnésére vonatkozó szabályokat. E személyek vonatkozásában a felmondásról, a felmondás indokairól és körülményeiről a földgázelosztó vagy földgáztároló engedélyes a felmondást megelőzően tájékoztatja a Hivatalt.
(2) A földgázelosztó vagy földgáztároló engedélyes saját éves üzleti tervére és az eladósodás mértékére javaslatot tesz az anyavállalatnak. Ha az anyavállalat a földgázelosztó vagy földgáztároló engedélyes javaslatát nem hagyja jóvá, az elutasítás vagy módosítás tényéről, indokairól és körülményeiről a földgázelosztó vagy földgáztároló engedélyes tájékoztatja a Hivatalt.
(3) Ha a földgázelosztó vagy földgáztároló engedélyes tulajdonrésszel rendelkezik a szervezett földgázpiaci engedélyesben, a 141. § (1) bekezdésben meghatározott határidőig köteles nyilatkozni a GET 48. §-ában meghatározott tulajdoni korlátok betartásáról.
(A GET 121/B-121/G. §-ához)
A szállítási rendszerüzemeltető taggal rendelkező vertikálisan integrált földgázipari vállalkozásra vonatkozó szétválasztási szabályok
141/B. § (1) A szállítási rendszerüzemeltető operatív irányítását ellátó személy munkaszerződésében rögzíteni kell a jogaira és kötelezettségeire, a munkabérére, az egyéb juttatásaira vagy díjazására, a munkavégzésének feltételeire, hatáskörére és beszámolási kötelezettségére és a munkaviszony megszűnésére vonatkozó szabályokat és az arra vonatkozó tájékoztatást, hogy munkaviszonyának idő előtti, munkáltató általi megszüntetése esetén a Hivatalnál jogorvoslati jogosultságát nem érintő hatósági ellenőrzést kezdeményezhet.
(2) A szállítási rendszerüzemeltető arra jogosult szerve saját éves üzleti tervére és az eladósodás mértékére javaslatot tesz. Ha a felügyelőbizottság az éves üzleti tervre és az eladósodás mértékére tett javaslatot nem hagyja jóvá, az elutasítás vagy módosítás tényéről, indokairól és körülményeiről a megfelelési ellenőr tájékoztatja a Hivatalt.
141/C. § (1) A 138. § (4) bekezdésben foglaltakon túl a szállítási rendszerüzemeltető megfelelési programjának tartalmaznia kell
a) az operatív irányítást ellátó személyek és a szállítási rendszerüzemeltetővel munkaviszonyban álló személyek függetlenségét biztosító intézkedéseket,
b) a szállítási rendszerüzemeltető és a vertikálisan integrált földgázipari vállalkozás többi tagja közötti szolgáltatásnyújtás, kereskedelmi és pénzügyi kapcsolatok eljárásrendjét,
c) az informatikai rendszerek és berendezések, valamint azokkal kapcsolatos tanácsadási szolgáltatások beszerzésére vonatkozó eljárásrendet, amely biztosítja, hogy a szállítási rendszerüzemeltető nem köt szerződést a vertikálisan integrált földgázipari vállalkozás többi tagjával azonos tanácsadókkal és szállítókkal,
d) a vertikálisan integrált földgázipari vállalkozás többi tagjától eltérő könyvvizsgáló kiválasztására vonatkozó előírásokat, valamint
e) a felügyelőbizottság tagja díjazásának elemeit és módját, felügyelőbizottságból történő visszahívásának lehetséges indokait.
(2) A szállítási rendszerüzemeltető esetén a megfelelési jelentésben ki kell térni a 138. § (4) bekezdésében foglaltakon túl az (1) bekezdésben előírtak teljesítésére is.
(3) A 141. § (1) bekezdés szerinti nyilatkozatban a szállítási rendszerüzemeltetőnek nyilatkoznia kell arról, hogy nem rendelkezik sem közvetlen, sem közvetett részesedéssel a vertikálisan integrált földgázipari vállalkozás termeléssel, vagy kereskedelemmel foglalkozó leányvállalatában.
(4) A megfelelési ellenőr
a) figyelemmel kíséri, ellenőrzi a megfelelési program végrehajtását,
b) beszámol tevékenységéről a felügyelőbizottságnak, valamint ajánlást készít a következő évi megfelelési programról és annak végrehajtásáról,
c) a 141/B. § (2) bekezdésének megfelelően tájékoztatja a Hivatalt az elutasítás vagy módosítás tényéről, indokairól és körülményeiről, ha a felügyelőbizottság a szállítási rendszerüzemeltető éves üzleti tervére és az eladósodás mértékére tett javaslatot nem hagyja jóvá,
d) tájékoztatja a Hivatalt a vertikálisan integrált földgázipari vállalkozás többi tagja és a szállítási rendszerüzemeltető közötti kereskedelmi és pénzügyi kapcsolatokról,
e) benyújtja a Hivatalnak a szállítási rendszerüzemeltető szállítóvezetékre vonatkozó beruházási tervre vagy egyedi beruházásra vonatkozó határozati javaslatát, legkésőbb annak a szállítási rendszerüzemeltető által a felügyelőbizottsághoz történő benyújtásakor,
f) tájékoztatja a Hivatalt, ha a vertikálisan integrált földgázipari vállalkozás a legfőbb szerv ülésén vagy az általa a felügyelőbizottságba jelölt tagok szavazatán keresztül olyan határozat meghozatalát akadályozza, amely a hálózatfejlesztési terv szerint három éven belül végrehajtandó beruházás akadályozását vagy késleltetését eredményezi,
g) a feladata ellátása során a megfelelési program végrehajtását érintően tapasztaltakról negyedévente írásban tájékoztatja a Hivatalt, a b) pontban foglaltakon túl tájékoztatást nyújthat a felügyelőbizottságnak,
h) jogosult részt venni a szállítási rendszerüzemeltető ügyvezető testülete, közgyűlése és egyéb társasági szervei valamennyi ülésén, valamint köteles részt venni a szállítási rendszerüzemeltető valamennyi ülésén, amely
ha) a 715/2009/EK rendeletben meghatározottak szerinti hálózathoz való hozzáférés feltételeit,
hb) a szállítóvezeték üzemeltetésével, karbantartásával és fejlesztésével kapcsolatos projekteket, ideértve a csatlakozással kapcsolatos beruházásokkal kapcsolatos projekteket is, valamint
hc) a szállítási rendszerüzemeltető által a feladatai ellátásához szükséges földgáz beszerzést
tárgyalja,
i) a 139. § (1) bekezdésének megfelelően benyújtja a Hivatalnak a megfelelési jelentést, valamint
j) figyelemmel kíséri, hogy a szállítási rendszerüzemeltető megfelel-e a titoktartásra vonatkozó - a GET-ben és az e rendeletben meghatározott - rendelkezéseknek.
(5) Megfelelési ellenőr az lehet, aki
a) mesterképzésben szerzett vagy egyetemi szintű
aa) közgazdász,
ab) bányamérnök vagy
ac) jogi
végzettséggel és jogi végzettség esetén jogi szakvizsgával rendelkezik,
b) legalább 5 éves, földgázipari tevékenységet vagy a villamos energiáról szóló törvény hatálya alá tartozó tevékenységet végző társaságnál, vagy az államigazgatás pénzügyi, gazdasági vagy energetikai területén szerzett szakmai gyakorlata van,
c) nem áll olyan munkaviszonyban, amelynek ellátása korlátozhatja feladatainak ellátását,
d) nem volt olyan földgázipari társaságnak vagy jogelődjének vezető tisztségviselője, amelynek a GET 114. § (1) bekezdése szerinti bármely engedélyét a megfelelési ellenőr kinevezéséhez való hozzájárulás iránti kérelemnek a Hivatalhoz történő benyújtása időpontját megelőző tíz éven belül visszavonták, és
e) megbízatása a megfelelési ellenőr kinevezéséhez való hozzájárulás iránti kérelemnek a Hivatalhoz történő benyújtását megelőző tíz éven belül a másik fél által azonnali hatállyal nem került megszüntetésre.
(6) A jogi személynek minősülő megfelelési ellenőr legalább egy vezető tisztségviselőjének, továbbá az ellenőrzési tevékenység irányításáért közvetlenül felelős vezetőnek vagy az ellenőrzési tevékenységet közvetlenül végző legalább egy személynek meg kell felelnie az (5) bekezdésben meghatározott feltételeknek.
(7) A Hivatal a megfelelési ellenőr szakmai alkalmasságának hiányát állapítja meg, ha a megfelelési ellenőr feladatainak ellátása körében a megfelelési program végrehajtása és ellenőrzése szempontjából megtévesztő vagy valótlan adatot közölt, illetve a GET-ben vagy e rendeletben előírt kötelezettsége megsértését jogerős határozat megállapította.
(A GET 121/I. §-ához)
A vertikálisan integrált földgázipari vállalkozás részét képező szállítóvezeték tulajdonosára vonatkozó szétválasztási szabályok
141/D. § (1) Független rendszerüzemeltető esetén a vertikálisan integrált földgázipari vállalkozás részét képező szállítóvezeték tulajdonosa köteles a GET 125. § (14) bekezdésében foglaltaknak megfelelni.
(2) A szállítóvezeték tulajdonosa által készített megfelelési programra és megfelelési jelentésre - a vertikálisan integrált földgázipari vállalkozás tagjaira vonatkozó rendelkezések kivételével - a 138. § (1)-(5) bekezdését és a 139-141. § rendelkezéseit kell alkalmazni azzal, hogy rendszerüzemeltető alatt a szállítóvezeték tulajdonosát kell érteni.
(3) A szállítóvezeték tulajdonosa által készített megfelelési programnak tartalmaznia kell a 138. § (4) bekezdés 1-3., 5-6., 8-15. és 17-18. pontjában foglaltakat azzal, hogy a rendszerüzemeltető alatt a szállítóvezeték tulajdonosát kell érteni.
(4) A GET 121/I. § (5) bekezdésének e) pontja szerinti megfelelési jelentés kötelező tartalmi elemei:
a) a 139. § (3) bekezdés a)-g) pontjában foglaltak azzal, hogy rendszerüzemeltető alatt a szállítóvezeték tulajdonosát kell érteni, és
b) a szétválasztáshoz kapcsolódó peres és egyéb vitás ügyek bemutatása.
(A GET 122-124. §-ához)
Egyes cégjogi eseményekre vonatkozó közös szabályok
142. § (1) A GET 122. §-ában meghatározott cégjogi események esetén a kérelmet a cégjogi eseménnyel érintett engedélyes (több érintett engedélyes esetén egyenként) köteles benyújtani a Hivatalhoz.
(2) A GET 123. § (2) bekezdésében meghatározott befolyásszerzés esetén a kérelmet a közvetlen módon befolyást szerezni kívánó köteles a Hivatalnak benyújtani.
(3) A GET 124. §-ában meghatározott ügyletek esetén a kérelmet az érintett engedélyes köteles benyújtani a Hivatalhoz.
(4) Az (1)-(3) bekezdések szerinti kérelemhez mellékelni kell:
a) a - változással, kérelemmel - érintett engedélyes megnevezését (teljes cégnév), székhelyét, cégjegyzékszámát, képviselőjének megnevezését,
b) annak igazolását, hogy a tulajdonosváltozás nem változtatja meg a vagyoni-működési feltételeket,
c) az engedélyes nyilatkozatát arra vonatkozóan, hogy GET 114. § (7) bekezdés b)-d) pontjában meghatározott kizáró okok vele szemben nem állnak fenn,
d) a hatósági jóváhagyásra irányuló kérelem megnevezését, a hatósági jóváhagyást igénylő ügylet részletes bemutatását,
e) az eljárási díj befizetését tanúsító dokumentumot (kérelmezőnként),
f)
g) - a (4a) bekezdés kivételével - mindazon személyek közjegyzői aláírás-hitelesítéssel ellátott címpéldányát vagy annak hiteles másolatát, akik a kérelemhez csatolt iratokat aláírták,
h) a - változással, kérelemmel - érintett engedélyes legfőbb döntéshozó szervének a kérelem tárgyát képező ügyletről szóló döntését,
i) a kérelem tárgyát képező ügyletre vonatkozó szerződéstervezetet,
j) befolyást szerezni kívánó vállalkozás esetében a vállalkozás létrejöttére irányadó jog szerinti nyilvántartásba vételért felelős hatóság által kiállított igazolást a vállalkozás nyilvántartásba vételéről és a nyilvántartott adatokról, valamint a tényleges tulajdonosnak a megnevezését olyan nem szabályozott tőzsdén jegyzett társaság esetében, amelynek a pénzmosás és a terrorizmus finanszírozása megelőzéséről és megakadályozásáról szóló 2007. évi CXXXVI. törvény 3. § r) pontja szerinti tényleges tulajdonosa nem megismerhető.
(4a) Ha az engedélyes cégjegyzékben nyilvántartott cég és a képviselőjének a közjegyzői aláírás-hitelesítéssel ellátott címpéldányát vagy az ügyvéd által ellenjegyzett aláírás-mintáját a cégbírósághoz benyújtotta és ezt a tényt a cégjegyzék tartalmazza, a Hivatal az iratot a cégnyilvántartásból elektronikus úton, közvetlen lekérdezéssel szerzi meg.
(5) A (2) bekezdés szerinti kérelemhez - a (4) bekezdésben meghatározottakon túlmenően -mellékelni kell továbbá:
a)
b) a befolyást szerezni kívánó külföldi vállalkozás esetén a vállalkozás létrejöttére irányadó jog szerinti nyilvántartásba vételért felelős hatóság által kiállított igazolást a vállalkozás nyilvántartásba vételéről és a nyilvántartott adatokról és annak magyar nyelvű fordítását,
c) a befolyást szerezni kívánó kérelmező és kapcsolt vállalkozásai magyarországi energiaipari befektetéseinek és részesedéseinek bemutatását a GET és a villamos energiáról szóló törvény hatálya alá tartozó engedélyesekben,
d)
e) a befolyásszerzésre irányuló ügyletet megelőző, valamint az ügylet zárása után kialakuló társasági (engedélyesi) struktúrát mutató ábrát, feltüntetve a közvetlen és közvetett tulajdoni és irányítási viszonyokat, továbbá az engedélyesi szakszemélyzet létszámának változását.
(6) Ha a kérelmező - kivéve, ha az az Európai Unió tagállamában vagy az Európai Gazdasági Térségről szóló megállapodásban részes valamely más államban bejegyzett külföldi gazdálkodó szervezeten kívüli külföldi vállalkozás - a kérelemhez az (5) bekezdés b) pontjában előírtakat nem csatolja, a Hivatal - az ügy elbírálásához szükséges adatok szolgáltatása iránt - megkeresi a cégnyilvántartást vezető szervet, illetve a külföldi vállalkozás nyilvántartását vezető hatóságot.
Engedélyköteles tevékenységek más személy általi végzésére vonatkozó közös szabályok
143. § (1) A rendszerüzemeltetőnek és az egyetemes szolgáltatónak az engedélyköteles tevékenység egyes elemeit végző más személy (a továbbiakban: közreműködő) kiválasztására és megbízására vonatkozó belső kiválasztási szabályzattal kell rendelkeznie.
(1a) A közreműködő köteles a Hivatal részére a felügyeleti és az árszabályozási feladatai ellátásához szükséges, a földgázipari vállalkozások adatszolgáltatásáról szóló miniszteri rendeletben meghatározott adatokat megadni.
(2) Az engedélyes a kiszervezéssel összefüggő kiválasztásra és megbízásra vonatkozóan - ha az nem tartozik a közbeszerzésekről szóló törvény (a továbbiakban: Kbt.) hatálya alá - a belső kiválasztási szabályzatában foglaltak szerint köteles eljárni.
(3) A belső kiválasztási szabályzatban az engedélyesek a kiválasztással és megbízással történő szolgáltatás beszerzéseikre vonatkozóan - és a Hivatal hozzájáruló határozata alapján kiszervezett tevékenységekre értelmezetten - a versenyeztetés körülményeit szabályozzák. A kiválasztási szabályzat legalább az alábbiakat tartalmazza:
a) a versenyeztetési eljárás részletes szabályait,
b) a versenyeztetési eljárásban való részvétel feltételeit,
c) jogorvoslati lehetőségeket.
(4) A kiválasztási szabályzatot és annak módosításait a Hivatal hagyja jóvá. A szabályzat módosításainak jóváhagyását az engedélyesek a módosítás bevezetését megelőzően a Hivatalra meghatározott eljárási határidő figyelembevételével kötelesek kérni.
(5) Az engedélyes köteles a módosításokkal egységes szerkezetbe foglalt számozással ellátott, mindenkor hatályos belső kiválasztási szabályzatot honlapján közzétenni.
(6) Az engedélyes köteles a 144. § (1) bekezdése, a 144/A. §, valamint a 144/B. § szerinti tevékenységek kiszervezésére vonatkozó kiválasztási eljárást legalább háromévenként megismételni.
(7) Ha az engedélyes a kiválasztási eljárásban történő részvételt a kiszervezendő tevékenység végzésére való alkalmasság szempontjából előzetes minősítéshez köti (a továbbiakban: minősítési eljárás), belső minősítési szabályzatban köteles rögzíteni a jelentkezés feltételeit, az eljárási szabályokat és a jelentkezők elbírálásának szempontjait. A belső minősítési szabályzatot és ennek módosításait az engedélyes honlapján közzéteszi.
(8) A (7) bekezdés esetében a minősítési eljárást az engedélyes legalább évente egy alkalommal lefolytatja, és annak kezdő időpontját - legalább három hónappal a minősítési eljárás megkezdését megelőzően - honlapján közzéteszi.
144. § (1) Az engedélyes a 100. §-ban részletezett tevékenységeket saját szervezetén belül köteles végezni.
(2) Az engedélyes a 100. § alá nem tartozó tevékenységek tekintetében jogosult
a) bármely személyt felhatalmazni arra, hogy az engedélyében meghatározott tevékenységeket a Hivatal hozzájáruló határozata alapján,
b) bármely személyt felhatalmazni arra, hogy az engedélyében az a) pont szerint meg nem határozott tevékenységeket a Hivatal előzetes értesítése mellett szerződés alapján
lássa el.
(3)
(4)-(5)
144/A. § (1) A földgázelosztó a GET 146/D. §-a alapján a Hivatal előzetes jóváhagyásával szervezheti ki az elosztóvezeték építését, valamint az ügyfélszolgálati tevékenységet, ideértve a felhasználóval való kapcsolattartással, számlakibocsátással és ellenérték-beszedéssel kapcsolatos tevékenységeket.
(2) A földgázelosztó nem kapcsolt vállalkozásához történő kiszervezés esetében - az (1) bekezdésben foglaltakon felül - a GET 146/D. §-a alapján a Hivatal előzetes jóváhagyásával az alábbi tevékenységeket szervezheti ki:
a) elosztóvezeték tervezése, valamint azon tevékenységek, amelyek költségei az Szt. szerint a beruházás értékében aktiválandók,
b) üzemeltetés és üzemzavar elhárítása céljából gépek, berendezések és szaktudás igénybevétele,
c) fogyasztásmérő-berendezés és házi nyomásszabályozó le- és felszerelése, ellenőrzése, karbantartása, valamint műszaki átvétel és felhasználói rendszer beüzemelése,
d) rendszeres és rendkívüli mérőleolvasás,
e) felhasználó ki- és visszakapcsolása, 
f) gázszakági műszaki és térképi, digitális térképi nyilvántartás üzemeltetése,
g) elosztóvezeték biztonsági övezetében karbantartási tevékenység,
h) korrózióvédelemmel összefüggő karbantartási feladatok végrehajtása.
(3) (3) A földgázelosztó az (1) és a (2) bekezdésben foglalt tevékenységek mellett a Hivatal előzetes jóváhagyásával más földgázelosztótól vagy a villamos energiáról szóló törvény szerinti elosztótól szerződés alapján az engedélyköteles tevékenysége körébe tartozó szolgáltatásokat igénybe vehet.
a) más földgázelosztótól vagy a villamos energiáról szóló törvény szerinti elosztótól, a Hivatal által előzetesen jóváhagyott szerződés alapján az engedélyköteles tevékenysége körébe tartozó szolgáltatásokat, valamint
b) az (1) bekezdés szerinti, elosztóvezeték építését végző kapcsolt vállalkozásától üzemzavar-elhárítási szolgáltatást igénybe vehet.
144/B. § (1) Az egyetemes szolgáltató a GET 146/D. §-a alapján a Hivatal előzetes jóváhagyásával szervezheti ki az ügyfélszolgálati tevékenységet, beleértve a felhasználóval való kapcsolattartással, számlakibocsátással és ellenérték-beszedéssel kapcsolatos tevékenységeket.
(2) Az egyetemes szolgáltató az (1) bekezdésben foglalt tevékenység mellett a Hivatal előzetes jóváhagyásával más egyetemes szolgáltatótól vagy a villamos energiáról szóló törvény szerinti egyetemes szolgáltatótól szerződés alapján az engedélyköteles tevékenysége körébe tartozó szolgáltatásokat igénybe vehet.
144/C. § (1) A földgázelosztónak és az egyetemes szolgáltatónak rendelkeznie kell
a) a felhasználási hely adatai,
b) a mérési adatok, a fogyasztásmérő berendezések adatai,
c) a rendszerhasználók nominálási adatai, az allokálási adatok, valamint
d) a felhasználók azonosításához szükséges nyilvántartott adatok
tárolását és védelmét biztosító információtechnológiai és egyéb kapcsolódó tárgyi eszközök tulajdonjogával.
(2) Kapcsolt vállalkozások esetében az (1) bekezdés szerinti tulajdonjoggal elegendő egy engedélyes kapcsolt vállalkozásnak rendelkeznie.
144/D. § A földgázelosztó és az egyetemes szolgáltató a 144/A. §-ban és a 144/B. §-ban felsorolt tevékenységeken túlmenően további tevékenységet nem szervezhet ki.
145. § (1) A kiszervezés jóváhagyására irányuló eljárás során a Hivatal a legkisebb költség elvének való megfelelést is vizsgálja, ezért a jóváhagyáshoz az engedélyesnek igazolnia kell, hogy a tevékenység kiszervezett formában történő végzése a rögzített időtávon belül és pénzügyi feltételek mellett inkább megfelel a legkisebb költség elvének és a felhasználói érdekeknek, mint ha saját maga végezné azokat.
(2) A Hivatal az engedélyben meghatározhatja a kapcsolódó tevékenységnek minősülő jelentős - más által a Hivatal hozzájárulása alapján végezhető - részét a 100. §-sal összhangban, valamint a más személyekkel történő végzés feltételeit, továbbá a hozzájárulás nélkül kiszervezhető támogató tevékenységek körét.
(3) A működési engedélyek alapján, a Hivatal jóváhagyásával kiszervezett tevékenységek tekintetében is biztosítani kell az önálló döntési jogosítványokat az engedélyesek vezetése számára.
146. § (1) Az engedélyes köteles biztosítani, hogy a Hivatal engedélye alapján az engedélyköteles tevékenység egyes elemeinek más személy által történő végzése a GET és a végrehajtására kiadott jogszabályok, az engedély, a földgázipari szabályzatok, az engedélyes üzletszabályzata és a Hivatal engedélyesre vonatkozó határozatai rendelkezéseivel összhangban történjen.
(2) A közreműködő köteles az (1) bekezdésben meghatározott valamennyi előírás megismerésére, betartására.
(3) Az engedélyes a közreműködő által végzett tevékenységért úgy felel, mintha azt maga végezte volna.
(4) Ha a közreműködő az (1) bekezdésben meghatározott valamely előírást megszegi, a Hivatal
a) az engedélyessel szemben a GET 119. §-ában foglalt jogkövetkezményeket alkalmazza, valamint egyidejűleg
b) a jogsértés súlyára tekintettel visszavonhatja a közreműködő bevonásához történő hozzájáruló határozatát, valamint kötelezheti az engedélyest a határozattal érintett tevékenységek összességének, illetve egy részének a saját személyzettel, eszközökkel történő folytatólagos végzésére, vagy a tevékenység(ek) végzésének - a Kbt., illetve ha annak alkalmazási feltételei nem állnak fenn - a belső kiválasztási szabályzat szerinti ismételt pályáztatására.
(5) Ha a közreműködő az engedélyes kapcsolt vállalkozása, a kiszervezett tevékenység végzésére - sem részben, sem egészben - nem jogosíthat fel más vállalkozást.
(6) A közreműködő a tevékenység végzéséhez az engedélyes kapcsolt vállalkozását alvállalkozóként nem vonhatja be.
146/A. § (1) A kiszervezés előzetes jóváhagyása iránti kérelemnek tartalmaznia kell:
a) a kiszervezendő tevékenységet és annak személyi, eszköz oldali feltételeit,
b) a társaságnak a kiszervezés miatt módosuló szervezeti és működési szabályzatát,
c) a 145. § (1) bekezdése szerint a kiszervezés gazdasági hatékonyságát és hatását,
d) a kötendő szerződés tervezetét, beleértve a szerződés felmondásával, a szerződésszegéssel, az árfelülvizsgálattal, a Hivatal iratbetekintési és információkérési jogosultságával kapcsolatos rendelkezéseket,
e) a tevékenység engedélyesen belüli végzésének a szerződés megszűnését követő visszaállításának eljárásrendjét.
(2) A kiszervezéssel érintett tevékenységek indokolt költségeinek hatósági árban történő figyelembevételénél a bemutatott költséghatékonyságot figyelembe kell venni.
147. § A kiszervezés jóváhagyásához az engedélyes köteles benyújtani a szolgáltatási szerződést, vagy annak tervezetét, melynek minden egyes kiszervezett szolgáltatás esetében tartalmaznia kell a következőket:
a) a szolgáltatás tartalma, beleértve annak nyújtásának helye és ideje,
b) a szolgáltatás színvonalának mérésére szolgáló paraméterek,
c) a paraméterek elvárt értékei,
d) a szolgáltatási színvonal be nem tartásának következményei,
e) a költségelszámolás módja,
f) az üzemzavarok elhárítása mint kiemelt fontosságú szolgáltatás vonatkozásában az adatáramlást tartalmazó előírások, az üzemzavar elhárítás időtartamára megállapított normatívák és a tényadatok archiválásának rendszere,
g) a szerződés felmondásának esetei, módja és jogkövetkezményei,
h) a szerződés megszűnése esetére a kiszervezett eszközöknek és személyzetnek az engedélyes részére történő visszaadásának szabályait.
148. § Az engedélyesek, a nem engedélyköteles földgázipari tevékenységet végzők, az integrált földgázipari vállalkozások, valamint a kiszervezett tevékenységet végzők kötelesek a Hivatal részére megadni e rendeletben meghatározott és a feladatai ellátásához szükséges információkat. Az adatszolgáltatás tartalmát és formáját a Hivatal határozza meg.
(A GET 126-127. §-ához)
148/A. § A Kormány a GET hatálya alá tartozó szolgáltatási tevékenységek tekintetében - ide nem értve a gázszerelői, gázkészülék-javítói, illetve a cseppfolyós propán-, butángázok és ezek elegyei tartályban vagy palackban történő forgalmazási, valamint turista használatú palackba történő PB-gáz átfejtési tevékenységet - a szolgáltatási tevékenység megkezdésének és folytatásának általános szabályairól szóló 2009. évi LXXVI. törvény szerinti szolgáltatás felügyeletét ellátó hatóságként a Hivatalt jelöli ki.
149. § (1) A Hivatal a felhasználók érdekében az engedélyesek tevékenységi körének megfelelő - általános, továbbá egyedi felhasználókat érintő - minőségi mutatókat (minimális minőségi követelmények, valamint elvárt színvonal) állapít meg. A Hivatal jogosult az engedélyes működési területén a felhasználói elégedettségi szint, továbbá az egyes engedélyesektől elvárt színvonal, valamint a földgáz minőségi jellemzői felmérésének független szakértő általi elvégeztetésére.
(2) A Hivatal piaci árinformációs szervként működteti a piaci árinformációs rendszert.
150. § A rendszerüzemeltetők által ajánlott választható szolgáltatások díját a Hivatal azok indokolt költségei, az Európai Unióban ajánlott hasonló szolgáltatások díjának összehasonlítása, a tisztességes haszon elvének figyelembevételével hagyja jóvá. Az engedélyes köteles a jóváhagyáshoz a díjmeghatározást, valamint az Európai Unió tagállamainak gyakorlatát részletesen bemutatni.
(A GET 128. §-ához)
150/A. § (1) A tanúsítási eljárás lefolytatása iránti kérelemhez a 14. számú mellékletben meghatározott iratokat kell benyújtani.
(2) A Hivatal a 14. számú melléklet I. d) és e) pontja alapján benyújtott dokumentumok jóváhagyásáról a tanúsítást követően a szállítási rendszerüzemeltetési működési engedély iránti kérelem elbírálásával egyidejűleg dönt.
Átmeneti rendelkezések
151. § (1) Ha a földgázszállítási működési engedélyt kérelmező e rendelet hatálybalépését megelőzően is rendelkezett a földgázellátásról szóló 2003. évi XLII. törvény szerinti földgázszállítási működési engedéllyel - a 4. § (1) bekezdésben meghatározottakon kívül - rendelkeznie kell a szállítóvezetékről ellátott felhasználók vásárolt és lekötött kapacitásainak a nyilvántartásával.
(2) Ha a földgázelosztási működési engedélyt kérelmező e rendelet hatálybalépését megelőzően is rendelkezett a földgázellátásról szóló 2003. évi XLII. törvény szerinti földgázelosztói működési engedéllyel - a 7. § (1) bekezdésben meghatározottakon kívül - rendelkeznie kell az elosztóvezetékről vételező felhasználási helyek e rendelet szerint meghatározott nyilvántartásával.
152. § A Hivatal az egyes energetikai tárgyú kormányrendeletek módosításáról szóló 300/2013. (VII. 29.) Korm. rendelet (a továbbiakban: Mód. Kr3.) hatálybalépését követően köteles az engedélyköteles tevékenységek elemeivel, valamint a kiszervezéssel összefüggésben az engedélyeket felülvizsgálni, és szükség esetén azt módosítani vagy visszavonni. A Hivatal eljárásának ügyintézési határideje a Mód. Kr3. hatálybalépésének napját követő naptól számított három hónap.
153. § A 2008. december 31. előtt létrejött szigetüzemeknél a földgáztermelő köteles e jogszabályban előírtakat 2009. július 1-jéig teljesíteni, továbbá minden év március 31-ig leadni a földgázszállítónak tíz évre előre az évente várható termelését és a minőséget. Ha a földgáztermelő nem jelenti be határidőre a termelését, a szállítási rendszerüzemeltető köteles megkezdeni szigetüzem felszámolását.
154. § A Mód. Kr.-rel megállapított, e rendelet 138. § (1) bekezdése szerinti, aktualizált megfelelési programot a földgázelosztó és földgáztároló engedélyes első alkalommal 2015. szeptember 30-ig nyújtja be a Hivatalhoz jóváhagyásra.
„155.§ A GET 141/C.§ (2) bekezdése szerinti földgázkereskedő a 12. számú melléklet 5-8.sorában hivatkozott, 
a)	a 30.§ (2) bekezdése szerinti, az ellátott felhasználók következő gázévi fogyasztásának megfelelő, földgáz kereskedelmi szerződésben lekötött földgázforrás vagy forrásopció rendelkezésre állásának bemutatására vonatkozó kötelezettségét, valamint
b)	a 31.§ szerinti téli felkészülési terv március 31-i elkészítésére és bemutatására vonatkozó kötelezettségét 2014. évben 2014. május 1-jéig teljesít”. 
156. § (1) A határkeresztező földgázszállító vezetéken az Európai Bizottság által elfogadott, a Földgázpiaci Szállításirendszer-üzemeltetők Európai Hálózata által kidolgozott üzemi és kereskedelmi szabályzat hatálybalépését követő gázév kezdetéig csak az adott gázévet követő gázévre vonatkozóan köthető le kapacitás.
(2) Az (1) bekezdés szerinti rendelkezést nem kell alkalmazni azokra az előzetes kapacitásfelmérési, lekötési- és értékesítési eljárásokra, amelyek lefolytatása a 98/A. § alapján kötelező.
(3) A rendszerüzemeltető a határkeresztező vezetékre vonatkozó hosszú távú kapacitás-lekötések során biztosítja a földgáz biztonsági készlet visszapótlásáról szóló miniszteri rendelet szerinti, a készlet visszapótlásához tartozó kapacitások lekötését.
157-157/C. §
158. § (1) A GET 140. § (1) bekezdése szerint benyújtandó engedély kérelmek esetében nem kell benyújtani a 126. § szerinti dokumentumok közül azokat, amelyeket az engedélyt kérő a Hivatalhoz korábban már benyújtott, valamint az 5. számú melléklet I. Fejezetének 1. és 5. pontjában, továbbá VII. Fejezetének 1., 8. és 9. pontjában meghatározott dokumentumokat.
(2) A Hivatal a rendelet hatálybalépésétől számított 90 napon belül a GET 140. § (6) bekezdésének megfelelően felhívja az engedélyeseket a hatályos jogszabályoknak megfelelő dokumentumok elkészítésére és a Hivatalhoz történő benyújtására, ellenkező esetben a GET 119. §-ban meghatározott jogkövetkezményeket alkalmazhatja. Az engedélyesek a felhívásnak kötelesek határidőben eleget tenni. A módosítás Hivatalból történik.
159. § (1) A szállítási rendszerüzemeltető a 2012. évre vonatkozó, a GET 82. § (1) bekezdése szerinti 10 éves fejlesztési javaslatát - a 994/2010/EU európai parlamenti és tanácsi rendelet 6. cikkében foglalt infrastruktúra-előírásokra figyelemmel - 2012. február 1-jéig küldi meg a rendszerirányító részére.
(2) A szállítási rendszerirányító a 96. § (5) bekezdés szerinti kötelezettségének 2012. évben március 3-ig tesz eleget.
(3) A GET 71. § (3) bekezdése szerinti feladatok ellátására alkalmas informatikai rendszert a földgázelosztó 2009. július 1-jétől köteles üzemszerűen működtetni.
(4) A 18. § (1) bekezdés szerinti első vizsgálati időszak eredményének benyújtási határideje 2010. március 31.
(5) A rendszerüzemeltető a 96. § (3) bekezdése szerinti első ellenőrzést 2010. augusztus 31-ig köteles elvégezni.
(6) A rendszerirányító 2009. június 30-ig köteles a földgázszállítók és a földgázelosztók bevonásával az ÜKSZ-ben kialakítani az együttműködő rendszer működésének hidraulikai ellenőrzéséhez szükséges módszertant és az egységes számítási segédletet.
(7) A földgázellátásról szóló 2003. évi XLII. törvény szerinti közüzemi nagykereskedő által közüzemi szolgáltatás keretében ellátott fogyasztók esetében a GET 138. § (2) szerinti jogutód földgázkereskedő 2009. március 31-ig köteles ajánlatot tenni a felhasználók szabadpiaci földgázellátására 2009. július 1-jétől kezdődően, és egyidejűleg ezen felhasználókat a megváltozott földgázellátási szabályokkal kapcsolatos jogaikról és kötelezettségeikről írásban részletesen tájékoztatni, beleértve a szigetüzemre vonatkozó jellemzőket és eltérő szabályozást is.
(8) A földgázellátásról szóló 2003. évi XLII. törvény szerinti közüzemi nagykereskedő a (7) bekezdésben meghatározott azon felhasználók adatait, amelyek a GET szerint egyetemes szolgáltatásra jogosultak - a felhasználó hozzájárulása esetén - köteles az adott településen szolgáltatást nyújtó érintett közüzemi szolgáltatónak átadni. Az átadás tényét a közüzemi nagykereskedő köteles a Hivatal felé hitelt érdemlően igazolni.
160. § E rendeletnek a Mód. Kr3.-mal megállapított 144/A-144/D. §-ában foglalt kötelezettségek esetében a 152. § alapján lefolytatott eljárás jogerős lezárásától számított hat hónapig nem alkalmazható a GET 119. §-a, ha az engedélyes a 152. § alapján lefolytatott eljárás jogerős lezárását követően minden hónap 15. napjáig részletes ütemtervet nyújt be a Hivatalhoz a Mód. Kr3.-mal megállapított 144/A-144/D. §-ában foglalt kötelezettségek teljesítésének állásáról.
161. § (1) Az egyensúlyozó platformon forgalmazott termékeket - beleértve a másodlagos kapacitás-kereskedelmet is - az egyensúlyozó platform szabályzata tartalmazza. A szabályozást úgy kell kialakítani, hogy a gázforgalmazás előkészítését, de legalább a gáznapi egyensúlyozást és annak gáznapot követő elszámolásához szükséges fizikai termékek kereskedelmét lehetővé tegye a földgázszállító rendszer fizikai korlátainak figyelembevétele mellett.
(2) Az egyensúlyozó platformon minden szereplő csak olyan tranzakcióra adhat be ajánlatot, illetve köthet le, amelyet az egyensúlyozó platform szabályzata lehetővé tesz.
(3) A szállítási rendszerirányító köteles a Hivatalhoz jóváhagyásra benyújtani az egyensúlyozó platform üzemeltetési feltétel rendszerét és a forgalmazott termékeket tartalmazó, az egyensúlyozó platform szabályzatát, amelynek tartalmaznia kell:
a) az elektronikus alapon működő egyensúlyozó platform részletes működési szabályait,
b) a földgázszállító adatforgalmi és informatikai rendszerével való kapcsolat rendszerét,
c) az egyensúlyozó platformot működtető szállítási rendszerirányító, az elszámolást biztosító vállalkozás és a szállítási rendszerüzemeltető ÜKSZ-re épülő együttműködésének szabályait,
d) az egyensúlyozó platform tagsági kategóriáit, a tagságra vonatkozó előírásokat, feltételeket, felelősségi szabályokat és az ügyleti biztosítékok rendszerét,
e) az egyensúlyozó platformhoz történő csatlakozásra vonatkozó műszaki, informatikai előírásokat,
f) a csatlakozás pénzügyi és egyéb feltételeit tagsági kategóriánként,
g) a forgalmazott termékek körét, a termékekre vonatkozó részletes szabályokat és a rájuk vonatkozó szabványosított szerződéseket,
h) az egyes termékekre vonatkozó ajánlati és ügyletkötési rendjét,
i) az ügyletek elszámolásának alapelveit,
j) a jogviták rendezésének szabályait,
k) az egyensúlyozó platform működési zavara esetén alkalmazandó eljárásokat,
l) az egyensúlyozó platform zavartalan működése biztosításának személyi és tárgyi feltételeit,
m) az etikai szabályokat,
n) az adatbiztonsági előírásokat és a titoktartással kapcsolatos szabályokat,
o) a megkötött ügyletek adatai rögzítésének és a kereskedés folyamatos felügyeletének részletes szabályait,
p) az elszámolást biztosító vállalkozás által nyújtott szolgáltatások díját és fizetési feltételeit,
q) egyéb, az egyensúlyozó platform működését meghatározó szabályokat.
(4) A rendszerhasználó az egyensúlyozó platformon csak hatályos tagsági szerződés alapján köthet ügyleteket.
(5) Az egyensúlyozó platformot működtető szállítási rendszerirányító köteles a tagsági viszony létrejöttével egyidejűleg a tag részére a kereskedést lehetővé tévő részletes technikai-működési segédletet biztosítani.
(6) Az egyensúlyozó platform szabályzatát a szállítási rendszerirányító és az elszámolást végző vállalkozás a Hivatal jóváhagyását követően köteles a honlapján közzétenni.
161/A. § (1) Az érintett felek megállapodhatnak abban, hogy a GET 91/A. § (2) és (7) bekezdése szerinti szerződéskötési kötelezettségüket az elszámolást végző szervezet kiválasztására, a napi földgáz és kereskedelmi piachoz való hozzáférésre és az ügyletek lebonyolítására vonatkozó szerződés, illetve az ügyletek pénzügyi elszámolására vonatkozó szerződés módosításával teljesítik. A szerződések módosításának határideje az egyensúlyozó platform üzletszabályzata hatálybalépésének napja.
(2) A GET 143. § (4) bekezdésében foglalt ügyletkötések feltétele, hogy a piaci szereplő kiegyensúlyozó platformi tagsági jogviszonnyal rendelkezzen.
162. § (1) A nominálást követően keletkezett egyensúlytalanságot a rendszerhasználó a gáznapon az egyensúlyozó platformon az MGP-re végrehajtott tranzakcióinak megfelelően az ÜKSZ-ben és az egyensúlyozó platform szabályzatában meghatározott módon csökkentheti.
(2) A rendszerhasználó köteles a szállítási rendszerüzemeltető részére a napi szállítási feladatot a nominálásukban, illetve az újranominálásukban az ÜKSZ szerint megadni. A napi szállítási feladat csak egyensúlyba állított forrás-felhasználás mérleggel adható meg.
(3) A rendszerhasználó jogosult a nominálásuktól elkülönített módon a szállítási rendszerüzemeltető számára az ÜKSZ-ben, illetve az egyensúlyozó platform szabályzatában meghatározott módon a hidraulikai egyensúlyozáshoz szükséges rugalmassági eszközöket felajánlani az egyensúlyozó platformon.
(4) Ha a rendszerhasználónak a napi földgáz és kapacitás kereskedelmi piacon végrehajtott tranzakciói után is marad egyensúlytalansága, a rá allokált egyensúlyozó földgáz vásárlás vagy eladás teljes mennyiségét az elszámoló házzal köteles pénzügyileg rendezni a vele kötött szerződés alapján. Az elszámolás során egyensúlyozó gáz adott gáznapra érvényes elszámoló árát kell alkalmazni Az elszámoló ár meghatározásának módszerét az ÜKSZ-ben kell rögzíteni.
(5) A napi földgáz és kapacitás kereskedelmi piacon tagsággal nem rendelkező rendszerhasználó az ügyleti biztosítékot pénzügyi letét formájában köteles biztosítani a szállítási rendszerüzemeltetőnek, melynek mértéke nem haladhatja meg az egyensúlyozó platformon a tagoktól elvárt ügyleti biztosíték mértékét.
(6) A szállítási rendszerüzemeltető a napi földgáz és kapacitás kereskedelmi piacon tagsággal rendelkező rendszerhasználók számára csak akkor számolhat el saját rendelkezésű egyensúlyozó eszközt, ha a szervezett piacon vagy a napi földgáz és kapacitás kereskedelmi piacon allokált mennyiségek nem biztosítják a szükséges földgázmennyiséget.
(7) A napi földgáz és kapacitás kereskedelmi piacon gáznapon vásárolt és értékesített saját rendelkezésű egyensúlyozó eszköz elszámolási ára nem haladhatja meg a szállítási rendszerüzemeltető által, a napi földgáz és kapacitás kereskedelmi piacon kívül forgalmazott kiegyensúlyozó földgáz gáznapon belüli vásárolt és értékesített súlyozott átlagárát.
(8) A szállítási rendszerüzemeltető jogosult a szállítórendszerben lévő készletből kiegyensúlyozás céljára az egyensúlyozó platformon földgázt értékesíteni. Ezen értékesítésre a (7) bekezdés rendelkezéseit kell alkalmazni.
(9)
163. § Korlátozás esetében a rendszerhasználó azon szabad rendelkezésű forrásait, amelyeket nem korlátozott felhasználóik ellátására nem használtak fel, a GET 97/C. § (3) bekezdésével és az egyensúlyozó platform szabályzatával összhangban köteles az egyensúlyozó platformon felajánlani.
164. § (1) A földgázellátásról szóló 2003. évi XLII. törvény 47/B. § (1) bekezdése szerinti nyilvántartást az érintett engedélyes 2009. április 1-jétől köteles vezetni.
(2) A földgázellátásról szóló 2003. évi XLII. törvény 47/B. § (4) bekezdése szerinti nyilvántartásba történő felvételt a védendő fogyasztó 2009. április 1-jétől kérheti.
(3) A földgázellátásról szóló 2003. évi XLII. törvény alapján kiadott védendő fogyasztói státusz fennállására, valamint a fogyatékosság jellegére vonatkozó igazolásokat e törvény alapján kiadott igazolásokkal egyenértékűnek kell tekinteni addig, amíg a védendő fogyasztói státusz fennállására, valamint a fogyatékosság jellegére vonatkozóan változás nem következik be.
164/A. § E rendeletnek a földgázellátásról szóló 2008. évi XL. törvény rendelkezéseinek végrehajtásáról szóló 19/2009. (I. 30.) Korm. rendelet módosításáról szóló 54/2011. (IV. 7.) Korm. rendelettel (a továbbiakban: Mód. Kr.) megállapított 156. § (2)-(3) bekezdését a Mód. Kr. hatálybalépésekor folyamatban lévő kapacitás-lekötési eljárásokban is alkalmazni kell.
164/B. § A 26/B. § (5) bekezdésének rendelkezéseit a villamos energiáról szóló 2007. évi LXXXVI. törvény egyes rendelkezéseinek végrehajtásáról szóló 273/2007. (X. 19.) Korm. rendelet és a földgázellátásról szóló 2008. évi XL. törvény rendelkezéseinek végrehajtásáról szóló 19/2009. (I. 30.) Korm. rendelet módosításáról szóló 100/2011. (VI. 29.) Korm. rendelet hatálybalépésekor folyamatban lévő kereskedőváltás esetén is alkalmazni kell.
164/C. § E rendeletnek a villamosenergia-ellátással, a földgázellátással és a távhőszolgáltatással összefüggő kormányrendeletek módosításáról szóló 378/2011. (XII. 31.) Korm. rendelettel (a továbbiakban: Mód. Kr2.) megállapított 8. § (2) bekezdését a Mód. Kr2. hatálybalépését követően felszerelt fogyasztásmérő berendezés, számítómű, távadó és nyomásszabályzó esetében kell alkalmazni.
164/D. § A 2003. december 31-én már földgázzal ellátott felhasználók esetében a forrásoldali kapacitásokat a hatályon kívül helyezett gázszolgáltatásról szóló 1994. évi XLI. törvény szerinti gázértékesítő által 2003. december 31-éig kiadott forrásnyilatkozatok szerint kell a nyilvántartásban rögzíteni.
Hatálybaléptető rendelkezések
165. § (1) E rendelet - a (2)-(3) bekezdésben foglalt eltéréssel - a kihirdetése napján lép hatályba.
(2) E rendelet 153. §-a, 155. §-a, 159. § (2) és (6)-(8) bekezdése, 160. §-a, valamint a 164. §-a, a kihirdetést követő 15. napon lép hatályba.
(3) E rendelet 1-125. §-a, 127-151. §-a, 154. §-a, 157. §-a, 159. § (3)-(5) bekezdése, 161-163. §-a, 166-168. §-a 2009. július 1-jén lép hatályba.
Módosuló jogszabályok
166. § (1)
(2)
Hatályukat vesztő jogszabályok
167. § Hatályát veszti a földgázellátásról szóló 2003. évi XLII. törvény egyes rendelkezéseinek végrehajtásáról szóló 111/2003. (VII. 29.) Korm. rendelet.
Az Európai Unió jogának való megfelelés
168. § (1) Ez a rendelet a földgázszállító hálózatokhoz való hozzáférés feltételeiről és az 1775/2005/EK rendelet hatályon kívül helyezéséről szóló, 2009. július 13-i 715/2009/EK európai parlamenti és tanácsi rendelet és a földgázellátás biztonságának megőrzését szolgáló intézkedésekről és a 2004/67/EK tanácsi irányelv hatályon kívül helyezéséről szóló, 2010. október 20-i 994/2010/EU európai parlamenti és tanácsi rendelet végrehajtásához szükséges rendelkezéseket állapítja meg.
(2) Ez a rendelet
a) az energia-végfelhasználás hatékonyságáról és az energetikai szolgáltatásokról, valamint a 93/76/EGK tanácsi irányelv hatályon kívül helyezéséről szóló, 2006. április 5-i 2006/32/EK európai parlamenti és tanácsi irányelv 3. cikk b), e), g), h) és l) pontjának, 6. cikk (2)-(3) bekezdésének, valamint 13. cikk (1)-(3) bekezdésének [1. § (1) bekezdés 23-27. pontja, 8/A. §, 23/A. §, 28/A. § és 115/A. §], és
b) a földgáz belső piacára vonatkozó közös szabályokról és a 2003/55/EK irányelv hatályon kívül helyezéséről szóló, 2009. július 13-i 2009/73/EK európai parlamenti és tanácsi irányelvnek való megfelelést szolgálja.
(3) Ez a rendelet a földgázszállító hálózatokhoz való hozzáférés feltételeiről szóló 715/2009/EK európai parlamenti és tanácsi rendelet I. mellékletének módosításáról szóló, 2012. augusztus 24-i 2012/490/EU európai bizottsági határozat végrehajtásához szükséges rendelkezéseket állapítja meg.
1. számú melléklet a 19/2009. (I. 30.) Korm. rendelethez
Földgázelosztási Szabályzat
1. Előzetes tájékoztatás
1.1. A földgázelosztóhoz
a) elosztóvezetékhez történő csatlakozás iránti igényt az ingatlan tulajdonosa, vagy
b) többlet vásárolt kapacitás iránti igényt az ingatlan tulajdonosa vagy a vele kötött szerződés alapján a felhasználó
[a továbbiakban a) és b) pont együttesen: gázigénylő] nyújthat be.
1.2. A gázigénylő előzetes tájékoztatást kérhet a földgázelosztótól csatlakozás iránti vagy többlet vásárolt kapacitás iránti igényének bejelentése előtt az igény-kielégítés feltételeiről és lehetőségeiről.
1.3. Az előzetes tájékoztatást a kérelem beérkezésétől számított 30 napon írásban kell kiadni.
2. Igénybejelentés
2.1. A gázigénylő elosztó-vezetéki kapacitás igényét igénybejelentő kitöltésével és aláírásával jelentheti be.
2.2. A földgázelosztó a lakossági fogyasztók által kitöltendő igénybejelentőt honlapján közzéteszi.
2.3. Az igénybejelentésnek legalább a következőket kell tartalmaznia:
a) a gázigénylő adatai, természetes személy esetén a nevének, lakcímének, anyja nevének, születési helyének, születési idejének, gazdálkodó szervezet esetén a székhelyének és a cégjegyzékszámának feltüntetésével,
b) felhasználási hely azonosításához szükséges adatok, és
c) igényelt gázteljesítmény és gázmennyiség.
2.4. Ha az igénybejelentés hiányos vagy az elbíráláshoz további adat, okirat szükséges, úgy arról az igénybejelentőt 15 napon belül értesíteni kell.
2.5. Az előzetes tájékoztatásért és az igénybejelentésre adott ajánlatért a földgázelosztó díjat nem számíthat fel.
3. Csatlakozási igény kielégítésére vonatkozó ajánlat
3.1. A földgázelosztó köteles a gázigénylő igénybejelentésének kézhezvételétől számított 30 napon belül írásban ajánlatot tenni, vagy ha az igényt elutasítja, erről - az elutasítás részletes indokolásával - a gázigénylőt tájékoztatni. Az ajánlattételre nyitva álló határidőbe nem számít bele más szerv vagy személy
a) nyilatkozatának beszerzéséhez vagy
b) eljárása lefolytatásához
szükséges időtartam.
3.2. A 2.4. pont szerinti hiánypótlás esetén a 3.1. pontban meghatározott határidő a hiánypótlás teljesítésétől számítandó.
3.3. Ha a kapacitásigény kielégíthetőségének vizsgálata előreláthatólag az igénybejelentés kézhezvételét követő 30 napot meghaladja, erről 15 napon belül értesíteni kell az igénybejelentőt, megjelölve az ajánlatadás várható időpontját, amely nem haladhatja meg a 60 napot, feltéve, hogy a gázigénylő az igény kielégítéséhez szükséges valamennyi adatot, információt rendelkezésre bocsátotta.
3.4. Ha az adott ingatlanon már megvalósult az elosztói csatlakozás, de annak elhelyezkedése a gázigénylőnek nem felel meg, a meglévő csatlakozási pont ingatlanon belüli áthelyezésének vagy további csatlakozási pontok kiépítésének költsége a gázigénylő költségére történik.
3.5. A gázigénylő számára adott ajánlatnak legalább a következőket kell tartalmaznia:
a) a felhasználási hely azonosításához szükséges adatait,
b) a vásárolt vagy a többlet vásárolt kapacitást, valamint a biztosítható hálózati kapacitást,
c) a csatlakozási pontnak, az elosztóvezetéknek és annak a gázátadó állomásnak a megjelölését, ahonnan a vásárolt kapacitás vagy többlet vásárolt kapacitás kielégíthető,
d) a csatlakozási díj mértékét,
e) az ajánlat szerinti hálózati kapacitás vagy többletkapacitás biztosításának időpontját,
f) a földgázelosztó ajánlati kötöttségét és annak időtartamát, és
g) a földgázelosztó által aláírt elosztói csatlakozási szerződés tervezetét.
3.6. A gázigénylő gázellátását elsősorban közvetlen közterületi csatlakozással kell megoldani.
3.7. A megépült elosztóvezeték - eltérő megállapodás hiányában - a földgázelosztó tulajdonába kerül.
4. Az elosztói csatlakozási szerződés
4.1. Az elosztói csatlakozási szerződés a gázigénylő és a földgázelosztó között jön létre. Az elosztói csatlakozási szerződés alapján a földgázelosztó biztosítja:
a) földgáz elosztóvezetékhez történő csatlakozáshoz szükséges elosztó vezetéki fejlesztés,
b) a csatlakozó vezeték és a felhasználói berendezés létesítésével kapcsolatos tervfelülvizsgálat, műszaki-biztonsági ellenőrzés,
c) az elosztó vezeték és a csatlakozó vezeték összekötése,
d) a fogyasztásmérő berendezés és lakossági fogyasztó esetében a nyomásszabályzó felszerelése és
e) a csatlakozó vezeték és a fogyasztói vezeték üzembe helyezése.
4.2. A szerződés a felek által megállapított napon lép hatályba, ennek hiányában a szerződés a gázigénylő által aláírt szerződéstervezet földgázelosztó általi kézhezvételének napján hatályosul.
4.3. Véleményeltérés esetén a gázigénylő és a földgázelosztó kötelesek egyeztetni.
4.4. A szerződést a felhasználási hely csatlakozási pontjára kell megkötni az ott rendelkezésre álló vásárolt kapacitás folyamatos biztosítására.
4.5. Minden mérési, elszámolási pontra - eltérő megállapodás és a 4.6. pontban meghatározott eset kivételével - külön elosztói csatlakozási szerződést kell kötni.
4.6. Egy fogyasztásmérő berendezésen keresztül közösen vételező társasházi gázigénylőkkel egy csatlakozási szerződést kell kötni. E gázigénylőket az elosztói csatlakozás tekintetében egyenlő jogok illetik meg, és a csatlakozási díj megfizetéséért egyetemlegesen felelősek.
4.7. A vásárolt kapacitás a szerződésben meghatározott felhasználási helyre vonatkozik, más felhasználási helyre nem vihető át.
4.8. A gázigénylő bekapcsolásával összefüggésben a meglévő csatlakozóvezeték áthelyezésével, cseréjével, javításával és karbantartásával kapcsolatos munkák elvégzését az érintett ingatlan tulajdonosa, használója tűrni köteles. Az ebből eredő esetleges károkat a gázigénylő a polgári jog szabályai szerint köteles megtéríteni.
4.9. Az elosztói csatlakozási szerződésnek legalább a következőket kell tartalmaznia:
a) szerződő felek megnevezését, természetes személy esetén a nevének, lakcímének, anyja nevének, születési helyének, születési idejének, gazdálkodó szervezet esetén a székhelyének és a cégjegyzékszámának feltüntetésével,
b) a felhasználási hely azonosításához szükséges adatokat,
c) a vásárolt kapacitást,
d) a csatlakozási pont helyének meghatározását,
e) a csatlakozási díj mértékét, teljesítésének módját és határidejét,
f) a vásárolt kapacitás rendelkezésre állásának és a vételezés megkezdésének időpontját,
g) a vásárolt kapacitás biztosításának pénzügyi, műszaki és egyéb feltételei, ideértve a tulajdonjogi kérdéseket,
h) a szerződésszegés eseteit és ennek jogkövetkezményeit,
i) az elosztói csatlakozási szerződés megszűnésére, megszüntetésére vonatkozó rendelkezéseket.
4.10. Az elosztói csatlakozási szerződést érintő, az üzletszabályzatban foglalt általános szerződési feltételek megváltoztatása esetében, a változás hatálybalépése előtt legalább 30 nappal a változásról az érintett gázigénylőket a földgázelosztó köteles írásban értesíteni, és az értesítést az ügyfélszolgálati helyiségekben kifüggeszteni.
5. Létesítés, tervezés és tervfelülvizsgálat
5.1. A csatlakozóvezeték és felhasználói berendezés létesítési és bővítési munkáinak tervezéséről és kivitelezéséről a csatlakozási szerződésben meghatározott felhasználási hely tulajdonosa (a továbbiakban: ingatlantulajdonos) köteles gondoskodni. A csatlakozóvezeték és a felhasználói berendezés kivitelezésére jogszabály szerinti nyilvántartásban szereplő gázszerelő jogosult. A földgázelosztó köteles térítésmentesen az ingatlantulajdonos vagy az ingatlantulajdonos tervezője, kivitelezője rendelkezésére bocsátani az alábbi adatokat:
a) az elosztóvezetékhez történő csatlakozási pont helyét,
b) a felhasználási helyen igénybe vehető vásárolt kapacitást,
c) a nyomásszabályzó és a fogyasztásmérő berendezés műszaki előírásaira, elhelyezésére vonatkozó követelményeket, valamint
d) a tervezéshez szükséges egyéb adatokat.
5.2. A csatlakozóvezeték és felhasználói berendezés készítése, átalakítása esetén kiviteli tervet kell készíteni, kivéve, ha a gáz csatlakozó vezetékekre és fogyasztói berendezésekre vonatkozó műszaki-biztonsági előírásokról szóló miniszteri rendelet eltérően rendelkezik. A kiviteli tervet a földgázelosztó felülvizsgálja.
5.3. A kiviteli tervet arra jogosult tervező készítheti. A tervező jogosultságát a földgázelosztó ellenőrzi. A terv készítője a csatlakozóvezeték és a felhasználói berendezés üzembe helyezési munkáinak feltételeit, a fogyasztásmérő berendezés csatlakozását, teljesítményét és típusát, valamint nem lakossági fogyasztó esetében a nyomásszabályozó típusát és annak az üzemvitel szempontjából szükséges szerelvényezését, illetve védelmét a földgázelosztóval előzetesen egyeztetni köteles.
5.4. A földgázelosztó a kiviteli terven kizárólag a csatlakozóvezeték és felhasználói berendezés létesítéséhez szükséges műszaki-biztonsági követelmények meglétét köteles ellenőrizni, amelyet a tervnek részletesen tartalmaznia kell. A csatlakozóvezeték és felhasználói berendezés létesítéséhez szükséges hatósági engedélyek, valamint más hozzájárulások beszerzése az ingatlantulajdonos kötelessége. A földgázelosztó a terv véleményezéséhez az engedélyeket jogosult az ingatlantulajdonostól bekérni.
5.5. A földgázelosztó indokolt írásbeli nyilatkozatában a kivitelezésre alkalmatlan kiviteli tervet elutasíthatja.
5.6. A csatlakozó vezeték vagy a felhasználói berendezés megszüntetésére a létesítésre vonatkozó szabályokat kell alkalmazni.
6. Műszaki-biztonsági ellenőrzés
6.1. Az elkészült gázszerelés ellenőrzését az ingatlantulajdonos vagy megbízása alapján a kivitelező szerelési nyilatkozat benyújtásával kezdeményezi.
6.2. A szerelési nyilatkozatnak tartalmaznia kell:
a) a munkavégzés pontos helyét,
b) a felhasználó nevét, címét,
c) a kivitelezői nyilatkozatot,
d) a kivitelezői jogosultság igazolását,
e) a kéményvizsgálati szakvéleményt - amennyiben szükséges -, valamint
f) a megvalósulási dokumentációt.
6.3. Az ellenőrzést - a 6.1. pont szerinti kezdeményezővel egyeztetett időpontban - a szerelési nyilatkozat benyújtásától számított 15 napon belül a földgázelosztó lefolytatja. A 6.1. pont szerinti kezdeményező gondoskodik arról, hogy a kivitelező az ellenőrzésnél jelen legyen. A kivitelezőnek biztosítania kell az ellenőrzés elvégzéséhez szükséges eszközöket és feltételeket. Az ellenőrzés eredményéről jegyzőkönyvet kell készíteni, és annak egy példányát a 6.1. pont szerinti kezdeményezőnek át kell adni. A földgázelosztó a kiviteli tervet és az ellenőrzésről készült jegyzőkönyv egy példányát köteles megőrizni, valamint a gáz csatlakozóvezetékek és felhasználói berendezések műszaki-biztonsági felülvizsgálatáról szóló jogszabály szerinti műszaki-biztonsági felülvizsgálat esedékességének időpontjáról nyilvántartást vezetni.
6.4. Ha a kivitelezés nem felel meg a műszaki-biztonsági előírásoknak, a bekapcsolást a földgázelosztó a hiba kijavításáig köteles megtagadni. Biztonsági okokból a földgázelosztó a főcsapot vagy a fogyasztói főelzárót elzárhatja, és azokat biztonsági záróelemmel láthatja el. A biztonsági záróelemet eltávolítani és a lezárt főcsapot vagy a fogyasztói főelzárót kinyitni csak a földgázelosztó jogosult.
6.5. Ha a műszaki-biztonsági ellenőrzés során a földgázelosztó azt állapítja meg, hogy a kivitelező nem a felülvizsgált tervdokumentációnak, illetve az előírásoknak megfelelően végezte el a munkát, jogosult erről a gázszerelők nyilvántartását vezető szervezetet tájékoztatni, ismételt szabálytalan munkavégzés esetén pedig kezdeményezni a gázszerelésre jogosultak jegyzékéből történő törlését.
6.6. Ha a szolgáltatás hat hónapot meghaladóan szünetel, a földgázelosztó jogosult a visszakapcsolás előtt a felhasználói berendezést és a csatlakozóvezetéket műszaki-biztonsági szempontból a felhasználó költségére felülvizsgálni.
6.7. A gázfogyasztó készüléknek a gáz csatlakozó vezetékekre és fogyasztói berendezésekre vonatkozó műszaki-biztonsági előírásokról szóló miniszteri rendelet szerinti egyszerűsített cseréjét a földgázelosztó jogosult ellenőrizni. Az ellenőrzés időpontjáról a földgázelosztó az ellenőrzés napját megelőzően legalább 15 nappal köteles értesíteni a felhasználót és a kivitelezőt. Az ellenőrzésen a kivitelező köteles megjelenni.
7. Az elosztóhálózat-használati szerződés
7.1. Az elosztóhálózat-használati szerződés a felhasználó és a földgázelosztó között jön létre. Az elosztóhálózat-használati szerződés alapján a földgázelosztó biztosítja:
a) a földgáz elosztóvezeték folyamatos és biztonságos üzemeltetését és a zavarok elhárítását,
b) a felhasználó ellátása számára lekötött kapacitás mértékéig a felhasználó fogyasztásának megfelelő földgáz elosztása az elosztóvezeték belépési pontjától az elosztóvezeték kiadási pontjáig,
c) a csatlakozóvezeték és a felhasználói berendezés közötti összeköttetés fenntartását,
d) az átalánydíjas felhasználó kivételével a felhasználó által vásárolt földgázmennyiség hiteles fogyasztásmérő berendezéssel történő mérését, a fogyasztásmérő berendezés leolvasását.
7.2. Az elosztóhálózat-használati szerződés megkötésének feltétele a csatlakozási díj megfizetése és az elosztói csatlakozási szerződésben előírt feltételek teljesítése.
7.3. Ha az elosztói csatlakozási szerződés egyedi feltételeket tartalmaz a rendszerhasználat időtartamára, illetve mértékére vonatkozóan, az elosztóhálózat-használati szerződés kizárólag ilyen feltételekkel köthető meg.
7.4. Az elosztóhálózat-használati szerződést az elosztói csatlakozási szerződés vásárolt kapacitás mértékére és ütemezésére vonatkozó tartalmának megfelelően kell megkötni.
7.5. Ha nem áll rendelkezésre írásba foglalt elosztói csatlakozási szerződés, a vásárolt kapacitás mértékét a felhasználási helyen felszerelt fogyasztásmérő berendezés névleges teljesítménye szerint kell megállapítani.
8. Az elosztóhálózat-használati szerződés létrejötte és tartalma
8.1. A földgázelosztó a felhasználó kérésére az elosztóhálózat-használati szerződéskötés iránti igény bejelentésének kézhezvételétől számított 15 napon belül köteles a szerződéstervezetet írásban elkészíteni és a felhasználónak átadni vagy megküldeni.
8.2. Ha a szerződési ajánlat elkészítéséhez szükséges adatot, okiratot vagy a feltételek teljesítésére vonatkozó igazolást, engedélyt a felhasználó nem bocsátotta a földgázelosztó rendelkezésére, a földgázelosztó az igénybejelentés kézhezvételétől számított 15 napon belül köteles értesíteni a hiánypótlásról a felhasználót. Ebben az esetben a 8.1. pontban meghatározott, ajánlattételre előírt határidő a hiánypótlás teljesítésével kezdődik.
8.3. Ha a felhasználási helyen a hálózati csatlakozás már kiépítésre került, a felhasználóval az elosztóhálózat-használati szerződést az igénybejelentéstől számított 8 napon belül meg kell kötni.
8.4. Az elosztóhálózat-használati szerződés a felek aláírásával jön létre. A szerződés hatálya azon időpontban áll be, amikor a felhasználó által aláírt szerződést a földgázelosztó kézhez vette.
8.5. Ha a felhasználó a szerződést véleményeltéréssel írta alá, a szerződés kizárólag akkor jön létre, ha a felek - egyeztetés alapján - a szerződés tartalmában megállapodtak. A földgázelosztó 15 napon belül köteles a felhasználóval egyeztetést kezdeményezni. A szerződés a felek által megállapított napon lép hatályba.
8.6. Ha az elosztóhálózat-használati szerződéskötésre vonatkozó igénnyel jelentkező felhasználó a szerződéstervezetet 30 napon belül aláírva nem küldi vissza a földgázelosztónak, vagy arra vonatkozóan nem nyilatkozik, a földgázelosztó ajánlati kötöttsége megszűnik, amelyről a felhasználót tájékoztatni kell.
8.7. Az elosztóhálózat-használati szerződésnek a következőket kell tartalmaznia:
a) a földgázelosztó és a felhasználó megnevezését, természetes személy esetén a nevének, lakcímének, anyja nevének, születési helyének, születési idejének, gazdálkodó szervezet esetén a székhelyének és a cégjegyzékszámának feltüntetésével,
b) a gázátadó(k) megnevezését,
c) a fogyasztásmérő berendezés(ek) névleges (össz)teljesítményét,
d) az elosztásra kerülő gáz minőségi követelményeit,
e) profilba sorolt felhasználó esetében a felhasználó profilba történő besorolását,
f) a hálózati névleges nyomásértékét a csatlakozási ponton,
g) a felhasználási helyen felszerelt, az elszámolás alapjául szolgáló fogyasztásmérő berendezés és tartozékainak, azonosítóinak felsorolását,
h) a mérőleolvasás formáját és rendszerességét,
i) a szerződő felek jogait és kötelezettségeit, a szünetelés időpontjának meghatározására vonatkozó rendelkezéseket,
j) a szerződő felek szerződésszegésének következményeit, különös tekintettel a földgázelosztói hozzáférés felfüggesztésére,
k) a szerződő felek együttműködését és elszámolását földgázellátási zavar és válsághelyzet esetén,
l) a felhasználói panasz bejelentésének és elintézésének rendjét, és
m) a fogyasztásmérő berendezés tulajdonjogára vonatkozó rendelkezéseket.
8.8. A földgázelosztó kérés esetén az elosztóhálózat-használati szerződés másolati példányát a földgázkereskedő rendelkezésére bocsátja.
9. Bekapcsolás, üzembe helyezés
9.1. Eltérő megállapodás hiányában a földgázelosztó köteles gondoskodni arról, hogy egyetemes szolgáltatásra jogosult felhasználó esetében a felhasználási helyen a sikeres műszaki-biztonsági ellenőrzést követően a felhasználó írásbeli bejelentésének beérkezésétől számított - a Hivatal által a földgázelosztás minimális minőségi követelményének és elvárt színvonalának meghatározásáról kiadott határozatban meghatározott -, a mindenkori normaérték szerinti időtartamon, de legfeljebb 8 munkanapon belül a fogyasztásmérő berendezést és a nyomásszabályozót felszereljék, biztonsági záró elemmel lássák el, a csatlakozóvezetéket és a felhasználói berendezést az elosztóvezetékkel összekapcsolják, ha a felhasználó részéről a felhasználási helyen a munkavégzés lehetősége biztosított.
9.2. Egyetemes szolgáltatásra nem jogosult felhasználó esetében a bekapcsolás megállapodás szerint történik.
9.3. A fogyasztásmérő berendezés felszerelésének feltétele, hogy a felhasználó földgáz-kereskedelmi szerződéssel rendelkezzék, amely tartalmazza a földgáz vételezés megkezdésének időpontját.
9.4. A gázkészülékek üzembe helyezésére a földgázelosztó, a készülék gyártója vagy jogszabály szerinti nyilvántartásban szereplő gázszerelő jogosult.
9.5. Ha nem a földgázelosztó helyezi üzembe a gázkészüléket, akkor az üzembe helyező gázszerelő tájékoztatást ad a készülék műszaki-biztonsági követelményeiről, biztonságos és szakszerű használatáról, valamint az ingatlanon belüli gázszivárgás vagy gázömlés esetén teendő intézkedésekről.
9.6. Új felhasználó bekapcsolásakor a földgázelosztó a következőket végzi el:
a) a fogyasztásmérő berendezést felszereli és üzembe helyezi,
b) a lakossági fogyasztóknál a nyomásszabályozót felszereli és üzembe helyezi,
c) a csatlakozóvezetéket és a fogyasztói vezetéket gáz alá helyezi,
d) a 9.5. pontban foglalt eset kivételével a szakszerű használatról és a felhasználói kötelezettségekről írásbeli tájékoztatást ad.
9.7. Az üzembe helyezés alkalmával a földgázelosztó köteles a felhasználóval a csatlakozóvezeték és a fogyasztói vezeték szakszerű és biztonságos használatát, a fogyasztásmérő berendezés állagmegóvási és védelmi kötelezettségét, valamint a felhasználó egyéb kötelezettségeit ismertetni, ezen belül kiemelve a csatlakozóvezeték és a felhasználói berendezés üzemképes és biztonságos állapotban tartásának, a rendszeres karbantartások, javítások, a szükséges cserék és a műszaki-biztonsági felülvizsgálatok elvégzésének kötelezettségét.
9.8. A tájékoztatás megtörténtének tényét a földgázelosztó és a felhasználó írásban köteles rögzíteni.
9.9. A vezeték gáz alá helyezését, valamint a gáz alatti elosztóvezetéken vagy annak tartozékán a gáz kilépését lehetővé tevő alábbi tevékenységeket kizárólag a földgázelosztó végezheti:
a) a földgázelosztó tulajdonában lévő nyomásszabályozó és tartozékai szerelését,
b) a földgázelosztó tulajdonában lévő fogyasztásmérő berendezés és tartozékai szerelését,
c) az elosztóvezeték és csatlakozóvezeték összekötését, és
d) az üzemelő gázvezeték megbontását.
9.10. A fogyasztásmérő berendezésnek vagy mérési rendszernek alkalmasnak kell lennie a gáz mérésére. A fogyasztásmérő berendezés vagy mérési rendszer a földgázelosztó tulajdonát képezi, és gondoskodik annak felszereléséről, üzemeltetéséről, karbantartásáról, időszakos hitelesítéséről. A felek ettől eltérően is megállapodhatnak, ha az elosztó e kötelezettségeiről a felhasználót a megállapodást megelőzően tájékoztatta.
9.11. Ha a földgáz-kereskedelmi szerződés alapján a felhasználó átalánydíjat fizet, fogyasztásmérő berendezés nem kerül felszerelésre.
9.12. A fogyasztásmérő berendezés vagy mérési rendszer telepítéséhez szükséges mérési hely kialakítását és fenntartását a felhasználó saját költségén biztosítja.
9.13. Ha a fogyasztásmérő berendezés cseréjére a felhasználó állagmegóvási kötelezettségénekmegszegése miatt kerül sor, az ezzel kapcsolatos költségeket a felhasználó viseli akkor is, ha a mérő cseréje más ok miatt is szükségessé vált.
9.14. A földgázelosztót terheli lakossági fogyasztó esetében a fogyasztásmérő berendezés és a fogyasztói nyomáscsökkentő, egyéb felhasználó esetében a fogyasztásmérő berendezés költsége, valamint az e berendezésekkel összefüggő tevékenységek során felmerülő költség. E berendezések felszerelése, karbantartása és hitelesítése a földgázelosztó kötelezettsége.
10. A felhasználók értesítése
10.1. A földgázelosztó a fogyasztásmérő berendezés hitelességi idejének lejárta miatti csere esetén szükséges munkavégzésről, a fogyasztásmérő berendezés ellenőrző leolvasásáról, vagy a felhasználási helyhez tartozó mérőhelyen történő munkavégzés időpontjáról tértivevényes ajánlott levélben vagy egyéb igazolható módon értesíti a felhasználót. Ha a felhasználó számára az értesítésben megadott időpont nem megfelelő, a földgázelosztó köteles a felhasználóval egyeztetni a megfelelő időpont kijelölése érdekében.
10.2. A felhasználó köteles a földgázelosztó által megküldött értesítésben megjelölt vagy a közös megegyezéssel kijelölt időpontban a felhasználási helyhez tartozó mérőhelyen földgázelosztó általi munkavégzést lehetővé tenni.
10.3. A 100 m3/h kapacitás-lekötés alatti felhasználók esetében a munkavégzés megkezdése előtt 15 nappal, a 100 m3/h kapacitás-lekötés feletti felhasználók esetében 30 nappal kell az értesítést közölni.
11. Mérés
11.1. A felhasználók által elfogyasztott földgázt hiteles fogyasztásmérő berendezéssel kell mérni.
11.2. Ha a felhasználó a fogyasztásmérő berendezés hibáját észleli, köteles azt a földgázelosztónak haladéktalanul bejelenteni. A földgázelosztó a felhasználó bejelentésének kézhezvételétől számított 15 napon belül köteles a kifogásolt fogyasztásmérő berendezés működését hitelesített ellenőrző fogyasztásmérő berendezéssel ellenőrizni. A földgázelosztó köteles a fogyasztásmérő berendezést kicserélni, ha az ellenőrzött berendezés a jogszabályi hibahatárt túllépi vagy a berendezés hibás.
11.3. Az ellenőrzés, illetve csere költsége a földgázelosztót terheli, ha a fogyasztásmérő berendezés mérési hibája a jogszabályi hibahatárt túllépi. Egyéb esetben a költségeket a felhasználó köteles megtéríteni.
11.4. A fogyasztásmérő berendezés cseréje esetén a földgázelosztó köteles gondoskodni arról, hogy
a) ha a fogyasztásmérő berendezés cseréjére nem a 11.2. pont szerint, azonnali beavatkozással kerül sor, a csere időpontjáról a felhasználó a 10.3. pontban foglaltak szerint értesítést kapjon,
b) a régi fogyasztásmérő berendezés utolsó és az új fogyasztásmérő berendezés induló állásának leolvasása a felhasználó jelenlétében történjen, és
c) a fogyasztásmérő berendezés műszaki adatai a mérő állásával együtt jegyzőkönyvben kerüljenek rögzítésre, és annak egy példánya a felhasználó részére átadásra kerüljön.
11.5. A leszerelt fogyasztásmérő berendezés mérőállását és állapotát a földgázelosztó jogosult fotótechnikai vagy elektronikus felvétellel a leszerelés előtt rögzíteni. A leszerelést követő első elszámoló számlára vonatkozó elévülési idő végéig - elszámoló számlára vonatkozó felhasználói panasz vagy jogvita esetén a jogvita jogerős lezárásáig - a földgázelosztó köteles a fotótechnikai vagy elektronikus felvételeket, ezek hiányában a fogyasztásmérő berendezést változatlan állapotban megőrizni. A felhasználói panasz vagy jogvita fennállásról és annak jogerős lezárásáról a felhasználót ellátó kereskedő a földgázelosztót tájékoztatja.
11.6. A felhasználó jogosult saját költségén - a földgázelosztóval egyeztetett módon - ellenőrző mérőeszközt alkalmazni. Eltérő mérési eredmény esetén a fogyasztás elszámolásánál a mérésügyi felülvizsgálat befejezéséig az elosztó tulajdonát képező mérő mérési adatai szolgálnak az elszámolás alapjául.
11.7. A földgázelosztó saját költségére köteles gondoskodni a szerződés teljesítéséhez a földgáz mennyisége mellett szükséges egyéb jellemzők mérési adatainak rendelkezésre állásáról, az adatok üzletszabályzata szerint történő képzéséről és a mérési adatok közreadásáról.
11.8. A rögzített mérőállást és az abból képzett adatokat a földgázelosztó köteles az érintett kereskedő felé a rögzítést követő 3 napon belül megadni.
11.9. A felhasználási hely tulajdonosa vagy meghatalmazásával a felhasználó kezdeményezheti a földgázelosztónál a fogyasztásmérő berendezés cseréjét a gyártási méretsorozatnak megfelelő típusú és kapacitású fogyasztásmérő berendezésre, ha
a) a felhasználási helyen üzemelő gázfogyasztó készülékek névleges kapacitásainak összege 115 m3/h-nál kisebb, és a felszerelt fogyasztásmérő berendezés névleges kapacitása 100 m3/h-nál nagyobb, vagy
b) a 20-100 m3/h kapacitásigényű felhasználási hely fogyasztásmérő berendezésének névleges kapacitása a beépített gázfogyasztó készülékek névleges kapacitásainak összegéhez viszonyítva 15%-kal nagyobb.
11.10. A kezdeményezést a rendelkezésére álló műszaki adatok figyelembevételével a földgázelosztó 30 napon belül köteles felülvizsgálni. Ha új fogyasztásmérő berendezés felszerelésére került sor, a kezdeményezés időpontjától a földgázelosztó a fogyasztásmérő berendezés névleges kapacitása alapján megállapított rendszerhasználati díjat köteles alkalmazni. Az új fogyasztásmérő berendezést a kezdeményező fizeti meg. A fogyasztásmérő berendezés cseréjével kapcsolatos mérőhely kialakításának költsége a kezdeményezőt terheli, kivéve, ha a földgázelosztó fogyasztásmérő berendezés indokolt cseréjét 3 hónapon belül nem hajtja végre.
11.11. Ha a fogyasztásmérő berendezés 100 mbar-nál nagyobb üzemi nyomású szakaszba került beépítésre, a földgázelosztó jogosult a fogyasztásmérő berendezés névleges kapacitását gáztechnikai normálállapotra átszámítani. Az átszámításnál üzemi értékként a fogyasztásmérő berendezésnél mért üzemi nyomás átlagát, illetve a földgáz hőmérsékletének átlagát kell figyelembe venni.
11.12. Ha a fogyasztásmérő berendezés
a) mérési tartománya nem illeszkedik a gázfogyasztó készülékek egyidejű kapacitás-felhasználásához,
b) a típusára vonatkozó előírásoknak nem felel meg, vagy
c) a felhasználó igénybe vett legnagyobb kapacitásának mérésére alkalmatlan,
a földgázelosztó kezdeményezheti a fogyasztásmérő berendezés cseréjét a gyártási méretsorozatnak megfelelő típusú és kapacitású, illetve a mérésügyi előírásoknak megfelelő fogyasztásmérő berendezésre. Ebben az esetben a fogyasztásmérő berendezés cseréje és a mérőhely esetleges átalakításának költsége a földgázelosztót terheli.
A felhasználó köteles tűrni a fogyasztásmérő berendezés cseréjét.
12. Elszámolás hibás, nem hiteles mérés esetén
12.1. Ha a felhasználónál felszerelt fogyasztásmérő berendezés a fogyasztást nem, vagy hibásan méri (a továbbiakban együtt: hibás mérés), vagy a fogyasztásmérő berendezés hitelesítési ideje lejárt, annak adatai elszámolás alapjául nem szolgálhatnak.
12.2. Hibás mérés esetén a felek közötti elszámolást az alábbiak szerint kell elvégezni:
a) ha megállapítható a meghibásodás tényleges időpontja, a hibás mérés időtartamát a meghibásodástól az új fogyasztásmérő berendezés felszerelésének időpontjáig terjedő időtartamban kell megállapítani,
b) ha a meghibásodás tényleges időpontja nem állapítható meg, a felek a hibás mérés időtartamát becsléssel közösen határozzák meg,
c) a b) pont szerinti megállapodás hiányában a hibás mérés időtartama egy év.
12.3. A hibás mérés időtartamának megállapítását követően a fogyasztásmérő berendezés mérésügyi hatóság vagy a mérésügyi hatóság által akkreditált laboratórium által megállapított hibaszázalékával helyesbíteni kell a hibás mérés időszakára kibocsátott elszámolásokat.
12.4. Ha a mérésügyi hatóság vagy a mérésügyi hatóság által akkreditált laboratórium a megállapítani nem tudja, vagy a fogyasztásmérő berendezés nem mért, a hibás mérést megelőző utolsó helyes vagy a felek által közösen helyesnek elfogadott elszámolási időszak adatait és a hibás mérést követő elszámolási időszak adatait átlagolva kell megállapítani a hibás méréssel érintett időszakban felhasznált földgáz mennyiségét.
12.5. A hibás mérést követő időszakra vonatkozó adatok hiányában, vagy ha a felhasználó felhasználásában lényeges változás következett be, a hibás mérés elszámolása a hibás mérést követő egy év felhasználási adatai alapján történik.
12.6. Lejárt hitelességű mérőberendezés esetén a 12.2. pont a) pontjában és a 12.3.-12.5. pontokban foglalt szabályokat kell alkalmazni.
12.7. Lejárt hitelességű fogyasztásmérő berendezés esetén a földgázelosztó szabálytalan vételezésre kizárólag akkor hivatkozhat, ha bizonyítja, hogy a fogyasztásmérő berendezés megfelelő időben történő hitelesítése, cseréje a felhasználó érdekkörében fennálló okból nem vezetett eredményre és ennek érdekében a mérőhelyre való bejutást a fővárosi és megyei kormányhivatal járási (fővárosi kerületi) hivatalánál kezdeményezte.
13. Gázömlés (üzemzavar) elhárítása
13.1. A felhasználók biztonságos gázellátása érdekében a földgázelosztó:
a) a saját műszeres ellenőrzéssel megállapított, vagy felhasználói bejelentés alapján tudomására jutott gázömlésből adódó veszélyhelyzet elhárítására azonnali intézkedéseket tesz,
b) az elosztóvezetéken keletkezett gázömlést saját költségére hárítja el.
13.2. Ingatlanon belüli gázömlés esetén a veszélyhelyzet megszüntetésére a földgázelosztó - a felhasználó költségére - intézkedik, azonban a veszélyhelyzet okának végleges elhárítása - a földgázelosztó tulajdonát képező fogyasztásmérő berendezés és nyomásszabályozó kivételével - a felhasználó kötelezettsége és költsége.
13.3. A földgázelosztónak a működési területén bekövetkezett súlyos üzemzavar elhárítását haladéktalanul meg kell kezdenie.
13.4. Az üzemzavarok elhárítására a földgázelosztó folyamatosan működő ügyeleti-készenléti szolgálatot működtet.
14. Az elosztási szolgáltatás megtagadása, szüneteltetése
14.1. A földgázelosztó az élet- és vagyonbiztonság, valamint a gázszolgáltatás folyamatosságának veszélyeztetettsége esetén a gázszolgáltatást szüneteltetni köteles.
14.2. A földgázelosztó a szolgáltatás folytatását szünetelteti, ha az ingatlan tulajdonosa, vagy a felhasználó a földgázelosztó írásbeli felszólításától számított 90 napon belül a jegyzőkönyv megküldésével nem igazolja, hogy a gáz csatlakozóvezetékek és felhasználói berendezések műszaki-biztonsági felülvizsgálatáról szóló jogszabályban meghatározott műszaki-biztonsági felülvizsgálatot az előírt határidőben elvégezte. A földgázelosztó felszólításának tartalmaznia kell az igazolás elmaradásának jogkövetkezményeit. A földgázelosztó a műszaki-biztonsági felülvizsgálat elvégzését igazoló jegyzőkönyv alapján köteles a GET 16. § (2) bekezdése szerint gondoskodni a felfüggesztés megszüntetéséről.
14.3. Az elosztási szolgáltatás szüneteltetésére a felhasználóval szerződéses kapcsolatban álló egyetemes szolgáltató vagy földgázkereskedő kezdeményezésére is sor kerülhet, amely esetben a földgázelosztó nem vizsgálja a kizárás jogszerűségét. A jogszerűtlen kizárásból eredő károkért és annak költsége azt az engedélyest terhelik, akinek magatartása folytán a kizárásra sor került.
15. Korlátozás
15.1. A korlátozás végrehajtásáról a korlátozás időpontjának és mértékének megadásával a földgázelosztó intézkedik a korlátozható felhasználó felé.
15.2. A felhasználó a földgázelosztó értesítését követően haladéktalanul köteles megkezdeni a földgázelosztó által elrendelt korlátozást. A korlátozás megszüntetéséről a felhasználót értesíteni kell.
16. A felhasználó által kezdeményezett szolgáltatási szünet
16.1. A felhasználó a földgázelosztónál írásban kérheti a rendszerhasználat szüneteltetését. A kérelemnek tartalmaznia kell a szüneteltetés kezdetét és időtartamát.
16.2. A szüneteltetés feltétele a fogyasztásmérő berendezés leszerelése, ha a fogyasztásmérő berendezés a földgázelosztó tulajdonában van. Ha a fogyasztásmérő berendezés nem a földgázelosztó tulajdonában van, vagy a felhasználási helyen mérő nélküli (átalánydíjas) fogyasztás történik, a szüneteltetés időtartamára a fogyasztói főelzáró kerül elzárásra és záró pecséttel rögzítésre. A költségek mindkét esetben a felhasználót terhelik.
16.3. A gázszolgáltatás ismételt megindításának feltétele a fogyasztásmérő berendezés felszerelése vagy a fogyasztói főelzáró nyitása, amelynek költségei a felhasználót terhelik. Ha a gázszolgáltatás ismételt megindítását nem a rendszerhasználat szüneteltetését kérő, hanem új felhasználó kéri, a költségek e felhasználót terhelik.
16.4. A szüneteltetés időtartamára
a) a felhasználót díjfizetési kötelezettség, és
b) a földgázelosztót a hálózathasználat biztosításának kötelezettsége
nem terheli.
17. A felhasználók alapvető kötelezettségei
17.1. A felhasználó köteles minden általa észlelt, a szolgáltatással kapcsolatos rendellenességet a földgázelosztónak haladéktalanul bejelenteni.
17.2. Az ingatlanon belüli gázszivárgás, gázömlés esetén a felhasználó köteles a veszély elhárítása érdekében a tőle elvárható intézkedéseket megtenni.
17.3.
17.4. Üzemzavar vagy forráshiány miatti fogyasztáskorlátozás esetén a felhasználó köteles a korlátozási sorrend szerinti vételezés végrehajtására.
17.5. Ha a felhasználó a felhasználási helyen a szolgáltatás igénybevételével felhagy, a 23/B. § (3) bekezdésében meghatározott eset kivételével köteles azt - a 17.13. pontban foglalt kivétellel - a változástól számított 15 napon belül bejelenteni az őt ellátó földgázelosztónak, és a bejelentés keretében az elosztó-hálózat használati szerződését felmondani. A bejelentésnek - a 17.13. pontban foglalt kivétellel - a 23/B. § (4) bekezdésében meghatározott adatokat kell tartalmaznia, továbbá új felhasználó esetében az új felhasználó a bejelentéshez az elosztóhálózat-használati szerződés megkötésére irányuló igénybejelentését csatolhatja.
17.6. A földgázelosztó a bejelentés kézhezvételét követő nyolc napon belül köteles a csatlakozóvezeték, fogyasztói vezeték és a fogyasztásmérő berendezés állapotának helyszíni ellenőrzésére és az ellenőrzés eredményének - ideértve a mérőállást is - jegyzőkönyvben való rögzítésére. Az ellenőrzéssel, annak körülményeivel, illetve eredményével kapcsolatos állásfoglalását a felhasználó és az új felhasználó jogosult a jegyzőkönyvben feltüntetni. A jegyzőkönyv felek által aláírt egy-egy példányát a földgázelosztó a korábbi és az új felhasználónak átadni vagy postán megküldeni, egy további példányát megőrizni köteles. Egyetemes szolgáltatásra jogosult felhasználó esetében a helyszíni ellenőrzés térítésmentes.
17.7. A helyszíni ellenőrzés lefolytatásáig a korábbi felhasználó felel a csatlakozóvezeték, a felhasználói berendezés, a nyomásszabályozó és a fogyasztásmérő berendezés állapotáért, a rendszerhasználati díjak megfizetéséért, szabálytalan vételezés esetén a következményekért.
17.8. A korábbi felhasználó mentesül a felelősség alól, ha a helyszíni ellenőrzés a bejelentés földgázelosztó általi kézhezvételét követő 20 napon belül a felhasználási helyen vételező új felhasználó magatartása miatt, írásbeli felszólítás ellenére nem hajtható végre. Ebben az esetben a bejelentés napjától az új felhasználót terheli a felelősség.
17.9. A földgázelosztó nem hivatkozhat szabálytalan vételezésre és igényt nem érvényesíthet a felhasználóval szemben, ha helyszíni ellenőrzési kötelezettségének nyolc napon belül nem tesz eleget, kivéve, ha bizonyítja, hogy az ellenőrzést az a felhasználó akadályozta, akivel szemben a szabálytalan vételezés miatt igényét érvényesíteni kívánja.
17.10. Az új felhasználó hatályos csatlakozási szerződés megléte, valamint az elosztóhálózat-használati szerződés megkötése esetén jogosult a rendszerhasználatra.
17.11. A 17. pont szerinti bejelentések megtételének bizonyítása a felhasználót, a helyszíni ellenőrzés akadályozásának bizonyítása a földgázelosztót terheli.
17.12. A 17.5. pont szerinti bejelentés formanyomtatványon is megtehető. A földgázelosztó az ügyfélszolgálatán formanyomtatványt tesz hozzáférhetővé, továbbá honlapján elektronikusan letölthető formátumban közzéteszi. A formanyomtatványt a földgázelosztó üzletszabályzata tartalmazza.
17.13. A felhasználó elhalálozása esetén az elhalálozás tényét legkésőbb annak napjától számított hat hónapon belül kell a földgázelosztó számára bejelenteni. A bejelentésnek legalább a 23/B. § (4) bekezdés a) pontja, b) pont ba) alpontja, valamint d)-g) pontja szerinti adatokat kell tartalmaznia.
18. Az elosztóhálózat-használati szerződés megszegésének esetei
18.1. A földgázelosztó részéről az elosztóhálózat-használati szerződés megszegésének minősül, ha
a) nem értesíti az érintett felhasználót az üzletszabályzatban, illetve a szerződésben meghatározott időben és módon az elosztóvezetéken elvégzendő tervezhető karbantartási, felújítási, fejlesztési munkák miatti szünetelés időpontjáról és várható időtartamáról,
b) jogszerűtlen magatartása folytán a gázszolgáltatás megszakad, vagy azt a jogszabályokban foglaltakon túlmenően szünetelteti, illetve korlátozza,
c) a földgázelosztás minőségi és szolgáltatási színvonala a földgázelosztási működési engedélyben, illetve az üzletszabályzatban előírtaknak nem felel meg,
d) olyan fogyasztásmérőt üzemeltet, amely érvényes hitelesítéssel nem rendelkezik, és annak hitelesítésére jogszabály vagy egyéb megállapodás a földgázelosztót kötelezi,
e) a szerződésben rögzített adatszolgáltatási kötelezettségeinek nem vagy csak késedelmesen tesz eleget,
g) az elosztóhálózat-használati szerződésben vagy az üzletszabályzatában foglaltakat egyéb módon megsérti, illetve az azokban foglalt lényeges kötelezettségének nem tesz eleget.
18.2. Ha a földgázkereskedő általi, a földgázellátásból kikapcsolt felhasználó ellátásba történő ismételt bekapcsolására vonatkozó kezdeményezésnek a földgázelosztó a kezdeményezést követő munkanapon nem tesz eleget, földgázelosztó kötbért köteles fizetni a lakossági fogyasztónak. Ennek mértéke a külön díj ellenében végezhető szolgáltatások kizárólagos körének meghatározásáról szóló rendeletben meghatározott, a felhasználónak a földgázellátásból való jogszerű kizárása (kikapcsolása) utáni visszakapcsolásáért kért külön díj
a) 50%-a, amennyiben a földgázelosztó érdekkörében felmerült okból a visszakapcsolásra a fogyasztó tartozásának rendezését követő 48 óránál később, de 72 órán belül kerül sor,
b) 100%-a, amennyiben a földgázelosztó érdekkörében felmerült okból a visszakapcsolásra a fogyasztó tartozásának rendezését követő 72 óránál később kerül sor.
18.3. A felhasználó részéről az elosztóhálózat-használati szerződés megszegésének minősül, ha:
a) a földgázelosztóval szemben fennálló fizetési kötelezettségének nem vagy késedelmesen tesz eleget,
b) a szerződésben meghatározott felhasználási helyen kívüli területre vezeti át az elosztóvezetékről vételezett földgázt, vagy az elosztóvezetékről vételezett földgázt a földgázelosztó hozzájárulása nélkül más részére bármilyen formában továbbadja,
c) a szerződésben foglalt adatváltozás-bejelentési kötelezettségének nem, vagy késedelmesen tesz eleget,
d) a fogyasztáskorlátozási -, illetve megszakítható felhasználó esetén a megszakítás - rendelkezéseknek nem tett eleget,
e) szabálytalanul vételez,
f) a nyomásszabályozó a fogyasztásmérő berendezés vagy a mérési rendszer ellenőrzését, a hibás nyomásszabályozó, fogyasztásmérő berendezés vagy mérési rendszer javítását, hitelesítési vagy egyéb cseréjét, illetve a fogyasztásmérő berendezés vagy mérési rendszer leolvasását a földgázelosztó részére nem teszi lehetővé, illetve - ha erre megállapodás a felhasználót kötelezi - ezek javítását vagy a cseréjét nem végzi el,
g) a felhasználási helyen olyan fogyasztásmérő berendezés üzemel, amely érvényes hitelesítéssel nem rendelkezik, és megállapodás alapján annak hitelesítésére a felhasználó köteles,
h) a fogyasztói vezetéket engedély nélkül átalakítja,
i) a fogyasztói vezeték vagy berendezés megbontásával járó, engedélyhez nem kötött tevékenységet a gázszerelők jogszabály szerinti nyilvántartásában nem szereplő személlyel végeztet,
j) a műszaki-biztonsági követelményeknek nem megfelelő csatlakozóvezetéket, felhasználói berendezést használ, vagy azokat az életre, a testi épségre, az egészségre vagy a vagyonbiztonságra veszélyes módon használja, vagy
k) az elosztóhálózat-használati szerződésben vagy a földgázelosztó üzletszabályzatában foglaltakat egyéb módon megsérti, illetve az azokban foglalt lényeges kötelezettségének nem tesz eleget.
18.4. Szabálytalan vételezésnek minősül, ha a felhasználó:
a) a fogyasztásmérő berendezésen vagy mérési rendszeren elhelyezett nyomóbélyegzővel lezárt zárópecsét vagy egyéb jogi zár (a továbbiakban együtt: plomba) sérülését a földgázkereskedőnek, vagy a földgázelosztónak a sérülés észlelését követő 2 munkanapon belül nem jelenti be,
b) a fogyasztásmérő berendezésen vagy mérési rendszeren elhelyezett plomba, vagy a mérőberendezés megrongálásával a fogyasztásmérő berendezést méretlen gáz felhasználására alkalmassá teszi,
c) a fogyasztásmérő berendezés megrongálásával méretlen gázt vételez,
d) a fogyasztásmérő berendezés megkerülésével méretlen gáz vételezésére alkalmas állapotot idéz elő,
e) a szolgáltatás szüneteltetése esetén önkényes visszakapcsolással vételez,
f) a nyomás alatti gázellátó rendszert (szállító- és elosztóvezetéket vagy a csatlakozóvezetéket) megbontja, a fogyasztásmérő berendezést vagy a mérési rendszert, vagy a nyomásszabályozót jogosulatlanul eltávolítja, vagy a szerződésben meghatározott felhasználási helyen kívüli területre vezet át földgázt, és e magatartások valamelyikével méretlenül vételez,
g) a fogyasztásmérő berendezés nélküli fogyasztás feltételeit megszegi.
18.5. A plomba sérülésére az engedélyes csak abban az esetben hivatkozhat, ha azt a felhasználó dokumentáltan, azonosítható módon, sérülésmentes állapotban vette át a földgázelosztótól. A plombák számára, azonosítójára és sérülésmentes külsejére vonatkozóan a felhasználót írásban tájékoztatni kell.
18.6. Ha a felhasználó a szabálytalan vételezést vitatja, a mérőberendezés kötelező szakértői vizsgálatát az elosztói engedélyes köteles igazságügyi szakértői névjegyzékben szereplő szakértővel elvégeztetni.
18.7. A 18.4. pont szerinti szerződésszegések jogkövetkezményei:
a) a 18.4. pont a) pontja esetére kártérítés és a szolgáltatás felfüggesztése, ha a hiteles mérés feltételei a helyszínen nem állíthatók helyre;
b) a 18.4. pont b)-f) pontjai esetére kötbér, amelynek mértékét a földgázelosztó üzletszabályzatában arányosan, a fokozatosság elvét figyelembe véve kell megállapítani úgy, hogy a felsorolt jogsértések súlyát és a szerződésszegéssel a földgázelosztónak okozott joghátrányt is figyelembe kell venni.
18.8. A földgázelosztó jogosult a szolgáltatást felfüggeszteni, ha a hiteles mérés feltételeit a helyszínen biztosítani nem tudja.
18.9. A szerződésszegést a földgázelosztó köteles bizonyítani.
18.10. Ha a szabálytalan vételezés pontos időtartama hitelt érdemlően nem állapítható meg, legfeljebb 30 napos vélelmezett fogyasztási időtartamot kell figyelembe venni.
18.11. A felhasználási helyen végzett ellenőrzés eredményét minden esetben írásbeli dokumentumban kell rögzíteni.
18.12. A felhasználási helyen végzett ellenőrzés csak a felhasználó, képviselője, meghatalmazottja vagy független tanú jelenlétében folytatható le.
18.13. Az ellenőrzést végzőknek az ellenőrzés megkezdésekor egyértelműen közölni kell a felhasználóval, képviselőjével, vagy a tanúval az eljárás célját.
18.14. Az ellenőrzést végzőknek fel kell kérnie a 18.13. pont szerinti személyt, hogy az ellenőrzés teljes időtartama alatt tartózkodjon az ellenőrzés helyszínen. Ha a felkért személy ennek a kérésnek nem tesz eleget, ennek tényét az írásbeli dokumentumban rögzíteni kell.
18.15. A 18.13. pont szerinti személy az ellenőrzés során az ellenőrzést végzőkkel köteles együttműködni, így különösen a felhasználási helyre történő bejutást és az ellenőrzést lehetővé tenni, annak teljes időtartama alatt a helyszínen tartózkodni, az írásbeli dokumentumot aláírni. Az ellenőrzéssel, annak körülményeivel, illetve eredményével kapcsolatos állásfoglalását a 18.13. pont szerinti személy jogosult a jegyzőkönyvben feltüntetni.
18.16. A fogyasztásmérő berendezés leszerelése esetén a leszerelést megelőzően a fogyasztásmérő berendezésről, valamint a fogyasztásmérő berendezés becsomagolásáról felvételt vagy fényképet kell készíteni, és annak egy példányát meg kell küldeni vagy át kell adni a felhasználó számára.
19. Szerződés nélküli rendszerhasználat
Szerződés nélkül használja a gázelosztó-vezetéket az a felhasználó, aki nem rendelkezik elosztóhálózat-használati szerződéssel.
2. számú melléklet a 19/2009. (I. 30.) Korm. rendelethez
Egyetemes szolgáltatási szabályzat
1. Általános rendelkezések
1.1. Az egyetemes szolgáltatás során az egyetemes szolgáltató a gázellátáshoz szükséges földgázbeszerzést, földgáztárolást, földgázszállítást, földgázelosztást és egyetemes szolgáltatást biztosítja az egyetemes szolgáltatásra jogosult felhasználó részére. Ennek érdekében szerződést köt a gáz beszerzéséről, szállításáról és tárolásáról a megfelelő engedélyesekkel, az elosztás igénybevételéről a földgázelosztóval.
1.2. A felhasználók gázellátásának biztosítása érdekében az egyetemes szolgáltató az 1.1. pontban foglaltakon felül az alábbi feladatokat köteles elvégezni:
a) egyetemes szolgáltatási szerződés megkötése,
b) számlázás,
c) felhasználóváltás kezelése,
d) szerződésszegés kezelése,
e) egyetemes szolgáltatásból való ki- és belépés kezelése,
f) ügyfélszolgálati feladatok ellátása.
1.3. Az egyetemes szolgáltató ügyfélszolgálatán a felhasználó kezdeményezheti az elosztói csatlakozási szerződés és az elosztóhálózat-használati szerződés megkötését is.
2. Egyetemes szolgáltatásra vonatkozó ajánlatkérés és egyetemes szolgáltatói tájékoztatás
2.1. A felhasználó, ha egyetemes szolgáltatást kíván igénybe venni, köteles az egyetemes szolgáltató üzletszabályzata szerinti formanyomtatványon ajánlatot kérni annál az egyetemes szolgáltatónál, amelynek a működési engedélyében meghatározott szolgáltatási területe az ellátni kívánt felhasználási helyet tartalmazza.
2.2. Az ajánlatkérésben a felhasználónak nyilatkoznia kell arról, hogy kezdeményezi-e az elosztói csatlakozási és az elosztóhálózat-használati szerződés egyetemes szolgáltató mint megbízott által történő kezelését. A megbízás kezdeményezésével a felhasználó hozzájárul a hálózathasználati szerződés megkötéséhez szükséges személyes adatainak a földgázelosztó részére történő átadásához.
2.3. Az ajánlatkérésnek az egyetemes szolgáltató üzletszabályzatában meghatározott formanyomtatványát az egyetemes szolgáltató az ügyfélszolgálatán köteles térítésmentesen hozzáférhetővé tenni, továbbá honlapján elektronikusan letölthető formátumban is közzétenni.
2.4. Az ajánlatkérés részletes szabályait az egyetemes szolgáltató üzletszabályzata tartalmazza.
2.5. Az ajánlatkérés kézhezvétele után az egyetemes szolgáltató a saját, illetve a földgázelosztó üzletszabályzatában meghatározottak szerint 8 munkanapon belül köteles a felhasználót az egyetemes szolgáltatásra vonatkozó jogviszony minden lényeges eleméről tájékoztatni és ennek részeként az egyetemes szolgáltatásra ajánlatot tenni. Abban az esetben, ha az ajánlatkérés hiányos vagy ajánlat elkészítésére nem alkalmas, az egyetemes szolgáltató az ajánlatkérés kézhezvételétől számított 8 napon belül köteles a felhasználót hiánypótlásra felhívni a hiányok pontos megjelölésével. Az ajánlattételre meghatározott fenti határidő a hiánypótlás kézhezvételétől számítandó.
2.6. Ha a felhasználó az ajánlatkérésben az elosztói csatlakozási és az elosztóhálózat-használati szerződés megbízottként történő kezelését nem kéri, a tájékoztatásnak legalább az alábbiakat kell tartalmaznia:
a) a tájékoztató egyedi azonosító számát,
b) azt az időpontot, amelytől kezdődően a közölt feltételek teljesítése esetén az egyetemes szolgáltatás megkezdhető,
c) az egyetemes szolgáltatás keretében nyújtott szolgáltatások külön jogszabály szerint meghatározott árát,
d) az egyetemes szolgáltatónak a tájékoztatóban foglalt ajánlati kötöttségét és annak időtartamát, és
e) az egyetemes szolgáltatás keretében nyújtott szolgáltatásokra vonatkozó teljes körű ajánlatot, valamint az egyetemes szolgáltatási szerződéstervezet egyetemes szolgáltató által aláírt példányait.
2.7. Ha az ajánlatkérés tartalmazza a felhasználó a 2.2. pont szerinti megbízásra vonatkozó kezdeményezését, a tájékoztatóhoz mellékelni kell az egyetemes szolgáltató által aláírt megbízási szerződés példányait.
2.8. Az ajánlattétel során az egyetemes szolgáltató és a felhasználási helyre hatályos működési engedéllyel rendelkező földgázelosztó köteles együttműködni. Ennek keretében kötelesek a felhasználó bekapcsolásához és a szolgáltatás megkezdéséhez szükséges információkat egymásnak átadni.
2.9. Az egyetemes szolgáltatási szerződés alapján a felhasználó részére a rendszerirányítási, földgázszállítási, -tárolási és -elosztási szolgáltatásokat biztosítottnak kell tekinteni.
2.10. Nem köteles a 2.1. pont szerinti új ajánlatot kérni az az egyetemes szolgáltatásra jogosult felhasználó, aki e szabályzat hatálybalépésekor a GET szerinti közüzemi szerződés alapján vételez. E felhasználókat az egyetemes szolgáltató az egyetemes szolgáltatás igénybevételének feltételeiről az üzletszabályzata szerinti módon és tartalommal köteles tájékoztatni.
3. Az egyetemes szolgáltatásra vonatkozó szerződés előkészítése, létrejötte, tartalma
3.1. Ha a felhasználó az egyetemes szolgáltató tájékoztatójában foglalt ajánlatot elfogadja és - az egyetemes szolgáltató által vállalt ajánlati kötöttség időtartama alatt - a megküldött egyetemes szolgáltatási szerződéstervezetet az egyetemes szolgáltatónak a keltezés feltüntetésével aláírva visszaküldi, az egyetemes szolgáltatási szerződés az engedélyes által történő kézhezvételének napján jön létre.
3.2. Az egyetemes szolgáltatási szerződés hatálybalépésének feltétele a felhasználási hely elosztóhálózathoz való csatlakozásának, valamint az, hogy a felhasználó érvényes elosztóhálózat-használati szerződéssel rendelkezzen.
3.3. Eltérő megállapodás hiányában minden felhasználási helyre külön egyetemes szolgáltatási szerződést kell kötni.
4. A felhasználó felhasználási helyében, valamint a részére földgázt értékesítő engedélyes személyében beállt változás
A felhasználó az egyetemes szolgáltatási szerződés felmondásával egyidejűleg az elosztóhálózat-használati szerződését is köteles megszüntetni. Amennyiben az egyetemes szolgáltató a felhasználó elosztóhálózat-használati szerződését megbízottként kezeli, úgy az elosztóhálózat-használati szerződés megszüntetésére a felhasználó az egyetemes szolgáltatónak köteles megbízást adni. E rendelkezéseket nem kell alkalmazni, ha az egyetemes szolgáltatási szerződés felmondására kereskedőváltás miatt kerül sor.
5. A felek kötelezettségei
5.1. Az egyetemes szolgáltató köteles gondoskodni arról, hogy a felhasználó igénye szerinti földgázmennyiség általa beszerzésre kerüljön, az a felhasználó rendelkezésére álljon, annak elszámolása az egyetemes szolgáltatási szerződés szerinti időszakonként elszámolásra kerüljön, köteles továbbá a földgázigény kielégítéséhez kapcsolódó egyéb szolgáltatások biztosítására.
5.2. A felhasználó a földgázfogyasztásának megfelelő, a felhasználási helyre kötött egyetemes szolgáltatási szerződés szerinti díjat köteles fizetni.
6. Elszámolás
6.1. Az elszámolási időszakra az egyetemes szolgáltató által a felhasználónak értékesített földgáz mennyiségét az egyetemes szolgáltató a felhasználási hely mérésére szolgáló fogyasztásmérő berendezés földgázelosztó általi leolvasásából (adatrögzítéséből) vagy a felhasználó saját közlése alapján állapítja meg.
6.2. Éves elszámolás szerint kötött egyetemes szolgáltatási szerződés esetén az elszámoló számla csak a földgázelosztó által ténylegesen leolvasott - távlehívható mérő esetén ténylegesen rögzített - és a számlán feltüntetett fogyasztásmérő-adatok alapján készülhet.
6.3. Az elszámolás alapja a szolgáltatott gáz fűtőértéke, valamint a fogyasztásmérő berendezésen leolvasott érték, amelyet a földgázelosztó gáztechnikai normál m3-re számít át. A gáztechnikai normál m3-re átszámítás szabályait a földgázelosztó üzletszabályzatában kell meghatározni.
6.4. Az egyetemes szolgáltatás árának változása esetén a felhasználó jogosult a fogyasztásmérő berendezés aktuális állását az egyetemes szolgáltatóval közölni. Ebben az esetben az egyetemes szolgáltató köteles az árváltozás időpontjával a közölt adatot az árváltozás időpontját magában foglaló elszámolásban figyelembe venni. Ha a felhasználó adatot az egyetemes szolgáltató által megjelölt határidőn belül nem közöl, az egyetemes szolgáltató a felhasználást jogosult a 13. számú mellékletben vagy az üzletszabályzatában foglalt jelleggörbe szerint megosztani és a megosztás szerint elszámolni a felhasználóval.
6.5. Az elszámolási időszak időtartamában a felek az egyetemes szolgáltatási szerződésben állapodnak meg. Erre vonatkozó eltérő megállapodás hiányában az elszámolási időszak megegyezik a leolvasási időszakkal.
6.6. Ha az elszámolási időszak egy hónapnál hosszabb, az egyetemes szolgáltató az elszámolási időszak hónapjainak számánál eggyel kevesebb számú részszámla kibocsátására jogosult. A részszámla a felhasználási helyre becsléssel megállapított mennyiség alapján, vagy a felek megállapodása esetén a felhasználó havonként történő közlése alapján kerül kiállításra.
6.7. Az egyetemes szolgáltató az elszámolási időszak utolsó napjára köteles elszámoló számlát kibocsátani és a felhasználóval az elszámolási időszakra vonatkozóan teljes körűen elszámolni, mely magában foglalja a tételes pénzügyi elszámolást is.
6.8. Ha az elszámolás eredményeként a felhasználó folyószámláján túlfizetés mutatkozik, akkor az egyetemes szolgáltató
a) 1000 forintot meg nem haladó összeg esetén a felhasználót megillető összeget a felhasználó következő számlájában számolja el,
b) 1000 forintot meghaladó összeg esetén a felhasználó fizetési módja szerinti módon az elszámoló számla kibocsátásától számított 8 napon belül köteles azt a felhasználónak visszafizetni.
6.9. A 6.8. pontban foglalt rendelkezésektől csak a felhasználó kérésére lehet eltérni.
6.10. Az egyetemes szolgáltatási szerződés megszűnésekor keletkező visszafizetendő összeget az egyetemes szolgáltató köteles az elszámolást követő 8 napon belül visszafizetni a felhasználónak.
6.11. Ha az egyetemes szolgáltató és a felhasználó az egyetemes szolgáltatási szerződésben fizetési határidőben nem állapodtak meg, akkor a felhasználó köteles a számlában feltüntetett díjat a számlán feltüntetett fizetési határidő napjáig kifizetni.
6.12. A fizető és a felhasználó - a felek megállapodásától függően - tartósan vagy időlegesen is eltérő lehet, az egyetemes szolgáltatóval szemben azonban felelősségük egyetemleges. A fizetési megállapodásban vállalt kötelezettségek elmulasztása esetén a megállapodásban meghatározott felhasználási helyen (helyeken) megszüntethető a földgázellátás.
6.13. Az egyetemes szolgáltató köteles a számla felhasználó részére történő eljuttatásáról oly módon gondoskodni, hogy a számla kiegyenlítésére a felhasználónak a kézhezvételtől számított legalább 8 nap rendelkezésére álljon.
6.14. Az egyetemes szolgáltató a felhasználó kérésére a részszámlát, valamint az elszámoló számlát elektronikus úton bocsátja ki.
6.15. A végszámlát - ha a szerződés ettől eltérően nem rendelkezik - nyomtatott formában kell a felhasználó rendelkezésére bocsátani.
7. Kifogás
7.1. A felhasználó a számla ellen az egyetemes szolgáltatónál kifogást emelhet. A kifogás bejelentésének a számla kifizetésére csak akkor van halasztó hatálya, ha a számlán elszámolt földgázmennyiség az előző év azonos időszakára vetített mennyiség 150%-át meghaladja. Azonos időszak alatt egyforma elszámolási időszak értendő. Ha az elszámolási időszak mértékében változás következik be, az azonos időszakra vetített mennyiséget a 13. számú mellékletben vagy az egyetemes szolgáltató üzletszabályzatában meghatározott jelleggörbe szerinti megosztással kell kiszámítani.
7.2. Az egyetemes szolgáltató köteles a kifogást megvizsgálni és ennek eredményéről a felhasználót legkésőbb a kifogás kézhezvételétől számított 15 napon belül írásban értesíteni.
7.3. Ha a felhasználót a vizsgálat eredménye szerint visszatérítés illeti meg, annak elintézésére a 6.8. pontban foglaltakat kell alkalmazni.
7.4. Ha a téves vagy elmaradt elszámolás miatt az egyetemes szolgáltatót díj vagy díjkülönbözet illeti meg, a felhasználó azt a téves vagy elmaradt számlázás időtartamával azonos időn belül, egyenlő részletekben jogosult kiegyenlíteni. Ez esetben késedelmi kamat nem számítható fel. E rendelkezés nem mentesíti az egyetemes szolgáltatót a szerződésszegés egyéb jogkövetkezményei alól. E bekezdés szerinti részletfizetések késedelme esetén a GET 29. § (3) bekezdése szerint kell eljárni.
7.5. A 6.8. pontban és a 7.4. pontban előírtakon túli teljesítés késedelmes fizetésnek minősül. Késedelmes fizetés esetén a késedelembe eső fél köteles a szerződésben és a jogszabályokban meghatározott mértékű kamatot, valamint a másik fél igazolt költségeit megfizetni.
8. A szerződésszegés esetei
8.1. Az egyetemes szolgáltató szerződésszegésének - a GET-ben szabályozottakon túl - esetei:
a) a Hivatal garantált szolgáltatásra vonatkozó határozatában előírtakat nem vagy nem megfelelően nyújtja,
b) a szolgáltatás minőségi követelményeit megsérti,
c) védendő fogyasztóval kapcsolatos feladatát nem látja el, vagy
d) az üzletszabályzatában vagy a szerződésben foglalt kötelezettségeit egyéb módon megszegi.
8.2. A 8.1. pont b) pontja szerinti szerződésszegésnek minősül, ha az egyetemes szolgáltató
a) a felhasználási hellyel vagy a felhasználó személyével kapcsolatos, a szerződésből eredő jogok gyakorlásához, valamint kötelezettségek teljesítéséhez szükséges adatot megváltozásának bejelentését követően a nyilvántartási rendszerben 15 napot meghaladóan vezeti át, vagy az átvezetést elmulasztja, vagy
b) a számlázással kapcsolatos kötelezettségeit normál üzemvitel mellett megsérti.
8.3. A felhasználó szerződésszegésének esetei:
a) az egyetemes szolgáltatás díját nem, vagy nem a szerződésben meghatározott határidőben fizeti meg, vagy
b) a fentieken kívül az üzletszabályzatban vagy a szerződésben foglalt kötelezettségét egyéb módon megszegi.
8.4. A szerződésszegések jogkövetkezményei alkalmazásának részletes szabályait - a 8.5. pontban foglalt kivétellel - az egyetemes szolgáltató üzletszabályzata tartalmazza.
8.5. A GET 29. § (5) bekezdésében meghatározott kötelezettség megszegése esetén az egyetemes szolgáltató kötbért köteles fizetni a felhasználónak, amelynek mértéke a külön díj ellenében végezhető szolgáltatásokról szóló rendeletben meghatározott, a felhasználónak a földgázellátásból való jogszerű kizárása (kikapcsolása) utáni visszakapcsolásáért kért külön díj
a) 50%-a, ha az egyetemes szolgáltató érdekkörében felmerült okból a visszakapcsolásra a felhasználó tartozásának rendezését követő 48 óránál később, de 72 órán belül kerül sor,
b) 100%-a, ha az egyetemes szolgáltató érdekkörében felmerült okból a visszakapcsolásra a felhasználó tartozásának rendezését követő 72 óránál később kerül sor.
8.6. Nem hivatkozhat a szállítási rendszerüzemeltető és a földgázelosztó a felhasználónak a fogyasztásmérő-berendezés állagmegóvásával kapcsolatos kötelezettsége megszegésére, ha a fogyasztásmérő-berendezés nem a felhasználó kizárólagos őrizetében van vagy annak felszerelése, felhasználó részére történt átadása során nem a jogszabályokban és az üzletszabályzatban foglaltak szerint jártak el.

3. számú melléklet a 19/2009. (I. 30.) Korm. rendelethez
Üzemi és Kereskedelmi Szabályzat
Az Üzemi és Kereskedelmi Szabályzat tartalmi követelményei
1. Az együttműködő földgázrendszer szereplői kapcsolatrendszerének leírása:
a) az együttműködő földgázrendszer szereplői,
b) együttműködési szerződések, az engedélyesek és a hozzáférésre jogosultak közötti együttműködés rendje,
c) a szállítási rendszerirányító és a külföldi szállítási rendszerirányító kapcsolatai.
2. Az együttműködő földgázrendszer részletes leírása:
a) a földgázrendszer felépítése, fő részei (szállító-, tároló-, elosztórendszerek, egymáshoz csatlakozásuknak feltételei),
b) felhasználói csatlakozási előírások: műszaki, gazdasági, jogi feltételek,
c) telemechanikai követelmények, elszámolási mérés, mérési adatátvitel,
d) gázminőségi követelmények, gázszagosítás,
e) a szállító-, elosztóvezetékek és a tároló üzemeltetési feltételei,
f) rendszer karbantartási szabályai.
3. Az együttműködő földgázrendszer rendszerfejlesztési folyamatának leírása.
4. Az adatszolgáltatás rendje, a vonatkozó jogszabályok alkalmazásának részletei.
5. Üzemzavar elhárítás, válsághelyzetre vonatkozó intézkedések, a válsághelyzet elhárítására vonatkozó jogszabályok alkalmazásának részletei.
6. Versenysemlegesség érvényesítése, a rendszerhez való szabad hozzáférés részletes eljárási rendje:
a) hozzáférésre jogosultság,
b) fogyasztási igénybejelentési eljárás rendje, feltételei,
c) a kapacitás és a szabad kapacitás meghatározása,
d) az elbírálás, döntés, a jogorvoslati eljárás rendje,
e) a ki nem használt kapacitások kezelése,
f) a nyilvántartásba vett felhasználói kör és az egyetemes felhasználói kör közötti átjárhatóság szabályai.
7. Elszámolási, felosztási, mérési és adatforgalmi előírások.
8. A felhasználói profilba történő besorolás részletes szabályai.
9. A diszkriminációtól mentes működés érdekében az Üzemi és Kereskedelmi Szabályzatban (a továbbiakban: ÜKSZ) egységesíteni kell:
a) az üzemviteli, kereskedelmi elszámolási mérések rendjét,
b) a földgáz minőség meghatározásának módszerét, és a minőség elszámolásának rendjét,
c) mérőeszközök hitelesítését, a mérés módszerét,
d) elszámolás módját hiteles mérés hiánya esetén,
e) a saját gázfelhasználás, mérési különbözet és az elosztói veszteség tervezési, elszámolási rendjét,
f) a számlázás és a számla kiegyenlítésének módját és feltételeit,
g) rendszerszintű szolgáltatások körét és ezek elszámolását,
h) a nominálás, nominálási eljárás, felosztás rendjét, elszámolások rendjét, a nominálási eltérések kezelését, az eltérések elszámolásának rendjét.
10. A rendszerirányítás működésére vonatkozó rendelkezések keretében részletesen kell szabályozni:
a) a más szállítási rendszerüzemeltetőkkel, földgázelosztói és földgáztárolói rendszerüzemeltetőkkel történő együttműködés rendjét,
b) a rendszeregyensúlyhoz szükséges tartalék-szállító, elosztó és tároló kapacitások meghatározását,
c) a kiegyenlítő földgáz mennyiségének és értékének meghatározási módszerét,
d) a szabad kapacitáshoz való hozzáférési elvek alkalmazását.
11. A kapacitáslekötés folyamata, szabályai, kapacitás aukció szabályai, ezek között:
a) a rendszerhasználóval szembeni feltételek,
b) a kapacitáslekötés időtartama.
12. A kiegyensúlyozáshoz szükséges földgázforrás megtervezése, igénybevételi rendje, opciós források felhasználása, az elszámolások szabályai.
13. A szállítási rendszerüzemeltető által a kiegyenlítő földgáz beszerzésének rendje.
14. Rendszerszintű szolgáltatások:
a) az informatikai platform működtetésének és használatának szabályai, az adatforgalom rendje,
b) nominálási szabályok,
c) a szállítási rendszerüzemeltető intézkedései a rendszeregyensúly érdekében,
d) másodlagos kapacitás-kereskedelem nyilvántartása,
e) a rendszerirányító hatáskörébe tartozó megszakítható fogyasztás, korlátozás tervezési, vezénylési és elszámolási szabályai,
f) karbantartások összehangolásának rendje.
15. A mérlegkörök működtetésének szabályai:
a) működési mechanizmus, szervezeti szabályzat,
b) felelősségi kérdések,
c) információáramlás,
d) külső-belső elszámolások.
16. A szervezett földgázpiac működtetésére vonatkozó jogszabályok alkalmazásának részletei.
17. A szerződéses szűkület kezelésére vonatkozó eljárások:
a) a túljegyzési visszavásárlási mechanizmus alkalmazása,
b) a lekötött kapacitás visszaadásának és visszavételének rendje,
c) a hosszú távú „használd vagy elveszíted” mechanizmus alkalmazása.
4. számú melléklet a 19/2009. (I. 30.) Korm. rendelethez
Üzletszabályzatok
A benyújtandó üzletszabályzatok formátumára vonatkozó előírások
Az üzletszabályzatokat kinyomtatva, fűzve vagy kötve, nyomtatva, a kötelező tartalmi követelményeknek megfelelő tartalomjegyzékkel kell elkészíteni. Az oldalakat folyamatos számozással kell ellátni. A mellékletek és a függelékek minden lapján fel kell tüntetni, hányas számú melléklet vagy függelék lapjáról van szó. Az üzletszabályzat, a mellékletek és a függelékek minden oldalán fel kell tüntetni, melyik engedélyes szabályzatáról van szó. Az üzletszabályzatokat legalább 2 példányban kell jóváhagyásra benyújtani, melyből egy példány marad a Hivatalban. Egy példány az engedélyes, egy példány a fogyasztóvédelmi hatóság példánya. Az üzletszabályzatokat elektronikus formában is be kell nyújtani. Azokban az esetekben, amikor az üzletszabályzatok módosítását kérelmezik az engedélyesek, egy példányban - papír alapon és elektronikusan - a korrektúrás változatot is kötelesek benyújtani, melyből a módosítások egyértelműen megállapíthatók. A benyújtott üzletszabályzathoz mellékelni kell a jóváhagyásra vonatkozó kérelmet, és az igazgatási szolgáltatási díj átutalását igazoló dokumentum egy másolati példányát.
Az üzletszabályzatokkal kapcsolatos egyeztetések dokumentálása
Az üzletszabályzatok jóváhagyásra történő benyújtása során csatolni szükséges a társadalmi szervezetekkel történt egyeztetések eredményeit tanúsító iratokat. Ha a társadalmi érdekképviseletekkel az egyetértés megvan, azt elegendő röviden jelezni. Ha az egyetértés hiányzik, a kifogásokat egy összegző táblázatban a kifogást tevő megjelölésével és a Vhr. 121. §-ában foglaltaknak megfelelően jóváhagyásra beterjesztett üzletszabályzat mellékleteként csatolni. A csatolt dokumentumot az abban érintett érdekelt felek aláírásukkal hitelesítik.
Az üzletszabályzatok kötelező tartalmi követelményei
1.1. A szállítási rendszerüzemeltető üzletszabályzatának tartalmi elemei
1. Az üzletszabályzat hatálya és érvényességi köre, fogalommeghatározások, az engedélyesre vonatkozó adatok, az engedélyes által végzett tevékenység bemutatása.
2. A külső környezettel való kapcsolata:
a) felettes szervekkel való kapcsolat,
b) felhasználók és rendszerhasználók részére adott információk.
3. Általános biztonsági előírások:
a) felhasználók és rendszerhasználók biztonságos ellátására vonatkozó garanciák és az ellátást biztosító rendelkezések,
b) az adatvédelemre vonatkozó biztosítékok (a szerződő fél kezelt adatainak köre, azon személyek megjelölése, akik számára a kezelt adatok vagy azok meghatározott részei átadhatók, eljárásrend a személyes adatokhoz fűződő jogok megsértése esetén),
c) a környezetvédelmi előírások és az előírást biztosító rendelkezések.
4. Szolgáltatás minőségi követelmények:
a) az engedélyes tevékenység minőségi jellemzői,
b) a forgalmazott gáz minőségi előírása,
c) a gázminőség ellenőrzésének részletes eljárásrendje.
5. Műszaki követelmények:
a) a folyamatos és biztonságos szolgáltatásra vonatkozó, üzleti titkok körébe nem tartozó főbb műszaki paraméterek,
b) az engedélyesek által működtetett rendszer üzemviteli irányítási rendje, beleértve az ezek távfelügyeletét és adatforgalmát biztosító rendszert.
6. A rendszerhasználói igény kielégítésének módjai és részletes szabályai:
a) az igénykielégítés feltételei, a rendszerhasználóval kötött szállítási rendszerüzemeltetési szerződés,
b) az igénybejelentő részére történő tájékoztatás rendje és szabályai,
c) az igénylőtől kért adatok, dokumentumok felsorolása és a benyújtás módja,
d) ajánlattételi kötelezettség, és az elmulasztásának konzekvenciája,
e) a rendszerhasználónál történt változás esetén alkalmazott eljárás.
7. A szerződési feltételek az elosztói csatlakozási, szállítási és szagosítási szerződésekhez:
a) szerződéstípusok (az árak megállapításáról szóló 1990. évi LXXXVII. törvény alapján kiadott földgázellátáshoz kapcsolódó hatósági árakat megállapító jogszabályban meghatározott csoportonként),
b) egyedi feltételek kezelése,
c) az üzemzavar, korlátozás és szüneteltetés esetén alkalmazandó szabályok,
d) az engedélyes rendszerének karbantartása és hibaelhárításának rendje,
e) a szerződő partnerrel szemben támasztott követelmények,
f) mennyiségi elszámolási és fizetési előírások:
fa) a csatlakozásért fizetendő díj, mértéke és számításának szabályai,
fb) a szállításért fizetendő díj, mértéke és számításának szabályai,
fc) a szagosításért fizetendő díj, mértéke és számításának szabályai,
fd) az elszámolás alapja, időszaka és rendje,
fe) hatósági árhoz képest alkalmazott árengedményezés szabályai,
ff) a mérés és az elszámolás során alkalmazott számítások részletezése,
fg) a számlázás és a számlakifogásolások intézésének rendje,
fh) a kötbérek alkalmazásának és fizetésének rendje,
fi) a választható fizetési módok,
fj) a választható fizetési határidők,
fk) a késedelmes fizetés esetére alkalmazható szankciók.
8. Szerződésszegésre és szerződés nélküli vételezésre vonatkozó szabályok:
a) a szerződésszegés és szerződés nélküli vételezés esetei,
b) szankciók és következmények,
c) a szerződéses állapot helyreállítása,
d) a szerződés nélküli vételezés és jogszerűvé tételének módja.
9. A panaszok kezelésének rendje, beleértve a gázminőséggel kapcsolatos megkereséseket is.
10. Az alaptevékenységen kívül végzett tevékenységek bemutatása
a) az általa végzett, az alaptevékenységhez kapcsolódó szolgáltatások bemutatása,
b) az engedélyes által a felhasználók igénye alapján külön díj ellenében végezhető, alapszolgáltatáson túli kiegészítő szolgáltatások köre és díja.
11. A szállítóvezetékkel összefüggésben a csatlakozás és kapacitásnövelés általános műszaki és pénzügyi feltételei.
Mellékletek
1. A működtetett rendszer leírása, műszaki adatai.
2. Az ügyfélszolgálat elérhetősége.
3. A csatlakozás pénzügyi feltétele és a megállapodás dokumentum mintái.
4. Elszámolás során alkalmazott számítási eljárás, paraméterek.
5. Szerződésminták.
6. A korlátozási menetrend sorrend.
7. Minőség Elszámolási Rend.
8. Eljárásrend a szerződésszegés és szabálytalan vételezés esetén, kötbértábla.
Függelék
1. A társaság szervezeti felépítése.
2. Jogszabályok, szabványok, belső utasítások.
3. Az érdek-képviseleti szervezetek felsorolása.
1.2. A földgázelosztó üzletszabályzatának tartalmi elemei
1. Az üzletszabályzat hatálya és érvényességi köre, fogalommeghatározások, az engedélyesre vonatkozó adatok, az engedélyes által végzett tevékenység bemutatása.
2. A külső környezettel való kapcsolata:
a) felettes szervekkel való kapcsolat,
b) felhasználók részére adott információk (a működési terület kifüggesztése az ügyfélszolgálati irodában, szerelők elérhetősége).
3. Általános biztonsági előírások:
a) felhasználók biztonságos ellátására vonatkozó garanciák és az ellátást biztosító rendelkezések,
b) az adatvédelemre vonatkozó biztosítékok (a szerződő fél kezelt adatainak köre, azon személyek megjelölése, akik számára a kezelt adatok, vagy azok meghatározott részei átadhatók, eljárásrend a személyes adatokhoz fűződő jogok megsértése esetén),
c) a környezetvédelmi előírások és az előírást biztosító rendelkezések.
4. Szolgáltatás minőségi követelmények:
a) a felhasználói elégedettségi vizsgálat bemutatása,
b) a szolgáltatás színvonalának mutatói és biztosításának eljárásrendje,
c) az engedélyes tevékenység minőségi jellemzői,
d) a forgalmazott gáz minőségi előírásai,
e) a gázminőség ellenőrzésének részletes eljárásrendje.
5. Műszaki követelmények:
a) a folyamatos és biztonságos szolgáltatásra vonatkozó, üzleti titkok körébe nem tartozó főbb műszaki paraméterek,
b) az engedélyesek által működtetett rendszer üzemviteli irányítási rendje, beleértve az ezek távfelügyeletét és adatforgalmát biztosító rendszert,
c) Az alkalmazott fogyasztásmérő berendezés mérőteljesítményére és a fogyasztói nyomásszabályozóra vonatkozó műszaki követelmények, valamint a fogyasztásmérő berendezés cseréjének eljárási és formai feltételei,
d) a földgáz mennyisége mellett szükséges egyéb jellemzők mérési adatainak képzése és a mérési adatok közreadása.
6. A felhasználói igény kielégítésének módjai és részletes szabályai:
a) az igény-kielégítés feltételei, a felhasználóval kötött csatlakozási szerződés mintája, tartalmi elemei,
b) az igénybejelentő részére történő tájékoztatás rendje és szabályai,
c) az igénylőtől kért adatok, dokumentumok felsorolása és a benyújtás módja,
d) ajánlattételi kötelezettség, az ajánlat feltételei és az ajánlattétel elmulasztásának következményei,
e) a felhasználó személyében történt változás esetén alkalmazott eljárás,
f) a csatlakozóvezeték és a felhasználói berendezés készítése, átalakítása vagy megszüntetése esetén készült kiviteli terv műszaki-biztonsági felülvizsgálatának eljárása, díjai.
7. A szerződési feltételek az elosztói csatlakozási és az elosztóhálózat-használati szerződésekhez:
a) általános szerződéses feltételek, különösen a felek jogai és kötelezettségei,
b) szerződéstípusok,
c) egyedi feltételek kezelése,
d) az üzemzavar, korlátozás és szüneteltetés esetén alkalmazandó szabályok,
da) kölcsönös tájékoztatási kötelezettség,
db) az értesítési kötelezettség ideje, módja, értesítés a szállítási rendszerüzemeltető vagy földgázelosztó által végzett előre tervezhető karbantartási, felújítási munkák miatti szünetelés időpontjáról, várható időtartamáról,
dc) az értesítés elmaradásának következményei,
dd) a felek együttműködése a helyreállítás érdekében,
de) a földgázelosztás szüneteltetése kezdeményezésének módja,
e) az engedélyes rendszerének karbantartása és hibaelhárításának rendje,
f) a szerződő partnerrel szemben támasztott követelmények,
g) a csatlakozásért fizetendő díj, mértéke és számításának részletes szabályai,
h) mennyiségi elszámolási és fizetési előírások:
ha) fogyasztásmérő berendezések leolvasásának gyakorisága,
hb) az elszámolás alapja, időszaka és rendje,
hc) jogszabályban vagy a Hivatal által meghatározott ár, annak alkalmazási feltételei és az árhoz képest alkalmazott árengedményezés szabályai,
hd) a mérés és az elszámolás során alkalmazott számítások részletes szabályai,
he) a számlázás és a számlakifogásolások intézésének rendje,
hf) a kötbérek alkalmazásának és fizetésének rendje,
hg) a választható fizetési módok,
hh) a választható fizetési határidők,
hi) a késedelmes fizetés esetére alkalmazható szankciók,
i) a fogyasztásmérő berendezés nélküli fogyasztás feltételei.
8. Szabálytalan és szerződés nélküli vételezésre vonatkozó szabályok:
a) a szerződésszegés esetei,
b) a szerződésszegés szankciói és következményei,
c) a szerződésszerű állapot helyreállítása,
d) a szerződés nélküli vételezés és jogkövetkezményei,
e) a szabálytalan vételezés esetén lefolytatott vizsgálat eljárási és formai feltételei.
9. Panaszügyintézésre vonatkozó rendelkezések
a) a beérkező panaszok rögzítése, archiválása,
b) a szükséges egyeztetések végrehajtásának dokumentálása,
c) érdemi válaszadási határidő,
d) a válaszadási határidő elmulasztásának következménye.
10. Ügyfélszolgálatok, egyéb elérhetőségek
a) állandó ügyfélszolgálatokon ellátott feladatok,
b) ügyfélszolgálati fiókirodákban ellátott feladatok,
c) telefonszámok, postacímek, azok megjelölésével együtt, hogy mely telefonszámon milyen ügyeket lehet elintézni, és mely postacímen milyen bejelentés tehető.
11. Vitarendezés, értesítések
a) irányadó jogszabályok megjelölése,
b) bírósági kikötések,
c) kölcsönös értesítések rendje, határideje, módja.
12. A védendő fogyasztókra vonatkozó speciális rendelkezések.
13. Az alaptevékenységen kívül végzett tevékenységek bemutatása
a) az engedélyes által végzett, az alaptevékenységhez kapcsolódó szolgáltatások felsorolása,
b) az engedélyes által a felhasználók igénye alapján külön díj ellenében végezhető, alapszolgáltatáson túli kiegészítő szolgáltatások körét és díját.
14. Az elosztóvezetékkel összefüggésben a csatlakozás és kapacitásnövelés általános műszaki és pénzügyi feltételei.
Mellékletek
1. A működtetett rendszer leírása, műszaki adatai.
2. Ügyfélszolgálati irodák felsorolása, azok nyitvatartása.
3. Telefonszámok, postacímek, egyéb elérhetőségek.
4. A csatlakozás pénzügyi feltétele és a megállapodás dokumentum mintái.
5. Elszámolás során alkalmazott részletes számítási eljárás, paraméterek.
6. Szerződésminták.
7. A korlátozási sorrend.
8. Kötbértábla.
Függelék
1. A társaság szervezeti felépítése.
2. Jogszabályok, szabványok, belső utasítások.
3. Az érdek-képviseleti szervezetek felsorolása.
4. A társasági azonosító bemutatása.
1.3. A földgáztároló üzletszabályzatának tartalmi elemei
1. Az üzletszabályzat hatálya és érvényességi köre, fogalommeghatározások, az engedélyesre vonatkozó adatok, az engedélyes által végzett tevékenység bemutatása, a tárolórendszerek jellemző adatai.
2. A külső környezettel való kapcsolat:
a) felettes szervekkel való kapcsolat,
b) felhasználók és rendszerhasználók részére adott információk.
3. Általános biztonsági előírások:
a) felhasználók és rendszerhasználók biztonságos ellátására vonatkozó garanciák és az ellátást biztosító rendelkezések,
b) a tárolókhoz való diszkriminációmentes és átlátható hozzáférést minden tárolóhasználó számára biztosító rendelkezések,
c) az adatvédelemre vonatkozó biztosítékok (a szerződő fél kezelt adatainak köre, azon személyek megjelölése, akik számára a kezelt adatok, vagy azok meghatározott részei átadhatók, eljárásrend a személyes adatokhoz fűződő jogok megsértése esetén),
d) a környezetvédelmi előírások és az előírást biztosító rendelkezések,
e) a kitároláskor bekövetkező kényszerű bányászati tevékenységből, illetve a párnagáz csökkentéséből, a tároló felszámolásából eredő földgáz elszámolására vonatkozó részletes szabályok.
4. Szolgáltatás minőségi követelmények:
a) az engedélyes tevékenység minőségi jellemzői,
b) a gáz átadási (mérési) ponton a szolgáltatás minőségére, folyamatosságára vonatkozó statisztikák, megbízhatósági és egyéb minőségi követelmények és előírt tűrés határai,
c) a tárolt gáz minőségi előírásai,
d) a gázminőség ellenőrzésének részletes eljárásrendje.
5. Műszaki követelmények:
a) a folyamatos és biztonságos szolgáltatásra vonatkozó, üzleti titkok körébe nem tartozó főbb műszaki paraméterek,
b) az engedélyes által működtetett rendszerek üzemviteli irányítási rendje, beleértve az ezek távfelügyeletét és adatforgalmát biztosító rendszert, valamint az informatikai platformhoz való csatlakozás szükséges elemeit,
c) a tárolók adatainak, kapacitásának meghatározása, és azok közzétételi rendje az alábbiak szerint:
ca) a tároló kapacitása meghatározásának módszere, az így meghatározott adatok,
cb) a tárolók aktuális feltöltöttsége,
cc) a tárolási ciklusok időbeli meghatározása,
cd) a tárolók karbantartásai ciklusai és az így számítható kapacitásváltozások,
ce) egyesített tárolók szabad és kitárolási kapacitása, terhelésváltási sebessége,
cf) egyes tárolók betárolási kapacitásának meghatározása, kitermeléskor biztosított indító nyomások,
d) a tárolók karbantartási és hibaelhárítási rendje, a bejelentett vagy feltárt üzemzavar kezelésének módja, nyilvántartása, az eljárás során elvégzendő teendők,
e) üzemzavar esetén a felhasználók és más engedélyesek értesítésének rendje és módja,
f) elszámolási mennyiségmérő rendszerek üzemeltetésének, ellenőrzésének és az ellenőrzésre vonatkozó eredményeknek a mérésben érintett másik fél számára történő hozzáférési rendje,
g) a tárolási tevékenység ellátásához szükséges gázforgalmi adatok biztosításának rendje.
6. Kereskedelmi előírások:
a) ügyfélszolgálat működtetésének rendje,
b) az értékesítés feltételeire vonatkozó szabályok, tekintettel az üzemi és kereskedelmi szabályzat előírásaira, különösen a felhasználók és kereskedőkre vonatkozó pénzügyi feltételeket dokumentáló előírásokra is,
c) a beérkezett igények elbírálásának rendje, tekintettel az esetlegesen nem elégséges tárolási kapacitások elosztása során alkalmazandó eljárásokra, sorrendiségre,
d) a rendszerhasználói igény kielégítésének módjai és részletes szabályai:
da) az igénykielégítés feltételei, a rendszerhasználóval kötött tárolási szerződés,
db) az igénybejelentő részére történő tájékoztatás rendje és szabályai,
dc) az igénylőtől kért adatok, dokumentumok felsorolása és a benyújtás módja,
dd) ajánlattételi kötelezettség, és az elmulasztásának konzekvenciája,
de) a rendszerhasználónál történt változás esetén alkalmazott eljárás,
e) a nomináláshoz kapcsolódó részletes szabályok,
f) mérlegkészítési, elszámolási szabályok,
g) mobil gázhoz keveredő párnagáz mennyiségének meghatározásánál alkalmazott eljárás,
h) a tároltató felekre történő allokáció összefüggései,
i) a megszakítható fogyasztással kapcsolatos tárolói eljárások,
j) a szerződési feltételek a tárolási szerződésekhez:
ja) egyedi feltételek kezelése,
jb) az üzemzavar, korlátozás és szüneteltetés esetén alkalmazandó szabályok,
jc) az engedélyes rendszerének karbantartása és hibaelhárításának rendje,
jd) a szerződő partnerrel szemben támasztott követelmények,
je) a rendszerhasználó által szerződéses biztosítékként felajánlott mobil földgázkészlet értékesítési módjának meghatározása,
k) mennyiségi elszámolási és fizetési előírások:
ka) a tárolásért fizetendő díj, mértéke és számításának részletes szabályai,
kb) hatósági árhoz képest alkalmazott árengedményezés szabályai,
kc) a mérés és az elszámolás során alkalmazott számítások részletezése,
kd) a számlázás és a számlakifogásolások intézésének rendje,
ke) a pótdíjak és kötbérek alkalmazásának és fizetésének rendje,
kf) a választható fizetési módok,
kg) a választható fizetési határidők,
kh) a késedelmes fizetés esetére alkalmazható szankciók,
l) szerződésszegésre vonatkozó szabályok:
la) a szerződésszegés esetei,
lb) szankciók és következmények,
lc) a szerződéses állapot helyreállítása,
m) a panaszok kezelésének rendje.
Mellékletek
1. A működtetett rendszer leírása, műszaki adatai.
2. Az ügyfélszolgálat elérhetősége.
3. A tárolás pénzügyi feltételei és a megállapodás dokumentum mintái.
4. Elszámolás során alkalmazott számítási eljárás, paraméterek.
5. Szerződésminták.
6. Szerződéses biztosítékra vonatkozó szabályokat:
6.1. a pénzügyi típusú biztosítékok megnevezését és azok elfogadásának feltételeit,
6.2. a rendszerhasználó által biztosítékként felajánlott betárolt földgáz elfogadásának feltételeit,
6.3. a szerződéses biztosíték igénybevételének eseteit és módját, ütemezését, ideértve a biztosítékként elfogadott betárolt földgáz aukciós értékesítésének és elszámolását.
7. Eljárásrend a szerződésszegés esetén.
Függelék
1. A társaság szervezeti felépítése.
2. Jogszabályok, szabványok, belső utasítások.
3. Az érdek-képviseleti szervezetek felsorolása.
1.4. Az egyetemes szolgáltató üzletszabályzatának tartalmi elemei
1. Az üzletszabályzat hatálya, fogalommeghatározások, az engedélyesre vonatkozó adatok, az engedélyes által végzett tevékenység bemutatása.
2. Az engedélyes külső környezettel való kapcsolata:
a) felettes szervekkel való kapcsolat,
b) a fogyasztói kapcsolattartás szervezetének és működésének rendje.
3. Az üzletszabályzattól - mint általános szerződési feltételrendszertől - történő eltérés lehetőségei, egyedi feltételek kialakításának lehetősége. Egyedi feltételek alkalmazása esetén az engedélyes köteles az egyedi feltételeket nyilvánosságra hozni, és azokat minden, a feltételeket teljesítő szerződő fél részére biztosítani. E rendelkezést az üzletszabályzatban fel kell tüntetni, a nyilvánosságra hozatal helyének megjelölésével együtt.
4. Általános biztonsági előírások:
a) fogyasztók és rendszerhasználók biztonságos ellátására vonatkozó garanciák és az ellátást biztosító rendelkezések,
b) az adatvédelemre vonatkozó biztosítékok (a szerződő fél kezelt adatainak köre, azon személyek megjelölése, akik számára a kezelt adatok, vagy azok meghatározott részei átadhatók, eljárásrend a személyes adatokhoz fűződő jogok megsértése esetén),
c) a környezetvédelmi előírások és az előírást biztosító rendelkezések.
5. Az ellátás minőségi és szolgáltatási színvonala:
a) az engedélyes tevékenység minőségi jellemzői,
b) a forgalmazott gáz minőségi előírásai,
c) a gázminőség ellenőrzésének részletes eljárásrendje,
d) a szolgáltatás színvonalának eljárásrendje és mutatói,
e) a fogyasztói elégedettség vizsgálat bemutatása.
6. Az engedélyes által nyújtott szolgáltatás részletes bemutatása, ehhez kapcsolódóan:
a) a szolgáltatást igénybe venni kívánó felhasználó szerződéskötési igényének kezelése (folyamat a szerződéskötésig, a szerződéskötést megelőzően a felek által teljesítendő feltételek)
aa) igénybejelentés rendje,
ab) tájékoztatás az igénybejelentésre az engedélyes részéről, annak megjelölésével, hogy más engedélyeseknél történő eljárást megbízási szerződés alapján lát el, mely engedélyeseknél és milyen feltételek szerint,
ac) a szerződéskötéshez szükséges adatok, iratok biztosításának rendje,
ad) a szerződő partnerrel szemben támasztott követelmények,
ae) ajánlattétel szabályai, ajánlati kötöttség,
b) a szerződéskötésre vonatkozó szabályok
ba) a szerződés létrejöttének módja, a létrejövő szerződést - annak teljes tartalmával - írásba kell foglalni,
bb) a szerződés hatálybalépéséhez szükséges esetleges további feltételek,
c) a szerződés módosítása
ca) a szerződés egyoldalú módosításának esetei, a módosítás közzétételének módjára és határidejére vonatkozó előírások,
cb) a felhasználónál történt változás esetén alkalmazott eljárás,
d) a szerződés teljesítésére vonatkozó rendelkezések
da) az engedélyes által nyújtott szolgáltatás mennyiségi és minőségi paraméterei,
db) leolvasás gyakorisága, rendje,
dc) mérés, elszámolás hibás mérés esetén,
dd) a mérés és az elszámolás során alkalmazott számítások részletes szabályai,
de) az elszámolás alapja, elszámolási időszakok,
df) a számlázás rendje,
dg) jogszabályban vagy a Hivatal által meghatározott ár, annak alkalmazási feltételei és az árhoz képest alkalmazott árengedményezés szabályai, az árváltozás bejelentésének módjára és határidejére vonatkozó előírások,
dh) választható fizetési és elszámolási módok és határidők,
di) fizetési és elszámolási módok közötti váltás lehetőségére, módjára, feltételeire, az igénybe vehető kedvezményekre és az igénybevétel feltételeire vonatkozó aktuális tájékoztatás elérhetősége,
e) szerződő felek jogai és kötelezettségei,
f) a szerződés teljesítésében részt vevő harmadik személyek és a velük fennálló kapcsolatok bemutatása,
g)
h) a szerződés megszűnésének esetei
ha) a szerződés időtartamának meghatározása,
hb) rendes felmondás szabályai - a rendes felmondás joga nem korlátozható,
hc) azonnali hatályú felmondás - az azonnali felmondáshoz vezető súlyos szerződésszegések meghatározása,
hd) a szerződés megszűnésének egyéb esetei,
he) elszámolás a szerződés megszűnése esetén,
i) a szerződésszegés kezelése
ia) a szerződésszerű teljesítés ellenőrzésének módja, eljárásrendje,
ib) a szerződésszegés bizonyítására vonatkozó szabályok,
ic) az azonnali felmondást nem eredményező szerződésszegések következményei,
id) a gázmérő nélküli fogyasztás feltételei, megszegésének szankciója (a szolgáltatás folytatásának megtagadása),
j) a szerződés nélküli vételezésre vonatkozó szabályok,
k) panaszügyintézésre vonatkozó rendelkezések
ka) a beérkező panaszok rögzítése, archiválása,
kb) a szükséges egyeztetések végrehajtásának dokumentálása,
kc) érdemi válaszadási határidő,
kd) a válaszadási határidő elmulasztásának következménye,
l) ügyfélszolgálatok, egyéb elérhetőségek
la) állandó ügyfélszolgálatokon ellátott feladatok,
lb)  ügyfélszolgálati fiókirodákban ellátott feladatok,
lc)  telefonszámok, postacímek, azok megjelölésével együtt, hogy mely telefonszámon milyen ügyeket lehet elintézni, illetve mely postacímen milyen bejelentés tehető,
m) vitarendezés, értesítések
ma) irányadó jogszabályok megjelölése,
mb) bírósági kikötések,
mc) kölcsönös értesítések rendje, határideje, módja,
n) a védendő fogyasztókra vonatkozó speciális rendelkezések.
7. Az alaptevékenységen kívül végzett tevékenységek bemutatása
a) az engedélyes által végzett, az alaptevékenységhez kapcsolódó szolgáltatások felsorolása,
b) az engedélyes által a felhasználók igénye alapján külön díj ellenében végezhető, alapszolgáltatáson túli kiegészítő szolgáltatások körét és díját.
Mellékletek
1. Ügyfélszolgálati irodák felsorolása, azok nyitvatartása.
2. Telefonszámok, postacímek, egyéb elérhetőségek.
3. Elszámolás során alkalmazott részletes számítási eljárás, paraméterek.
4. Szerződésminták.
5. Kötbértábla.
Függelék
1. A társaság szervezeti felépítése.
2. Jogszabályok, szabványok, belső utasítások.
3. Az érdek-képviseleti szervezetek felsorolása.
1.5. A földgázkereskedő üzletszabályzatának tartalmi elemei
1. Az üzletszabályzat hatálya és érvényességi köre, fogalom meghatározások, az engedélyesre vonatkozó adatok.
2. Az engedélyes által végzett tevékenység és a nyújtott szolgáltatások bemutatása, engedélyes által ellátott felhasználói csoportok felsorolása.
3. A külső környezettel, felügyeleti szervekkel, felhasználókkal és rendszerüzemeltetőkkel való kapcsolat:
3.1. felettes szervekkel való kapcsolat, a felettes szervek felhasználók részére biztosított feladatai,
3.2. felhasználókkal való kapcsolattartás szervezete és működése,
3.3. a felhasználók részére rendszeresen nyújtott és földgáz-kereskedelmi szerződés alapján nyújtható információk,
3.4. rendszerüzemeltetőkkel való kapcsolat.
4. Általános földgázellátás-biztonsági, adatvédelmi és környezetvédelmi előírások:
4.1. felhasználók biztonságos ellátására vonatkozó garanciák és az ellátást biztosító rendelkezések,
4.2. az adatvédelemre vonatkozó biztosítékok (a szerződő fél kezelt adatainak köre, a személyes adatok kezelésének rendje és a személyes adatokhoz fűződő jogok megsértése esetén alkalmazandó eljárásrend),
4.3. a környezetvédelmi előírások és az előírást biztosító rendelkezések.
5. A földgáz-kereskedelmi szolgáltatások és a forgalmazott földgáz minőségi követelményei:
5.1. a földgáz-kereskedelmi tevékenység engedélyes által biztosított minőségi jellemzői,
5.2. a forgalmazott földgáz minőségi előírásai,
5.3. a gázminőség ellenőrzésének eljárásrendje.
6. A felhasználói igény kielégítésének módjai és részletes szabályai, valamint a felhasználónál történt változások bejelentésének szabályai:
6.1. az igénybejelentő részére történő tájékoztatás rendje és szabályai,
6.2. az igénylőtől kért adatok, dokumentumok felsorolása és a benyújtás módja,
6.3. az internetes vagy papír alapú földgáz-kereskedelmi szerződéskötés sajátosságai,
6.4. a felhasználónál történt változás esetén alkalmazott eljárás.
7. Általános szerződéses feltételek:
7.1. szerződések általános hatálya,
7.2. a felek jogai és kötelezettségei,
7.3. a kereskedő kapacitás lekötéssel kapcsolatos kötelezettségei és jogai, a kereskedő kötelezettségvállalása az átruházott kapacitás visszaadására,
7.4. egyedi feltételek kezelése,
7.5. az áralkalmazási feltételek, árak meghatározása, az árak megváltoztatásának feltételei, árváltozás esetén alkalmazandó eljárás,
7.6. az üzemzavar, korlátozás és szüneteltetés esetén alkalmazandó szabályok,
7.7. a szerződő partnerrel szemben támasztott követelmények, választható pénzügyi garanciák részletes bemutatása 20 m3/óra feletti felhasználók esetében,
7.8. mennyiségi elszámolási és fizetési előírások:
7.8.1. a mérés és az elszámolás során alkalmazott számítások,
7.8.2. az elszámolás alapja, feltételei, időszaka és rendje,
7.8.3. a számlázás és a számlakifogásolások intézésének rendje.
7.9. szerződésszegésre és szabálytalan vételezésre vonatkozó szabályok és eljárásrend:
7.9.1. a szerződésszegés és szabálytalan vételezés esetei,
7.9.2. szankciók és következmények,
7.9.3. a szerződéses állapot helyreállítása,
7.9.4. a késedelmes fizetés esetére alkalmazható szankciók.
7.10. a felhasználói panaszok ügyintézésének és a panaszok kezelésének rendje,
7.11. a szerződés felmondásának esetei, megszűnésének rendje.
8. A kereskedőváltás szabályai, eljárásrendje, elszámolási módszerek.
9. A 20 m3/óra alatti felhasználókra vonatkozó különös feltételrendszer (amennyiben a földgázkereskedő ilyen felhasználókat el kíván látni):
9.1. a szerződés kereskedő általi egyoldalú módosításának - beleértve az árváltoztatást is - eseteit, a módosítás időbeli hatályát és a közzététel szabályait,
9.2. a védendő fogyasztókra vonatkozó speciális rendelkezésekre,
9.3. a felhasználó változás kezelésére vonatkozó eljárásrend.
Mellékletek
1. Az ügyfélszolgálatok és az ügyfélszolgálati irodák elérhetősége.
2. Elszámolás során alkalmazott részletes számítási eljárás, paraméterek.
3. Szerződések általános tartalmi elemei.
4. Szerződés minták 20 m3/óra alatti felhasználók esetén (amennyiben a földgázkereskedő ilyen felhasználókat el kíván látni).
Függelék
1. A társaság szervezeti felépítése.
2. Az érdek-képviseleti szervezetek felsorolása.
3. Jogszabályok, szabványok, belső utasítások.
1.6. Telephelyei szolgáltató üzletszabályzatának tartalmi elemei
1. Az üzletszabályzat hatálya és érvényességi köre, fogalommeghatározások, az engedélyesre vonatkozó adatok, az engedélyes által végzett tevékenység bemutatása.
2. A külső környezettel való kapcsolata.
5. számú melléklet a 19/2009. (I. 30.) Korm. rendelethez
Az engedélyezési kérelemhez tevékenységenként benyújtandó mellékletek
I. Fejezet
II. Fejezet
Szállítási rendszerüzemeltetésre vonatkozó működési engedély
A) A szállítási rendszerüzemeltetésre vonatkozó engedély iránti kérelem benyújtásával együtt a Hivatalhoz be kell nyújtani:
1. a kérelem benyújtását megelőző évre elkészített éves beszámolót, vagy ha a kérelmező éves beszámoló benyújtására nem volt kötelezett, akkor a nyitómérleget,
2. 3 évre szóló üzleti tervet,
3. a 7. számú mellékletben megadott szempontok szerint ellenőrzött független könyvvizsgálói véleményt az üzleti tervről,
4. a kérelmezőnek a GET-ben, az e rendeletben és más jogszabályban, az ÜKSZ-ben és az üzletszabályzatában előírt, illetve a vállalt feladatai ellátásához szükséges adatforgalmi és informatikai rendszer bemutatását,
5. a kérelmező társaság teljes szervezetét bemutató szervezeti ábrát, szervezeti és működési szabályzatot, a döntési és hatásköri rendszert, saját szervezetén belül az egyes, a GET-ben meghatározott tevékenységek végzésére a 4. § (1) bekezdés c) pont cb)-cg) alpontjainak megfelelően kialakított szervezeti egységek bemutatását és elhelyezkedését a döntési hatásköri rendszerben, táblázatos összefoglalást az előírt szükséges és a rendelkezésre álló személyzet létszámáról szakképzettség szerinti bontásban vagy a 125. § (4) bekezdés szerinti kérelmező esetében a szervezeti felépítés tervét,
6. az engedélyes tevékenység végzéséhez szükséges módszerek, eljárások, technológiák bemutatását,
7. a jóváhagyásra beterjesztett, alkalmazni kívánt üzletszabályzatot,
8. földgázellátási üzemzavari, válsághelyzeti, korlátozási intézkedési tervet,
9. mérési, felosztási és elszámolási rendszer leírását,
10. integrált földgázipari vállalkozás esetében a jóváhagyásra beterjesztett megfelelési programot,
11. a bányászatról szóló 1993. évi XLVIII. törvény (a továbbiakban: Bt.) 24. § (3) bekezdése szerinti a bányafelügyelet által jóváhagyott minőségbiztosítási rendszer leírását vagy kidolgozásának tervét,
12. a csatlakozó rendszerek üzemeltetőivel kötött együttműködési megállapodásokat
a) mérésre és elszámolásra,
b) egyensúlyozásra vonatkozó kötelező adatszolgáltatásra,
c) egyensúlyozással kapcsolatos intézkedésekre,
d) rendkívüli helyzetekben történő együttműködésre,
e) kapacitásfejlesztésnél történő eljárásokra,
f) a földgáz rendszerek közötti átadásánál normál és rendkívüli üzemmenetnél követendő eljárásokra,
13. az MBFH által kiadott - az engedélyes műszaki-biztonsági és minőségbiztosítási szempontú előzetes minősítését tartalmazó - határozatot,
14. az MBFH által jóváhagyott, az előírt szakszemélyzet szakképzettség szerinti bemutatását, valamint elhelyezkedését a szervezeti egységekben,
15. ha a szállítóvezeték rendszer valamely része nem a kérelmező rendszerüzemeltető tulajdonába kerül, a rendszerek üzemeltetésére kötött üzemeltetési szerződéseket,
16. 3 évre szóló kapacitásigény felmérést, és az ez alapján elkészített tervezett fejlesztések leírását vagy a 125. § (4) bekezdés szerinti kérelmező esetében a fejlesztést indokoló tervet,
17. a szállítóvezeték-rendszer műszaki leírását,
a) a szállítóvezeték bemutatása kezdő és végpontjaik, valamint egyéb jellemzőik megjelölésével,
b) az indító és átadó állomások leírásával és főbb paramétereik megjelölésével az ÜKSZ szerint,
c) a szállítóvezetékek üzemeltetését szolgáló technológiai létesítmények leírásával és főbb paramétereik megjelölésével,
d) a szállítóvezetékek üzemeltetését, irányítását, ellenőrzését szolgáló létesítmények és berendezések leírásával, valamint főbb paramétereik megjelölésével,
e) a nem hazai felhasználású földgáz szállítására igénybevett vezetékszakaszok bemutatásával,
f) a nem szállítási rendszerüzemeltetői tulajdonú rendszerek bemutatásával,
g) a szállítóvezeték többségi tulajdonának igazolásával,
h) a mérő és adatátviteli eszközök leírásával,
18. a földgáz szállítására a rendszerhasználókkal, valamint a rendszerszintű szolgáltatásokra a rendszerüzemeltetőkkel kötött szerződéseket vagy előszerződéseket,
19. Minőség Elszámolási Rendet,
20. nyilatkozatot arra vonatkozóan, hogy a tanúsításról rendelkező határozatban foglaltakhoz képest nem történt változás.
B) Az A) pont 4., 6., 7., 8., 9., 10., 12., 15., 17., 18. vagy 19. alpontjaiban foglalt dokumentumok a 125. § (5) bekezdésben meghatározott határidőben is benyújthatók.
C) Ha a kérelmező az A) pont 5. és 16. alpontjaiban foglalt esetben tervet nyújtott be, akkor a 125. § (5) bekezdés szerinti határidőben köteles benyújtani a 125. § (4) bekezdés hatálya alá nem tartozó kérelmezők számára az A) pont 5. és 16. alpontjaiban meghatározott végleges dokumentumokat.
III. Fejezet
Földgáz elosztására vonatkozó működési engedély
A Hivatalhoz benyújtott földgáz elosztására vonatkozó működési engedély iránti kérelemhez mellékelni kell:
1. a kérelem benyújtását megelőző évre elkészített éves beszámolót,
2. 3 évre szóló üzleti tervet,
3. a 7. számú mellékletben megadott szempontok szerint ellenőrzött független könyvvizsgálói véleményt az üzleti tervről,
4. a kérelmezőnek a GET-ben, e rendeletben és más jogszabályban, az ÜKSZ-ben és az üzletszabályzatában előírt, illetve a vállalt feladatai ellátásához szükséges adatforgalmi és informatikai rendszer bemutatását,
5. a kérelmező társaság teljes szervezetét bemutató szervezeti ábrát, szervezeti és működési szabályzatot, a döntési és hatásköri rendszert, saját szervezetén belül az egyes a GET-ben meghatározott tevékenységek végzésére kialakított szervezeti egységek bemutatását és elhelyezkedését a döntési hatásköri rendszerben, táblázatos összefoglalást az előírt szükséges és a rendelkezésre álló személyzet létszámáról szakképzettség szerint,
6. az engedélyes tevékenység végzéséhez szükséges módszerek, eljárások, technológiák bemutatását,
7. a jóváhagyásra beterjesztett, alkalmazni kívánt üzletszabályzatot,
8. földgázellátási üzemzavari, válsághelyzeti, korlátozási intézkedési tervet,
9. mérési, felosztási és elszámolási rendszer leírását,
10. jóváhagyásra beterjesztett megfelelési programot,
11. a Bt. 24. § (3) bekezdése szerinti, a bányafelügyelet által jóváhagyott minőségbiztosítási rendszer leírását, vagy kidolgozásának ütemtervét,
12. a csatlakozó rendszerek üzemeltetőivel kötött együttműködési megállapodásokat
a) mérésre és elszámolásra,
b) egyensúlyozásra vonatkozó kötelező adatszolgáltatásra,
c) egyensúlyozással kapcsolatos intézkedésekre,
d) rendkívüli helyzetekben történő együttműködésre,
e) kapacitásfejlesztésnél történő eljárásokra,
f) a földgáz rendszerek közötti átadásánál normál és rendkívüli üzemmenetnél követendő eljárásokra,
13. az engedélyes - bányafelügyelet általi - műszaki-biztonsági szempontú minősítését tartalmazó határozatot a szervezetről, a szükséges képzettségű és létszámú szakszemélyzet rendelkezésre állásáról,
14.
15. üzemeltetési szerződéseket,
16. 3 évre szóló kapacitásigény felmérést, és az ez alapján elkészített tervezett fejlesztések leírását,
17. az üzemeltetett elosztóvezeték-rendszer bemutatását, a működési terület leírását
a) az elosztóvezeték-rendszer és a szállítóvezeték-rendszer csatlakozási pontjainak és jellemzőinek leírásával,
b) az elosztóvezeték-rendszer fő elemeinek és jellemzőinek leírásával, ezen belül külön feltüntetve az elosztóvezeték-rendszer azon részét, amelyet a kérelmező üzemeltetési szerződés alapján üzemeltet,
c) az elosztóvezeték többségi tulajdonának igazolásával,
d) a területi üzemviteli irányítás és üzemirányító szolgálatok székhelyének felsorolásával,
e) azon települések, településrészek, területek megjelölésével, ahol az elosztóvezetékről vételező felhasználási hely található, külön feltüntetve, hogy az melyik egyetemes szolgáltatói engedélyeshez tartozik,
f) a mérő és adatátviteli eszközök leírásával,
18. az elosztóvezetékről vételező felhasználási helyek nyilvántartásának bemutatását,
19. a földgázelosztásra a rendszerhasználókkal, valamint a rendszerszintű szolgáltatásokra a rendszerüzemeltetőkkel kötött szerződéseket vagy előszerződéseket,
a) ha a földgázelosztó és az egyetemes szolgáltató vagy a földgázkereskedő egy jogi személyen belül végzik az engedélyköteles tevékenységet, a szervezetek közötti kapcsolatokat bemutató belső szabályozást,
b) a felhasználókkal kötött szerződések esetében a nyilvántartást és a szerződésmintákat.
IV. Fejezet
A telephelyi szolgáltatásra vonatkozó működési engedély
A Hivatalhoz benyújtott telephelyi szolgáltatásra vonatkozó engedély iránti kérelemhez mellékelni kell:
1. a kérelem benyújtását megelőző évre elkészített éves beszámolót,
2. 3 évre szóló üzleti tervet,
3. a 7. számú mellékletben megadott szempontok szerint ellenőrzött független könyvvizsgálói véleményt az üzleti tervről,
4. a kérelmezőnek a GET-ben, e rendeletben és más jogszabályban, az ÜKSZ-ben és az üzletszabályzatában előírt, illetve a vállalt feladatai ellátásához szükséges adatforgalmi és informatikai rendszer bemutatását,
5. a kérelmező társaság teljes szervezetét bemutató szervezeti ábrát, saját szervezetén belül az egyes a GET-ben meghatározott tevékenységek végzésére kialakított szervezeti egységek bemutatását és elhelyezkedését a döntési hatásköri rendszerben, táblázatos összefoglalást az előírt szükséges és a rendelkezésre álló személyzet létszámáról szakképzettség szerint,
6. az engedélyes tevékenység végzéséhez szükséges módszerek, eljárások, technológiák bemutatását,
7. a jóváhagyásra beterjesztett, alkalmazni kívánt üzletszabályzatot,
8. földgázellátási üzemzavari, válsághelyzeti, korlátozási intézkedési tervet,
9. mérési, felosztási és elszámolási rendszer leírását,
10. a telephelyi vezeték-rendszer bemutatását, a működési terület leírását
a) a telephelyi vezeték és az elosztó-, illetve szállítóvezeték-rendszer csatlakozási pontjának és jellemzőinek leírásával,
b) a telephelyi vezeték tulajdonrendszerének bemutatásával, külön feltüntetve a telephelyi vezeték azon részét, amelyet a kérelmező üzemeltetési szerződés alapján üzemeltet,
c) azon telephelyi felhasználók felsorolásával, nyilvántartás bemutatásával, külön feltüntetve, hogy melyik egyetemes szolgáltatóhoz, vagy földgázkereskedőhöz tartozik,
d) a mérő és adatátviteli eszközök leírásával és tulajdoni viszonyainak bemutatásával,
11. a csatlakozó rendszerek üzemeltetőivel kötött együttműködési megállapodásokat
a) mérésre és elszámolásra,
b) egyensúlyozásra vonatkozó kötelező adatszolgáltatásra,
c) egyensúlyozással kapcsolatos intézkedésekre,
d) rendkívüli helyzetekben történő együttműködésre,
e) kapacitásfejlesztésnél történő eljárásokra,
f) a földgáz rendszerek közötti átadásánál normál és rendkívüli üzemmenetnél követendő eljárásokra,
12. a rendszerhasználókkal kötött szerződéseket,
a) csatlakozási és vezetékes szolgáltatási szerződést,
b) földgáz értékesítési szerződést,
c) földgáz kereskedelmi szerződéseket,
13. üzemeltetési szerződéseket,
14. 3 évre szóló kapacitásigény felmérés, és az ez alapján elkészített tervezett fejlesztések leírását,
15. a telephelyi vezeték műszaki-biztonsági megfelelőségének a csatlakozóvezetékekre és felhasználói berendezésekre vonatkozó műszaki-biztonsági előírásokról szóló külön jogszabályban meghatározott hatóság által kiadott megfelelőségi igazolását.
V. Fejezet
Földgáztárolásra vonatkozó működési engedély
A Hivatalhoz benyújtott földgáz tárolására vonatkozó működési engedély iránti kérelemhez mellékelni kell:
1. a kérelem benyújtását megelőző évre elkészített éves beszámolót,
2. 3 évre szóló üzleti tervet,
3. a 7. számú mellékletben megadott szempontok szerint ellenőrzött független könyvvizsgálói véleményt az üzleti tervről,
4. a kérelmezőnek a GET-ben, e rendeletben és más jogszabályban, az ÜKSZ-ben és az üzletszabályzatában előírt, illetve a vállalt feladatai ellátásához szükséges adatforgalmi és informatikai rendszer bemutatását,
5. a kérelmező társaság teljes szervezetét bemutató szervezeti ábrát, szervezeti és működési szabályzatot, a döntési és hatásköri rendszert, saját szervezetén belül az egyes a GET-ben meghatározott tevékenységek végzésére kialakított szervezeti egységek bemutatását és elhelyezkedését a döntési hatásköri rendszerben, táblázatos összefoglalást az előírt szükséges és a rendelkezésre álló személyzet létszámáról szakképzettség szerint,
6. az engedélyes tevékenység végzéséhez szükséges módszerek, eljárások, technológiák bemutatását,
7. a jóváhagyásra beterjesztett, alkalmazni kívánt üzletszabályzatot,
8. földgázellátási üzemzavari, válsághelyzeti, korlátozási intézkedési tervet,
9. mérési, felosztási és elszámolási rendszer leírását,
10. jóváhagyásra beterjesztett megfelelési programot,
11. a Bt. 24. § (3) bekezdése szerinti a bányafelügyelet által jóváhagyott minőségbiztosítási rendszer leírását, vagy kidolgozásának ütemtervét,
12. a csatlakozó rendszerek üzemeltetőivel kötött együttműködési megállapodásokat:
a) mérésre és elszámolásra,
b) egyensúlyozásra vonatkozó kötelező adatszolgáltatásra,
c) egyensúlyozással kapcsolatos intézkedésekre,
d) rendkívüli helyzetekben történő együttműködésre,
e) kapacitásfejlesztésnél történő eljárásokra,
f) a földgáz rendszerek közötti átadásánál normál és rendkívüli üzemmenetnél követendő eljárásokra,
13. az engedélyes - bányafelügyelet általi - műszaki-biztonsági szempontú minősítését tartalmazó határozatot a szervezetről, a szükséges képzettségű és létszámú szakszemélyzet rendelkezésre állásáról,
14.
15. üzemeltetési szerződéseket,
16. 3 évre szóló kapacitásigény felmérést, és az ez alapján elkészített tervezett fejlesztések leírását,
17. a földgáztároló geológiai, műveléstechnológiai paramétereit és műszaki adatait földgáztárolónként:
a) geológiai körülmények leírásával és műveléstechnológiai paraméterek megjelölésével,
b) a besajtoló és kitároló technológiai létesítmények leírásával és főbb paramétereik megjelölésével,
c) a földgáztároláshoz szükséges egyéb technológiai létesítmények leírásával és főbb paramétereik megjelölésével,
d) a szállítóvezetéki és elosztóvezetéki, valamint termelési kapcsolódások leírásával és azok főbb paramétereinek megjelölésével,
e) a földgáztárolók üzemeltetését, irányítását, ellenőrzését szolgáló létesítmények és berendezések leírásával, valamint főbb paramétereik megjelölésével,
18. a földgáz tárolására a rendszerhasználókkal kötött érvényes szerződések vagy előszerződések.
VI. Fejezet
Földgáz kereskedelemre vonatkozó működési engedély
A Hivatalhoz benyújtott földgáz kereskedelemre vonatkozó működési engedély iránti kérelemhez mellékelni kell:
1. a kérelem benyújtását megelőző évre elkészített éves beszámolót,
2. 1 évre szóló üzleti tervet,
3. a 7. számú mellékletben megadott szempontok szerint ellenőrzött független könyvvizsgálói véleményt az üzleti tervről,
4. a kérelmezőnek a GET-ben, e rendeletben és más jogszabályban, az ÜKSZ-ben és az üzletszabályzatában előírt, illetve a vállalt feladatai ellátásához szükséges adatforgalmi és informatikai rendszer bemutatását,
5. a kérelmező társaság teljes szervezetét bemutató szervezeti ábrát, szervezeti és működési szabályzatot, a döntési és hatásköri rendszert, saját szervezetén belül az egyes a GET-ben meghatározott tevékenységek végzésére kialakított szervezeti egységek bemutatását és elhelyezkedését a döntési hatásköri rendszerben, táblázatos összefoglalást az előírt szükséges és a rendelkezésre álló személyzet létszámáról szakképzettség szerint,
6. az engedélyes tevékenység végzéséhez szükséges módszerek, eljárások bemutatását,
7. a jóváhagyásra beterjesztett, alkalmazni kívánt üzletszabályzatot,
8. földgázellátási üzemzavari, válsághelyzeti, korlátozási intézkedési tervet,
9. elszámolási rendszer leírását,
10. a szállítási rendszerüzemeltetővel kötött együttműködési megállapodást, ha az az engedély iránti kérelem benyújtáskor nem áll rendelkezésre, a megállapodás megkötésére vonatkozó szándéknyilatkozatot az egyensúlyozási tevékenység, az adatforgalmi és informatikai rendszerhez való hozzáférés, továbbá a gáznapon belüli kiegyensúlyozó kereskedelem biztosítására,
11. pénzügyi biztosíték bemutatását.
VI/A. Fejezet
Korlátozott földgáz-kereskedelmi engedély
A Hivatalhoz benyújtott korlátozott földgáz-kereskedelemre vonatkozó működési engedély iránti kérelemhez csatolni kell:
1. a korlátozott földgáz-kereskedelmi tevékenységre vonatkozó 1 évre szóló üzleti tervet;
2. a 7. számú mellékletben megadott szempontok szerint ellenőrzött független könyvvizsgálói véleményt az üzleti tervről;
3. a kérelmezőnek a GET-ben, e rendeletben, más jogszabályban, az ÜKSZ-ben, valamint az üzletszabályzatában előírt feladatai ellátásához szükséges adatforgalmi és informatikai rendszer bemutatását;
4. az egyensúlyozási tevékenység, a szállítási rendszerüzemeltető adatforgalmi és informatikai rendszeréhez való hozzáférés, és a gáznapon belüli kiegyensúlyozó kereskedelem biztosítására a szállítási rendszerirányítási tevékenységet ellátó szállítási rendszerüzemeltetővel kötött együttműködési megállapodást vagy a megállapodás megkötésére vonatkozó szándéknyilatkozatot, amennyiben a megállapodás az engedélykérelem benyújtáskor még nem került megkötésre;
5. nyilatkozatokat a GET 114. § (7) bekezdés c) pontjában foglaltakról;
6. a kérelmező képviselőjének telefonos elérhetőségét, elektronikus levélcímét, a kézbesítési megbízottjának címét, telefonos elérhetőségét, elektronikus levélcímét, valamint a kézbesítési megbízásra kötött szerződést;
7. az igazgatási szolgáltatási díj Hivatal részére történő befizetésének pénzintézeti igazolását;
8. nyilatkozatot arra vonatkozóan, hogy a kérelmező tudomásul veszi és magára kötelezőnek elfogadja az ÜKSZ-ben előírt rendelkezéseket;
9. hatósági igazolást arról, hogy a kérelmező az Európai Unió tagállamában vagy az Európai Gazdasági Térségről szóló megállapodásban részes valamely más államban ténylegesen és jogszerűen földgáz-kereskedelmi tevékenységet folytat.
VII. Fejezet
Egyetemes szolgáltatásra vonatkozó működési engedély
A Hivatalhoz benyújtott egyetemes szolgáltatásra vonatkozó működési engedély iránti kérelemhez mellékelni kell:
1. a kérelem benyújtását megelőző évre elkészített éves beszámolót,
2. 3 évre szóló üzleti tervet,
3. a 7. számú mellékletben megadott szempontok szerint ellenőrzött független könyvvizsgálói véleményt az üzleti tervről,
4. a kérelmezőnek a GET-ben, e rendeletben és más jogszabályban, az ÜKSZ-ben és az üzletszabályzatában előírt, illetve a vállalt feladatai ellátásához szükséges adatforgalmi és informatikai rendszer bemutatását,
5. a kérelmező társaság teljes szervezetét bemutató szervezeti ábrát, szervezeti és működési szabályzatot, a döntési és hatásköri rendszert, saját szervezetén belül az egyes a GET-ben meghatározott tevékenységek végzésére kialakított szervezeti egységek bemutatását és elhelyezkedését a döntési hatásköri rendszerben, táblázatos összefoglalást az előírt szükséges és a rendelkezésre álló személyzet létszámáról szakképzettség szerint,
6. az engedélyes tevékenység végzéséhez szükséges módszerek, eljárások bemutatását,
7. a jóváhagyásra beterjesztett, alkalmazni kívánt üzletszabályzatot,
8. földgázellátási üzemzavari, válsághelyzeti, korlátozási intézkedési tervet,
9. elszámolási rendszer leírását,
10. szállítási rendszerirányítóval és a rendszerüzemeltetőkkel kötött együttműködési, kapacitáslekötési és rendszerhasználati szerződéseket,
11. pénzügyi biztosíték bemutatását,
12. ellátási sémát 3 gázévre vonatkozóan a különböző ellátási helyzetekben rendelkezésre álló, felhasználható földgázforrások, tárolói készletek biztosításának bemutatásával,
13. a felhasználóval kötendő egyetemes szolgáltatási szerződés megkötésének ütemtervét a GET 139. § (1) bekezdése alapján.
VIII. Fejezet
Vezetékes PB-gáz szolgáltatásra vonatkozó működési engedély
A Hivatalhoz benyújtott vezetékes PB-gáz szolgáltatásra vonatkozó működési engedély iránti kérelemhez mellékelni kell:
1. a kérelem benyújtását megelőző évre elkészített éves beszámolót,
2. 3 évre szóló üzleti tervet,
3. a 7. számú mellékletben megadott szempontok szerint ellenőrzött független könyvvizsgálói véleményt az üzleti tervről,
4. a kérelmezőnek a GET-ben, e rendeletben és más jogszabályban, az üzletszabályzatában előírt, illetve a vállalt feladatai ellátásához szükséges adatforgalmi és informatikai rendszer bemutatását,
5. a kérelmező társaság teljes szervezetét bemutató szervezeti ábrát, szervezeti és működési szabályzatot, a döntési és hatásköri rendszert, saját szervezetén belül az egyes a GET-ben meghatározott tevékenységek végzésére kialakított szervezeti egységek bemutatását és elhelyezkedését a döntési hatásköri rendszerben, táblázatos összefoglalást az előírt szükséges és a rendelkezésre álló személyzet létszámáról szakképzettség szerint,
6. az engedélyes tevékenység végzéséhez szükséges módszerek, eljárások, technológiák bemutatását,
7. a jóváhagyásra beterjesztett, alkalmazni kívánt üzletszabályzatot,
8. PB-gáz ellátási üzemzavari, válsághelyzeti intézkedési tervet,
9. mérési, felosztási és elszámolási rendszer leírását,
10.
11. az engedélyes - bányafelügyelet általi - műszaki-biztonsági szempontú minősítését tartalmazó határozatot a szervezetről, a szükséges képzettségű és létszámú szakszemélyzet rendelkezésre állásáról,
12.
13. üzemeltetési szerződéseket,
14. 3 évre szóló kapacitásigény felmérést, és az ez alapján elkészített tervezett fejlesztések leírását,
15. az üzemeltetett elosztóvezeték-rendszer bemutatását, a működési terület leírását
a) az elosztóvezeték-rendszer és a tartály csatlakozási pontjainak, jellemzőinek leírásával,
b) az elosztóvezeték-rendszer fő elemeinek és jellemzőinek leírásával, ezen belül külön feltüntetve az elosztóvezeték-rendszer azon részét, amelyet a kérelmező üzemeltetési szerződés alapján üzemeltet,
c) az elosztóvezeték többségi tulajdonának igazolásával,
d) a területi üzemviteli szolgálatok székhelyének felsorolásával,
e) azon települések, településrészek, területek megjelölésével, ahol az elosztóvezetékről vételező felhasználási hely található,
f) mérő eszközök leírásával,
16. az elosztóvezetékről vételező felhasználási helyek nyilvántartásának bemutatását,
17. a felhasználókkal kötött szerződések esetében a nyilvántartást és a szerződés mintákat,
18. a PB-gáz értékesítést biztosító forrásoldali beszerzések és a szállítás bemutatását.
IX. Fejezet
Egyablakos kapacitásértékesítésre vonatkozó működési engedély
A Hivatalhoz benyújtott egyablakos kapacitásértékesítésre vonatkozó működési engedély iránti kérelemhez mellékelni kell:
1. a kérelem benyújtását megelőző évre elkészített éves beszámolót,
2. 3 évre szóló üzleti tervet,
3. a 7. számú mellékletben megadott szempontok szerint ellenőrzött független könyvvizsgálói véleményt az üzleti tervről,
4. a kérelmezőnek a GET-ben, e rendeletben és más jogszabályban, az ÜKSZ-ben előírt feladatai ellátásához szükséges adatforgalmi és informatikai rendszer bemutatását,
5. a kérelmező társaság teljes szervezetét bemutató szervezeti ábrát, szervezeti és működési szabályzatot, a döntési és hatásköri rendszert, saját szervezetén belül az egyes a GET-ben meghatározott tevékenységek végzésére kialakított szervezeti egységek bemutatását és elhelyezkedését a döntési hatásköri rendszerben, táblázatos összefoglalást az előírt szükséges és a rendelkezésre álló személyzet létszámáról, szakképzettség szerint,
6. az engedélyes tevékenység végzéséhez szükséges módszerek, eljárások bemutatását,
7. a jóváhagyásra beterjesztett, alkalmazni kívánt üzletszabályzatot, ha az egyablakos kapacitásértékesítő kapacitásai a magyar együttműködő rendszer kapacitás részeként kerülnek értékesítésre,
8. földgázellátási üzemzavari, válsághelyzeti, korlátozási eljárásrendet,
9. elszámolási rendszer leírását.
X. Fejezet
Szervezett földgázpiac működtetésére vonatkozó működési engedély
A Hivatalhoz benyújtott szervezett földgázpiacra vonatkozó működési engedély iránti kérelemhez mellékelni kell:
1. nyilatkozatot arról, hogy a kérelmező rendelkezik a tevékenység gyakorlásához szükséges, más jogszabályokban meghatározott, nevére szóló hatósági engedélyekkel,
2. 4 évre szóló független könyvvizsgáló által ellenőrzött üzleti tervet,
3. a kérelem benyújtását megelőző 3 üzleti év beszámolóját,
4. ha a gazdasági társaság cégbejegyzésének időpontja nem teszi lehetővé 3 üzleti év beszámolójának benyújtását, akkor az előtársasági időszakról összeállított beszámolót,
5. az alkalmazni kívánt üzletszabályzat tervezetének szövegét,
6. az alkalmazni kívánt szervezeti és működési szabályzatot,
7. az alkalmazni kívánt kereskedési szabályzat tervezetének szövegét, amely tartalmazza különösen a termékek felsorolását, az ügylettípusokat, a kereskedési és elszámolási technikákat, módszereket, az adatrögzítési, adatvédelmi megoldásokat,
8. az alkalmazni kívánt informatikai rendszer részletes bemutatását,
9. ellenőrzött minőségbiztosítási rendszer bevezetésének ütemtervét a bevezetés határidejével.
6. számú melléklet a 19/2009. (I. 30.) Korm. rendelethez
Az engedélymódosítási kérelem elbírálásához szükséges bizonylatok, kiegészítések
1. Új települések, településrészek és területek engedélyezése
1.1. A földgázelosztó engedély iránti kérelméhez benyújtandó iratok:
1. Új település, településrész engedélyezésekor az illetékes helyi önkormányzatok képviselő-testületei nyilatkozata a tanulmányterv és annak adataira alapuló csatlakozási díj számítás elfogadásáról.
2. Új település, településrész engedélyezésekor az illetékes helyi önkormányzatokkal kötött, az önkormányzat képviselő-testülete által jóváhagyott megállapodás a gázelosztó hálózat létesítéséről.
3. Új terület engedélyezése esetén az érintett felhasználó nyilatkozata a tanulmányterv és annak adataira alapuló csatlakozási díj számítási módjának és mértékének, valamint a beruházási költség meghatározásának elfogadásáról vagy aláírt csatlakozási szerződés, továbbá nem közvetlenül a leendő fogyasztóval való kapcsolat esetén megállapodás a gázelosztó hálózat létesítéséről.
4. Csatlakozási díj számítás részleteiben való bemutatása elektronikus formában e-mailen vagy adathordozón keresztül.
5. Új település engedélyezésekor a beruházás megtérülési számítása a beruházás költségeinek engedélyesre eső részére nézve.
6. A gázelosztó hálózat létesítéséről szóló megállapodásnak tartalmaznia kell:
a) a beruházás összköltségét,
b) a beruházás finanszírozási forrásainak bemutatását,
c) a csatlakozási díj összegét és fogyasztói kategóriánkénti bontását,
d) a létrejövő vezetékrendszer tulajdonosi szerkezetének bemutatását.
7. Vagyon- és a környezeti károkra is kiterjedő felelősségbiztosítási szerződések meglétének igazolása.
8. Engedélyes nyilatkozat arról, hogy a módosításban szereplő gázelosztó rendszerek természetvédelmi területet érintenek-e.
9. Új település, településrész engedélyezésekor a szállítási rendszerüzemeltető nyilatkozata a szükséges kapacitás rendelkezésre állásáról.
10. Nem földgázelosztói tulajdonban megvalósuló rendszerek esetében, az elosztórendszer tulajdonosával létrejött megállapodás, illetve üzemeltetési szerződés benyújtása.
11.
1.2. Az egyetemes szolgáltató engedély iránti kérelméhez benyújtandó iratok:
1. Új település, településrész engedélyezésekor az illetékes helyi önkormányzatok képviselő-testületei nyilatkozata a földgáz egyetemes szolgáltató kiválasztásáról.
2. Új terület engedélyezése esetén az érintett felhasználók megállapodása a földgáz egyetemes szolgáltatóval.
3. A földgáz egyetemes szolgáltató megállapodása a felhasználók ellátására a tervezett elosztórendszert üzemeltető földgázelosztóval.
4. A települések, településrészek és területek elosztójával megkötött szerződés.
2. Bekapcsolási időpont módosítása iránti kérelméhez benyújtandó iratok
1. A bekapcsolási időpont áthelyezésének indokai, annak bemutatása, hogy a beruházás elhúzódása, illetve az ellátás megkezdésének időpontja nem az engedélyesnek felróható okból következett be.
2. Az önkormányzattal, felhasználóval kötött megállapodások módosítása, ha az szükséges.
3. Nyilatkozat a beruházás finanszírozási forrásainak változatlanságáról.
3. Települések, településrészek és területek (felhasználók) kizárólagossági jogáról történő lemondás, illetve azok átadása
Az érdekelt engedélyeseknek közös kérelmet kell benyújtaniuk, melyben a településeket, településrészeket, területeket, felhasználót korábban ellátó engedélyes lemond kizárólagossági jogáról, a kérelmező engedélyes pedig kéri engedélye kiterjesztését ugyanezen ellátási vagy működési területekre.
3.1. Az átadás iránti kérelméhez benyújtandó iratok:
1. Nem földgázelosztói tulajdonban lévő rendszerek esetében, az elosztórendszer tulajdonosával létrejött üzemeltetési szerződés benyújtása.
2. A rendszertulajdonossal kötött adásvételi szerződés.
3. Az átadás-átvétel lebonyolításának ütemterve.
4. Vezetékes PB-szolgáltatásról való átállás esetén az újonnan épülő vezetékrendszerekre vonatkozó tanulmányterv, ez alapján a csatlakozási díjszámítás (a felhasználóktól maximum e számítás alapján kiszámított díj kérhető) részletes bemutatása elektronikus formában, az érintett önkormányzat nyilatkozata a tanulmányterv és annak adataira alapuló csatlakozási díj számítás elfogadásáról, valamint a földgázelosztó kérelméhez benyújtandó iratok.
5. A felhasználókkal való szerződéskötésre vonatkozó ütemterv.
4. A szállítási rendszerüzemeltető és földgáztároló engedély iránti kérelméhez benyújtandó iratok
1. A beruházással megvalósuló új földgázrendszer megvalósításának határideje.
2. A létrejövő földgázrendszer tulajdonosi szerkezetének ismertetése.
3. Vagyon- és a környezeti károkra is kiterjedő felelősségbiztosítási szerződések meglétének igazolása.
4. A beruházás finanszírozási forrásainak rendelkezésre állásának bemutatása.
5. Annak bemutatása, hogy a 3 éves üzleti terv tartalmazza-e a beruházást.
5. A meglévő csatlakozó, illetve fogyasztói vezeték telephelyi vezetékké történő átminősítése és működtetése iránti kérelemhez benyújtandó iratok
1. Annak bemutatása, hogy saját szervezetében biztosítani tudja az engedélyköteles tevékenysége folytatását.
2. A telephelyi vezeték fő elemeinek és jellemzőinek leírása, szükség esetén térképekkel.
3.
4. A telephelyi felhasználókkal megkötött (elő)szerződések.
6. Az új csatlakozó, illetve fogyasztói vezeték telephelyi vezetékké történő átminősítése és működtetése iránti kérelemhez benyújtandó iratok
1. A földgázelosztó vagy szállítási rendszerüzemeltető részletes ajánlatát, amely tartalmazza a felhasználó elosztó- vagy szállítóvezeték-rendszerhez történő csatlakozás műszaki feltételeit és költségeit.
2. A telephelyi vezetékké átminősítendő csatlakozó, illetve fogyasztói vezeték létesítésének részletes költségkimutatását és tanulmánytervét.
3. Annak bemutatása, hogy saját szervezetében biztosítani tudja az engedélyköteles tevékenysége folytatását.
4. A telephelyi vezeték fő elemeinek és jellemzőinek leírása, szükség esetén térképekkel.
5.
6. A telephelyi felhasználókkal megkötött (elő)szerződések.
7. A jogszabályban és az ÜKSZ-ben előírt fogyasztási igénybejelentéssel, elszámolással kapcsolatos szabályzat.
8. Az érintett elosztóval kötött együttműködési megállapodás.
7. számú melléklet a 19/2009. (I. 30.) Korm. rendelethez
Engedélyköteles tevékenységek, földgázipari létesítmény létrehozására, üzemeltetésére vonatkozó üzleti terv könyvvizsgálók által történő vizsgálata
A VIZSGÁLAT KÖTELEZŐ TARTALMI ELEMEI
I. Általános rész
A könyvvizsgálónak a tevékenység speciális követelményeinek megfelelően részletesen és alaposan meg kell vizsgálnia a benyújtott üzleti terv és az abból levont következtetések megalapozottságát. Különösen az alábbi szempontokra kell nagy figyelmet fordítani:
a) az üzleti tervnél alkalmazott, illetve az üzleti tervhez készített számítógépes modellek ellenőrzése,
b) peremfeltételek, különös tekintettel az előrejelzések realitását illetően, árak, infláció, kamatlábak és egyéb jelentősebb kihatású tényezők és felhasznált mutatók helyessége,
c) következetesség, a tervet ellenőrizni kell abból a szempontból, hogy az egyes tervfejezetek összhangja biztosított-e,
d) kockázatelemzés, különös tekintettel arra, hogy meghatározásra kerültek-e a jelentős kihatásokat tartalmazó kockázatok, illetve értelmezték-e a tervben,
e) az engedélyes tevékenyégre elkészített üzleti terv a társaság teljes tevékenységével együtt vizsgálva megalapozott-e.
II. Finanszírozási struktúra és költségek
A könyvvizsgálónak vizsgálnia és ellenőriznie kell, hogy az előirányzott finanszírozási struktúrát megfelelően foglalták-e bele a modellbe és az üzleti tervbe. A kamatfizetésekre és a tőketörlesztésekre vonatkozó számításokat abból a szempontból kell vizsgálni, hogy helyesek-e és összhangban vannak-e a közölt feltételezésekkel.
A projektfejlesztési költségeket az alábbiak szempontjából kell ellenőrizni:
a) az összes szükséges és lehetséges költségtétel szerepel-e,
b) az árszínvonal-változás költségeket érintő hatásainak kezelése,
c) a létesítményekbe tartozó jelentősebb berendezések feltüntetésre kerültek-e.
Az üzemeltetéshez és létesítéshez kapcsolódó költségek megfelelő szétválasztását, és az ezen költségek besorolásához alkalmazott módszert kell vizsgálni.
A saját felhasználású energiaköltségeket részletesen kell vizsgálni abból a szempontból, hogy az egyes előre jelzett évekre feltételezett árszerkezet és mennyiség kimutatásra került-e a későbbi pénzforgalomban (cash-flowban).
A finanszírozási költségeket vizsgálni kell abból a szempontból, hogy megalapozottak-e, az összes finanszírozással kapcsolatos tételt megfelelően szerepeltették-e.
A feltüntetett adótételeknél vizsgálni kell, hogy a magyar adózási jogszabályok és rendelkezések szempontjából azok helyesek-e.
III. Pénzforgalom (Cash-flow) és várható megtérülések
A könyvvizsgálónak meg kell győződnie arról, hogy az üzleti tervben szereplő számítási módszerek alapján készített számítások helyesek-e, és hogy a vonatkozó végkövetkeztetések a projekt egészét tekintve ésszerűek-e.
A pénzforgalmat (cash-flow) ellenőrizni kell abból a szempontból, hogy az alkalmazott módszertan helyes és elfogadható-e, és az összes vonatkozó tételt szerepeltették-e.
IV. A könyvvizsgálói jelentés
A könyvvizsgálónak a fentiek alapján jelentést kell kibocsátania, amely részletesen ismerteti az üzleti terv megalapozottságát és a fentiekben említett összes kérdéskörre kiterjed. A jelentésnek részletesen ismertetnie kell a könyvvizsgáló által végzett munkát, a vizsgálat mélységét és bizonyosságot kell adnia az üzleti terv megalapozottságáról vagy nem megfelelő voltáról.
8. számú melléklet a 19/2009. (I. 30.) Korm. rendelethez
A tevékenységek számviteli szétválasztásának alapelvei, a szétválasztással szemben támasztott követelmények és a szétválasztási módszer kötelező tartalmi elemei
I. Általános rendelkezések
Az integrált földgázipari vállalkozás tevékenységeinek számviteli szétválasztásával megbízható és valós képet kell kapni a vállalkozás engedélyköteles tevékenységeinek (üzletágainak) vagyoni, pénzügyi és jövedelmi helyzetéről. A számvitelről szóló 2000. évi C. törvény (a továbbiakban: Szt.) szerinti éves beszámoló, illetve összevont (konszolidált) éves beszámoló (a továbbiakban együtt: éves beszámoló) kiegészítő mellékletének alá kell támasztania, hogy a tevékenységek között keresztfinanszírozás nem történt, és hogy a vállalkozás nem engedélyes tevékenysége nem veszélyezteti az engedélyköteles tevékenység végzését.
A tevékenységek számviteli szétválasztása során alkalmazott módszereket és vetítési alapokat a társaság számviteli politikájának keretében elkészített számviteli szétválasztási szabályzatban kell részletesen meghatározni. Az éves beszámoló kiegészítő mellékletében a számviteli szétválasztási szabályzat ezen előírásaira is hivatkozni kell. A vállalkozás számviteli szétválasztási szabályzatát a Magyar Energia Hivatal (a továbbiakban: Hivatal) bármikor ellenőrizheti.
Integrált földgázipari vállalkozások esetében az engedélyes tevékenység beszámolási időszak alatti megszűnése esetén is tartalmaznia kell a tárgyévi kiegészítő mellékletnek az adott tevékenység mérlegeit és eredménykimutatásait.
II. A tevékenységek szétválasztásának alapelvei
1. Teljeskörűség elve: a tevékenységek számviteli szétválasztása során - közvetlen hozzárendelés vagy valamilyen felosztási módszer alapján - minden eszköz, forrás, bevétel és ráfordítás felosztásra kerül a vállalkozás tevékenységei között, kivéve ahol a földgázellátásról szóló 2008. évi XL. törvény (a továbbiakban: GET), illetve e rendelet felmentés ad.
2. Áttekinthetőség és egyszerűség elve: a tevékenységek szétválasztása a vonatkozó törvényeknek megfelelően, lehetőleg egyszerű és átlátható szabályok szerint, nyomon követhető módon történjen.
3. Állandóság elve: a számviteli szétválasztás során alkalmazott szabályrendszer megváltoztatását rögzíteni kell az engedélyes számviteli szétválasztási szabályzatában, továbbá be kell mutatni az éves beszámoló kiegészítő mellékletében. A szabályrendszer megváltoztatására csak a Hivatal megfelelő idejű és tartalmú tájékoztatása mellett van lehetőség. A szabályrendszer megváltoztatását a vállalkozás számviteli szabályzatában rögzíteni kell, és az éves beszámoló kiegészítő mellékletében is be kell mutatni.
4. Folytonosság elve: az engedélyes részére a folyamatos működéshez szükséges eszközöket és pénzforrásokat biztosítani kell.
III. A tevékenységek szétválasztásával szemben támasztott követelmények
1. Az integrált földgázipari vállalkozás engedélyköteles tevékenységének bemutatása érdekében az éves beszámoló kiegészítő mellékletének részeként tevékenységi beszámolót kell készíteni. A tevékenységi beszámoló az Szt. 1. számú mellékletében található „A” változatú mérleget és az Szt. 2. számú mellékletében szereplő, összköltségi-eljárással készülő „A” változatú eredmény-kimutatást tartalmazza a mérleg és az eredmény-kimutatás értelmezéséhez szükséges kiegészítéssel együtt. A kimutatások tagolására és a tételek tartalmára az Szt. vonatkozó előírásait kell alkalmazni. A hatósági árszabályozás alá eső engedélyes esetében a Hivatal ettől eltérő tagolást is előírhat.
2. Az eszközöket, forrásokat, bevételeket és ráfordításokat közvetlenül - vagy ha közvetlenül egyes tevékenységhez nem rendelhetők - a vállalkozás számviteli szétválasztási szabályzatában meghatározott módszerek és vetítési alapok alapján kell felosztani. Az eszközökhöz, illetve forrásokhoz kapcsolódó bevételek és ráfordítások tevékenységek közötti megosztását egymással összhangban kell megoldani.
3. A több engedélyest kiszolgáló támogató és engedélyköteles tevékenységek esetén kiemelten fontos az adott tevékenységet igénybe vevők közötti költségfelosztás bemutatása és indokolása.
4. A hatósági árszabályozás alá eső tevékenységet végző engedélyes földgázipari vállalkozás köteles a kapcsolt vállalkozásaival kötött szerződéseit, valamint azok alapján felmerült költségeit és bevételeit naprakészen nyilvántartania. Az éves beszámoló Hivatal részére történő benyújtásával egyidejűleg - külön adatszolgáltatásként - valamennyi kapcsolt vállalkozáshoz tartozó forgalmat vállalkozásonként és jogcímenként be kell mutatni.
5. A könyvvizsgáló az éves beszámoló vizsgálata keretében köteles megvizsgálni, hogy a tevékenységek szétválasztásának szabályai megfelelően vannak-e dokumentálva, és hogy a szétválasztás a számviteli szétválasztási szabályzatnak megfelelően történt-e. Az éves beszámolónak alá kell támasztania, hogy a tevékenységek között keresztfinanszírozás nem lépett fel és a tevékenységek egyértelműen átláthatók.
IV. A szétválasztási módszer kötelező tartalmi elemei
1. Közvetlenül az engedélyes tevékenységhez rendelhető eszközök, források, bevételek és ráfordítások körének fogalmi és tartalmi meghatározása.
2. Közvetlenül az engedélyes tevékenységhez nem rendelhető eszközök, források, bevételek és ráfordítások megosztásának szabályai, legalább mérleg- és eredménykimutatás, illetve a GET és e rendelet szerint meghatározott tételenként.
3. A több engedélyest kiszolgáló támogató és engedélyköteles tevékenységek költségeinek engedélyesenkénti felosztása, az alkalmazott árak kialakításának szabályai.
9. számú melléklet a 19/2009. (I. 30.) Korm. rendelethez
Kérelem szociálisan rászoruló személyként a védendő fogyasztók nyilvántartásába történő felvétel / nyilvántartásába vétel meghosszabbítása iránt
A) 
A FOGYASZTÓ TÖLTI KI
A földgázkereskedő (a lakossági fogyasztót ellátó kereskedő vagy az egyetemes szolgáltató) által kiállított számlán megjelölt felhasználási hely
a) egyértelmű meghatározására alkalmas, a földgázelosztónál nyilvántartott azonosító:
b) címe (irányítószám, település, utca/út/tér, házszám, lépcsőház, emelet, ajtó):
A földgázkereskedő által kiállított számlán fogyasztóként megjelölt személy
a) családi és utóneve:
b) születési neve:
c) anyja neve:
d) születési helye és ideje:
e) lakóhelye (irányítószám, település, utca/út/tér, házszám, lépcsőház, emelet, ajtó):
f) tartózkodási helye (irányítószám, település, utca/út/tér, házszám, lépcsőház, emelet, ajtó):
Ha a földgázkereskedő által kiállított számlán megjelölt személy nem saját jogán, hanem a vele egy háztartásban élő személyre tekintettel kéri védendő fogyasztóként történő nyilvántartásba vételét (nyilvántartásba vételének meghosszabbítását), e személy
a) családi és utóneve:
b) születési neve:
c) anyja neve:
d) születési helye és ideje:
e) lakóhelye (irányítószám, település, utca/út/tér, házszám, lépcsőház, emelet, ajtó):
f) tartózkodási helye (irányítószám, település, utca/út/tér, házszám, lépcsőház, emelet, ajtó):
Az alábbi igazolás alapján kérem a földgázelosztó
a)1 nyilvántartásába szociálisan rászoruló (védendő) fogyasztóként történő felvételem,
b)1 nyilvántartásában szociálisan rászoruló (védendő) fogyasztóként történő nyilvántartásom meghosszabbítását.
Kelt:
..................................................
fogyasztó aláírása
______
1 A megfelelő rész aláhúzandó!
B) 
AZ IGAZGATÁSI SZERV TÖLTI KI
Eljáró igazgatási szerv megnevezése:
Székhelye:
Igazolom, hogy
(név):
(születési név):
(anyja neve):
(születési helye és ideje):
(lakóhelye):
(tartózkodási helye):
fogyasztó
a)1 saját jogán
b)1 vele egy háztartásban élő
(név):
(születési név):
(anyja neve):
(születési helye és ideje):
(lakóhelye):
(tartózkodási helye):
személyre tekintettel
a földgázellátásról szóló 2008. évi XL. törvény rendelkezéseinek végrehajtásáról szóló 19/2009. (I. 30.) Korm. rendelet 56. § (1) bekezdésében foglaltak alapján szociálisan rászoruló fogyasztónak minősül.
A fogyasztó1 / a vele közös háztartásban élő személy1
a)1 a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 32/B. §-a szerinti időskorúak járadékában részesül,
b)1 a Szoctv. 33. §-a szerinti aktív korúak ellátására jogosult,
c)1 a Szoctv. 38. §-a szerinti lakásfenntartási támogatásban részesül,
d)1 a Szoctv. 40-44. §-a szerinti ápolási díjban részesül,
e)1 a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 19. §-a szerinti rendszeres gyermekvédelmi kedvezményre jogosult,
f)1 a Gyvt. 25. §-a szerinti otthonteremtési támogatásban részesült, a támogatás megállapításától számított 3 éven keresztül, vagy
g)1 a Gyvt. 54. §-a szerinti nevelőszülő, hivatásos nevelőszülő, aki saját háztartásában neveli a gondozásába helyezett átmeneti vagy tartós nevelésbe vett gyermeket.
A fogyasztó szociális rászorultságának fennállását a(z) ........... számú határozat alapján igazolom.
A fogyasztó szociális rászorultságát a fentiek szerint megalapozó körülmény
a)1 határozatlan ideig,
b)1 határozott ideig: ............... -ig
áll fenn.
Ugyanazon fogyasztónak egyidejűleg csak egy felhasználási hely tekintetében adható ki igazolás!
Kelt:
P. H.
..................................................
eljáró igazgatási szerv
_______
1 A megfelelő rész aláhúzandó!
KITÖLTÉSI ÚTMUTATÓ
Az űrlapot géppel vagy tollal, nyomtatott betűkkel kell kitölteni.
A földgázellátásról szóló 2008. évi XL. törvény 65. § (1) bekezdése alapján a védendő fogyasztók nyilvántartásába történő felvétel
a) szociálisan rászoruló fogyasztóként és/vagy
b) fogyatékkal élő fogyasztóként
kérelmezhető.
A földgázellátásról szóló 2008. évi XL. törvény rendelkezéseinek végrehajtásáról szóló 19/2009. (I. 30.) Korm. rendelet 56. § (1) bekezdése alapján szociálisan rászoruló fogyasztónak azt a természetes személyt kell tekinteni, aki vagy akinek háztartásában élő személy:
a) a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 32/B. §-a szerinti időskorúak járadékában részesül,
b) a Szoctv. 33. §-a szerinti aktív korúak ellátására jogosult,
c) a Szoctv. 38. §-a szerinti lakásfenntartási támogatásban részesül,
d) a Szoctv. 40-44. §-a szerinti ápolási díjban részesül,
e) a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 19. §-a szerinti rendszeres gyermekvédelmi kedvezményben részesül,
f) a Gyvt. 25. §-a szerinti otthonteremtési támogatásban részesült, a támogatás megállapításától számított 3 éven keresztül, vagy
g) a Gyvt. 54. §-a szerinti nevelőszülő, hivatásos nevelőszülő, aki saját háztartásában neveli a gondozásába helyezett átmeneti vagy tartós nevelésbe vett gyermeket.
A földgázellátásról szóló 2008. évi XL. törvény 3. § 22. pontja szerint fogyatékkal élő fogyasztó:
a) a fogyatékos személyek jogairól és esélyegyenlőségük biztosításáról szóló törvény szerinti fogyatékossági támogatásban részesülő személy,
b) a vakok személyi járadékában részesülő személy, továbbá
c) az a személy, akinek életét vagy egészségét a földgázellátásból való kikapcsolás vagy annak megszakadása közvetlenül veszélyezteti.
Az az igénylő, aki egyidejűleg mind szociálisan rászoruló fogyasztónak, mind fogyatékkal élő fogyasztónak minősül, mindkét jogcímen történő nyilvántartásba vételét kezdeményezheti, és egyaránt jogosulttá válhat a szociálisan rászoruló fogyasztóknak nyújtott kedvezményekre, valamint a fogyatékkal élőket megillető különleges bánásmódra. Ebben az esetben külön-külön igazolni kell, hogy a fogyasztó szociálisan rászoruló fogyasztónak, illetve fogyatékkal élő fogyasztónak minősül. A fogyatékkal élő fogyasztóként történő nyilvántartásba vétel iránti kérelemhez a 10. számú melléklet szerinti adatlapot kell benyújtani.
Az A) részben szereplő adatokat a fogyasztó tölti ki, és az adatok valódiságát aláírásával igazolja.
A B) részben szereplő adatokat az a szerv tölti ki, amelyik a szociális rászorultságot megalapozó jogosultságot, ellátást, tényt megállapította.
Tekintettel arra, hogy a védendő fogyasztó a védettséggel járó jogait csak egy felhasználási helyen gyakorolhatja, ugyanazon igénylőnek, fogyasztónak egyidejűleg csak egy felhasználási hely tekintetében adható ki igazolás.
Az igazolást a lakossági fogyasztónak kell benyújtania a földgázelosztóhoz az igazolás kiállításától számított 30 napon belül, a nyilvántartásba történő felvétel iránti igény bejelentésekor. A 30 nap elteltét követően az igénylőnek új igazolást kell kérnie.
A nyilvántartásba történő felvételt követő évtől a szociálisan rászoruló fogyasztó minden év március 31-ig köteles igazolni, hogy védettsége továbbra is fennáll.
10. számú melléklet a 19/2009. (I. 30.) Korm. rendelethez
Kérelem fogyatékkal élő személyként a védendő fogyasztók nyilvántartásába történő felvétel / nyilvántartásába vétel meghosszabbítása iránt
A) A FOGYASZTÓ TÖLTI KI
A földgázkereskedő (a lakossági fogyasztót ellátó kereskedő vagy az egyetemes szolgáltató) által kiállított számlán megjelölt felhasználási hely
a) egyértelmű meghatározására alkalmas, a földgázelosztónál nyilvántartott azonosító:
b) címe (irányítószám, település, utca/út/tér, házszám, lépcsőház, emelet, ajtó):
A földgázkereskedő által kiállított számlán fogyasztóként megjelölt személy
a) családi és utóneve:
b) születési neve:
c) anyja neve:
d) születési helye és ideje:
e) lakóhelye (irányítószám, település, utca/út/tér, házszám, lépcsőház, emelet, ajtó):
f) tartózkodási helye (irányítószám, település, utca/út/tér, házszám, lépcsőház, emelet, ajtó):
g) ellátási szünet esetén értesítendő személy neve, címe, telefonszáma:
Ha a földgázkereskedő által kiállított számlán megjelölt személy nem saját jogán, hanem a vele egy háztartásban élő személyre tekintettel kéri védendő fogyasztóként történő nyilvántartásba vételét (nyilvántartásba vételének meghosszabbítását), e személy
a) családi és utóneve:
b) születési neve:
c) anyja neve:
d) születési helye és ideje:
e) lakóhelye (irányítószám, település, utca/út/tér, házszám, lépcsőház, emelet, ajtó):
f) tartózkodási helye (irányítószám, település, utca/út/tér, házszám, lépcsőház, emelet, ajtó):
Az alábbi igazolások alapján kérem a földgázelosztó
a) nyilvántartásába fogyatékkal élő (védendő) fogyasztóként történő felvételem,
b) nyilvántartásában fogyatékkal élő (védendő) fogyasztóként történő nyilvántartásom meghosszabbítását.
Nyilatkozom, hogy a fogyasztóként megjelölt személy háztartásában
a) van,
b) nincs
olyan személy, aki nem minősül fogyatékkal élőnek.
Kelt:
...................................................
fogyasztó / eltartó aláírása
B) AZ IGAZGATÁSI SZERV TÖLTI KI
Eljáró igazgatási szerv megnevezése:
Székhelye:
A(z) ........... számú határozat alapján igazolom, hogy
a)1 (név):
(születési név):
(anyja neve):
(születési helye és ideje):
(lakóhelye):
(tartózkodási helye):
fogyasztó
b)1 a fenti fogyasztóval egy háztartásban lakó
(név):
(születési név):
(anyja neve):
(születési helye és ideje):
(lakóhelye):
(tartózkodási helye):
személy
(i)1 a fogyatékos személyek jogairól és esélyegyenlőségük biztosításáról szóló törvény szerinti fogyatékossági támogatásban részesül,
(ii)1 a vakok személyi járadékában részesül,
Ugyanazon fogyasztónak egyidejűleg csak egy felhasználási hely tekintetében adható ki igazolás!
Kelt:
P. H.
..........................................
eljáró igazgatási szerv
C) A KEZELŐORVOS - ENNEK HIÁNYÁBAN A HÁZIORVOS - TÖLTI KI
Orvos neve (egészségügyi szolgáltató megnevezése):
Orvos címe (egészségügyi szolgáltató székhelye):
Orvos pecsétszáma (egészségügyi szolgáltató működési engedélyének száma):
Igazolom, hogy a földgázellátásról szóló 2008. évi XL. törvény rendelkezéseinek végrehajtásáról szóló 19/2009. (I. 30.) Korm. rendelet (a továbbiakban: Rendelet) 59. § (1) bekezdésében foglaltak alapján az igénylő, illetve a vele közös háztartásban élő fogyatékkal élő személyek adatai és fogyatékosságuk jellege a következő:
 Név (születési név)	 Születési hely és idő	 Lakóhely (tartózkodási hely)	 Korlátozottság jellege [Rendelet 59. § (1) bekezdés b) vagy c) pontja]*	

 	 	 	 	

 	 	 	 	
 	 	 	 	
 * Az orvos tölti ki!	 	 	 	
A táblázatban fel kell tüntetni az igénylőt, illetve minden olyan személyt, aki a kérelmezővel közös háztartásban él, és a fogyatékossága okán a Rendelet 59. § (1) bekezdése szerinti eseteknek megfelelően különleges bánásmódban kell részesíteni a földgáz felhasználása során. A fogyatékosság jellegénél a korlátozottság jellegének megfelelő betűjelet vagy betűjeleket kell megadni.
A Rendelet 59. § (1) bekezdés a)-c) pontja szerinti fogyatékosság esetén annak jellege alapján álláspontom szerint a fogyasztó tekintetében az alábbi típusú különleges bánásmód (bánásmódok) alkalmazása lehet indokolt:
a) havi (időközi) mérőleolvasás a felhasználási helyen,
b) rendkívüli, ingyenes mérőfelülvizsgálat 12 naptári hónapban egyszer,
c) készpénzben történő számlakiegyenlítés a felhasználási helyen,
d) az általánostól eltérő, de a műszaki-biztonsági előírásoknak megfelelő mérőhely-kialakítás,
e) a számla értelmezéséhez az engedélyes üzletszabályzata szerint nyújtott egyedi segítség (helyszíni számla magyarázat, számlafordíttatás stb.),
f) egyéb szolgáltatás, éspedig:
Az 59. § (12) bekezdés d) pontja szerinti körbe tartozó fogyatékkal élő személy vonatkozásában a földgázellátás kikapcsolásának, szüneteltetésének vagy szünetelésének esetén értesítendő személy vagy szervezet neve, telefonszáma: ................................................................
Alulírott ........................, mint a fent megjelölt személy orvosi ellátását végző orvos, a Rendelet 59. § (2) bekezdésében foglaltak alapján kijelentem, hogy a fent megjelölt fogyatékossági állapotra vonatkozó adatok a valóságnak megfelelnek.
Kelt:
P. H.
...........................
orvos aláírása
KITÖLTÉSI ÚTMUTATÓ
Az űrlapot géppel vagy tollal, nyomtatott betűkkel kell kitölteni.
A földgázellátásról szóló 2008. évi XL. törvény 65. § (1) bekezdése alapján a védendő fogyasztók nyilvántartásába történő felvétel
a) fogyatékkal élő fogyasztóként és/vagy
b) szociálisan rászoruló fogyasztóként
kérelmezhető.
A földgázellátásról szóló 2008. évi XL. törvény 3. § 22. pontja szerint fogyatékkal élő fogyasztó:
a) a fogyatékos személyek jogairól és esélyegyenlőségük biztosításáról szóló törvény szerinti fogyatékossági támogatásban részesülő személy,
b) a vakok személyi járadékában részesülő személy, továbbá
c) az a személy, akinek életét vagy egészségét a földgázellátásból való kikapcsolás vagy annak megszakadása közvetlenül veszélyezteti.
A földgázellátásról szóló 2008. évi XL. törvény rendelkezéseinek végrehajtásáról szóló 19/2009. (I. 30.) Korm. rendelet (a továbbiakban: Rendelet) 56. § (1) bekezdése alapján szociálisan rászoruló fogyasztónak azt a természetes személyt kell tekinteni, aki, vagy akinek háztartásában élő személy:
a) a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 32/B. §-a szerinti időskorúak járadékában részesül,
b) a Szoctv. 33. §-a szerinti aktív korúak ellátására jogosult,
c) a Szoctv. 38. §-a szerinti lakásfenntartási támogatásban részesül,
d) a Szoctv. 40-44. §-a szerinti ápolási díjban részesül,
e) a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 19. §-a szerinti rendszeres gyermekvédelmi kedvezményben részesül,
f) a Gyvt. 25. §-a szerinti otthonteremtési támogatásban részesült, a támogatás megállapításától számított 3 éven keresztül, vagy
g) a Gyvt. 54. §-a szerinti nevelőszülő, hivatásos nevelőszülő, aki saját háztartásában neveli a gondozásába helyezett átmeneti vagy tartós nevelésbe vett gyermeket.
Az az igénylő, aki egyidejűleg mind fogyatékkal élő fogyasztónak, mind szociálisan rászoruló fogyasztónak minősül, mindkét jogcímen történő nyilvántartásba vételét kezdeményezheti, és egyaránt jogosulttá válhat a fogyatékkal élőket megillető különleges bánásmódra, valamint a szociálisan rászoruló fogyasztóknak nyújtott kedvezményekre. Ebben az esetben külön-külön igazolni kell, hogy a fogyasztó fogyatékkal élő fogyasztónak, illetve szociálisan rászoruló fogyasztónak minősül. A szociálisan rászoruló fogyasztóként történő nyilvántartásba vétel iránti kérelemhez a 9. számú melléklet szerinti adatlapot kell benyújtani.
Tekintettel arra, hogy a védendő fogyasztó a védettséggel járó jogait csak egy felhasználási helyen gyakorolhatja, ugyanazon igénylőnek, fogyasztónak egyidejűleg csak egy felhasználási hely tekintetében adható ki igazolás.
Az A) részben szereplő adatokat az igénylő vagy eltartója tölti ki, és az adatok valódiságát aláírásával igazolja.
A B) részben szereplő adatokat a fogyatékkal élő személyt megillető fenti támogatásokat megállapító vagy folyósító szerv tölti ki.
A C) részt a fogyatékkal élő személyt kezelő orvos - ennek hiányában a háziorvos - tölti ki a következők szerint:
a) a Rendelet 59. § (1) bekezdés c) pontját kell megjelölni, ha fogyatékkel élő személy fogyatékossági támogatásban részesül,
b) a Rendelet 59. § (1) bekezdés d) pontját kell megjelölni, ha a földgázellátásból való kikapcsolás vagy a földgázellátás megszakadása a lakossági fogyasztó, vagy a vele közös háztartásban élő személy életét vagy egészségét közvetlenül veszélyezteti.
Az orvos által a fogyatékosság jellege alapján javasolt különleges bánásmódot az engedélyes az üzletszabályzatában meghatározottakkal összhangban biztosítja.
Az értesítendő személy vagy szervezet neve, telefonszáma mezőbe annak az értesítendőnek a nevét, telefonszámát kell beírni, aki a szolgáltatás kikapcsolása, szüneteltetése vagy szünetelése esetén érdemben tud egyeztetni az érintett engedélyessel a szükséges intézkedések megtételéről.
Az egészségi állapotra vonatkozó besorolás valódiságát az orvos aláírásával igazolja.
A fogyatékosság jellegét igazoló orvos részére be kell mutatni a fogyatékkal élő személy fogyatékossága tekintetében a rehabilitációs szakigazgatási szerv, a Nemzeti Rehabilitációs és Szociális Hivatal által kiállított szakvélemény(eke)t, amennyiben készült ilyen szakvélemény.
Az igazolást az igénylőnek kell benyújtania a földgázelosztóhoz az igazolás kiállításától számított 30 napon belül, a nyilvántartásba történő felvétel iránti igény bejelentésekor. A 30 nap elteltét követően az igénylőnek új igazolást kell kérnie.
A nyilvántartásba történő felvételt követő évtől a védendő fogyasztó minden év március 31-ig köteles igazolni, hogy védettsége továbbra is fennáll. Nem kell évenkénti igazolást benyújtania a fogyatékkal élő fogyasztók nyilvántartásában szereplő személynek, ha az állapotában, illetve a háztartásában lakó fogyatékkal élő személy állapotában - orvosi szakvéleménnyel igazolhatóan - nem, várható jelentős javulás.
11. számú melléklet a 19/2009. (I. 30.) Korm. rendelethez
A földgáz minőségi követelményei
1. Égési jellemzők
A földgáz égési-jellemzők értékeinek a következő táblázat szerinti értékhatárokon belül kell lenniük. 
 A gázcsoport jele	 2H	 2S	
 Jellemző	 Határérték	
 Wobbe-szám	 45,66-54,76 MJ/m3 
(12,68-15,21 kWh/m3)	 36,29-41,58 MJ/m3
(10,08-11,55 kWh/m3)	
 Névleges Wobbe-szám	 50,72 MJ/m3
(14,09 kWh/m3)	 39,11 MJ/m3
(10,86 kWh/m3)	
 Felső hőérték	 31,00-45,28 MJ/m3
(8,61-12,58 kWh/m3)	
 Alsó hőérték	 27,94-40,81 MJ/m3
(7,76-11,34 kWh/m3)	
A földgáz felső és az alsó hőérték értékhatárokon belüli konkrét értékét szerződésben kell meghatározni.
Az égési jellemzők meghatározásánál az MSZ ISO 6976 és az MSZ ISO 6974 szabvány szerinti vizsgálati módszereket kell alkalmazni.
2. Szennyezőanyag-tartalom
A földgáz megengedett szennyezőanyag-tartalmának a következő táblázat szerinti értékhatároknak megfelelőnek kell lenniük. 
 Jellemző	 Határérték	
 Összes illó kéntartalom	 legfeljebb 100 mg/m3	
 Hidrogén-szulfid-tartalom	 legfeljebb 20 mg/m3	
 Szilárdanyag-tartalom	 legfeljebb 5 mg/m3	
 Oxigéntartalom (V/V)	 legfeljebb 0,2%	
Az összes illó kéntartalom meghatározásánál az MSZ989, az MSZ ISO 6326-1, az MSZ ISO 6326-2 és az MSZ EN ISO 6326-3, a hidrogén-szulfid-tartalom meghatározásánál az MSZ ISO 6326-2, az oxigéntartalom meghatározásánál az MSZ ISO 6974 szabványok szerinti vizsgálati módszereket kell alkalmazni.
3. Egyéb követelmények
A földgáz egyéb jellemzőire vonatkozó követelményeknek meg kell felelniük a következő táblázat szerinti értékhatároknak. 
 A szolgáltatott földgáz	 Szállítóvezetéki	 Szigetüzemi	
 Jellemző	 Határérték	
 Vízgőztartalom	 legfeljebb 0,17 g/m3	 legfeljebb 1,0 g/m3	
 Szénhidrogén harmatpont	 legfeljebb 4 °C	 -	
 4 MPa nyomáson	 	 	
 engedélyezési nyomáson	 -	 legfeljebb 4 °C	
 Szagszint az alsó robbanási határ 20%-ának megfelelő gáz-levegő arány esetén a felhasználói berendezésnél	 2-es szagszint	
 Nyomás (túlnyomás) a felhasználói átadás helyén	 1,8-3,3 kPa
(18-33 mbar)	
 Kisnyomású földgáz esetén	 	
 Névleges nyomás	 2,5 kPa
(25 mbar)	
 Növelt kisnyomású földgáz esetén	 7,5-10,0 kPa
(75-100 mbar)	
 Névleges nyomás	 8,5 kPa
(85 mbar)	
A vízgőztartalom meghatározásánál az MSZ ISO 11541, a szénhidrogén harmatpont meghatározásánál az MSZ ISO 6974, a szag jellemzőinek meghatározásánál az MSZ-09-74.0011-5 szabványok szerinti vizsgálati módszereket kell alkalmazni.

12. számú melléklet a 19/2009. (I. 30.) Korm. rendelethez
A B
Szolgáltatás Jogszabályi hivatkozás
1. A határozatlan időre kötött szerződés esetében a felhasználó részére 30 napos felmondási idő biztosítása. GET 31/A. § (3) bekezdése
2. A GET 63. § (4) és (5) bekezdése, 63/A. § (1) bekezdése és 63/B. §-a szerinti előírásoknak megfelelő ügyfélszolgálatok működtetése az alábbiak szerinti eltéréssel. A járási (fővárosi kerületi) hivatalokról szóló kormányrendeletben felsorolt járásonként ügyfélszolgálatot akkor működtet, ha az általa ellátott egyetemes szolgáltatásra jogosult felhasználók száma eléri vagy meghaladja az adott település egyetemes szolgáltatásra jogosult, csatlakozási szerződéssel rendelkező felhasználóinak 30%-át. Az 5 000 főt meghaladó lakosságú, az egyetemes szolgáltató által fenntartott ügyfélszolgálattal nem rendelkező településen munkanapokon az ügyfélforgalom számára nyitva álló helyiségben a panaszfelvétel lehetőségét, továbbá tájékoztató anyagok, formanyomtatványok, valamint az üzletszabályzat elérhetőségét akkor biztosítja, ha az általa ellátott egyetemes szolgáltatásra jogosult felhasználók száma eléri, vagy meghaladja az adott település egyetemes szolgáltatásra jogosult, csatlakozási szerződéssel rendelkező felhasználóinak 30%-át. 53. § (2)-(4), (5a)-(5b) és (7)-(12) bekezdése, 53/A. §, GET 63. § (4) és (5) bekezdése, 63/A. § (1) bekezdése, 63/B. §-a
3. Árváltozás esetén az új áraknak a földgázkereskedő honlapján és az ügyfélszolgálatán az árváltozást követő 3 munkanapon belül történő közzététele. GET 107/A. § (2) bekezdése
4. A számlán szereplő árak bármely változása esetén a felhasználók egyértelmű, személyre szóló tájékoztatása legkésőbb az új árakat tartalmazó számla kibocsátásakor. A tájékoztatásnak a felhasználókat megillető felmondási jogra is ki kell terjednie. GET 107/A. § (3) bekezdése
5. A felhasználók folyamatos gázellátásának biztosítása a szolgáltatási területre jellemző, de legalább egy gázévre összesen 2 600 napfok számig, és legalább -12 C közép-hőmérsékletéhez tartozó fogyasztási értékig. 30. § (1) bekezdése
6. Minden év március 31-én a felhasználók következő gázévi fogyasztásának megfelelő földgáz-kereskedelmi szerződésben lekötött földgázforrással vagy forrásopcióval való rendelkezés, valamint minden év október 1-jén a téli felkészülési tervben meghatározott várható téli fogyasztás legalább 60%-ának megfelelő, hazai földgáztárolóban elhelyezett földgázkészlettel való rendelkezés. 30. § (2) bekezdése
7. Kártérítési felelősség az 5-6. pontban meghatározott kötelezettségeik nem vagy nem megfelelő teljesítéséért a felhasználók felé. 30. § (3) bekezdése
8. Minden év március 31-ig a felhasználók ellátásának biztonsági szintjét biztosító téli felkészülési terv Hivatalnak való benyújtása, ezzel egyidejűleg annak bemutatása, hogy rendelkezik a felhasználók téli ellátásához szükséges gázforrásokkal és lekötött tárolói kapacitásokkal. 31. § (1) bekezdése
9. Az egyetemes szolgáltatásra jogosult felhasználó földgázfogyasztásával összefüggő, az egyetemes szolgáltatásra jogosult felhasználó által fizetendő éves költségek tájékoztató jellegű kiszámítására szolgáló számolási táblának vagy kalkulátornak a földgázkereskedő honlapján történő közzététele. 52. § (1) bekezdése
10. A 2. számú melléklet 6. pontja szerinti elszámolási szabályok alkalmazása. 2. számú melléklet 6. pontja
11. A 2. számú melléklet 7. pontja szerinti, a számlakifogásra vonatkozó szabályok alkalmazása. 2. számú melléklet 7. pontja
12. A földgáz rendszerüzemeltetők és egyetemes szolgáltatók által külön díj ellenében végezhető, valamint ingyenesen biztosítandó szolgáltatásokról szóló miniszteri rendeletben a) az egyetemes szolgáltató által ingyenesen biztosítandó szolgáltatások földgázkereskedő által történő ingyenes biztosítása, ésb) az egyetemes szolgáltatók által külön díj ellenében végezhető szolgáltatások esetében a miniszteri rendeletben meghatározott díjtételek alkalmazása. A földgáz rendszerüzemeltetők és egyetemes szolgáltatók által külön díj ellenében végezhető, valamint ingyenesen biztosítandó szolgáltatásokról szóló jogszabály
13. A nagycsaládos kedvezményre vonatkozó, miniszteri rendeletben meghatározott rendelkezések alkalmazása. A földgázpiaci egyetemes szolgáltatáshoz kapcsolódó árszabások megállapításáról szóló jogszabály

13. számú melléklet a 19/2009. (I. 30.) Korm. rendelethez
Fogyasztási jelleggörbe
 	 A	 B	 C	 D	 E	 F	 G	
 1	 Hónap	 Január	 Február	 Március	 Április	 Május	 Június	
 2	 Éves fogyasztás %-a	 19,4281	 16,3743	 14,0081	 8,0834	 2,8712	 0,9973	
 3	 Hónap	 Július	 Augusztus	 Szeptember	 Október	 November	 December	
 4	 Éves fogyasztás %-a	 0,8046	 0,8877	 1,7422	 5,8505	 11,7688	 17,1838	
A kereskedő jogosult a felhasználói szokások és fogyasztási adatok elemzése alapján a fenti jelleggörbe mellett továbbiakat alkalmazni, ha azokat üzletszabályzatában szerepelteti.
14. számú melléklet a 19/2009. (I. 30.) Korm. rendelethez
Tanúsítási eljárás lefolytatására irányuló kérelemhez benyújtandó dokumentumok
I. Valamennyi tanúsítási eljáráshoz benyújtandó adatok és dokumentumok:
a) az e rendelet 126. §-ában meghatározott dokumentumok,
b) a kérelmező szervezetét és társasági, tulajdonosi és irányítási struktúráját bemutató ábra - feltüntetve a társaság által és a társaságban gyakorolt közvetlen és közvetett tulajdoni és irányítási viszonyokat - a tulajdonosok nyilatkozatával együtt,
c) a kérelmező Szervezeti és Működési Szabályzata,
d) a kérelmező megfelelési program tervezete, kivéve a III. pont szerinti eljárásban,
e) a kérelmező e rendelet 143. § (1) bekezdésében meghatározott belső szabályzattervezete,
f) a kérelmező teljes bizonyító erejű magánokiratba foglalt nyilatkozata arra vonatkozóan, hogy hozzájárul a kérelemhez mellékelt iratokban foglaltak valódiságának a Hivatal által megkeresett szervek útján történő ellenőrzéséhez,
g)
II. A GET 121/B-121/G. §-ában meghatározott szétválasztási szabályoknak való megfelelés tanúsítása iránti kérelemhez az I. pontban foglaltakon túl benyújtandó adatok és dokumentumok:
1. A kérelmező nyilatkozata arra vonatkozóan, hogy
a) nem rendelkezik sem közvetlen, sem közvetett részesedéssel a vertikálisan integrált földgázipari vállalkozás termeléssel, vagy kereskedelemmel foglalkozó leányvállalatában,
b) miként biztosítja a felügyelőbizottság részére a GET és a Gt. által meghatározott feladatai elvégzéséhez szükséges jogosítványokat,
c) miként biztosítja, hogy a vele munkaviszonyban álló személy ne álljon munkaviszonyban vagy közvetlen, illetve közvetett más szerződéses jogviszonyban - a szállítási rendszerüzemeltető kivételével - a vertikálisan integrált földgázipari vállalkozással, továbbá abban ne rendelkezzen sem közvetlen, sem közvetett érdekeltséggel,
d) a vele munkaviszonyban álló személy munkabére, egyéb juttatásai vagy díjazása nem a vertikálisan integrált földgázipari vállalkozás nem szállítási rendszerüzemeltetési tevékenységének eredményességétől függően van meghatározva, továbbá nem részesül e vállalkozásoktól pénzbeli juttatásban és a nyilatkozat alátámasztásaként a dolgozók premizálásának és jutalmazásának rendjét meghatározó belső szabályzatainak vagy más dokumentumoknak a bemutatása,
e) rendelkezik a GET és a felhatalmazása alapján kiadott külön jogszabályok szerinti kötelezettségei teljesítéséhez szükséges műszaki és tárgyi eszközökkel, valamint személyi és pénzügyi erőforrásokkal, és a nyilatkozat alátámasztásaként ezen eszközök és erőforrások bemutatása,
f) rendelkezik a szállítóvezeték és a földgázszállítás végzéséhez szükséges valamennyi eszköz tulajdonjogával, az üzemviteli és üzemirányítási, mérési, adatátviteli és informatikai eszközökkel, és a nyilatkozat alátámasztásaként a szállítóvezetékek bemutatása és térképi megjelenítése,
g) rendelkezik a mindennapi vállalati feladatok ellátásához és a vállalat jogi, könyvvezetési és informatikai szolgáltatásainak biztosításához szükséges, saját alkalmazásában álló személyzettel, és a nyilatkozat alátámasztásaként a személyzet bemutatása (név, beosztás, végzettség, szakmai tapasztalat),
h) a szállítási rendszerüzemeltető és a vertikálisan integrált földgázipari vállalkozás között munkaerő kölcsönzés nem történik,
i) nem részesül pénzbeli juttatásban a vertikálisan integrált földgázipari vállalkozás termeléssel vagy földgáz-kereskedelemmel foglalkozó leányvállalatától,
j) nem vesz igénybe szolgáltatást a vertikálisan integrált földgázipari vállalkozástól, a GET 121/E. § (4) bekezdésében foglaltak kivételével,
k) a közte és a vertikálisan integrált földgázipari vállalkozás közötti pénzügyi és kereskedelmi megállapodások (beleértve a kérelmező által a vertikálisan integrált földgázipari vállalkozás részére nyújtandó hiteleket és kölcsönöket is), illetve azok tartalma megfelel a piaci feltételeknek és a nyilatkozat alátámasztásaként az ezt biztosító eljárásrend bemutatása,
l) vállalati megjelenésében, kommunikációjában, márkajelzésében, valamint a székhelyén és telephelyein megkülönbözteti magát a vertikálisan integrált földgázipari vállalkozástól és a nyilatkozat alátámasztásaként ennek részletes bemutatása,
m) nem vesz igénybe a vertikálisan integrált földgázipari vállalkozáséval azonos tanácsadót és szállítót informatikai rendszerek, berendezések, vagy biztonsági hozzáférési rendszerek vonatkozásában, és a nyilatkozat alátámasztásaként a vele szerződéses kapcsolatban lévő tanácsadókés szállítók bemutatása (cégnév és székhely),
n) nem oszt meg informatikai rendszert vagy berendezést, tevékenységének végzéséhez szükséges helyiséget vagy épületet, vagy biztonsági hozzáférési rendszert a vertikálisan integrált földgázipari vállalkozással,
o) nem vesz igénybe könyvvizsgálói tevékenység végzésére a vertikálisan integrált földgázipari vállalkozáséval azonos könyvvizsgálót és a nyilatkozat alátámasztásaként a könyvvizsgáló megnevezése (cégnév, székhely, könyvvizsgáló neve),
p) rendelkezik mindazon belső szabályzatokkal és a vertikálisan integrált földgázipari vállalkozással kötött megállapodással, amelyek a GET 121/F. § (3) bekezdése szerinti függetlenséget biztosítják a kérelmező részére és a nyilatkozat alátámasztásaként ezen belső szabályzatok és megállapodások, illetve azok tervezeteinek bemutatása,
q) a vertikálisan integrált földgázipari vállalkozástól függetlenül és önállóan dönt a támogató tevékenység igénybevételéről és a kiszervezésről, valamint a nyilatkozat alátámasztásaként a kiválasztási szabályzat tervezetének bemutatása.
2. A vertikálisan integrált földgázipari vállalkozás érintett tagvállalatának nyilatkozata arra vonatkozóan, hogy
a) termeléssel vagy kereskedelemmel foglalkozó leányvállalata nem rendelkezik sem közvetlen, sem közvetett részesedéssel a kérelmezőben,
b) termeléssel vagy kereskedelemmel foglalkozó leányvállalata sem közvetlenül, sem közvetve nem határozza meg a kérelmező napi tevékenységére, a hálózatüzemeltetésre és a hálózatfejlesztési terv előkészítésére vonatkozó magatartását,
c) a kérelmező kérése esetén kellő időben rendelkezésre bocsátja a kérelmező által megvalósítandó jövőbeli beruházásokhoz és a meglévő eszközök lecseréléséhez szükséges pénzügyi forrásokat,
d) tartózkodik minden olyan tevékenységtől, amely a szállítási rendszerüzemeltetőt akadályozza a GET-ből és felhatalmazása alapján kiadott külön jogszabályokból fakadó kötelezettségei teljesítésében, továbbá nem utasítja a szállítási rendszerüzemeltetőt e kötelezettségek teljesítése során,
e) nem vesz igénybe a szállítási rendszerüzemeltetőével azonos tanácsadót és szállítót informatikai rendszerek, berendezések, vagy biztonsági hozzáférési rendszerek vonatkozásában, és a nyilatkozat alátámasztásaként a vele szerződéses kapcsolatban lévő tanácsadók és szállítók bemutatása (cégnév és székhely), továbbá annak bemutatása, hogy milyen eljárással biztosítja ezek fenntartását,
f) nem oszt meg informatikai rendszert vagy berendezést, tevékenységének végzéséhez szükséges helyiséget vagy épületet, vagy biztonsági hozzáférési rendszert a szállítási rendszerüzemeltetővel, továbbá annak bemutatása, hogy milyen eljárással biztosítja ezek fenntartását,
g) nem vesz igénybe könyvvizsgálói tevékenység végzésére a szállítási rendszerüzemeltetőével azonos könyvvizsgálót és a nyilatkozat alátámasztásaként a könyvvizsgáló megnevezése (cégnév, székhely, könyvvizsgáló neve).
III. A GET 121/H. §-ában meghatározott szétválasztási szabályoknak való megfelelés tanúsítása iránti kérelemhez az I. pontban foglaltakon túl benyújtandó adatok és dokumentumok:
1. A kérelmező nyilatkozata arra vonatkozóan, hogy
a) rendelkezik a szállítóvezeték és a földgázszállítás végzéséhez szükséges valamennyi eszköz tulajdonjogával, az üzemviteli és üzemirányítási, mérési, adatátviteli és informatikai eszközökkel, és a nyilatkozat alátámasztásaként a szállítóvezetékek bemutatása és térképi megjelenítése,
b) nem része vertikálisan integrált földgázipari vállalkozásnak, illetve a villamos energiáról szóló törvény szerinti vertikálisan integrált villamosenergia-ipari vállalkozásnak és a nyilatkozat alátámasztásaként a kérelmező és kapcsolt vállalkozásai földgáztermelőben vagy földgáz-kereskedőben, illetve a villamos energiáról szóló törvény szerinti villamos energia termelőben vagy kereskedőben lévő befektetéseinek és részesedéseinek bemutatása,
c) a kérelmezőben vagy a kérelmezőben részesedéssel rendelkező vállalkozásban felügyelőbizottsági tag vagy operatív irányítást ellátó személy nem tölt be felügyelőbizottsági tagságot vagy nem minősül operatív irányítást ellátó személynek termeléssel vagy földgáz-kereskedelemmel foglalkozó társaságnál,
d) a kérelmezőben operatív irányítást ellátó személy nem áll munkaviszonyban földgáztermelővel vagy földgázkereskedővel.
2. A kérelmezőben felügyelőbizottsági tag vagy operatív irányítást ellátó személy kinevezésére jogosult személy nyilatkozata arra vonatkozóan, hogy nem gyakorol sem közvetlen, sem közvetett irányítási vagy a GET 121/H. § (2) bekezdése szerinti bármely más jogot földgáztermelő vagy földgázkereskedő felett.
3. A kérelmezőben és a szállítóvezetékben közvetlen vagy közvetett tulajdoni hányaddal rendelkező személy nyilatkozata arra vonatkozóan, hogy a GET 121/H. § (3) bekezdése szerint termeléssel és földgáz-kereskedelemmel foglalkozó vállalkozás felett nem gyakorol közvetlenül vagy közvetve irányítást, vagy a GET 121/H. § (2) bekezdése szerinti bármely más jogot.
IV. A GET 121/I. §-ában meghatározott szétválasztási szabályoknak való megfelelés tanúsítása iránti kérelemhez benyújtandó adatok és dokumentumok:
1. A kérelmező nyilatkozata arra vonatkozóan, hogy
a) nem része vertikálisan integrált földgázipari vállalkozásnak, illetve a villamos energiáról szóló törvény szerinti vertikálisan integrált villamosenergia-ipari vállalkozásnak és a nyilatkozat alátámasztásaként a kérelmező és kapcsolt vállalkozásai földgáztermelőben vagy földgázkereskedőben, illetve a villamos energiáról szóló törvény szerinti villamos energia termelőben vagy kereskedőben lévő befektetéseinek és részesedéseinek bemutatása,
b) a kérelmezőben vagy a kérelmezőben részesedéssel rendelkező vállalkozásban felügyelőbizottsági tag vagy operatív irányítást ellátó személy nem tölt be felügyelőbizottsági tagságot vagy nem minősül operatív irányítást ellátó személynek termeléssel vagy földgáz-kereskedelemmel foglalkozó társaságnál,
c) rendelkezik a GET és a felhatalmazása alapján kiadott külön jogszabályok szerinti kötelezettségei teljesítéséhez szükséges műszaki és tárgyi eszközökkel, valamint személyi és pénzügyi erőforrásokkal, és a nyilatkozat alátámasztásaként ezen eszközök és erőforrások bemutatása,
d) rendelkezik a szállítóvezeték és a földgázszállítási tevékenység végzéséhez szükséges valamennyi eszköz használati jogával, az üzemviteli és üzemirányítási, mérési, adatforgalmi és informatikai eszközökkel, és a nyilatkozat alátámasztásaként a szállítóvezeték bemutatása az eszközök tulajdonosainak megjelölésével és az eszközök térképi megjelenítése; továbbá mellékelni kell a szállítóvezeték tulajdonosával erre vonatkozólag kötött megállapodás másolatát,
e) az adminisztratív és informatikai szolgáltatások kivételével nem vesz igénybe további szolgáltatásokat olyan harmadik személyektől, akik a szállítóvezeték tulajdonosa számára is nyújtanak szolgáltatást, továbbá mellékelni kell a harmadik személyektől igénybevett adminisztratív és informatikai szolgáltatások felsorolását a szolgáltatás tárgya, ellenértéke, a szolgáltató neve, címe megjelölésével.
2. A kérelmezőben felügyelőbizottsági tag, vagy operatív irányítást ellátó személy kinevezésére jogosult személy nyilatkozata arra vonatkozóan, hogy nem gyakorol sem közvetlen, sem közvetett irányítási, vagy a GET 121/H. § (2) bekezdése szerinti bármely más jogot földgáztermelő vagy földgázkereskedő felett.
3. A kérelmezőben és a szállítóvezetékben közvetlen vagy közvetett tulajdoni hányaddal rendelkező személy nyilatkozata arra vonatkozóan, hogy a GET 121/H. § (3) bekezdése szerint termeléssel és földgáz-kereskedelemmel foglalkozó vállalkozás felett nem gyakorol közvetlenül vagy közvetve irányítást, vagy a GET 121/H. § (2) bekezdése szerinti bármely más jogot.
4. A szállítóvezeték tulajdonosának nyilatkozata arra vonatkozóan, hogy
a) a kérelmező részére biztosítja a feladatai elvégzéséhez szükséges együttműködést, támogatást és információt,
b) finanszírozza a kérelmező által elhatározott és a Hivatal által a hálózatfejlesztési tervben jóváhagyott beruházásokat, ellenkező esetben beleegyezik bármely érdekelt fél - akár a kérelmező - általi finanszírozásba,
c) fedezetet biztosít a szállítóvezetéki vagyonhoz kapcsolódó kötelezettségekre, kivéve a kérelmező feladataihoz kapcsolódó kötelezettségeket,
d) biztosítékot nyújt a szállítóvezetéki fejlesztések finanszírozásának megkönnyítése érdekében, kivéve azon beruházásokat, amelyek esetében a GET 121/I. § (2) bekezdés b) pontjával összhangban beleegyezését adta bármely érdekelt fél - akár a kérelmező - általi finanszírozáshoz.
5. Ha a szállítóvezeték tulajdonosa vertikálisan integrált földgázipari vállalkozás része, az átviteli hálózat tulajdonosának nyilatkozata arra vonatkozóan, hogy
a) a szállítóvezeték tulajdonosában operatív irányítást ellátó személy nem vesz részt az integrált földgázipari vállalkozás azon szervezetében, amely termelés, elosztás vagy földgáz-kereskedelem napi üzemviteléért közvetlenül vagy közvetve felelős,
b) a szállítóvezeték tulajdonosában operatív irányítást ellátó személy munkaszerződésében, vagy munkavégzésre irányuló egyéb jogviszonyát szabályozó szerződésében meghatározott jogai és kötelezettségei, munkabére és egyéb juttatásai, munkavégzésének feltételei és szakmai érdekei úgy kerültek megállapításra, hogy feladatai ellátása során biztosítsák számára a független cselekvés lehetőségét.